
Bevezetés

			Az éghajlatváltozás és a katonai erő viszonyrendszerét több mint egy évtizede kutatjuk, számos publikációban feltárva azokat a hatásokat, amelyeket a változó éghajlat okoz.1 Ezek a hatások érintik a haderő igénybevételét, az erők és eszközök felkészítését, a hadiipari innováció irányát. 

			A kötetben rávilágítunk az elengedhetetlen elméleti alapvetésekre, vizsgáljuk az éghajlatváltozás hatását a nemzet biztonságára és a katonai erő feladataira. Részletes elemzést készítünk a természeti katasztrófák elleni védekezésről, az abban betöltött – és egyre növekvő – katonai szerepről szerte a világban. 

			Részletesen értékeljük az időjárás hatását a katonai műveletekre, hiszen annak változása, szélsőséges eseményei alapjaiban boríthatják fel a katonai vezetés terveit. Foglalkozunk az Amerikai Egyesült Államok, az Egyesült Királyság, Kína, Kanada, Ausztrália, Oroszország, Németország és Magyarország helyzetével, az adott országok viszonyával az éghajlatváltozáshoz, továbbá az alapvető biztonsági dokumentumok tartalmával. 

			Külön fejezetben vizsgáljuk az ivóvízhez való hozzájutás helyzetét, a világszerte szaporodó – édesvíz okozta – konfliktusokat, érintve a Krím félsziget, a Közel-Kelet, a Nílus, India–Pakisztán és a Tibeti-fennsík térségét. 

			Nem kerülhetjük meg azt a kényes kérdést sem, amely az éghajlatváltozás befolyásolását illeti, valamint foglalkozunk a haderőkben folyó kibocsátás­csökkentő kutatásokkal is. 

			Az elemzés végén az I. mellékletben foglaljuk össze a témához kapcsolódó legfontosabb dokumentumokat.

			Ez az összeállítás épít a korábbi eredményekre, de a legfrissebb információkat, elemzéseket és esettanulmányokat is felhasználja. Számos forrás feldolgozása mellett olyan hazai szerzők munkáira épít, mint Berek Tamás, Földi László, Glied Viktor, Páldy Anna, Péliné Németh Csilla és Rácz Réka Magdolna. A könyvben szereplő idegen nyelvű anyagokat a szerző fordította. 

			E kötet megírásának nem titkolt célja, hogy a hazánkban zajló, nagyívű Honvédelmi és Haderőfejlesztési Program tervezői merítsenek az össze­gyűjtött információkból, és döntéseiknél figyeljenek a változó éghajlat okozta kihívásokra, legyen az humánerőforrás- vagy haditechnikai fejlesztés, beszerzés, képzés, kiképzés, továbbá felkészítés.

			A magunk részéről a Nemzeti Közszolgálati Egyetem Hadtudományi és Honvédtiszt­képző Kar Katonai Műszaki Doktori Iskolájában kiemelt figyelmet fordítunk az éghajlatváltozás és a védelmi szféra (benne a katasztrófák elleni védekezés, a vízkonfliktusok, hazánk vízbiztonsága) kölcsönhatásának vizsgálatára. 

			Budapest, 2022. január 9.

			Padányi József 

			














1. 
Az éghajlatváltozás lehetséges hatásai 
a nemzet biztonságára

			Hosszú évek óta folyik a vita arról, hogy az éghajlatváltozás következményei hogyan befolyásolhatják egy ország biztonságát, és a kihívásokra milyen válaszok adhatók. Számos szakértő azon az állásponton van, hogy több olyan tényező is létezik, amelyek hatását ma még nem is sejtjük. Természetesen ezek a hatások jelentősen változhatnak az alkalmazkodóképesség növelése vagy a ténylegesen bekövetkező időjárási szélsőségek jellege miatt.2

			Az éghajlat változása okozta stressz, erőszak és nyugtalanság olyan veszélyt jelent a nemzet biztonságára, amelyre napjainkban – noha a szakemberek évtizedek óta jelzik – még nem készültünk fel. Korábban inkább az olyan összetűzések voltak a jellemzők, amelyek nemzeti büszkeségből, vallási vagy ideológiai alapon robbantak ki. Mára már valósággá vált, hogy katonai konfliktusok törnek ki a természeti erőforrások – az energia, az élelem vagy az ivóvíz – hiánya vagy szűkössége miatt. A veszélyeztetés okának elmozdulása arra is hatással van, hogy adott országok mennyire sérülékenyek, és változnak a nemzetbiztonsági veszélyre figyelmeztető jelek is.

			Folyik a vita arról, hogy a természeti erőforrások szűkössége és a természeti kihívások mennyire, illetve mikor fognak államok közötti konfliktusokhoz vezetni. Néhányan úgy vélik, hogy ezek az okok önmagukban is képesek arra, hogy államokat háborúba sodorjanak. Mások szerint az elsődleges hatás az lesz, hogy olyan országok között keletkeznek konfliktusok, amelyeknek már korábban is szembe kellett nézniük szociális, gazdasági és politikai feszültségekkel. Az mindenesetre valószínűsíthető, hogy a környezeti problémák előbb vagy utóbb, de globális konfliktussá fognak növekedni.

			Peter Gleick, a Pacific Institute for Studies in Development, Environment, and Security alapítója és elnöke három alapvető kihívást vázolt fel, amelyek szerinte elvezetnek a nemzet biztonságának veszélyeztetéséhez. Ezek a kihívások a következők:

			–Az édesvízhez való hozzáférés egyre nehezebbé válik, amit az árvizek és az aszály tovább súlyosbítanak.

			–A mezőgazdasági termelés csökkenése miatt fellépő élelmiszerhiány. 

			–Nehézségek a stratégiai nyersanyagok megszerzésében, amit tovább nehezít a jég jelenléte és a gyakori viharok.3

			Nem kivétel az éghajlatváltozás okozta hatások alól hazánk sem, ahol az egyik biztonsági alapdokumentum így fogalmaz: „A globális éghajlatváltozás ugyanakkor Magyarország számára is kihívásokat és további feladatokat jelenthet.”4 

			A legújabb − 2022-ben nyilvánosságot kapott − elemzések riasztó képet festenek hazánk hőmérsékletének alakulásáról. A kutatók állítása szerint a globális felmelegedés hatására a 20. század elején mért, évi ~120 napról 80 nap alá csökkent mára a fagyos napok átlagos száma hazánkban. A legnagyobb csökkenés az Északi-középhegységben volt tapasztalható. Az előrejelzések szerint ez a folyamat akár erősödhet is, így évtizedenként további öt nappal csökkenhet a fagyos napok éves átlagos száma. A változásokért egyértelműen az általunk gerjesztett éghajlatváltozás a felelős, mert a természetes hatások nem igazolják az ilyen fokú felmelegedést. A melegedés nem csak a fagyos napok csökkenő számában mutatkozik meg.

			2021 júniusa a legszárazabb és a harmadik legmelegebb június volt 1901 óta. Budapesten a 100 évvel ezelőtti időszakhoz képest megháromszorozódott a másodfokú hőségriadós napok átlagos évi száma. A városi hősziget jelenséggel súlyosbított hőhullámok és trópusi éjszakák komoly egészségügyi kockázatot jelentenek, de az épített környezet és a hőséggel együtt járó aszályok miatt a mezőgazdaság is veszélyben van. A növekedési trend országosan is megfigyelhető: leginkább a Kisalföld és a Dél-Alföld kitett a növekvő forróságnak.5

			Az energiafelhasználás szempontjából a melegedés akár még hasznos is lehetne, azonban a hőmérséklet növekedése nem csak a téli időszakra igaz. A téli melegedés ugyanis a nyári nagyobb mértékű forróságot is magával hozza, így a hűtési igények (légkondicionálás) megnövekedése fokozott energiát igényel, ami akár több is lehet, mint a téli megtakarítás. Az enyhébb telek és a csökkenő extrém hidegek mezőgazdaságra gyakorolt kettős hatása újabb probléma, gondoljunk csak arra, hogy a megtermelt élelmiszerek mennyiségén keresztül egyértelműen komoly gazdasági következményekkel, kockázattal jár ez a helyzet. 

			Érdemes itt utalni Péliné Németh Csilla cikkére is, amelyben riasztó változásokra – fokozódó, extrém szélsebességű viharokra és ezzel együtt növekvő viharkárokra – utalt. Rámutatott, hogy miközben a globális felmelegedés miatt az átlagos szélsebesség csökkenése a Föld mindkét féltekéjén megfigyelhető, ezzel párhuzamosan nő a szélsőséges szeles események valószínűsége. A Kárpát-­régió hegyvidéki területeinek az átlagos szélsebességre vonatkozó trendvizsgálatai is minden hónapban csökkenést mutatnak. Bár ez a csökkenés a modellek alapján a század végére is jellemző marad, ugyanakkor a viharok intenzitásának növekedése is várható.

			A Közép-Európára vonatkozó mérési adatok és modelleredmények alapján az üvegházhatású gázok koncentrációjának emelkedésével Magyarország térségében növekedni fog a ciklontevékenységhez köthető viharok száma. Ebből kifolyólag Magyarországon is erősebb szélviharokra kell számítani a jövőben.6

			Az Országos Katasztrófavédelmi Főigazgatóság éves jelentései7 szerint a viharkárokkal kapcsolatos beavatkozások száma országszerte emelkedő tendenciát mutat az utóbbi években. A tűzoltókat egy-egy viharos napon gyakran riasztják műszaki mentéshez, autókra, háztetőkre, utakra kidőlt fák, leszakadó elektromos vezetékek, megbontott tetőszerkezetek miatt. Problémát okoz a viharokkal, viharciklonokkal együtt járó, hirtelen lezúduló nagy mennyiségű csapadék is, amely elönti az alacsonyabban fekvő területeket, pincéket, aluljárókat. A jelentős anyagi károkat okozó viharokat kísérő jelenség a jégeső is, amely megrongálhat tetőket, autókat, továbbá megsemmisítheti a gyümölcsfák, szőlőültetvények termését. 2021-ben az első jelentős jégesőt egy átvonuló hidegfront okozta április 22-én, amelynek hatására Szlovákiában tornádó is kialakult. Sajnos már nem egyedi a jelenség, hiszen Csehországban, Lengyelországban és Németországban június 24-én számos heves zivatarcella alakult ki, a cseh–szlovák határon fekvő Hodonín és Břeclav településekre egy jelentős károkat okozó tornádó is lecsapott, halálos áldozatokat hagyva maga után. Egy szemtanú beszámolója szerint: „Tornádó söpört végig, amely a szomszédos falu felét a földdel tette egyenlővé. Csak a házak falai maradtak meg, tetők és ablakok nélkül. A szélvihar ledöntötte a templomtornyot és elvitte a tetőt. Tető nélkül maradt az iskola is. A vihar százéves fákat döntött ki. A helyzet tragikus […].”8

			Németországban 2020-ban 8 hónap túl száraz, 4 hónap pedig túl csapadékos volt. 2019-hez hasonlóan az év 12 hónapjából 11 „túl meleg” volt, legalábbis az 1961 és 1990 közti referencia-időszakhoz képest. Bár a 2019-es évtől eltérően tavaly nem mértek 40 °C feletti rekordhőmérsékleteket, a nyári hőmérsékletek a szárazsággal kombinálva negatív hatást gyakoroltak a mezőgazdaságra Németországban, ami egész Európára kihat.9

			Kanadában a statisztikák szerint az elmúlt évtizedben csaknem meg­kétszereződött azon természeti katasztrófák száma, amikor igénybe kellett venni a katonai erő képességeit. Ennek egyik oka az, hogy a hadsereg az egyetlen olyan erő, amely megfelelő szakértelemmel rendelkezik, hatékony, és gyorsan mozgósítható.10 

			A melegedés mértéke a Kárpát-medencében nagyobb a globális átlagnál. Az extrém hideg periódusok száma, hossza erősen csökken, míg a hőhullámok gyakoribb előfordulása várható. A télen jellemző gyakoribb ciklonokhoz köthető viharok száma várhatóan csökken, de azok intenzívebbek lehetnek.

			Nyáron a forróság erősen megterheli az emberi szervezetet, különösen, amikor a nyáron felépülő magas nyomású anticiklonban jellemző kis szélsebességgel, esetleg magas páratartalommal párosul. Ezen túlmenően valószínű, hogy kedvezők lesznek a feltételek nyáron a spontán zivatarok kialakulására, amelyekben viharos, akár orkánerejű széllökések is előfordulhatnak. Hazánkban 2021. augusztus 1-jén megdőlt a napi szélrekord. A Tiszavasváriban mért 121 km/h orkán­erejű széllökésnek felel meg.

			Az éghajlatváltozással együtt járó szélsőséges időjárási jelenségek által okozott károk mérsékléséhez elengedhetetlen a tudásszempontú fejlesztés és az alkalmazkodás is. Ehhez viszont szükséges a veszélyre figyelmeztető, időjárás-­megfigyelő és mérőrendszerek fejlesztése, a veszélyes jelenségek megfigyelésével, elemzésével, előrejelzésével foglalkozó szakemberek, szolgálatok együttműködése.

			A szélsőséges időjárás az egész világon komoly társadalmi és gazdasági károkat okoz. Az Éghajlatváltozási Kormányközi Testület (The Intergovernmental Panel on Climate Change − IPCC) 2021-es jelentése sötét képet vetít előre. Az új jelentés egyértelműen leszögezi, hogy nem vitatható az ember felelőssége az éghajlatváltozás gyorsulásában. Az emberi tevékenység radikálisan megváltoztatta a bolygó éghajlatát, annak rendszerét. Ráadásul egyes folyamatok olyan öngerjesztő hurokba kerültek, amelyből nem látszik kiút (az óceán hőmérsékletének növekedése, a grönlandi jégtakaró visszahúzódása és a tengerszint emelkedése is ilyen). Az elmúlt legalább 2000 évben nem volt ilyen mértékű felmelegedés, mint napjainkban. Az elemzés nagyon fontos eredménye, hogy összetett időjárási eseményeket is értékel. Ilyen az aszályok és a szélsőséges hőhullámok együtt járása, ami nem teszi lehetővé az érintett közösségek regenerálódását, hiszen a természeti katasztrófák gyorsan követik egymást. Ezenkívül először veszi figyelembe a napsugárzás-menedzsmentet, vagyis a geomérnöki munkát is, amely komoly kockázatot hordoz: az ilyen beavatkozások – akár tudatosan, akár vétlen módon – megváltoztathatják a csapadékeloszlást, illetve a melegedés mérséklése eltérő lehet a bolygón, így olyan területek is lehetnek, ahol romlik a helyzet.11

			Az Európai Unió már 2018-ban állást foglalt amellett, hogy az éghajlat­változás közvetlen és közvetett hatással van a nemzetközi biztonságra és a stabilitásra, ami főként a legsérülékenyebb csoportokat érinti, nehezítve a megélhetést, növelve a környezeti terhelést és a katasztrófák bekövetkezésének veszélyét, ami fokozza a migráció és a társadalmi-politikai zavargások bekövet­kezésének veszélyét.12

			A fentiek alapján nehezen vitatható, hogy a nemzet biztonságát, az emberek mindennapi megélhetését, komfortját befolyásoló hatásokról van szó. Ennek megfelelően a NATO-ban (Szövetség) is egyre nagyobb figyelmet kapnak az éghajlat­változással kapcsolatos kérdések.13 A tagállamok között teljes az egyetértés abban, hogy az éghajlatváltozás és a biztonság összefüggéseinek, illetve a kérdés NATO-tevékenységekre gyakorolt hatásainak átfogó vizsgálatát a szövetségben folytatott párbeszéd részévé kell tenni. Ennek megfelelően a NATO-külügy­miniszterek 2021. márciusi értekezletének egyik eredménye az „éghajlat és biztonság” kérdésének megtárgyalása, valamint az ehhez kapcsolódó akcióterv elkészítése. A tagállamok azzal is egyetértenek, hogy a kérdéssel az idei (2021) csúcstalálkozónak is foglalkoznia kell. Annál is inkább, mert – Jens Stoltenberg főtitkár NATO 2030-as elképzeléseivel összhangban – az új stratégiai koncepcióban is hangsúlyos szerepet kap ez a téma.14 A főtitkár a következő javaslatokat fogalmazta meg az éghajlatváltozással kapcsolatban:

			–A NATO váljon a vezető nemzetközi szervezetté az éghajlatváltozás hatásának megértésében, mérséklésében és az ahhoz való alkalmazkodásban.

			–Ezen cél elérése érdekében a NATO-nak foglalkoznia kell azzal, hogy az éghajlatváltozás miként hat a NATO létesítményeire és a kritikus infra­struktúrára, illetve miként befolyásolja a műveleteket és egyéb tevékenységeket. A NATO alapvető szervezetként szolgálhat a szövetségesek számára az éghajlatváltozás biztonsági hatásainak azonosításában, nyomon követésében, valamint megvitatásában.

			–Az éghajlatváltozáshoz való alkalmazkodásban a NATO-nak vezető szerepet kell betöltenie. Csökkentenie kell az éghajlati sérülékenységet, és ehhez kell alkalmazkodnia a NATO tradicionális feladatainak is, beleértve a védelmi tervezést és a képességek fejlesztését is.

			–Meg kell vizsgálni a katonai műveletek okozta kibocsátást azért, hogy csökkenjen annak mennyisége, ezzel párhuzamosan javuljon a műveleti hatékonyság. A szövetségnek élen kell járnia a katonai szektor kibocsátás­csökkentésében, és hozzá kell járulnia a 2050-re kitűzött karbonsemlegesség eléréséhez.

			–Megfontolandó továbbá, hogy 2022-től induljon rendszeres, magas szintű, globális éghajlati és biztonsági párbeszéd, ahol a tagállamok, a partnerek és más országok találkozhatnak, illetve megvitathatják az éghajlatváltozás biztonsági hatásait.

			Az éghajlatváltozás jelentette kihívásnak, mint látjuk, számos vonatkozása van. Egyrészt a NATO nem vonhatja ki magát a nemzetközi együttműködésből, másrészt a változó biztonsági környezet befolyással van a szövetség működésére is. Ugyanakkor elsődleges marad a védelmi szempont, azt nem írhatják felül az éghajlatváltozással kapcsolatos esetleges elvárások. Az éghajlatváltozás okozta kihívásokra ezzel együtt válaszolni kell mind a tervezés (elemzés és helyzetértékelés), mind a kivitelezés (alkalmazkodás) területén. Utóbbi igaz a képességfejlesztésre, és igaz a megnövekvő feladatokra egyaránt. Felértékelődik a civil-katonai együttműködés, mint a katonai vezető egyik fontos támogató eleme. 

			A főtitkár kiemelt figyelmet szentel a kérdésnek, ezt mutatja, hogy amikor március 16-án, Brüsszelben bemutatta a szövetség 2020-as tevékenységéről szóló jelentését, újra szóba hozta. Jens Stoltenberg hangsúlyozta, hogy a transz­atlanti egység megerősítése szavatolhatja csak a szövetségesek biztonságát, a NATO-tagországok közötti együttműködés a szövetséget fenyegető kihívások kezelése érdekében most fontosabb, mint valaha. A főtitkár a szövetség előtt álló kihívások közül az orosz vezetés destabilizáló magatartására, Kína gazdasági és katonai erősödésére, a terroristafenyegetésekre és az egyre kifinomultabb kibertámadásokra, valamint az éghajlatváltozás biztonságot fenyegető hatásaira hívta fel a figyelmet.15 Azt, hogy a gondolat már a NATO-csúcs előtt is széles körű támogatást élvez, mi sem bizonyítja jobban, mint az amerikai külügy­miniszter szavai, aki az éghajlatváltozás biztonságra gyakorolt hatásainak NATO-­napirendbe történő felvételét határozottan támogatta. Blinken bemutatkozó beszédében kiemelte, hogy az éghajlatváltozás az újonnan megjelenő fenyegetések széles körét erősítheti fel – kiemelten a tömeges migrációt –, így annak NATO-szintű kezelése teljesen indokolt.16 

			A főtitkár folyamatosan napirenden tartja az éghajlatváltozással kapcsolatos elképzeléseit. A Brookings Institute, a NATO és a német külügyi intézet (Deutsche Gesellschaft für Auswärtige Politik − DGAP) társszervezésében június 4-én videó­konferenciát rendeztek Jens Stoltenberg NATO-főtitkárral, aki kilenc pontban felvázolta a NATO@2030-as javaslatcsomag fő célkitűzéseit. Stoltenberg egyértelmű politikai elköteleződést vár a június 14-i csúcstalálkozón a katonai károsanyag-­kibocsátások jelentős csökkentése kapcsán, hozzájárulva ezzel a klímasemlegesség eléréséhez. A főtitkár a legjelentősebb kihívásnak a globális versenyt, a kifinomult kibertámadásokat, a terrorizmust, a nukleáris fegyvereket és az éghajlatváltozás biztonsági hatásait nevezte, amelyekkel egy ország sem tud egymaga megküzdeni, ezért is szükség van a NATO-ban történő együttműködésre. 

			A NATO-csúcstalálkozóról kiadott nyilatkozat is – a várakozásnak meg­felelően – kiemelten foglalkozik az éghajlatváltozás kérdésével. Az irat aláírói a biztonsági fenyegetések sorában is nevesítik ezt: „A jelenlegi stratégiai környezet és a Covid-világjárvány aláhúzza a NATO−EU-együttműködés fontosságát a jelenlegi és a kibontakozó biztonsági kihívásokkal szemben, különösen az ellenálló képességgel kapcsolatos kérdések, az új és bomlasztó technológiák, az éghajlatváltozás biztonsági vonatkozásai, a dezinformáció és a növekvő geostratégiai verseny kezelése terén.”17

			A 2021. június 14-i brüsszeli találkozóról szólva hangsúlyozzák:

			„Arra törekszünk, hogy a NATO legyen a vezető nemzetközi szervezet az éghajlatváltozás biztonságra gyakorolt hatásának megértésében és az ahhoz való alkalmazkodásban. Megállapodunk abban, hogy jelentősen csökkentjük a katonai tevékenységekből és létesítményekből származó üvegházhatásúgáz-­kibocsátást anélkül, hogy ez az állomány biztonságát, a működési hatékonyságot, valamint az elrettentő és védelmi pozíciónkat rontaná. Felkérjük a főtitkárt, hogy fogalmazzon meg egy reális, ambiciózus és konkrét célt a NATO politikai és katonai struktúrái és létesítményei által kibocsátott üvegházhatású gázok csökkentésére vonatkozóan, és mérje fel, hogy 2050-re megvalósítható-e a nettó nulla kibocsátás elérése. Emellett rendszeres magas szintű éghajlat­védelmi és biztonsági párbeszédet kezdeményezünk a véleménycsere és a további intézkedések összehangolása érdekében.

			Az éghajlatváltozás korunk egyik meghatározó kihívása. Olyan fenyegetés­sokszorozó, amely mind az euroatlanti térségben, mind a szövetség tágabb szomszédságában hatással van a szövetséges biztonságra. Az éghajlatváltozás próbára teszi ellenálló képességünket és polgári felkészültségünket, hatással van a tervezésünkre, valamint katonai létesítményeink és kritikus infrastruktúránk ellenálló képességére, valamint nehezebb feltételeket teremthet a műveleteink számára. A mai napon jóváhagytuk az éghajlatváltozással és biztonsággal kapcsolatos NATO-menetrend végrehajtásáról szóló cselekvési tervet, amely növeli a tudatosságunkat, az alkalmazkodásunkat, fokozza a hatásokat enyhítő és a tájékoztatási tevékenységünket, miközben biztosítja a hiteles elrettentési és védelmi berendezkedést, és fenntartja a katonai személyzet biztonságának, valamint a műveleti és költséghatékonyság prioritásait. A tudatosság növelése érdekében a NATO évente értékeli majd az éghajlatváltozásnak a stratégiai környezetére, valamint a missziókra és műveletekre gyakorolt hatását. Az éghajlat­változáshoz való alkalmazkodás érdekében a NATO az éghajlatváltozással kapcsolatos megfontolásokat beépíti munkájának teljes spektrumába, a védelmi tervezéstől és képességfejlesztéstől kezdve a polgári felkészültségig és gyakorlatokig. Az éghajlatváltozás mérsékléséhez való hozzájárulás érdekében a NATO a szövetségesek legjobb gyakorlataira támaszkodva, és figyelembe véve a különböző nemzeti körülményeiket, ki fog dolgozni egy módszertant annak érdekében, hogy segítse a szövetségeseket a katonai tevékenységekből és létesítményekből származó üvegházhatású gázok kibocsátásának mérésében, ami hozzájárulhat az ilyen kibocsátások csökkentésére irányuló önkéntes célok megfogalmazásához. A NATO emellett erősíteni fogja a partnerországokkal, valamint az éghajlatváltozással és a biztonsággal kapcsolatos kérdésekkel foglalkozó nemzetközi és regionális szervezetekkel folytatott eszmecserét.”18

			Ma már az országok több mint felének védelempolitikai dokumentumaiban említik az éghajlatváltozást mint biztonsági kérdést. Az Egyesült Államokban már 2007-ben megjelent az első ilyen jellegű dokumentum,19 és a 2010-es, négyéves védelmi felülvizsgálat is nemzetbiztonsági fenyegetésként azonosította az éghajlat­változást.20 A 2014-es felülvizsgálat már átfogó megközelítésben tárgyalta ezt a témát, nevesítve az éghajlatváltozás hatásának elemzését a katonai létesítményekre, a katonai műveletekre, az alkalmazkodás kérdéseire. Utóbbira a Pentagon részletes útmutatót is készített, amelyben a következő célokat fogalmazták meg: 

			–Azonosítani és értékelni az éghajlatváltozás hatásait a védelmi szférában.

			–Összehangolni a védelmi szférán belüli és kívüli erőforrásokat ezen a területen.21 

			A védelmi miniszterek 2015-ben tartott párizsi találkozóján is egyetértettek abban, hogy a globális felmelegedés „legalább annyira biztonsági, mint környezeti probléma”.22 

			Érdemes áttekinteni, hogy az éghajlatváltozás mely területeken érinti a katonai erő mindennapjait, hiszen így jutunk közelebb a szükséges és lehetséges alkalmazkodáshoz. Ennek egyik lehetséges csoportosítása a következő:

			–Az éghajlatváltozás hatása a katonai létesítményekre, az élőerőre és a haditechnikára.

			–A védelmi szféra kibocsátásának csökkentése.

			–Az éghajlatváltozás okozta hatások fokozott figyelembevétele a védelmi stratégia megalkotásában.

			–A katonai erő lehetséges hozzájárulása a humán biztonság és a katasztrófák elleni védekezés feladataihoz.

			–A katonai erő lehetséges feladatai az éghajlatváltozás okozta konfliktusok megelőzésében és a következmények felszámolásában.

			Vannak jó nemzeti és nemzetközi gyakorlatok, kutatások, amelyek megosztása növelheti az alkalmazkodás hatékonyságát. A teljesség igénye nélkül bemutatunk néhány kezdeményezést, amelyek ajánlásait érdemesnek tartjuk szélesebb körű megfontolásra.

			1.1. Az éghajlatváltozás és a természeti katasztrófák bekövetkezésének kapcsolata 

			Az érzékelhetően növekvő számú természeti katasztrófák elleni védekezés nagy terhet ró a katonai erőre. Erőforrásokat köt le, növeli a katonai kibocsátást, különleges felkészültséget igényel, befolyásolja a kiképzést és a felkészítést, beépül a stratégiai tervezésbe.

			Elengedhetetlen emiatt, hogy megvizsgáljuk a természeti katasztrófák bekövetkezésének gyakoriságát, okait, a katasztrófák jellegét, hatását a társadalomra. A természeti katasztrófák alatt ebben az elemzésben az időjárással, az éghajlat­tal és a vízzel kapcsolatos eseteket vizsgáljuk (áradások, szélviharok, extrém hőmérséklet, aszály). Az áttekintéshez a Meteorológiai Világszervezet 2021-ben megjelent elemzését használtuk fel.23 

			A jelentés az 1970−2019 közötti időszakot vizsgálja az éghajlatváltozással, időjárással, szélsőséges vízjárással kapcsolatos természeti katasztrófák elemzésén keresztül (továbbiakban: természeti katasztrófák). A vizsgálat alkalmas a hosszabb távú következtetések levonására, hiszen ez alatt az 50 év alatt 11 072 természeti katasztrófa következett be ilyen okokból, amelyekben meghalt 2,06 millió ember, és 3,67 milliárd dollár kár keletkezett.24 Ez az 50 év alatt, napi bontásban 115 halott és 202 millió dollár. Felfoghatatlan számok ezek, de jól mutatják, hogy a természetben komoly változások kezdődtek, elsősorban az éghajlatváltozás miatt. 

			A jelentés két szempontra összpontosít: a halálesetek és a bekövetkezett károk mentén értékeli a helyzetet, a tendenciákat mindig a 10 legpusztítóbb katasztró­fára kivetítve, hat földrajzi térségre bontva. Írásunknak nem célja a jelentés szempontjainak vagy a bekövetkezett katasztrófák minősítésének bírálata, azokat fenntartás nélkül elfogadjuk. Ahol észrevételünk van, azt lábjegyzetben közöljük. 

			Az 50 évre visszatekintő elemzés nem véletlenül emeli ki az éghajlatváltozással, időjárással, szélsőséges vízjárással kapcsolatos természeti katasztrófákat, hiszen ez a csoport a vizsgált időszakban bekövetkezett összes katasztrófa 49,52%-át teszi ki. Ezek az események felelősek az összes haláleset 45%-áért, az összes gazdasági kár 74%-áért. 

			1.1.1. Természeti katasztrófák világszinten

			1. táblázat. A világszerte, 1970−2019 között bekövetkezett természeti katasztrófák adatai

			
				
					
					
					
					
				
				
					
							
							
							Katasztrófák 
száma

						
							
							Halálesetek 

							Gazdasági kár

							(milliárd dollár)

						
					

					
							
							1970−1979

						
							
							711

						
							
							556 000

						
							
							175,4

						
					

					
							
							1980−1989

						
							
							1 410

						
							
							667 000

						
							
							289,3

						
					

					
							
							1990−1999

						
							
							2 250

						
							
							329 000

						
							
							852,3

						
					

					
							
							2000−2009

						
							
							3 536

						
							
							329 000

						
							
							942,0

						
					

					
							
							2010−2019

						
							
							3 165

						
							
							185 000

						
							
							1 381,0

						
					

				
			

			Forrás: A World Meteorological Organization (2021): i. m. 19. adatai alapján készítette a szerző

			Az elemzés részletezi a vizsgált időszakban bekövetkezett természeti katasztrófákat. Ebből azt látjuk, hogy – 10 éves bontásban – környezetünkben folyamatosan emelkedik a bekövetkezett természeti katasztrófák száma, így anyagi pusztítása. Kivétel ez alól az utolsó 10 év (2010−2019), amikor is érzékelhető csökkenés volt a katasztrófák számában. Az egyre fejlődő előrejelző rendszereknek köszönhetően ugyanakkor az emberéletekben mérhető veszteség folyamatosan csökken (1. táblázat).

			A természeti katasztrófák nagy száma pontosan mutatja, hogy a katonai erő ilyen jellegű feladatai mekkora terhelést jelentenek erőnek és eszköznek egyaránt. Arra is rámutatnak ezek az adatok, hogy a katonai erő igénybevétele nélkül lehetetlen lenne ezen katasztrófák következményeinek mérhető enyhítése. A katasztrófák típus szerinti értékelése a katonai erő felkészüléséhez is iránymutatást ad.

			A katasztrófák jellegét vizsgálva azt látjuk, hogy a leggyakoribb típus ebben a csoportban az áradás (tengeri vagy folyó menti) 44%-kal, ezt követi a szél­vihar (tornádó, trópusi ciklon stb.), amely 35%-ot tesz ki. A legtöbb emberéletet a szélviharok (39%) és az aszály (szárazság) követelte (34%). Különösen pusztító volt ebből a szempontból az aszályos 1980–1989-es időszak, amikor több mint 650 ezer ember veszítette életét emiatt. A gazdasági károk legfőbb okozói a szélviharok (54%) és az áradások (31%).

			A 10 legpusztítóbb természeti katasztrófát elemezve is levonhatunk néhány következtetést. Ezek szerint a legtöbb haláleset Afrikában történt (650 ezer fő), aminek elsődleges okai egyrészt a szárazság, másrészt a trópusi viharok. A legnagyobb gazdasági kárt az Egyesült Államok szenvedte el (526,47 milliárd dollár), aminek elsődleges okai a szinte évente pusztító hurrikánok (II. melléklet M1–M2. táblázat). 

			1.1.2. Természeti katasztrófák földrajzi területek szerint

			2. táblázat. A vizsgált területeken bekövetkezett természeti katasztrófák adatai és a globális számok

							Afrika

						
							
							 1 695/15

						
							
							 731 747/35

						
							
							 38,5/1

						
					

					
							
							Ázsia

						
							
							 3 454/31

						
							
							 975 622/47

						
							
							1 200,0/33

						
					

					
							
							Dél-Amerika

						
							
							 867/8

						
							
							 57 892/3

						
							
							 100,9/3

						
					

					
							
							Észak- és Közép-­Amerika, Karib-­szigetek

						
							
							 1 977/18

						
							
							 74 839/4

						
							
							1 700,0/45

						
					

					
							
							Délnyugat-Óceánia

						
							
							 1 407/13

						
							
							 65 391/3

						
							
							 163,7/5

						
					

					
							
							Európa

						
							
							 1 672/15

						
							
							 159 438/8

						
							
							 476,5/13

						
					

					
							
							Globálisan

						
							
							11 072/100

						
							
							2 064 929/100

						
							
							3 679,6/100

						
					

				
			

			Forrás: A World Meteorological Organization (2021): i. m. adatai alapján készítette a szerző

			A jelentés földrajzi területek szerint is vizsgálja a természeti katasztrófák bekövetkezését, jellemzőit. Ezek a földrajzi területek Afrika, Ázsia, Dél-Amerika, Észak- és Közép-Amerika, valamint a Karib-szigetek, Délnyugat-Óceánia, végül Európa. Áttekintve az összefoglaló adatokat, megállapíthatjuk, hogy nincs szoros összefüggés a természeti katasztrófák száma, az okozott halálesetek és anyagi károk között. Ennek okai egyrészt a természeti katasztrófák eltérő intenzitása, az infrastruktúra kiépítettsége és a korai előrejelző rendszerek hatékonysága (2. táblázat).

			1.1.2.1. Természeti katasztrófák Afrikában

			Afrikában az elmúlt 50 évben 1695 természeti katasztrófát jegyeztek, amelyek a globális katasztrófák okozta halálesetek 35%-áért (731 747 fő) felelősek, ugyanakkor a globális gazdasági károk mindössze 1%-a (38,5 milliárd dollár) köthető ide. 

			Típus szerint vizsgálva az afrikai katasztrófákat azt látjuk, hogy az áradás a leggyakoribb (60%), ugyanakkor az aszály okozta a legtöbb halálesetet (95%). A halálesetek többsége Etiópiában (1973 és 1983), Mozambikban (1981) és Szudán­ban (1983) történt. Gazdaságilag a legnagyobb veszteségeket a szélviharok (37%) és árvizek (34%) okozták, és csak ezután következik az aszály (26%). 

			A katasztrófák eloszlása azt mutatja, hogy 1970−2009 között folyamatosan nő, azt követően csökken a bekövetkezett katasztrófák száma. A halálesetek szempontjából az 1980−1989-es periódus emelkedik ki, ahová az összes haláleset 89%-a esik. Gazdasági károk szempontjából a 2010−2019-es időszak a leg­rosszabb, ekkor 12,5 milliárd dollár veszteséget jelentettek (3. táblázat). Ez közel duplája a többi periódus átlagának.

			3. táblázat. Az Afrikában 1970−2019 között bekövetkezett természeti katasztrófák adatai

							1970−1979

						
							
							 85

						
							
							120 764

						
							
							 6,6

						
					

					
							
							1980−1989

						
							
							174

						
							
							557 699

							1990−1999

						
							
							265

						
							
							 9 072

							2000−2009

						
							
							627

						
							
							11 252

							2010−2019

						
							
							544

						
							
							32 960

						
							
							12,5

						
					

				
			

			Forrás: A World Meteorological Organization (2021): i. m. 25. adatai alapján készítette a szerző

			Elemezve a 10 legpusztítóbb természeti katasztrófát, nem meglepő, hogy az összes haláleset 95%-a (696 334 fő), míg a gazdasági károk 38%-a (14,37 milliárd dollár) ehhez a csoporthoz köthető. Időben is megvizsgálva a katasztrófák bekövetkezését, azt látjuk, hogy ezek közül négy az elmúlt 10 évben történt. 

			A legnagyobb veszteséget emberéletben Etiópia szenvedte el, ahol 400 ezer áldozata volt az 1973-as és 1983-as aszálynak, amely az összes afrikai áldozat 55%-át jelenti. Gazdasági szempontból Dél-Afrika vesztette a legtöbbet ebben az 50 évben, hiszen három katasztrófában (1987, 1990, 2017) összesen 4,9 milliárd dollár veszteség érte (II. melléklet, M3–M4. táblázat).

			A tendencia 2021-ben sem változott a régióban. Madagaszkár déli részén a mezőgazdasági termelés alapját a monszun jelenti, de az elmúlt négy évben alig esett csapadék. A száraz esztendők hatására a térségben a terméshozam drámaian lecsökkent, több tízezer ember a legsúlyosabb élelmiszer-­bizonytalansági helyzetbe került, de az éhínség további milliókat, köztük rengeteg gyermeket fenyeget. Az ENSZ szerint ez az első alkalom, amikor éhínséget kizárólag az ember okozta éghajlatváltozás idézett elő.25

			A katonai erő bevonása a természeti katasztrófák megelőzésébe és a következmények felszámolásába Afrikában sem ismeretlen gyakorlat. 2015-ben a Mozambikot sújtó áradás hatásainak csökkentésére a Dél-afrikai Köztársaság küldött katonai segítséget. Szállítóhelikopterek, búvárok és egészségügyi katonák vettek részt a műveletben.

			1.1.2.2. Természeti katasztrófák Ázsiában

			Ázsiában az elmúlt 50 évben 3454 katasztrófát jegyeztek fel, amelyek során meghalt 975 622 ember, és 1,2 trillió dollár értékű anyagi kár keletkezett. Ez az 1970−2019 közötti időszakban a világon bekövetkezett katasztrófák 31%-át, az összes haláleset 47%-át és a gazdasági károk 31%-át jelenti. Azaz ez a terület kiemelten kockázatosnak tekinthető a természeti katasztrófák bekövetkezése és következményei szempontjából. Súlyos fenyegetést jelentenek az itt élőkre az árvizek (45%) és a trópusi viharok (36%). Utóbbi természeti katasztrófák felelősek az összes haláleset 72%-áért, míg előbbiek a gazdasági károk 57%-áért. 

			Az összes itt bekövetkezett katasztrófa időbeni megoszlása – 10 éves szakaszokra bontva a vizsgált 50 évet – egyenletes növekedést mutat, egészen az utolsó időszakig, amikor minimális csökkenést mutatnak a számok. A halálesetek számának alakulása nem követi ugyanezt a mintát. Kiemelkedően tragikus volt az 1970−1979 közötti időszak, amikor négy nagy vihar és egy áradás okozott tömeges veszteséget (401 844 halott, az összes áldozat 41%-a). Az anyagi károk sem mutatnak egyenletes változást, és nem követik a veszteséglista mintázatát sem. Kiemelkedően magas az utolsó 10 év anyagi vesztesége (465 milliárd dollár, ami az összes veszteség 39%-a), aminek az oka a több áradás és trópusi vihar (4. táblázat).

			4. táblázat. Az Ázsiában 1970−2019 között bekövetkezett természeti katasztrófák adatai

			
				
					
					
					
					
				
				
					
							
							
							Katasztrófák 
száma

						
							
							Halálesetek 
száma 

						
							
							Gazdasági kár

							(milliárd dollár)

						
					

					
							
							1970−1979

						
							
							 231

						
							
							401 844

						
							
							 37,4

						
					

					
							
							1980−1989

						
							
							 430

						
							
							 79 643

						
							
							 74,4

						
					

					
							
							1990−1999

						
							
							 717

						
							
							238 643

						
							
							369,2

						
					

					
							
							2000−2009

						
							
							1 066

						
							
							199 366

						
							
							258,0

						
					

					
							
							2010−2019

						
							
							1 010

						
							
							 56 126

						
							
							465,0

						
					

				
			

			Forrás: A World Meteorological Organization (2021): i. m. adatai alapján készítette a szerző

			Szűkítve a vizsgálatot, és a 10 legpusztítóbb természeti katasztrófát kiemelve azt látjuk, hogy ezek felelősek az itt bekövetkezett összes haláleset 70%-áért (680 837 fő), a gazdasági károk 22%-áért (266,62 milliárd dollár). A trópusi ciklonok kiemelten veszélyeztetik ezt a térséget (II. melléklet M5–M6. táblázat). A 10-es lista elején három ilyen vihar szerepel, amelyek közül kettő Bangladesben pusztított 1970-ben és 1990-ben, és felelős összesen 438 866 halál­esetért. A harmadik 138 366 áldozatot követelt, és Mianmarban pusztított 2008-ban. Gazdasági szempontból Kína járt a legrosszabbul, hiszen hat olyan természeti katasztrófa pusztított az országban, amelyek a gazdasági károk 60%-át okozták ebben a csoportban (160,34 milliárd dollár). Domináltak az ár­­vizek, de idetartozik egy extrém hőségperiódus is 2008-ban. Nem véletlen, hogy a kínai haderő egyre nagyobb erőkkel vesz részt a katasztrófák elleni védekezés feladataiban.26 

			Nincs ez másképp Indiában sem. A katonai erő feladatai között előkelő helyen szerepel a katasztrófák elleni védekezésben való részvétel. Elsődleges beavatkozóként számítanak a katonákra, főleg azokban az esetekben, amikor az egyéb beavatkozók lehetőségei nem elegendők, vagy amikor különleges eszközökre és felkészültségre van szükség. 2015-ben, amikor a szomszédos Nepált súlyos földrengés rázta meg, az indiai haderő elsőként reagált. A 7,8-as erősségű rengés következtében 7652-en vesztették életüket, 16 390-en sérültek meg, valamint közel 200 ezer lakóház ment tönkre. Az indiai hadsereg azonnal segélyeket indított a térségbe, igénybe véve a légierő kapacitásait. A Maitri hadműveletben embereket menekítettek ki légi úton, egészségügyi személyzetet, műszaki katonákat küldtek a helyszínre, vizet, élelmiszert, takarókat és sátrakat biztosítottak a fedél nélkül maradt embereknek. India más katasztrófák esetén is azonnal reagált, segítve más országokban a helyzet normalizálását:

			–A Katrina hurrikán (2005) következményeinek enyhítésére 25 tonna segélyt szállítottak a helyszínre (3000 takaró, 150 ponyva, ágynemű, tisztálkodószerek).

			–A Leyte szigetén pusztító (Kelet-Fülöp-szigetek) sárlavina után (2006. február 17.) 30 tonna segélyt juttattak el (elsősorban gyógyszert) a Fülöp-szigetekre.

			–A 2006. május 27-én Jakartában (Indonéziában) pusztító földrengést követően 86 tonna segélyt szállítottak a helyszínre.

			–A libanoni válság idején, 2006. augusztus 18-án 3200 takarót és 225 sátrat küldtek Libanonba. 

			A hazai területen pusztító katasztrófákban is kiemelt szerep jut az indiai had­seregnek. A Wardha ciklon vagy az Ockhi ciklon következményeinek enyhítése során valamennyi haderőnemet bevonták a feladatba. Embereket mentettek, segélyeket szállítottak, kutató-mentő műveleteket vezettek.27

			1.1.2.3. Természeti katasztrófák Dél-Amerikában

			Dél-Amerikában az elmúlt 50 évben 867 katasztrófát regisztráltak, amelyek 57 892 emberéletet követeltek, és 100,9 milliárd dollár gazdasági veszteséget okoztak. Az árvizek a leggyakoribbak ezen a területen (59%), és ez a fajta katasztrófa felelős a halálos áldozatok 77%-áért és a gazdasági károk 58%-áért is.

			A katasztrófák előfordulásának gyakoriságát és megoszlását elemezve hasonló tendenciát figyelhetünk meg, mint az afrikai és ázsiai mintákban. Azaz folyamatosan nőtt a természeti katasztrófák száma 2009-ig, majd egy minimális csökkenés következett az utolsó 10 évben. Nem követi ezt a mintát a halál­esetek bekövetkezésének sora, mert jelentős kiugrást látunk az 1990−1999 közötti időszakban (34 233 halott, az összes áldozat 59%-a), ami a bolíviai áradásokhoz köthető. A gazdasági veszteségek megoszlása sem egyenletes, két időszakban látunk kiugró adatokat (5. táblázat).

			5. táblázat. A Dél-Amerikában 1970−2019 között bekövetkezett természeti katasztrófák adatai

			
				
					
					
					
					
				
				
					
							
							
							Katasztrófák 
száma

						
							
							Halálesetek 

							1970−1979

						
							
							 73

						
							
							 5 158

						
							
							15,6

						
					

					
							
							1980−1989

						
							
							131

						
							
							 7 159

						
							
							27,5

						
					

					
							
							1990−1999

						
							
							163

						
							
							34 233

						
							
							15,9

						
					

					
							
							2000−2009

						
							
							254

						
							
							 4 996

						
							
							12,7

						
					

					
							
							2010−2019

						
							
							246

						
							
							 6 356

						
							
							29,3

						
					

				
			

			Forrás: A World Meteorological Organization (2021): i. m. 31. adatai alapján készítette a szerző

			A 10 legpusztítóbb természeti katasztrófát külön is vizsgálva azt látjuk, hogy ezekhez köthető az összes haláleset 60%-a (34 854 fő) és a gazdasági károk 38%-a (39,3 milliárd dollár). Az elhunytak 90%-a árvizekben vesztette életét, és a károk 41%-a is ezekhez köthető. Ebből is kiemelkedik az 1999-ben, Vene­zuelában pusztító áradás, amely 30 ezer ember életét követelte, és 4,85 milliárd dollár gazdasági kárt okozott (II. melléklet M7–M8. táblázat). 

			1.1.2.4. Természeti katasztrófák Észak- és Közép-Amerikában, 
valamint a Karib-szigeteken

			Észak- és Közép-Amerikában, valamint a Karib-szigeteken az elmúlt 50 évben 1977 természeti katasztrófát jegyeztek fel, amelyek 74 839 élet elvesztéséért és 1,7 milliárd dollár gazdasági kárért felelősek. A régióban következett be a világban feljegyzett összes természeti katasztrófa 18%-a, ezekhez köthető az összes haláleset 4%-a és a gazdasági károk 46%-a. Jellemzően a viharok (54%) és az árvizek (31%) voltak a leggyakoribbak. Előbbiek a halálos áldozatok 71%-át követelték, és a gazdasági veszteségek 78%-át okozták. A természeti katasztrófák által okozott gazdasági károk 38%-a az Egyesült Államokban keletkezett.28 Nem véletlen az, hogy a Védelmi Minisztérium felmérte az összes katonai bázist a katasztrófafenyegetettség szempontjából. Ennek a gazdasági okok mellett nemzet­biztonsági okai is vannak, hiszen egy-egy kiemelt bázis kiesése a védelmi rendszerből stratégiai hátrányba sodorhatja az országot.29 

			A vizsgált területen bekövetkezett természeti katasztrófák időbeni eloszlása a korábbi mintát követi. 2009-ig fokozatosan emelkedett, az utolsó 10 évben minimálisan csökkent, de még mindig 529 eset jut erre az időszakra. Minden időszakban meghatározó a szélviharok (hurrikánok) okozta veszélyeztetés, amelyet az árvizek követnek. A halálesetek időbeni eloszlása nem követi ugyanezt a mintát, hiszen az 1990−1999-es időszakban messze kiugró számokat (28 398 fő, ami az összes veszteség 38%-a) látunk. Ebben nagy felelőssége van a Mitch hurrikánnak, amely 1998-ban Hondurasban 14 600 ember, míg Nicaraguában 3332 ember halálát okozta. A gazdasági károk eloszlása évtizedről évtizedre folyamatosan növekvő mintát mutat, gyakorlatilag az első évtizedhez képest (71,5 milliárd dollár) tíz­szeres növekedést (727,9 milliárd dollár) felmutatva. A 2010–2019-es periódusban is a szélviharok okozták a növekedést, hiszen az évtizedben keletkezett összes kár kétharmadát ezek számlájára írhatjuk (6. táblázat). 

			A térségben pusztító 10 legnagyobb természeti katasztrófa okozta az összes itt bekövetkezett haláleset 54%-át (40 157 fő) és a gazdasági károk 36%-át (597,1 milliárd dollár).30 Elsősorban a rendszeresen előforduló hurrikánok okozzák a legtöbb bajt, ebben a csoportban is ezek vannak többségben, mind a halálesetek (33 492 fő, ami az összes veszteség 83%-a), mind a gazdasági károk (550,85 milliárd dollár, az összes kár 92%-a) szempontjából (II. melléklet M9–M10. táblázat). 

			6. táblázat. Az Észak- és Közép-Amerikában, valamint a Karib-szigeteken 1970−2019 között bekövetkezett természeti katasztrófák adatai

							1970−1979

						
							
							109

						
							
							16 259

						
							
							 71,5

						
					

					
							
							1980−1989

						
							
							267

						
							
							 7 948

						
							
							 96,5

						
					

					
							
							1990−1999

						
							
							482

						
							
							28 398

						
							
							267,9

						
					

					
							
							2000−2009

						
							
							590

						
							
							15 430

						
							
							492,6

						
					

					
							
							2010−2019

						
							
							529

						
							
							 6 804

						
							
							727,9

						
					

				
			

			Forrás: A World Meteorological Organization (2021): i. m. 43. adatai alapján készítette a szerző 

			A Karib-szigetek folyamatos veszélyeztetettsége oda vezetett, hogy 2021-ben 14 nemzet közös gyakorlatot tartott a térségben, amelynek célja a humanitárius segítségnyújtás, a katasztrófák megelőzése és a következmények felszámolása során követendő együttműködési rend kialakítása volt.31 

			1.1.2.5. Természeti katasztrófák Délnyugat-Óceániában

			Ebben a régióban a Fülöp-szigetek a természeti katasztrófák által leginkább érintett terület, a katasztrófák 75%-a sújtotta, évente 1000 halottat hagyva maga után.

			A régióban 1407 természeti katasztrófát jegyeztek fel, amelyek 65 391 halál­esettel és 163,7 milliárdos gazdasági kárral jártak. A legtöbb katasztrófa a viharokhoz (45%) és az áradásokhoz (39%) köthető. Az előbbiekhez köthető a halálesetek 71%-a, míg a legnagyobb gazdasági károkat a viharok (46%), az áradások (24%), a szárazság (17%) és a tűzvészek (13%) okozták. Ausztráliában a természeti katasztrófák 88,2 milliárd dollár gazdasági kárt okoztak, amely a katasztrófák által a térségben okozott károk 54%-a. 

			A vizsgált térségben a katasztrófák eloszlása azt mutatja, hogy 2009-ig egyenletesen nőtt azok száma, majd az utolsó 10 évben enyhén csökkent. A halálesetek száma folyamatosan és egyenletesen emelkedett, az utolsó 10 évben megközelítette a 16 ezret. A gazdasági károk eloszlása egyenetlen a 10 éves periódusokban. Kiemelkedik a 2010−2019-es periódus, amikor 56,6 milliárd dollár veszteség keletkezett, amely az összes kár 35%-a (7. táblázat). Ennek elsődleges oka az a három trópusi vihar és két jelentős áradás, amelyek ekkor következtek be. 

			7. táblázat. A Délnyugat-Óceániában 1970−2019 között bekövetkezett természeti katasztrófák adatai

							1970−1979

						
							
							151

						
							
							 9 875

						
							
							20,2

						
					

					
							
							1980−1989

						
							
							229

						
							
							11 057

						
							
							26,1

						
					

					
							
							1990−1999

						
							
							253

						
							
							14 031

						
							
							36,1

						
					

					
							
							2000−2009

						
							
							402

						
							
							14 628

						
							
							21,0

						
					

					
							
							2010−2019

						
							
							372

						
							
							15 800

						
							
							56,6

						
					

				
			

			Forrás: A World Meteorological Organization (2021): i. m. 43. adatai alapján készítette a szerző

			A 10 legpusztítóbb természeti katasztrófa elemzése azt mutatja, hogy a viharok jelentik az igazán nagy veszélyt a térségben, hiszen közel minden második idetartozik (45%). Ebben a csoportban a viharok okozták a halálesetek 71%-át és a gazdasági károk 46%-át. A 10-es csoport felelős az összes haláleset 39%-áért (25 394 fő), és a gazdasági károkozásuk is jelentős (42%, ami 68,6 milliárd dollárnak felel meg). A trópusi viharok leginkább a Fülöp-szigeteket sújtották, az első 10 katasztrófából 8 tartozik ide. A 10-es listán a gazdasági károk szempontjából hét esemény Ausztráliához köthető. A legtöbb halott (7354 fő) a 2013-ban a Fülöp-szigeteken pusztító Haiyan ciklon számlájára írható, míg a legnagyobb kárt (16,85 milliárd dollár) az 1981-ben, Ausztráliában tomboló aszály okozta (II. melléklet M11–M12. táblázat).

			A térség országai felismerték, hogy a határokon átnyúló természeti katasztrófák ellen csak nemzetközi együttműködésben lehet hatékonyan fellépni. Kiemelkedő példája ennek az a közös gyakorlat (Nusa Bhakti AUSINDO 21), amelyen az ausztrál és az indonéz hadsereg képviselői gyakorolták a katasztrófák elleni védekezésben való együttműködést. A gyakorlaton a katonák mellett részt vettek a civil segélyszervezetek képviselői is. Az évente megrendezett törzsvezetési gyakorlat olyan készségek kialakítását teszi lehetővé, amelyek egy katasztrófa esetén biztosítják a gyors és hatékony együttműködést.32 

			Ugyancsak ebbe a körbe tartozik az a támogatás, amelyet Japán nyújtott a Fülöp-szigetek hadseregének. A támogatás értéke 500 millió jen, és olyan eszközök vásárlását jelenti, mint a hidraulikus feszítő-vágó eszközök, továbbá más, a katasztrófák elleni védekezés során hatékonyan használható felszerelések. A két ország egyaránt ki van téve a természeti katasztrófáknak, így együttműködésük mindkét fél számára előnyös. A két hadsereg stratégiai partnersége növeli a reagáló­képességüket, és társadalmi elfogadottságuk szempontjából sem közömbös.33 

			Japánban nagy hagyományai vannak a hadsereg bevonásának a természeti katasztrófák elleni védekezésbe. 1950 óta a katonák ott vannak, amikor jelentős természeti csapás éri az országot. Ez évente átlagosan 200 bevetést jelent, ami a humanitárius műveleteket és a katasztrófák elleni védekezést foglalja magában. A szárazföldi csapatok katonái kutató-mentő műveleteket hajtanak végre, segélyt szállítanak, részt vesznek az árvízi védekezésben, az egészségügyi támogatásban, a vízellátásban, valamint a szállítási feladatokban. A haditengerészet hasonló feladatokat lát el otthon és külföldön. A katonák részt vettek a 2015-ös nepáli földrengés következményeinek felszámolásában, a 2019-es dzsibuti árvízkárosultak segélyezésében, 2020-ban Ausztráliában a bozóttüzek megfékezésében. Legnagyobb bevetésük 2011-ben, Japán legnagyobb katasztrófája során történt, amikor 180 ezer katona és egyéb támogató vett részt a tóhokui földrengés és cunami okozta károk felszámolásában.34

			1.1.2.6. Természeti katasztrófák Európában

			Európában az elmúlt 50 évben 1672 természeti katasztrófát jegyeztek fel. Ezek 159 438 halálos áldozatot követeltek, és 476,5 milliárd dollár kárt okoztak. Bár az árvíz (38%) és a vihar (32%) volt a leggyakoribb, mégis a hőhullámok okozták a legtöbb halálesetet, amely a vizsgált időszakban 148 109 fő volt (93%). A gazdasági károk területén az árvizek (36%) és a viharok (44%) okozták a legnagyobb veszteséget Európában.

			A 2003-ban és 2010-ben bekövetkezett extrém hőhullámok követelték a legtöbb áldozatot, a két természeti katasztrófában 127 946 ember vesztette életét (az összes áldozat 80%-a). 

			Az Európára vonatkozó 50 éves adatokat idővonalon vizsgáljuk, és azt látjuk, hogy – hasonlóan több, korábban bemutatott régióhoz – 2009-ig egy jól mérhető, folyamatos emelkedés van a természeti katasztrófák számában, majd az utolsó 10 évben csökkenés. Az 1970−1979-es időszakhoz képest a 2000−2009-es időszakra tízszeresére nőtt ezen esetek száma. 

			Ami a halálesetek számának eloszlását illeti, a 2000-től kezdődő 20 évben nagyságrendekkel nőtt a veszteség, erre az időszakra esik az összes haláleset 94%-a (149 485 fő).

			A gazdasági károk esetében az 1990−2009 közötti időszak a legrosszabb, amikor a károk nagysága elérte a 307,4 milliárd dollárt, ami az összes kár 64%-a (8. táblázat). 

			8. táblázat. Az Európában 1970−2019 között bekövetkezett természeti katasztrófák adatai

			Forrás: A World Meteorological Organization (2021): i. m. adatai alapján készítette a szerző

			A 10 legpusztítóbb természeti katasztrófa okozta az összes haláleset 81%-át (129 333 fő) és a gazdasági károk 23%-át (111,52 milliárd dollár). Az előbbinél a hő­­hullámok, az utóbbinál az áradás és a szélviharok dominálnak. Európában a legpusztítóbb eseménysor élén az Oroszországot sújtó 2010-es hőhullám áll, amelyben 55 736 ember vesztette életét. Gazdasági téren a Németországban pusztító áradás okozott jelentős kárt, amely elérte a 16,48 milliárd dollárt (II. melléklet M13–M14. táblázat). 

			Európában sem példa nélküli a határokon átnyúló katonai együttműködés a katasztrófák elleni védekezésben. 2003-ban jelent meg az a kormányrendelet, amelyben kihirdették egy Többnemzeti Műszaki Zászlóalj (Zászlóalj) létrehozását a Tiszán levonuló árhullámok okozta veszélyeztetés megelőzése és a következmények felszámolása érdekében. Magyarország, Románia, Szlovákia és Ukrajna egyetértett abban, hogy közösen lépnek fel a polgáraikat és az anyagi javakat veszélyeztető természeti katasztrófák ellen, és ehhez katonáikat is igénybe veszik. A Zászlóalj nem állandó szervezet, annak elemeit a felek jelölik ki és bocsátják rendelkezésre hivatalos kérés esetén. Minden ország egy műszaki századdal vesz részt a munkában (nem több mint 200 fő), a törzset közösen állítják ki. A Zászlóalj évente tart együttműködési gyakorlatot, váltott helyszínnel.35 

			A Tisza Többnemzeti Műszaki Zászlóalj legutóbb Szlovákiában tartotta éves gyakorlatát. A feltételezett helyzet szerint Szlovákiában a többhetes heves esőzések árvizeket okoztak, és az érintett területek védelmének érdekében mozgósították a zászlóaljat. A gyakorlat a Blonde Avalanche nevet viselte. 

			Más európai országok hadseregei is aktív résztvevői a katasztrófák elleni védekezésnek. A teljesség igénye nélkül néhány példa:

			–A belga hadsereget azonnal bevetették az országban pusztító áradás során (2021. augusztus). A kiterjedt és nagy károkat okozó természeti katasztrófa (37-en haltak meg, és több százan megsebesültek, több mint 15 ezer ember vált hajléktalanná, és legalább 500 ház dőlt romba) hatásainak enyhítésére a műszaki csapatok és az egészségügyiek érkeztek elsőnek a helyszínre. Részt vettek a mentésben, a segélyek szállításában, az első orvosi segítség nyújtásában, később a romok eltakarításában és az újjáépítésben. 

			–Bulgáriában az erdőtüzek okoztak súlyos károkat 2021-ben, így a hadsereg erőit és eszközeit is igénybe vették a tüzek továbbterjedésének megakadályozására. Mind a szárazföldi csapatok, mind a légierő részt vett a műveletekben, és fenntartja készenlétét újabb bevetések teljesítésére.

			–Dániában a katonai erő az elsődleges beavatkozók közé tartozik, de csak a nagy kiterjedésű, a helyi erők és egyéb beavatkozók lehetőségeit meghaladó katasztrófák esetén. Részt vesznek az áradások, az erdőtüzek és más katasztrófák megelőzésében, a következmények felszámolásában, a károk enyhítésében. 

			–2021 nyarán komoly erdőtüzek tomboltak Olaszországban, amelyek ellen széles körű összefogással küzdöttek a helyi szervek, köztük az olasz haderő. Elsősorban a légierő eszközei kaptak szerepet a tűz oltásában, 300 repült órával és több százezer liter oltóanyag kijuttatásával.

			–Montenegró is az erdőtüzekkel küzdött 2021-ben. A légierő pilótái 130 órát repültek, és több tíz tonnányi vizet juttattak ki az oltandó területre. 

			–Hollandiában árvizek pusztítottak 2021-ben. A katonák több mint 60 ezer homokzsákot raktak le, részt vettek a romok és törmelékek eltakarításában, az utak járhatóvá tételében. Holland katonák Albániában is részt vettek az ottani erdőtüzek megfékezésében. Két holland helikopter (egy cseh géppel együtt) segítette a helyieket, hogy az extrém hőségben is eredményes legyen a védekezés.36 

			9. táblázat. A 2021-ben bekövetkezett, legtöbb gazdasági kárt okozó természeti katasztrófa

			Forrás: Rebecca Falconer: Study: 10 Biggest Climate Disasters of 2021 Cost $170 Billion. Axios, 2021. december 27.

			Ami a természeti katasztrófák bekövetkezését illeti, 2021-ben sem változott a helyzet, továbbra is számolhattunk kiterjedt, súlyos anyagi károkat okozó helyzetekkel szerte a világon. A 9. táblázatban foglaltuk össze a 2021-es év legnagyobb gazdasági kárt okozó 10 katasztrófáját. 

			Sajnos az előrejelzések semmi jóval nem kecsegtetnek Európában. Ezek szerint a hét legjelentősebb éghajlati szélsőségből (hőhullámok, hidegbetörések, aszályok, erdőtüzek, folyami és tengerparti árvizek, szélviharok) származó éves károk költsége évről évre nő. Az éghajlatváltozás hatására a kárösszeg a század közepére hatszorosára, a század végére pedig tízszeresére nőhet. A kritikus infrastruktúra elemei eltérő mértékben sérülékenyek, és a károkból eredő költségek sem azonosak. A gazdasági veszteségek az iparban, a közlekedésben és az energiaszektorban lehetnek a legnagyobbak. Az 1. ábrán látható, hogy az éghajlatváltozás következtében nemcsak a károk mértékében, de az azokat okozó szélsőséges események arányában is változás következik be. Az 1. ábrán négy időszakra vonatkozóan látható: a) a károk ágazatonkénti megoszlása; b) a kár megoszlása a hét szélsőséges éghajlati kockázat között. Napjainkban a károk 44%-a folyami árvizekhez, 27%-a szélviharokhoz kapcsolódik, a jövőben azonban várhatóan az aszályok és hőhullámok aránya a jelenlegi 12%-os szintről erősen emelkedni fog, és a szélsőségek okozta károk közel 90%-át teszi majd ki a század végére.

			1. ábra. A kritikus infrastruktúrákat érintő éghajlati kockázatokból eredő költségek Európában

			Forrás: Szabó Amanda Imola: Nagyon drága és veszélyes lesz az európai infrastruktúrának a klíma­változás. Másfélfok, 2021. december 29.

			1.2. Csökkenő eltartási képesség 

			Napjainkban az eltartási képesség – amely az ökoszisztéma, benne a szociális, gazdasági és kulturális rendszerek azon képességét jelenti, hogy mennyi embert képes eltartani az adott terület – a végletekig ki van használva. 2021-ben július 29-ére esett a „globális túllövés” napja. Ezen a napon használjuk el a bolygó egész évben keletkezett, azaz egész évre beosztandó megújuló erőforrásait. Hazánkban sincs mit ünnepelni ezen a téren, mert 2021-ben már június 8-án, míg 2020-ban június 14-én volt a nevezetes nap. A 2. ábra pontosan mutatja, hogyan változik évente ez a nap, hogyan használjuk el egyre korábban a rendelkezésünkre álló forrásokat. 2020-ban ideiglenesen a pandémia törte meg az egyre rosszabb tendenciát.

			2. ábra. Az egész évre beosztandó megújuló erőforrások felhasználásának üteme 1970–2021 között

			Forrás: Past Earth Overshoot Days

			A Nemzetközi Energia Ügynökség szerint a globális igény a kőolajra 66%-kal fog növekedni az elkövetkező 30 évben, de azt senki sem tudja, hogy ez az igény honnan elégíthető ki. A tiszta ivóvíz hasonlóan korlátozott a Föld több különböző részén is. 815 millió ember nem jut megfelelő ellátáshoz világszerte, így bizonyos szakértők már most azon a véleményen vannak, hogy jóval a Föld eltartási képessége fölött élünk. Ez azt jelenti, hogy nincs elegendő természeti erőforrás ahhoz, hogy ezt az életvitelt folytassuk, és ebben a tempóban fogyasszunk. 

			Sokan a technológiai fejlesztésekre és az alkalmazkodóképességre mutatnak, mint a globális ökoszisztéma kezelésének módjára. A múltban tényleg a technológiai fejlődés volt az, ami az eltartási képességet növelte. Az évszázadok során rájöttünk, hogyan termeljünk több élelmiszert, energiát, és hogyan jussunk több vízhez. De vajon elég lesz az új technológia lehetősége akkor, amikor egy olyan krízis, mint a felvázolt, megtörténik?

			Ha az ember az eltartási képességet államok vagy régiók szintjén vizsgálja, egyértelmű, hogy az olyan nemzetek, amelyeknek magas az eltartási képessége, mint például az Egyesült Államok vagy Nyugat-Európa, jobban tudnak alkalmazkodni a hirtelen bekövetkező időjárási változásokhoz, mert az alacsonyabb népességszámhoz képest jelentős forrásaik vannak, amelyeket mozgósíthatnak. Ez okot adhat egy erőteljesebb „nekem van, neked nincs” megközelítés kialakulásához. Ezt nevezhetjük önzésnek is, de a pandémia újfent bizonyította, hogy válsághelyzetben az első mindig a nemzeti érdekek érvényesítése, és aztán jöhet a segítségnyújtás másoknak.

			1.3. Az eltartási képesség és a háború közötti kapcsolat

			Steven Le Blanc harvardi régész foglalkozik részletesen az eltartási képesség és a háború közötti kapcsolattal. Régészeti adatokra alapozva Le Blanc úgy érvel, hogy az emberek egy sor ok miatt folytattak szervezett háborúskodást, és ezek közé tartozik az erőforrások és a környezet fölötti hatalomért folytatott harc is. Az emberek akkor harcolnak, ha túllépik a természetes környezetük eltartási képességét. Minden egyes alkalommal, ha van választás az éhezés vagy a másik támadása és kifosztása között, akkor az emberek az utóbbi mellett döntenek.37 

			Béke akkor van, ha az eltartási képesség emelkedik, mint például a föld­művelés kialakulásával, új és hatékony bürokráciával, távoli kereskedelmi kapcsolatokkal vagy technológiai áttörésekkel. Ezzel párhuzamosan a nagymértékű népességcsökkenés békés időszakhoz vezethet. Jó példa erre Európa a nagy pestis­járványok után vagy az észak-amerikai őslakosok helyzete, miután az európai betegségek megtizedelték a népességüket. Ugyanakkor ezek a békés periódusok rövid életűek, mert a népesség gyorsan nő, az eltartási képesség újra csökken, és folytatódik a háborúskodás. Az évezredek során a társadalmak az alapján határozták meg magukat, hogy miként tudnak hadat viselni, és a harcos magatartás mélyen beleivódott a gondolkodásukba. A legharcosabb társadalmak azok, amelyek végül is képesek a fennmaradásra.

			Megváltozik a helyzet, ha a robbanásszerűen bekövetkező éghajlatváltozás miatt az eltartási képesség mindenhol drasztikusan csökken. Ebben az esetben az emberiség visszatér a korábbi viselkedéshez és az állandó háborúskodáshoz a csökkenő erőforrásokért, amelyeket maga a háborúskodás is tovább csökkent. 

			A két legvalószínűbb válasz az éghajlatváltozás okozta eltartásiképesség-­csökkenésre a védekező és a támadó reakció. Az Egyesült Államok és Ausztrália nagy valószínűséggel megerősíti határait, mert ezekben az országokban megvannak a szükséges erőforrások és tartalékok ahhoz, hogy önellátók legyenek. A változatos termesztési éghajlatának, fejlett gazdagságának, továbbá korszerű technológiájának, valamint bőséges erőforrásainak köszönhetően az Egyesült Államok nagy valószínűséggel túlél egy rövidebb ideig tartó éghajlati szélsőséget nagyobb veszteségek nélkül. Az ország határait lezárják, hogy visszatartsák az éhező bevándorlókat a Karib-szigetekről, Mexikóból és Dél-­Amerikából. Az energiaellátást stabilizálják drága, de elengedhetetlenül szükséges forrásokkal, mint a nukleáris és a megújuló energiák, valamint a hidrogén széles körű felhasználásával, illetve a közel-keleti energiaszerződések megőrzésével. Ugyanakkor mindennaposak lesznek a harcok a halászati jogokért, valamint a mezőgazdasági támogatásokért. Az USA és Mexikó között megnő a feszültség, amint az USA hatálytalanítja az 1944-es egyezményt, amely garantálja a Colorado folyó vizét Mexikónak.38 Mindezek ellenére az Egyesült Államok helyzete jónak lesz mondható a többiekéhez képest. Nem fog tudni azonban kibújni azon felelőssége alól, amely a világszerte növekvő katonai feszültség csökkentése terén rá hárul. Igaz ez akkor is, ha láthatólag újra teret nyer itt is a befelé fordulás, a nemzeti érdekek mindenek fölé helyezése. 

			Amint a hirtelen éghajlatváltozás miatt éhínség, betegségek és az időjárásból fakadó katasztrófák sújtják az országokat, sokuk túl fogja lépni az eltartási képességét. Ez valószínűleg agressziót idéz elő, hogy visszaállítsák az egyensúlyt. Képzeljük el, amint a kelet-európai országok, amelyek küzdenek, hogy ellássák népességüket a csökkenő élelmiszer-mennyiség, ivóvíz és energia mellett, Oroszországot méregetik, amelynek népessége már napjainkban is csökken, hogy megszerezzék az ország terményeit, ásványkincseit vagy energiáját. Vagy képzeljük el Japánt, amint a part menti területein áradástól szenved; az ivóvízkészlete szennyezett; továbbá az Oroszországhoz tartozó Szahalin szigeteken lévő gáz- és olajlelőhelyeket méregeti, mint energiaforrást a sótalanítási erőművekhez és a nagy energiaigényű mezőgazdasági folyamataihoz. Képzeljük el Pakisztánt, Indiát és Kínát – mindhárman rendelkeznek nukleáris fegyverekkel –, amint a határaik mentén csatároznak a menekültek miatt, a határfolyók vizének megszerzéséért vagy a művelhető földterületekért. Spanyol és portugál halászok összecsaphatnak a halászati jogok felett – ez konfliktusokhoz vezethet a tengeren is. Mivel több mint 200 olyan folyómeder van, amely több országot is érint, konfliktusokra számíthatunk az ivóvízhez, öntözővízhez való hozzájutás és a szállítási utak miatt. A Duna 12 országot érint, a Nílus 9-en, az Amazonas 7 országon folyik keresztül.39 

			Egy ilyen forgatókönyv szerint el lehet képzelni kényelmi szövetségeket is. Az Egyesült Államok és Kanada eggyé válhat, ezzel egyszerűsítve a határok ellenőrzését. Ugyanakkor Kanada megtarthatja magának a vízi energiáját, ezzel nehézségeket okozva az USA-ban. Észak- és Dél-Korea szövetségre léphet, hogy egy technikailag hozzáértő és nukleáris fegyverrel rendelkező egységet alkosson. Európa cselekedhet úgy, mint egy szövetség – ezzel megfékezve a migrációs problémákat –, védelmet adva az agresszorok ellen. Oroszország a bőséges ásványkincseivel, olajával és földgázával csatlakozhat Európához.

			Ebben a hadban álló országokból álló világban az atomfegyverek szerepe felértékelődik. A meglévő szénhidrogénkészletek szűkössége nyilvánvalóvá válik, így az energiaforrások hiányával – és az ezekhez való hozzáférés igényének növekedésével – a nukleáris energia egyre fontosabbá válik, ami felgyorsítja az atomfegyverek terjedését. Ehhez az is kell, hogy az országok fejlesszék a dúsító és feldolgozó képességeiket. Kína, India, Pakisztán, Japán, Dél-Korea, Nagy-Britannia, Franciaország, Németország mind rendelkezni fognak nukleáris fegyverekkel csakúgy, mint Izrael, Irán, Egyiptom és Észak-Korea.

			A politikai és katonai feszültségek, az időnkénti összecsapások és a háború fenyegetésének kezelése nagy kihívást fog jelenteni. Az olyan országok, mint Japán, ahol nagy a társadalmi kohézió (azaz a kormány hatékonyan tudja mozgósítani a népességet) fognak a legjobban helytállni. Az olyan országoknak, ahol a sokféleség már most is problémákat okoz (India, Dél-Afrika és Indonézia) problémáik lesznek a rend fenntartásával. Az alkalmazkodóképesség és a nyersanyagokhoz való hozzáférés lesznek a kulcselemei a válságnak. Talán a legnagyobb kihívás, amelyet a hirtelen bekövetkező éghajlatváltozás okoz, az, hogy nem fogjuk tudni, mennyi – 10, 100, 1000 év – van hátra. Amikor az eltartási képesség hirtelen lecsökken, a civilizáció egy olyan új problémával áll szemben, amelyet napjainkban még el sem tudunk képzelni. Időnként úgy tűnik, nem is akarjuk elképzelni.

			1.4. Ellenvélemények

			Természetesen vannak más vélemények is a világ élelmiszer-biztonságával kapcsolatban.40 Egyes szakértők szerint, noha 1961 óta a világ lakossága meg­kétszereződött, de az élelmiszer-termelés mennyisége majdnem a háromszorosára nőtt. A fejlődő világ lakossága valamivel több mint duplájára nőtt, miközben az ottani élelmiszer-termelés megnégyszereződött. 

			Ennek az lett az eredménye, hogy gyorsan növekedett a rendelkezésre álló kalóriamennyiség, különösen a fejlődő világban. Az éhező emberek aránya 1950 óta folyamatosan csökken, a világ népességének több mint 50%-áról mára kevesebb mint 18%-ra. A leghosszabb távú ENSZ-forgatókönyvek várakozása szerint 2050-re ez az arány fokozatosan 2,9%-ra csökken. Eszerint ekkortájt még mindig 290 millió alultáplált ember lesz a Földön.41 

			Négy kulcsfontosságú megállapítást tett minden olyan nagyszabású felmérés, amely az éghajlatváltozásnak a mezőgazdasági termelésre és a globális élelmiszer-­kereskedelemre gyakorolt hatását vizsgálta. 

			Először is, a mezőgazdasági termelés jelentős mértékű növekedését várják; például az elkövetkező évszázadban a gabonatermelés több mint kétszeresére történő emelkedésére számítanak. Van olyan modell, amely szerint globális értelemben a termőföldet és a termést jelentő források a technológiai fejlődéssel együtt 2080-ban képesek lesznek eltartani 9 milliárd embert. 

			Másodszor, a globális felmelegedésnek a mezőgazdasági termelésre gyakorolt hatása valószínűleg káros lesz, de összességében nem jelentős. A legrosszabb éghajlati hatásokkal számoló, legborúlátóbb modellek szerint a mezőgazdasági termelés teljes csökkenése 1,4% lehet. A leginkább optimista modell 1,7%-os nettó növekedést vetít előre a mezőgazdasági termelésben a globális felmelegedés következtében. Ha távlatilag szemléljük ezeket a számokat, a mezőgazdaságban az elmúlt 30 esztendőben az átlagos növekedés körülbelül 1,7% volt. 

			Harmadszor, míg globálisan csak kismértékű változás várható, regionálisan a helyzet más. Nagy általánosságban a globális felmelegedés negatív hatással van a fejlődő országok mezőgazdaságára, ugyanakkor pozitívan hat a fejlett országok mezőgazdaságára. Ez a kegyetlen valóság annak köszönhető, hogy a hőmérséklet-emelkedés hasznos a magasabb szélességi körökön dolgozó gazdálkodóknak (hiszen hosszabb termésidőszakokat hoz, több terményt és magasabb hozamot), ugyanakkor alacsonyabb termelékenységet jelent a trópusi országokban termelők számára. 

			A legrosszabb forgatókönyvek szerint ez 7%-os hozamcsökkenést fog jelenteni a fejlődő világban, és 3%-os növekedést a fejlett világban. Foglalkoznunk kell ezzel a kérdéssel, de figyelembe kell vennünk a teljes képet: a teljes termelés még a legkevésbé fejlett országokban is előreláthatólag 270%-kal fog növekedni.42 

			Az elkövetkező évszázad folyamán a fejlődő országok még inkább függeni fognak a fejlett országoktól az élelmiszer-behozatal terén. Ez a jelenség nem elsősorban a globális felmelegedés miatt van: a legkevésbé fejlett országok importja demográfiai okok miatt még a globális felmelegedés nélkül is legalább meg fog duplázódni az évszázad során. A globális felmelegedés miatt az import növekedése 100%-tól 110-140%-ig terjedhet. 

			A fejlődő országokban élő fogyasztók 2080-ban számottevően jobb anyagi körülmények között fognak élni, mint manapság. A jövőbeni fejlődő országok fogyasztói nagyrészt elkülönülnek a mezőgazdasági termelés folyamataitól, városokban laknak, és a jövedelmük a mezőgazdaságon kívüli ágazatokból származik. A mai fejlett országokhoz hasonlóan a fogyasztás szintje leginkább az élelmiszerek árán és a jövedelmen múlik, nem pedig a hazai mezőgazdasági termelésben bekövetkezett változásokon. 

			Negyedrészt – minden tényezőt összevetve – a globális felmelegedés a leg­valószínűbb forgatókönyv szerint legfeljebb további 28 millió fő alultápláltságáért lesz felelős. (Más forgatókönyvek kisebb hatást mutatnak, egészen odáig, hogy a globális felmelegedés összességében az alultáplált népesség számának 28 millió fővel történő csökkenéséhez vezethet.) 

			Az éhezés mértéke kevésbé múlik az éghajlaton és sokkal inkább a gazdaságon. A világon ma körülbelül 925 millió alultáplált ember él. Az elkövetkező évszázad folyamán legalább 2-3 milliárd fővel nő majd a lakosság, mégis valószínűsíthető, hogy az évszázad vége felé „mindössze” 108 millió ember fog éhezni.43 

			Még abban az esetben is, ha rendkívüli mértékben ellenőrizni tudnánk a globális felmelegedést (képzeljük el, hogy valamiképpen azonnal véget vetnénk a károsanyag-­kibocsátásnak), legfeljebb 28 millió embert tudnánk megmenteni az éhezéstől az évszázad végéig. Összehasonlításképpen: ha sikerül elmozdulnunk az ENSZ gazdaságilag legkevésbé hatékony forgatókönyvétől az egyik leghatékonyabb forgató­könyvéig, 1065 millió ember éhezését akadályozhatnánk meg az évszázad végére. 

			Természetesen végképp valószerűtlen volna azt gondolni, hogy teljesen megakadályozhatjuk akár a globális felmelegedést, akár az éhezés gazdasági tényezőit. Ám azt meg kellene próbálnunk, hogy megtaláljuk azt a forgatókönyvet, amelynek köszönhetően abszolút számokban mérve a legkevesebben fognak éhezni – ez pedig összefügg azzal, hogy a lehető legmagasabbra emeljük a bevételeiket. 

			Egyszerűen nem értelmes és etikus stratégia a klímapolitikát használni egy minimális csökkentés elérése érdekében. A szénvegyületek kibocsátásának csökkentése apró, szinte lényegtelen változást okoz a hőmérséklet emelkedésében. Ha a kiotói egyezményt teljesen végrehajtották volna, az 2080-ra mindössze 2 millió fővel csökkentette volna az alultáplált emberek számát, mindezt évi 180 milliárd dolláros költség mellett. 

			Mindazonáltal, ha valóban érdekel bennünket, hogy segítsünk az éhezőkön, sokkal többet is tehetünk. 

			Itt lépnek be a képbe az alultápláltságra adható olcsó és hatékony válaszok. Egy Nobel-díjas szakemberekből álló testület azt javasolta, hogy a koppenhágai Consensus 2008 projekt során fektessünk be többet a mikrotápanyagok pótlása, a mikrotápanyagok megerősítése, az élelmiszerek tökéletesítése, valamint a társadalmi élelmezésügyi programok terén, mert ezeken a területeken már minimális befektetéssel is jelentős változásokat lehet elérni.44 

			Az alapvető élelmiszerek megerősítése révén (például vassal), táplálóbb termények kifejlesztésével, valamint a mikrotápanyagok átfogóbb pótlása segítségével sokkal többet tehetünk az alultápláltság gyakorta figyelmen kívül hagyott problémájával szemben. A társadalmi élelmezésügyi programok segíthetnek a fenntartható fejlődés kialakításában, amely hosszú távon a családok és az egész társadalom segítségére lesz. Fel kell ismernünk azt, hogy az éhezés mértéke nagyon kevéssé múlik az éghajlaton.

			A Nobel-díjas szakemberekből álló testület további, magasan rangsorolt befektetései – például a védőoltások és a féregtelenítés kiterjesztése, a malária megelőzésének és kezelésének fejlesztése, valamint a lányok beiskolázása előtt tornyosuló akadályok felszámolása – hosszú távra kiható változásokat eredményeznének, és ezek erősebbé és ellenállóbbá tehetnék a világ leginkább sebezhető társadalmait.45 

			Olyan véleményeket is ismerünk, amelyek bár nem tagadják a problémát, nem is tartják valószínűnek az erőszakos megoldást. Véleményük szerint:

			–a háborúnak rendkívül nagyok a költségei mind gazdasági, mind politikai oldalon;

			–a nemzetközi politikai kapcsolatok ma sokkal intenzívebbek annál, mint hogy egy ország egyoldalú erőszakos lépéseket engedhessen meg magának;

			–a látszat ellenére a több országot tápláló édesvízforrások felhasználása során a felek érdekei nem teljesen zárják ki egymást, számos olyan megoldást is ki lehet dolgozni, amellyel mindenki elég jól jár. 

			Ez az álláspont azon alapszik, hogy a folyamatos párbeszéd, a szakértői vélemények kölcsönös elfogadása, a minden érintettel fenntartott állandó egyeztetés képes megállítani az erőszakos megoldásra törekvést.46 

			A Nature című folyóiratban jelent meg egy elemzés, amelyben a szerzők egyetértenek abban, hogy nem az éghajlatváltozás a fegyveres konfliktusok legnagyobb kiváltója. Sokkal inkább az alacsony társadalmi-gazdasági fejlettség, a gyenge állam, a csoportok közötti etnikai különbségek és az erőszakos konfliktusok közelmúltbeli hatásai.

			Véleményük szerint az éghajlatváltozás és a természeti erőforrások közötti kapcsolatok nem feltétlenül jelentik azt, hogy az éghajlattal összefüggő erő­források szűkössége növeli a konfliktusok kockázatát. A szűkösség ösztönözheti az együttműködést az erőforrások igazságos elosztása érdekében, vagy csökkentheti a konfliktusok kockázatát, ha több időt fordítanak élelmiszer-beszerzésre, vagy mert a feltételek nem kedveznek fegyveres erők fenntartásához.

			A szakértők ugyanakkor egyetértenek abban, hogy az éghajlatváltozás jövőbeni hatásai fokozni fogják a fegyveres konfliktusok kockázatát. Egyes szakértői becslések szerint az éghajlatváltozás miatti konfliktuskockázat az eddigi 0-15%-os valószínűségről 10-50%-os valószínűségre növekszik, ha a 4 °C-os globális felmelegedésnél nagyobb lesz a változás.47 

			Az Egyesült Államok Szenátusában is vannak olyanok, akik túlzottnak tartják a katonai vezetők reakcióját az éghajlatváltozás okozta nemzetbiztonsági kockázatok kapcsán. Mike Lee szenátor szerint az éghajlatváltozás ugyan tény, de nem a katonák dolga ezzel foglalkozni. A gazdasági hatékonyság növelése, az innováció, a technológia fejlesztése megoldja az éghajlatváltozás problémáit, így inkább arra kell összpontosítani.48 

			Az éghajlatváltozás következtében bekövetkező természeti katasztrófák számának növekedésével a katonai erő részvétele is nő ezekben a feladatokban. Ezt a tényt senki nem tagadja, de itt is találkozunk olyan véleményekkel, amelyek óvatosan közelítenek a humanitárius műveletekben való katonai részvételhez. A civil szervezetek szakértőinek egy része a civil humanitárius szervezetek megítélését látja veszélyben a közös műveletek miatt. Félnek attól, hogy semlegességüket és függetlenségüket kétségbe vonják, sőt, egyes helyzetekben biztonsági kockázatokat látnak a katonai erő bevonásában.49 Az ENSZ is azon az állásponton van, hogy a katonai erő az utolsó megoldás a humanitárius válsághelyzetben. 

			Sajátos szemléletmódot képviselnek azok a szakértők, akik olyan országban élnek, ahol a katonai erő megkérdőjelezhető szerepet játszott korábban. Számos ország van Latin-Amerikában, ahol élénken él a katonai diktatúra, továbbá a katonai erő belföldön történő alkalmazásának sötét emléke. Az itteni szakértők egy része inkább a civil reagáló erők szerepét növelné, megelőzve azt, hogy a katasztrófák elleni védekezés során „a tábornokok előtt újra olyan lehetőségek nyílnak, amelyek nemkívánatosak”.50 

			Nem feladatunk az, hogy igazságot tegyünk az eltérő vélemények között. Abban ugyanakkor minden megközelítés egyetért, hogy cselekvésre van szükség. Részünkről előnyben részesítjük azt a megközelítést, amely – bár lehet, hogy a valóságnál szkeptikusabban – számol azzal, hogy a biztonságra és annak egyik meghatározó szereplőjére, a katonai erőre hatással van az éghajlat változása.

			Feladatunknak tartjuk, hogy előre gondolkozzunk, hogy megpróbáljuk előre jelezni azokat a problémákat és az azokra adható válaszokat, amelyek fenntartják hazánk biztonságát. A haderőfejlesztés irányait 15-20 évre előre érdemes tervezni. Ennyi idő kell, hogy új képességek alakuljanak ki a humán erőforrás, a technikai eszközök, működési rendszerek területén. 

			1.5. Az időjárás hatása a katonai műveletekre, avagy a katona legjobb barátja az időjárás

			Az időjárás a katonai műveletek környezetének meghatározó eleme ugyanúgy, mint a terep vagy a rendelkezésre álló idő. A hadtörténelemben számos példát találunk arra, amikor az időjárás változása az egyik félnek sikert, a másiknak kudarcot és megsemmisülést hozott. Az alábbiakban erről közlünk egy rövid összefoglalót, támaszkodva Szűcs László írására.51

			A kamikaze kifejezés a második világháború után vált általánosan ismertté. A fogalom eredete azonban jóval korábbi, egészen pontosan a 13. századból való. Az akkori ismert világ nagy részét meghódító Mongol Birodalom első jelentős kudarca az 1274-es és az 1281-es, Japán ellen intézett sikertelen támadás volt. 1274-ben a szigetország ellen Kínából induló, 300 nagy és közel 500 kisebb hajóból álló mongol hajóhad – amelynek fedélzetén több mint 20 ezer harcos és a lovaik voltak – november 19-én szállt partra Kjúsú szigetén. Bár a támadókat a japánok megállították, visszavonulásuk nem a harcosoknak, hanem az éjszaka kitört hatalmas viharnak volt köszönhető. A mongol flotta 1281 nyarán indult útnak ismét Japán felé. A támadókat a második hakatai csata néven ismertté vált ütközetben sikerült megállítani és visszaszorítani hajóikra. A flottára ekkor csapott le egy hatalmas tájfun, azaz az „isteni szél”, vagyis a kamikaze. A támadó hajóhad nagy része teljesen megsemmisült.

			A világtörténelem egyik legvéresebb ütközeteként emlegetett azincourt-i csatát a százéves háborúban vívták meg egymással az angolok és a franciák 1415. október 25-én. Az angol győzelemmel véget ért ütközetben kulcs­fontosságú szerepet kapott az angol hosszúíj, ráadásul még az időjárástól is segítséget kaptak. A csata előtt ugyanis többnapos eső változtatta sártengerré a talajt, amelyen a nehézpáncélzatot viselő franciák csak lassan tudtak előrehaladni. A lehetőséget kihasználva az angolok nyilaikkal valóságos vérfürdőt rendeztek, szinte teljesen kiirtották a francia nemességet. Mintegy 7000 francia gróf, báró és márki maradt holtan a csatatéren. Ezzel szemben az angolok vesztesége alig haladta meg a 200 főt. 

			Az amerikai függetlenségi háborúban harcolókat sem kímélte az időjárás. 1777−1778 telén George Washington tábornok visszavonulásra kényszerült, miután a britek elfoglalták Philadelphia városát. Ekkor úgy döntött, a telet a Schuylkill folyónál található, jól védhető Valley Forge-fennsíkon töltik. Az időjárás azonban nem volt kegyes hozzájuk, hatalmas hó hullott, és a hőmérséklet is jóval fagypont alá süllyedt. Ezt követően a fagyos és az enyhébb időszakok váltakoztak, ami szinte járhatatlanná tette az utakat. A kevés élelem és a mostoha időjárás miatt többen megbetegedtek és meghaltak. A „stratégiai előnyt” azonban nem használta ki William Howe brit tábornok, aki több mint 15 ezer fős seregével a telet Philadelphiában töltötte, és nem támadta meg Washington legyengült seregét. A márciusi jó idővel együtt az utánpótlás is megérkezett: a franciák az amerikaiak oldalán beléptek a háborúba, így a megtépázott sereg megmenekült.

			Igazán különös volt az időjárás néhány hónappal az 1789-es francia forradalom előtt. A gazdasági válságban szenvedő Franciaországban élők életét egy korábban soha nem tapasztalt tavaszi szárazság tette még nehezebbé, amelynek következtében az élelmiszerárak jelentősen megemelkedtek. Kora nyáron pedig egy hatalmas jégeső pusztította el a megmaradt termést, ami kétségbeejtő helyzetet idézett elő a lakosok körében. Az ekkorra már politikai változásokat is igénylő franciák között szinte háborús hangulat uralkodott. Nem sokkal később, egészen pontosan július 14-én kitört a forradalom.

			A franciák sorsát nemcsak az 1789-es forradalom előtt, hanem máskor is befolyásolta az időjárás. Napóleon 1812-es oroszországi hadjárata során mintegy 450-680 ezer katona indult el Moszkva felé. Az időjárás miatt azonban már nyáron gyengülni kezdtek a császári csapatok. A kezdeti kánikulát heves nyári záporok és zivatarok váltották fel, amelyek miatt az amúgy is gyatra orosz utakon egy-két napig a sár, majd a keménnyé száradt mély nyomvályúk lassították nemcsak az előrehaladást, hanem az utánpótlás folyamatosságát is. A hamar megérkező orosz tél pedig végképp megállította a franciák előrenyomulását. A mínusz 20-30 °C-os fagyok megtizedelték Napóleon seregét. A feljegyzések szerint a katonák a novemberi télben az úton heverő, megfagyott holttestek vonalát követve tájékozódtak a nyugatra való visszavonulás során.

			A történészek szerint közel két évvel hosszabbította meg a krími háborút az a hatalmas vihar, amely 1854. november 14-ére virradóra csapott le a Krím félsziget közelében található Balaklavai-öbölre. Az ítéletidő néhány óra alatt elpusztította az éppen itt horgonyt vetett egyesült angol−francia hadiflottát, amely a törökökkel együtt harcolt az orosz hadsereg ellen. Az 1853−1856 közötti krími háborút a katolikus és ortodox egyházi vezetők vitája robbantotta ki a jeruzsálemi szent helyekről, amelyek akkoriban az Oszmán Birodalom fennhatósága alatt álltak. A konfliktus végül az oroszok vereségével ért véget. 

			A hideg, téli időjárás is segítette a japánokat a mukdeni csata megnyerésében, amely az orosz−japán háború utolsó nagy szárazföldi ütközete volt, és az egyik legnagyobb összecsapás az első világháborút megelőzően. Az 1905. február 20-a és március 10-e között zajló csata fordulópontjának az számított, hogy a Hun folyó be volt fagyva, így a japánok átkelhettek rajta azzal a céllal, hogy bekerítsék az orosz erőket. Az oroszok azonban a visszavonulás mellett döntöttek, így a japánok bevonultak Mukdenbe. A csatában a japánok 75 ezer fős veszteséget szenvedtek, míg az orosz halottak és sebesültek száma elérte a 90 ezret.

			A második világháborúban a németek − okulva Napóleon kudarcából − a Szovjetunió elleni hadműveletet, azaz a Barbarossa-tervet az 1941. május 15-e és október közepe közötti öt hónap alatt tervezték végrehajtani. Az időjárás azonban az ő terveiket is keresztülhúzta. A késői tavaszi olvadás miatt a hadjárat kezdetét június 22-ére módosították, az elhúzódó harcokat pedig tovább nehezítette a meteorológusok által az „évszázad telének” nevezett embertelen időjárás. A katonák öltözete az éjszakai mínusz 20-30 °C-os hideg ellen nem nyújtott megfelelő védelmet. Az eredmény ismert: a németek támadását Moszkva előtt megállították. A „fehér pokol” az elkövetkező években is megkeserítette a keleti fronton harcoló katonák életét. Elég, ha csak Sztálingrád ostromára vagy éppen a doni áttörésre gondolunk.

			A Pearl Harbor-i csatában a japánok sikeréhez nagyban hozzájárult az időjárás is. Jamamoto Isoroku admirális hat repülőgép-anyahajóval, csatahajókkal, cirkálókkal és tengeralattjárókkal rendelkező flottája erős téli viharok rejtekében tehette meg 12 napos, több mint 7000 km-es útját 1941. november 26-ától december 7-éig. Csak akkor tisztult ki az ég, amikor Pearl Harbortól 400 kilométerre lehorgonyoztak.

			Ha csak egy olyan hadműveletet kell említeni, amelyet az időjárás miatt halasztottak el, akkor az emberek többsége valószínűleg a D-napra, azaz a normandiai partraszállásra gondol. A franciaországi invázió eredetileg kitűzött időpontja 1944. június 5-e volt, ám a La Manche-csatornán dühöngő vihar miatt a támadást a szövetségesek főparancsnoka, Dwight D. Eisenhower tábornok 24 órával elhalasztotta. A partraszállást azonban még így is nagyon megnehezítette a kedvezőtlen és júniusban szokatlan időjárás.

			Valószínűleg sokan emlékeznek a parádés szereposztású filmre, A halál ötven órája című mozira, amely a németek 1944. decemberi, ardenneki ellentámadásának történetét dolgozta fel. Az offenzívát a németek tudatosan időzítették úgy, hogy a szövetségesek a ködös és borongós idő miatt ne legyenek képesek használni az addigra már a teljes légi fölényt megszerző légierejüket. A német csapatok eleinte sikereket értek el, december 23-án azonban változott az időjárás, megszűnt a köd, és az azonnal magasba emelkedő szövetséges légierő megállította a német támadást.

			1951-ben a koreai hadszíntéren egy érkező hidegfront hatására zászlóaljszinten az állomány 75%-a vált harcképtelenné kisebb-nagyobb fagysérülések miatt.52 

			1.5.1. Az éghajlatváltozás és az arab tavasz

			2013 februárjában a The Center for Climate and Security és a Center for American Progress kiadta Az arab tavasz és az éghajlatváltozás – Az időjárás és a biztonság kapcsolata című kiadványt. A könyvben tanulmányok sora tárgyalja, hogy az éghajlatváltozás hogyan járult hozzá az események alakulásához.53

			Az egyik tanulmányban a szerzők rávilágítanak arra, hogy Szíriában egy hosszan tartó aszály – súlyosbítva az Aszad-rezsim kormányzásával és az erőforrások helytelen felhasználásával – közel 800 ezer embert kényszerített elvándorlásra. Ültetvényeik megsemmisültek, megélhetésük ellehetetlenült. Az elvándorlás növelte a már amúgy is túlterhelt szír városokra nehezedő nyomást, tovább rontva az infrastruktúra minőségét, megnehezítve az ivóvízhez jutást és csökkentve a munkalehetőségek elérését. A szociális, gazdasági és környezeti nyomás együttes hatása – súlyosbítva az éghajlatváltozás következményeivel – végleg ellehetetlenítette a korábban fennálló „szociális szerződést” a polgárok és a kormány között, erősítette az ellenzéki mozgalom hatását, és javíthatatlanul rontotta az Aszad-rezsim legitimitásának megítélését.

			A tanulmány rámutat arra, hogy a politikai és a gazdasági rend megteremtése Szíriában elengedhetetlen. Ezzel párhuzamosan bármilyen szilárd is a helyzet az országban, szükség lesz arra, hogy választ adjanak a létfenntartás alapvető problémáira, amelyeket az éghajlatváltozás felgyorsított. Az alapvető erőforrások, mint az élelmiszer, az ivóvíz és a művelhető földterület megléte ugyanolyan fontosak, mint a szilárd és elfogadott kormány megléte.

			„Ha az éghajlatváltozás enyhítése és az alkalmazkodóképesség nem lesz része a kormányzati terveknek, és ha a nemzetközi közösség nem segíti ezt a törekvést, akkor a mindenkori kormányok elfogadottsága az arab világban valószínűleg nem fog javulni, és a régió stabilitása és jóléte csökkenni fog” – mondják ki a tanulmány szerzői.54

			1.5.2. Az El Niño hatása

			Az El Niño 1982–1983 között több közép-amerikai országban végzett hatalmas pusztítást, jelentős anyagi károkat okozott az Egyesült Államoknak, de még Európa időjárására is hatással volt. 1985 óta világszerte több ezer szak­ember próbálja megfigyelni, megérteni és előre jelezni ezt a különleges éghajlati jelenséget. A Föld számos pontján helyeztek el megfigyelőberendezéseket, ennek ellenére nem sikerült az El Niño 1997−1998-as támadásának súlyosságát előre jelezni. Akkor ugyanis még senki nem gondolta, hogy az évszázad természeti katasztrófája következik be: szárazságok és tűzvészek az óceán nyugati vidékén (Indonéziában és Ausztráliában), árvizek, mezőgazdasági és infrastrukturális károk Afrikában és Amerikában. Mindez mintegy 22 ezer ember életét követelte, és 34 milliárd euró kárt okozott.

			A tudósok már több korábbi civilizáció összeomlását tulajdonították az ilyen éghajlati ingadozásoknak, így például a maják vesztét Közép-Amerikában, az Angkor civilizáció bukását Kambodzsában és királyságok összeomlását Thaiföldön és Vietnámban a tartós száraz időszakkal magyarázták. Hasonló éghajlati válságot már dokumentáltak az ókori Egyiptomban és Kínában is. Az izlandi Laki vulkán kitörése, amely 1784-ben óriási hamufelhővel borította be Európát, egyik kiváltója lehetett az 1789-es francia forradalomnak. 

			Egyes kutatók bizonyítottnak látják, hogy az El Niño éveiben 1950 és 2004 között kétszer annyi polgárháború tört ki, mind egyéb esztendőkben. A Solomon Hsziang által vezetett csoport a New York-i Columbia egyetemről a Nature-ben publikált egy tanulmányt erről. A vizsgálat során a kutatók az 54 éves periódusban 234 polgárháborút vizsgáltak, amelyben több mint 25 ezer ember halt meg (a konfliktusok felében több mint 1000 ember vált a harcok áldozatává). A kutatók a világot két részre osztották: az egyik felében érezni az El Niño hatását, a másikban nem.55 

			Megállapításuk szerint az El Niño alatti években megduplázódott a háborúk száma az érintett országokban, vagyis a számítások szerint minden ötödik polgárháborúért az El Niño felel. 1982-ben egy különösen súlyos El Niño-hatás pusztított Dél-Amerikában, a kukoricatermés elszáradt, és abban az évben kezdődött a Fényes Ösvény ellenállási mozgalom tevékenysége Peruban. 

			Szudánban az El Niño-években – 1963, 1976 és 1983 – fegyveres konfliktus tört ki az ország északi és déli része között, több mint 2 millió halottat követelve. Ez volt a legtöbb áldozatot követelő konfliktus a második világháború befejezését követően.

			Az El Niño közvetett és közvetlen egészségügyi hatásai nehezen szám­szerűsíthetők. A szakértők ugyanakkor egyetértenek abban, hogy a hatás az emberi egészséget befolyásoló minden tényezőben kimutatható:

			–A szélsőséges csapadékhullás és az azt követő árvizek miatt jelentős emberi veszteség, tömeges fertőzés, az egészségügyi rendszerek összeomlása, a mentális betegségek számának megnövekedése következik be.

			–A szélsőséges aszály és a nagy kiterjedésű bozót-, valamint erdőtüzek miatt éhínség, fertőző betegségek megjelenése, az egészségügyi ellátórendszerek kapacitásának beszűkülése, továbbá tömegeket érintő légúti betegségek jelennek meg.56 

			10. táblázat. Az El Niño hatása Peruban a jelzett években

			Forrás: Adam French et al.: Root Causes of Recurrent Catastrophe: The Political Ecology of El Niño-related Disasters in Peru. International Journal of Disaster Risk Reduction, 47. (2020), 101539.

			Más kutatók szerint viszont nincs bizonyíték arra, hogy az éghajlatváltozás a felelős a konfliktusokért, úgy vélik, ez csak spekuláció. A híres történész, Jared Diamond azonban úgy véli, a kapcsolat a száraz időszakok és a háborúk között nyilvánvaló: azok az emberek, akik kétségbeesettek és alultápláltak, úgy érzik, nincs mit veszíteniük, és elkezdik a polgárháborút.57

			Az El Niño csak Peruban három alkalommal okozott jelentős pusztítást (első­sorban áradások). A 10. táblázatban foglaltuk össze ezen események következményeit.

			1.5.3. Éghajlatváltozás, elvándorlás és konfliktus

			Az éghajlatváltozás hatásai, valamint az erre adott válaszok és mindezek költségei fogják meghatározni a 21. századot. Ha a nemzetek világszerte azonnal csökkentik a káros gázok kibocsátását – aminek valószínűsége igen csekély –, még akkor sem kerülhető el a hőmérséklet emelkedése. 

			Ahogy ezek a hatások folytatódnak, súlyos következményekkel fognak járni az államok nemzetbiztonsági érdekeire, így a globális biztonságra is. 

			Az éghajlatváltozás pontosan kimutatható veszélyt jelent például az Egyesült Államok nemzetbiztonságára. A hírszerzési jelentések arra a következtetésre jutottak, hogy az elkövetkezendő évtizedekben a sérülékeny régiók (mint a Szaharán túli Afrika, a Közel-Kelet, Dél- és Délkelet-Ázsia) élelmiszer- és vízhiánnyal, valamint katasztrofális áradásokkal néznek szembe, amelyeket az éghajlat­változás idéz elő. Ezeknek a helyzeteknek a kezelése amerikai, európai vagy nemzetközi katonai akciókat igényelhet.

			A nehéz gazdasági és szociális helyzet, valamint a lehetőségek hiánya a Közel-Keleten és Észak-Afrikában sok arab fiatal számára teremt olyan körülményeket, hogy a legkisebb szikrára is bekövetkezik a robbanás szerte a régió­ban. A környezet leépülése és az emberek elvándorlása a vidéki területekről a túlzsúfolt nagyvárosok felé, kiegészítve az emelkedő élelmiszerárakkal, terhelve a hibás gazdasági és politikai döntésekkel jelentették azt a bizonyos szikrát, amely az indulatok elszabadulását okozta.

			Nem kell hozzá nagy előrelátás, hogy felismerjük, az éghajlatváltozás hatásai még nagyobb nyomást okoznak az elkövetkező évtizedekben. Különösen a tömeges népvándorlás és az annak okaként megjelenő politikai krízishelyzetek fognak új, még komplexebb veszélyeztetést okozni. Ezért döntő fontosságú, hogy az érintett kormányok milyen sorrendben, továbbá hogyan kívánnak válaszolni ezekre az új veszélyekre.

			3. ábra. A Száhel-övezet a Szaharától délre

			Forrás: MTI: Hatmillió ember éhezik a Száhel-övezetben. Orientalista.hu, 2018. június 14.

			Már maga az éghajlatváltozás is ijesztően nagy kihívás. Mindegy, hogy a világgazdaság milyen lépéseket tesz a káros gázok kibocsátásának csökkentésére, a melegedés elkerülhetetlen. A hatásokat már napjainkban is érezzük, és ezek csak erősödni fognak. Jó példa erre Afrika, amely a legsérülékenyebb ebből a szempontból. 250 millió ember van veszélyben az élelmiszerhez és ivóvízhez való hozzáférés bizonytalansága miatt. Az alacsonyan fekvő területeket a tengerszint emelkedése veszélyezteti. Afrikának csupán 1%-a az a rész, amely a tengerpart mentén alacsonyan fekszik, de ez a terület adja a városi lakosság 12%-át.

			Ugyancsak veszélyeztető tényező, hogy Afrikában az emberek többsége alacsonyan fekvő területeken él, mint például a Száhel-övezet (3. ábra). Itt várhatók a vízhiánynak, az emelkedő hőmérsékleteknek és a hosszabb száraz évszakoknak a legsúlyosabb következményei. Itt 2021-ben 29 millió ember (5 millióval több, mint az elmúlt évben) szorul humanitárius segítségre.58 Ezt a helyzetet nehezíti a regionális és állami kapacitások hiánya, amelyek segíthetnének csökkenteni vagy kiküszöbölni az éghajlatváltozás hatásait. Ugyanezek a körülmények jellemzik számos ázsiai és amerikai állam helyzetét is, és komoly következményekkel járnak az olyan fejlett államokra, mint az Egyesült Államok vagy Európa államai.

			A tömeges elvándorlás új fejezetet nyit ebben a forgatókönyvben. A 21. században a világ nagyszámú klímamenekülttel néz szembe. Olyan emberekkel, akiknek életét ellehetetlenítette a lassan vagy éppen hirtelen gyorsasággal bekövetkező éghajlatváltozás. Az ENSZ becslése szerint már most is 700 millió belső menekült van. Olyanok, akik elhagyták az otthonaikat, de a saját országukban próbálnak megélhetést találni. Oli Brown, aki az International Institute for Sustainable Development (IISD) szakértője, úgy véli, hogy a menekültek száma megtízszereződhet 2050-re.59 A szakértők között nagy viták vannak abban, hogy a vándorlás kiváltó oka az éghajlatváltozás-e, vagy esetleg más körülmény. Noha az elvándorlás kiváltó okait nem egyszerű azonosítani, a politikai változások, amelyeket ez a folyamat okoz, nagyon is valósak. Egy 2010-es jelentés, amelyet az International Organization for Migration készített különböző ENSZ-­szervezetekkel közösen, olyan számokat idéz, mint „200 milliótól 1 milliárdig” terjedő menekült 2050-re, csak az éghajlatváltozás miatt. Ahogy a jelentés írja: „Az elvándorlást kiváltó környezeti okok sokszor kiegészülnek gazdasági, szociális és fejlesztési okokkal, amelyek felgyorsíthatják, vagy bizonyos fokig eltakarhatják a környezeti hatásokat. Az elvándorlásnak több különböző környezeti oka lehet, amelyek közt megtalálható a fokozatos környezeti romlás (elsivatagosodás, talaj és tengerpart eróziója) és a természetei katasztrófák is (földrengések, áradások és trópusi viharok). Az tisztán látszik, hogy az éghajlatváltozás súlyosbítani fogja a már meglévő, elvándorlást okozó körülményeket.”60 

			Az utolsó réteg a legkiszámíthatatlanabb nemzeti és nemzetközi szinten egyaránt. Ez arra kényszeríti a nemzetközi közösséget, hogy úgy szálljon szembe az éghajlatváltozás és az elvándorlás kihívásaival, hogy közben a helyi és regio­nális biztonsági környezet egyre jobban szétesik, szemben a 20. század nagy konfliktusaival és az ezt követő hidegháborús időszakkal. A legtöbb ország nemzet­biztonságának egyre inkább számolnia kell nem állami szereplőkkel, és nem tradicionális kihívásokkal, mint amilyen az al-Káida és társszervezetei elleni harc.

			Ahogy ez a három összetevő – az éghajlatváltozás, a klíma­menekültek és a konfliktusok – összeadódnak, a következmények egyre súlyosabbak lesznek. Lehetetlen például az arab tavasz folyamat végkifejletét megjósolni, de a demokrácia kialakulása, és bizonyos országokban az ez iránti igény egy váratlan következménye az éghajlatváltozásnak, illetve a magas élelmiszeráraknak. Ugyanakkor ezeknek a faktoroknak az együttes megjelenése komplex krízishelyzeteket hozhat létre, ahol a belpolitika, a nemzetközi politika, a humanitárius segítségnyújtás és a biztonság új módon kapcsolódnak össze.

			Mit tehetnek a kulcsfontosságú szereplők, hogy együttesen megalkossanak egy fenntartható biztonsági folyamatot, amely segít megoldani az éghajlatváltozás, a migráció és a konfliktusok kihívásait? Az egyik változat szerint a következő intézkedések hozhatnak együttesen előrelépést ezen a területen:

			–Véghez kell vinni egy intézményi reformot a kormányzaton belül, amely megtalálja és megnevezi a fejlődés és a biztonság közötti kapcsolatot, előtérbe helyezi az éghajlatváltozás hosszú távú humanitárius hatásaira és a tömeges migrációra való felkészülést, mindezt úgy, hogy ezt nemzet­biztonsági problémaként kezeli.

			–Erősíteni kell a kormányok közötti együttműködést a világ különböző régióiban.

			–Növelni kell a költségvetési támogatását a Global Climate Change Initiative szervezetnek. 

			–Biztosítani kell az információ jobb áramlását és a katasztrófahelyzetekre adott hatékonyabb válaszokat, javítani kell az előrejelző rendszerek működését.

			–Támogatni és ösztönözni kell a tudományos kutatásokat, hogy bővítsük ismereteinket az elsivatagosodás, a csapadék változékonysága, a katasztrófák előfordulása, a part menti erózió, valamint ezek hatása az elvándorlásra és a konfliktusokra kérdéseiben.

			–Azonosítani kell azokat a régiókat, amelyek a leginkább sérülékenyek az éghajlatváltozás okozta migráció kapcsán, ezzel megalapozva a segélyek hatékonyabb előkészítését, összeállítását és elosztását.

			–Tudomásul kell venni, hogy a migráció a helyi lakosság proaktív alkalmazkodó stratégiája.

			A biztonsághoz történő valóban fenntartható hozzáállás tehát azt követeli, hogy ne csak a tradicionális, államok közötti kölcsönhatáson alapuló biztonsági problémákat vegyünk figyelembe. Azt is meg kell érteni, hogy a nemzetbiztonság azzal is javul, ha fejlesztjük az egyes emberek életkörülményeit a fejlődő világban, és ha magunkévá tesszük a kollektív válaszok szükségességét az éghajlatváltozás által okozott közös problémákra. 

			1.5.3.1. Éghajlatváltozás, elvándorlás és konfliktus Dél-Ázsiában61

			Dél-Ázsia már meglévő konfliktusos régióiban az éghajlatváltozás és a romló migrációs helyzet újabb biztonsági problémákat okozhat. Dél-Ázsia azok között a régiók között lesz, amelyeket a legsúlyosabban érint az éghajlatváltozás. Magasabb hőmérsékletek, szélsőségesebb időjárás, emelkedő tengerszint, növekvő ciklonaktivitás a Bengáli- és a Perzsa-öbölben. Az áradások a régió bonyolult vízrendszere miatt jelentenek veszélyeztetést, mindezt nagy népsűrűségű területeken. Különösen India és Banglades fogja súlyosnak érezni ezeket a kihívásokat. 

			Az időjárás-változás következményei sok területen megváltoztatják, és sok esetben rontják az életkörülményeket. A szélsőséges időjárási események és a romló életkörülmények nagy valószínűséggel arra fogják kényszeríteni az embereket, hogy ideiglenesen vagy véglegesen elhagyják jelenlegi életterüket, és egy másik faluba, városba, régióba vagy akár országba költözzenek.

			Az Asian Disaster Preparedness Center nemrég jelentette, hogy Banglades „[m]ár most is nagy nyomás alatt van az élelmiszerek iránti igény növekedése, a földterületek és a vízforrások túlzott használata miatt”.

			A nemrég bekövetkezett dél-ázsiai katasztrófák felrajzolják a jövőt. A 2012. szeptemberi áradások Északkelet-Asszámban otthonuk elhagyására kényszerítettek 1,5 millió embert, mialatt az Aila ciklon miatt 2,3 millió embernek Indiában és 850 ezer főnek Bangladesben kellett elmenekülnie.

			A helyzet egyre romlik, amit a 2019-es, közel 50 °C-t közelítő hőhullám bizonyít. Indiában emberek tízmillióinak volt ez a napi realitás májusban és június­ban. 2015 óta (2017-et leszámítva) minden évben szélsőséges szárazság és vízhiány sújtotta az ország jelentős részét. Igaz, a 2019-es hőhullámhoz hasonló még nem fordult elő, és 60 éve ez volt a legsúlyosabb szárazság. Egy 2018-as kormányzati előrejelzés szerint 21 indiai nagyvárosban – többek között Delhiben, Csennaiban, Bengaluruban és Haidarábádban – rövidesen elfogy a talajvíz, 2030-ra pedig az indiaiak 40%-ának nem lesz biztosított az ivóvízellátás. Június közepén tízezrek keltek útra az ország északi, legszegényebb államaiban, Bihárban, Rádzsasztánban és Uttar Pradesben falvak néptelenedtek el, amíg a hőség tartott62 (4. ábra).

			4. ábra. India veszélyeztetett területei

			Forrás: Bhattacharyya–Werz (2012): i. m.

			1.5.3.2. Éghajlatváltozás, elvándorlás és konfliktus Északnyugat-Afrikában63

			Északnyugat-Afrikát fokozottan érintik az időjárási, a migrációs és a biztonsági kihívások. Ebben a régióban már régóta jelentős gond a munkaerő elvándorlása, migránsok tömegét hozva a Szahara alatti Afrikából a mediterrán partvidékre és Európába. Hogy megtegyék ezt a szárazföldi utat, az elvándorlók sok esetben a Száhel-övezeten és a Száhel-Szahara régiókon mennek keresztül, amely területek az éghajlatváltozás egyre nagyobb veszélyeivel néznek szembe. Az emelkedő tengerszint, az elsivatagosodás, az aszályok és az éghajlatváltozás együttesen növelik a kivándorlók számát, és egyre veszélyesebbé teszik ezeket az utakat. Ezekhez a kihívásokhoz hozzáadódnak a régió folyamatosan jelen lévő biztonsági veszélyei, mint Nigéria harca a belső lázadókkal, és az al-Káida növekvő ereje az Islamic Maghreb szervezetben.

			A nemzetközi közösség számára ez a régió kulcsfontosságú az instabilitás miatt. Algéria és Marokkó közelsége Európához, Afrika stratégiailag egyik legfontosabb országának − Nigériának − felemelkedése, továbbá Niger folyamatos harca a kormányzásért és a szegénység ellen, mind figyelmet kívánnak. Északnyugat-Afrika ellenőrizetlen határai és korlátozott erőforrásai, amelyek megengedik az al-Káida számára, hogy erősödjön, azt sugallják, hogy nincs vesztegetni való idő egy jobb és hatásosabb politika kidolgozására a régióban.

			A feszültségek övezete Északnyugat-Afrikában Nigériából, Nigerből, Algériá­ból és Marokkóból áll. Ezt a négy országot, amelyet a Szahara sivatagai választanak el egymástól, csak ritkán értékelik egybefüggő régióként. Mégis összekapcsolják őket a meglévő nemzetközi migrációs útvonalak, amelyek a Szahara alatti Afrikából gyűrűznek a mediterrán partvidékig, valamint amelyek embereket és árut szállítanak Marokkóba, Algériába, Líbiába és utána Európába. A régióban a szezonális munkaerő áramlása nagyarányú, különösen az olyan területeken, amelyek sérülékenyek a csapadékingadozásokkal szemben (5. ábra). 

			Miért kell a nemzetközi közösségnek aggódnia az időjárás, az elvándorlás és a biztonság közötti kapcsolat miatt Északnyugat-Afrikában?

			Viszonylag kis befektetéssel jelentős előrelépést tehetnénk a biztonság növelésében és a régió felkészítésében. A megélhetés biztosítása, az öntözés kiterjesztése, a migráció figyelemmel kísérése, a vízfelhasználásban a regionális együttműködés javításának költségei eltörpülnek a jövőbeni humanitárius katasztrófák, a hosszú távú biztonsági problémák és a konfliktusok költségei mellett.

			A helyzet nem sokat javult az elmúlt hónapokban sem. A 2021 júliusában közzétett negyedéves migrációs jelentés – amely kiterjed Kelet-Afrikára és Jemenre – a következőket rögzíti: 

			–Etiópiában 2 millió ember hagyta el a lakóhelyét az országon belül, és 63 ezren menekültek Kelet-Szudánba.

			–Jemenbe 1331 menekült érkezett 2021 április-május során, ami 54%-os csökkenés az előző év hasonló időszakához képest.

			–150 menekült vesztette életét, amikor felborult a hajójuk Jemen partjainál.

			–Szaúd-Arábiából két hét alatt több mint 30 ezer menekültet küldtek vissza Etiópiába.64 

			Az idézett adatok azt mutatják, hogy a vándorlás nem lassult, folyamatosan zajlik a térségben. Nem könnyíti meg a hatóságok helyzetét az sem, hogy ezzel párhuzamosan kell küzdeni a járványok terjedése és a szélsőséges csoportok tevékenysége ellen is. 

			A Csád-tó körzete jó példa az éghajlatváltozás és a környezetromlás, valamint a terrorizmus térnyerése és az általános bizonytalanság közötti kapcsolatra. Az elmúlt évtizedekben rendkívül magas, évi 3%-ot meghaladó népességnövekedést regisztráltak itt. Ennek eredményeként a terület lakossága közel 40 millió­ra nőtt, ami hatalmas nyomást gyakorol a természeti erőforrásokra, különösen a mezőgazdaságra, a legelőkre és a maradék tó halállományára. A körzet lakossága rendkívül szegény, írástudatlan, alultáplált és éhezik; mindezt súlyosbítja a magas munkanélküliség és az állandó helyi konfliktusok. Elsődleges megélhetési forrásuk korábban a Csád-tó volt, amely táplálékot biztosított számukra, a halászat révén vagy mezőgazdaságból. A csapadékmennyiség csökkenése és a hőmérséklet-­emelkedés, valamint az esős évszak rövidülése, a szárazság és a túlöntözés kombinációja azonban a tó kiszáradásához vezetett. A tó felszíne egykor 25 ezer km2 volt, ma ennek a tizede (6. ábra).

			A Boko Haramot 2002-ben alapították, és azóta jelentős területeket foglalt el Nigériában, Csádban, Kamerunban és Nigerben. A szervezet szélsőséges iszlamista ideológiát vall, és átfogó célja egy iszlám kalifátus létrehozása. Több tízezer ember és több millió menekült haláláért felelős. Tevékenysége során legális (föld, termény, kereskedelem) és illegális (kábítószer, fegyver és csempészet) erőforrásokat egyaránt megszerzett. A Boko Haram szomorú példája annak, hogy egy terrorszervezet hogyan fordítja saját hasznára az éghajlatváltozás negatív hatásait.

			Az erőforrások szűkössége, a vízhez és a termőföldhöz való hozzáférés, az elsivatagosodás, valamint az azzal együtt járó homokviharok, a megművelt területek rohamos kiszáradása mind hozzájárulnak az eltartóképesség csökkenéséhez. Ezek a körülmények csak súlyosbítják az ott élők – a Boko Haram terrorja miatt egyébként is nehéz helyzetben lévők – mindennapi megélhetését. 

			5. ábra. Migrációs útvonalak Afrikában

			Forrás: Baobab News: Major Routes of Migration in Africa

			Ezzel párhuzamosan a tóparti országok központi kormányzata meggyengült, ami szintén a terrorszervezet malmára hajtja a vizet. A térségben tapasztalható társadalmi megosztottságot a szervezet arra használja ki, hogy az összetartozás érzését sugározza a hozzá csatlakozóknak. Újonnan toborzott tagjai között sok a menekült, akik a korábban ismertetett okok miatt hagyták el otthonai­kat. A Boko Haram élelmet és munkát biztosít azoknak, akik csatlakoznak hozzájuk, és akik ebben a kétségbeejtő helyzetben nyitottak a szélsőséges ideológiára.65

			6. ábra. A Csád-tó pusztulása 1963−2007 között

			Forrás: Tranquillius: Végül kiszárad a Csád-tó is? Pangea, 2015. január 4.

			1.5.3.3. Éghajlatváltozás, elvándorlás és konfliktus Amazóniában és az Andokban66

			Az Andok és Amazónia természetes gazdagsága létfontosságú erőforrás. Amazónia központi fontosságú a régió és a világ időjárásának szempontjából, és felbecsülhetetlen értékű az itt meglévő biológiai sokféleség is. Az Andok és Amazónia ásványi anyagai és energia-erőforrásai szintén fontos elemei a globális ellátási láncnak és a régió makrogazdasági növekedésének. Amazónia és a Cerrado meghatározó szerepre tettek szert a regionális és a globális élelmiszer-biztonság terén is. Végül pedig a régió folyói és gleccserei alapvetőek az energiabiztonság, az ivóvíz-biztonság és Dél-Amerika mezőgazdasága számára. Ezen okok miatt kívánnak ezek a területek kiemelt figyelmet.

			Sajátos ellentmondást hordoz ez az elemzés. Egyrészt az éghajlatváltozás, a migráció, továbbá a konfliktus vagy bizonytalanság tanulmányozása ebben a régióban természeténél fogva jobban megjósolható, mint más körzetekben. Mialatt a régióban rengeteg ember szembesül a veszélyekkel, a hatalmas humanitárius katasztrófák esélye kisebb, mint például Északnyugat-Afrikában. Mindezek ellenére a folyamatok aggodalomra adnak okot, és megérdemlik a döntés­hozók figyelmét.

			Másrészt pedig − és ezt tapasztalatok bizonyítják – ezek a periférián lévő régiók hatalmasak, messze esnek az országok pénzügyi és politikai központjaitól, és túlnyomórészt vidéki területek, amelyek mélyszegénységben élnek. Mégis a népesség nyomása, valamint a globális igény az árucikkek iránt, városok gyors növekedését hozza a perifériákon is. Olyan városokét, amelyek most néznek szembe azzal a problémával, hogy fenntartható stabil fejlődést biztosítsanak egy nehéz környezetben.

			Noha Brazília északkeleti, délkeleti és déli városias régiói is szerepet kapnak a migrációban, illetve a nemzetközi kábítószer-kereskedelemben, mégsem ők vannak a fókuszpontban. Ehelyett azt kell vizsgálnunk, hogy az Andok és Amazónia periférián lévő régióiban hiányzik a hatásos kormányzás, a vidéki élet­körülmények romlanak, törvénytelen gazdaságok virágoznak, a drogcsempészek, illetve a nem állami szereplők komoly befolyásra tettek szert, és mindez komolyan megterheli a lakosságot és a környezetet.

			Új stratégiák szükségesek, hogy átfogó válaszokat lehessen adni ezekre a kihívásokra. Figyelembe kell venni az éghajlatváltozás és a migráció kapcsolatát, elő kell mozdítani egy okos és fenntartható biztonsági stratégiát. A régió központi kihívásai az elkövetkező évtizedekben a szervezett bűnözés és a nemzet­közi kábítószer-csempészet elleni harc, a fenntartható fejlődés biztosítása és az éghajlatváltozás hatásaira való felkészülés.

			Amazónia és az Andok periférián élő népességének biztosítani kell az alapvető életkörülményeit, hogy garantálni lehessen a szociális és gazdasági stabilitást a régióban. Megfelelő kormányzást kell biztosítani, amely képes a lakosok alapvető szükségleteit kielégíteni, képes szabályozni a fejlesztéseket, és biztosítja az alapvető emberi biztonságot.

			7. ábra. Főbb migrációs útvonalak

			Forrás: Abelovszky Tamás: Megmutatjuk a legnépszerűbb migrációs útvonalakat. DiploMaci, 2015. november 13.

			A kormányoknak fel kell nőniük ezekhez a kihívásokhoz, és el kell játszaniuk a döntőbíró szerepét. Egyensúlyozniuk kell a makrogazdasági növekedés és a kitermelő gazdaság érdekei között igazságos, fenntartható fejlesztésekkel. A régió stabilitását csak akkor lehet megvédeni, ha fair módon oldják meg az alapvető kérdéseket, amelyek a természeti erőforrások megosztásához és felhasználásához kapcsolódnak. A kormány részvétele szükséges az éghajlatváltozásra való felkészülés és adaptáció során is, azon felül, hogy segítséget is nyújt az éghajlatváltozás miatt bekövetkező, valamint elkerülhetetlen természeti katasztrófák következményeinek felszámolásában.

			A lehetőségekhez mérten a regionális kormányzatoknak úgy kell alakítaniuk a fejlesztéseket, hogy az időjárásnak ellenállóbb területek infrastruktúráját fejlesszék, és elriasszák azokat, akik a nagyon sérülékeny területeken tevékenykednének. Végül pedig, a hatásos hozzáállás folytatása szükséges a megújuló energiaforrások és a vízi erőművek esetében, és egy még átfogóbb, nem feltétlenül katonai válasz a drogkereskedelem ellen.

			Mialatt ezen erőfeszítések megtétele a régió összes kormányának a felelőssége, elsősorban Brazíliára és az Egyesült Államokra hárul, hogy vezessék ezeket a folyamatokat.

			Brazília számára alapvető fontosságú Amazónia megvédése és fenntartása. A nemzetközi drogkereskedelem elleni sikeres fellépés mind Brazília, mind az Egyesült Államok számára növelné a szociális stabilitást, különösen a nagyvárosokban.

			Egy ilyen regionális programot vezetve Brazíliának lehetősége nyílik arra is, hogy − békés, előremutató módon − átformálja 21. századi globális szerepét. Az Egyesült Államok számára pedig ezek az erőfeszítések lehetőséget nyújtanak, hogy felújítsa és fenntartsa ezen a területen a befolyását. Egyúttal olyan partnerre tegyen szert, amely segít a régió stabilitásának a megőrzésében, és amellyel megalapozhat hosszú távú és fenntartható gazdasági kapcsolatokat, elkerülendő a jövőbeni kríziseket.

			Az éghajlatváltozás okozta migrációs hullámok hosszú ideig – talán állandóan – velünk lesznek. E sorok írásáig nem látunk olyan megoldást, amely kezelhetővé tenné ezt a problémát (7. ábra). 

			1.6. További vélemények

			A Pentagon határozott véleménye, hogy az olajtól való függés több ok miatt is – éghajlatváltozás, emelkedő olajárak, utánpótlásbeli zavarok – problémás, mert azok veszélyeztetik a haderő energiaellátását. Az Operational Energy Strategy dokumentum kimondja: „Az olajárak változása továbbra is költségvetési kihívás lesz a minisztérium számára, és a globális olajpiac helyzete miatt az olaj­ellátásban valószínű, sőt egyre valószínűbb, hogy zavarok lesznek az elkövetkező évtizedekben. A haderőnemek már tettek lépéseket, hogy növeljék az alternatív folyékony üzemanyagok arányát.”67

			Az is tény, hogy a hadszíntéri üzemanyag-szállítás halálos kimenetelű lehet egy háborús övezetben: „Napjainkban az afganisztáni konvojok rakományának fele üzemanyag. Ezek a konvojok különösen vonzó célpontjai az ellenségnek, és gyakorta megtámadják őket. A statisztikák azt mutatják, hogy az Egyesült Államok minden huszadik konvoj során elveszít egy katonát, IED-támadásban vagy közvetlen tűzben. 2012-ben több mint 3000 utánpótlást szállító konvoj közlekedett az országban.”68

			John McHugh (Army Secretary) véleménye szerint: „Bármi, amit meg tudunk tenni azért, hogy a konvojokat levigyük az útról, az egy jó dolog.” 69 

			Thomas Fingar, a National Intelligence Council korábbi elnökségi tagja Bush elnöksége idején: „Úgy véljük, hogy a globális éghajlatváltozásnak összetett hatásai lesznek az Egyesült Államok nemzetbiztonsági érdekeire az elkövetkező 20 évben. A legjelentősebb hatások, amelyek az Egyesült Államokat érik majd, közvetettek lesznek, és ezek más országokban bekövetkezett események áthúzódó hatásait jelentik. Ezek adott körülmények között súlyosan veszélyeztethetik az Egyesült Államok nemzetbiztonsági érdekeit. A politikai döntéshozók körében egyre inkább növekszik az érdeklődés a téma iránt, különösen amiatt, hogy az éghajlatváltozás okozta válságok elterjedtebbé válnak-e, mint a dárfúri konfliktus, és hogy más erőszakos forgatókönyvek is kibontakozhatnak-e.”70

			Daniel Christman nyugállományú altábornagy, Steve Anderson nyug­állományú dandártábornok, Stephen Cheney nyugállományú dandártábornok (USA): „Az éghajlatváltozás költségeket fog okozni, mert a tétlenségnek költségei vannak. Fizethetünk most, ha tiszta energiatechnológiákba és észszerű intézkedésekbe fektetünk, hogy alkalmazkodjunk a melegedő éghajlat következményeihez, vagy később fizetünk a katasztrófák elleni védekezés során. Ezek a beruházások nem lesznek olcsók. Az árvízi kapukba történő beruházások, a létfontosságú kikötők védelme milliárdokba kerül. Azt is látnunk kell, hogy az éghajlatváltozás globális probléma, amely globális megoldásokat igényel. Ha szabadjára engedjük az amerikai találékonyságot és vállalkozói szellemet a megoldások kidolgozására, elkerülhetjük az éghajlatváltozás legrosszabb következményeit, és eközben megvédhetjük létfontosságú nemzetbiztonsági érdekeinket.”71

			Leon Panetta, korábbi védelmi miniszter: „Az éghajlatváltozásnak drámai hatása van a nemzetbiztonságra: az emelkedő tengerszinttől kezdve a súlyos aszályokon és a sarkvidéki jégtakaró olvadásán át a sűrűbb és pusztítóbb környezeti katasztrófákig mind azt valószínűsítik, hogy intenzívebb humanitárius segítségnyújtásra és a katasztrófák esetén mentésre lesz szükség.”72

			Robert Gates, korábbi védelmi miniszter: „Szerintem ez egy fontos nemzet­biztonsági fenyegetés, de nem hiszem, hogy ez az egyik legfontosabb prioritás. Ugyanakkor, ha egyre több ország kezd megküzdeni az egyre súlyosabb aszályokkal, az élelmiszerhiány és az éhínség politikai instabilitáshoz vezethet. Úgy gondolom tehát, hogy nagyon is valós nemzetbiztonsági következményei vannak annak, ami az éghajlattal történik.”73

			Gordon R. Sullivan nyugállományú tábornok, a hadsereg korábbi főparancsnoka és Sherri Goodman nyugállományú tábornok: „Az éghajlatváltozás közvetlenül fenyegeti csapatainkat és képességünket, hogy megvédjük magunkat egy veszélyes világban. A Csendes-óceán északi részén az emelkedő tengerek azzal fenyegetnek, hogy elárasztják a Ronald Reagan ballisztikusrakéta-védelmi kísérleti bázist,74 amely stratégiai szerepet tölt be Észak-Korea, Oroszország és Kína rakétakísérleteinek megfigyelésében és nyomon követésében. Itt az ideje, hogy az éghajlatváltozás okozta veszélyeztetést közvetlenül integráljuk nemzetbiztonsági tervezésünkbe.”75

			John Schellnhuber professzor, Angela Merkel korábbi tanácsadója: „Az elmúlt 11 ezer évnek szélsőségesen stabil klímája volt. Ez az egyetlen periódus, amely során az emberi civilizáció kialakulhatott. Úgy vélem, egy globális, egymásra épülő világot nem lehet békésen elvezetni úgy, ha kilépünk ebből az időszakból. Imádkozzunk, hogy legyen egy Lincoln vagy egy Gorbacsov, aki vezet minket.”76 

			Vélemények a Nemzetközi Katonai Tanács éghajlat- és biztonságszakértői csoportjától:

			Tom Middendorp tábornok, a tanács elnöke: „Az éghajlatváltozás jelentős kockázatot jelent a globális biztonságra nézve, amely a következő évtizedekben katasztrofális helyzethez vezethet. A biztonságért felelős szakembereknek fel kell készülniük ezeknek a fenyegetéseknek és hatásoknak a megelőzésére.” 77

			Michel Rademaker, a Tanács Végrehajtó Bizottságának tagja: „Amikor az éghajlatváltozás okozta kockázatok mérséklésének lehetőségein gondolkodunk, meg kell értenünk, hogy ez összetett cselekvést kíván.”78

			Thomas D. Waldhauser tábornok, az Egyesült Államok Afrika-parancsnokságának parancsnoka a Szenátus egyik bizottsága előtt, 2019-ben: „A változó időjárás, az emelkedő hőmérséklet és az esőzések drámai változékonysága hozzá­járulnak az aszály, az éhínség, a migráció kialakulásához és az erőforrásokért folytatott, élesedő versenyhez Afrikában. Ilyenkor minden csoport saját céljaira keres földet, erőszakos konfliktusok alakulhatnak ki.”79

			Nagasima Dzsun nyugállományú tábornok, a japán Nemzetvédelmi Akadémia Biztonsági Tanulmányok Doktori Iskola vezetője: „Az éghajlatváltozás szinergikus hatást gyakorol a légkörre, az óceánokra, a hóra és a jégre, valamint a föld felszínére. Ezért eljött az ideje, hogy a katonai erő az éghajlatváltozást az új hadműveleti terek közé helyezze, ahogyan tette azt a kibertér és a világűr esetében, és olyan stratégiákat alakítson ki, amelyekben a katonai megközelítéseket helyezik előtérbe.”80

			Lloyd Austin, az Amerikai Egyesült Államok védelmi minisztere: „A Pentagon haladéktalanul megkezdi az éghajlatváltozás hatásainak felmérését és az eredmények beépítését a kockázatelemzés folyamatába és a stratégiai tervezésbe, enyhítve ezzel azt a bizonytalanságot, amelyet ezek a hatások jelentenek.”81 

			Boris Johnson brit miniszterelnök az ENSZ Biztonsági Tanácsának ülésén: „Az éghajlatváltozás veszélyt jelent a biztonságunkra. A kérdés nem az, hogy kell-e foglalkoznunk ezzel a kérdéssel, hanem az, hogy mit tegyünk?”82

			John Kerry, volt amerikai külügyminiszter: „Az éghajlatváltozás okozta problémákat nem vesszük elég komolyan, egyetlen ország sem végzi el a feladatát ezen a területen. 2019-ben túl sok olyan ember van felelősségteljes pozícióban, aki továbbra is álhírnek nevezi az éghajlatváltozást.”83

			A 2021-es NATO-csúcstalálkozón is szerepelt ez a kérdés, és számos mérték­adó vélemény is ismertté vált. A tárgyalások harmadik napján a klímavédelem, és a faji sokszínűség megőrzésének kérdése szerepelt a tárgyalások középpontjában. Angela Merkel kifejezte abbéli örömét, hogy „az USA most ismét tartja magát a Párizsi Megegyezéshez”. Ez sokkal könnyebbé teszi a G7 klíma­védelemhez fűződő munkáját, és „[t]alán ez a szimbolikus üzenete a cornwalli találkozónak is”. „Tenni fogunk, és egy jobb világért fogunk tenni”, mert ez „[a] járvány után mindennél fontosabb”. Kilátásba helyeztek egy 100 milliárd EUR értékű alapot, amelyből ezen témák kapcsán lehet forrásokat lehívni. (A Tages­spiegel értesülése szerint Németország jó példával kíván elöl járni, ezért 2025-ig 4 milliárd EUR-ról 6 milliárd EUR-ra emelik a fejlődő országok klímatudatos beruházásainak támogatását.) A G7-államok elhatározták, hogy 2030-ra a tenger- és földfelszín 30%-ának védelem alatt kell állnia. A részt vevő államok kötelezettséget vállaltak arra is, hogy 2030-ra a CO2-kibocsátásukat a 2010-es szint közel felére csökkentik. Merkel hangsúlyozta, hogy az éghajlatváltozás témájában Kínával szorosan együtt kell működni.84

			Surangel Whipps Jr., a csendes-óceáni − Karolina-szigetekhez tartozó − Palau szigetország elnöke: „A telhetetlen étvágyú kibocsátók továbbra is visszaélnek a környezetünkkel, és a puszta túlélésünket fenyegetik […] Saját bőrünkön érezzük a perzselő nap elviselhetetlen hőségét, hogy a felmelegedő tenger eláraszt minket, a szelek minden irányba fújnak, erőforrásaink szemünk láttára válnak semmivé. A jövőnket elrabolják tőlünk. Őszintén szólva, nincs méltósága a lassú és fájdalmas halálnak – ennyi erővel le is bombázhatnátok a szigeteinket, ahelyett, hogy szenvedni hagytok bennünket, és tanúi lehetünk a lassú és fájdalmas pusztulásunknak.”85

			Lukas Trakimavičius, a NATO Energiabiztonság Kiválósági Központ szakértője: „A tét óriási, ebből következően az európai vezetők nem engedhetik meg maguknak, hogy bízzanak a pozitív változásban, és az eddig megszokott módon járjanak el. A kormányoknak és a nemzetközi szervezeteknek meg kell duplázniuk erőfeszítéseiket ezen a területen, és meg kell kezdeniük fegyveres erőik felkészítését a közelgő éghajlatváltozási kihívásokra.”86

			Sharon Burke, az Egyesült Államok korábbi védelmiminiszter-helyettese, biztonságpolitikai szakértő: „Az éghajlatváltozásnak a nemzetvédelemre gyakorolt legnagyobb hatása az, hogy gyengíti a társadalmak ellenálló képességét. A katonai erő a hagyományos eszközeivel nem az éghajlatváltozás hatásainak csökkentésére rendeltetett, de ezek a hatások jelentősen növelik a katonai erő leterheltségét, hiszen részt vesznek a katasztrófák elleni védekezésben, a humanitárius műveletekben, szélsőséges esetben háborús műveletekben. Azaz igénybevételük megsokszorozódik.”87

			Shira Efron, a Tel-Avivi Egyetem Nemzetbiztonsági Tanulmányok Intézete (INSS) vezető kutatója: „Az éghajlatváltozás a szó klasszikus értelmében vett stratégiai veszélyt jelent a nemzetbiztonságra, és ha nem most kezdünk rá felkészülni, akkor egyáltalán nem leszünk készen.”88 

			Michael Herzog nyugállományú dandártábornok, Izrael: „Régiónk geopolitikai szempontból rendkívül instabil, és ha ehhez hozzávesszük, hogy az éghajlat­változás egyik gócpontja is, akkor az egyébként is meglévő veszélyeket súlyosbítja. Ezt be kell építeni Izrael nemzetbiztonsági stratégiájába. Az éghajlatváltozás egy arctalan ellenség, amely nem ismer határokat, és nem lesz elég ellene a kerítések építése. Regionális együttműködésre van szükségünk.”89 

			1.7. Miért a katonák?

			Felmerülhet az észrevétel, hogy a bemutatott vélemények egy része katonáktól származik. Miért éppen a katonák azok, akik aggódnak az éghajlatváltozás miatt? Az első ok abból adódik, ahogy az emberek a jövőről gondolkodnak. A legtöbb műveleti szakértőt – benne a katonákat – arra képzik, hogy előre gondolkozzanak, hogy előre lássák azoknak a problémáknak a körét, amelyekre a haderőnek fel kell készülnie, majd ezt követően megpróbálják meghatározni azon eszközök körét, amelyek szükségessé válhatnak ezen problémák megoldásában. Ez az alapja a hivatásuknak. A tervezés a védelmi szférában 18-20 évet is igénybe vesz a felszerelések, rendszerek, a logisztika és a kiképzés terén, ezért jelentős erőt fordítanak arra, hogy pontosan mérjék fel az új igényeket, amelyek a normál védelmi igényekhez képest jelentkeznek. Gyakorlatilag ez azt jelenti, hogy napjainkban dolgozunk a 2030-ra tervezett képességeken, és ezeknek a képességeknek – optimális esetben – 2060-ig kell kitartaniuk.

			A második ok ott keresendő, hogy a modern haderők rá vannak utalva a fosszilis energiahordozókra. Ahol nincs politikai akarat vagy képesség, hogy új technológiákba fektessenek – mint például a nukleáris hajtás, bioüzemanyagok, nap- és szélenergia –, ott folytatódik a fosszilis energiahordozókra való támaszkodás. Érdekes módon, még az olyan haderők is, amelyek használják a nukleáris energiát, jelentősen függenek a fosszilis üzemanyagoktól a repülőgépek vagy a nagy hatótávolságú földi járművek üzemeltetéséhez. Tehát az energiabiztonság még mindig kiemelt figyelmet élvez a katonai tervezői körökben, amikor az éghajlatváltozás kihívásai szóba kerülnek.90

			Jó példa erre az, hogy az energiabiztonsággal kapcsolatos aggodalmak a NATO és az Európai Bizottság szakértőinek tárgyalásán is kiemelt figyelmet kaptak. A 2021. december 13-án tartott összejövetelen a szövetség keleti és déli stratégiai dimenzióját, valamint a NATO energiabiztonsági szerepvállalásának kilátásait vitatták meg. A keleti dimenzióról szóló panelban az előadók között egyetértés volt abban, hogy Oroszország és a Gazprom a Kreml politikai céljainak alárendelten exportálja fosszilis energiahordozóit („orosz gázfegyver”). A déli szomszédságban (észak-afrikai és a közel-keleti régió) két meghatározó folyamat is a NATO energiabiztonsága, illetve általános biztonsága ellen hat: a klímasemlegességi célok végrehajtásával egyre csökken a gáz- és olajexport iránti kereslet, miközben – egy-két kivétellel – a régió országai nem kezdték meg felkészülésüket a zöld átmenetre, illetve az átmenet utáni gazdasági berendezkedésre. Nehezíti a helyzetet, hogy a régió országai az átlagosnál jobban kitettek az éghajlatváltozás hatásainak: egyes számítások szerint a vízhiány és a szárazság a régió GDP-jét akár 40%-kal is visszavetheti. Figyelemre méltó, hogy Katarban az átlaghőmérséklet emelkedése már most eléri a globális szinten elkerülni kívánt 2 °C-ot. 2050-re várhatóan teljesen kiszárad a Tigris folyó Irakban; a régió országait a kiszáradás fenyegeti, ami alapvetően ellehetetleníti a helyi társadalmak megélhetését.91 Ez pedig újabb és újabb válságokat fog előidézni, amelyek közvetlen biztonsági hatásait mind a NATO, mind az Európai Unió érezni fogja.

			A NATO új típusú biztonsági kihívásokkal foglalkozó részlegének (NATO/IS/ESC) szakértői a NATO lehetséges szerepvállalását vizsgálták. Az elmúlt évek fejleménye, hogy az energiabiztonság témaköre elérte a NATO stratégiai, döntéshozó szintjét is. Jól mutatja mindezt, hogy a júniusi NATO-csúcs után kiadott közleményben egy egész bekezdést kapott a téma. A következő jelentést az állam- és kormányfők fogadják el a 2022-es madridi csúcstalálkozón. Ennek köszönhetően egyre erősebben megjelenik az energiabiztonság mint szempontrendszer a NATO-koncepciókban; egyre jobban jelen van a képzési és felkészítési anyagokban. A NATO energiabiztonsági politikájának három pillére van: (1) stratégiai „rálátás” erősítése; (2) zöld energiaátmenethez való alkalmazkodás elősegítése; (3) az „éghajlat és biztonság” forgatókönyvben meglévő összhang minél teljesebb kiaknázása.92

			A NATO energiabiztonsági szerepvállalásának célja a lakosság és a nemzeti haderők rugalmas energiaellátásának támogatása. Mindez jelentős átfedést mutat a NATO ellenálló képesség erősítésére irányuló törekvéseivel, valamint az éghajlat­változás biztonsági hatásaira irányuló erőfeszítéssel. Az energia­biztonság növelésének célja, hogy a tagállamokban megkezdett „zöld átmenet” fokozza a NATO ellenálló képességét. Az energiabiztonsági és az éghajlat­változási forgatókönyvek közös felülete a megújuló energiahordozók katonai célú felhasználása. A cél az, hogy a megújuló energiaforrások egyre erőteljesebb bevonásával növekedjen a NATO-műveletek hatékonysága. Az energiabiztonság kérdéséhez tartozik a NATO-haderők ellátását biztosító olajvezeték keleti irányú kibővítése, amit a NATO-szakértők – a védelmi miniszterek 2021. júniusi feladatszabása alapján – jelenleg is vizsgálnak.93

			A Climate Commission (Ausztrália) által kiadott The Critical Decade Report 2013 című jelentés jól összefoglalja a dilemmát, amellyel a védelmi erők szemben állnak: „A döntések, amelyeket most és 2020 között meghozunk, nagyban befolyásolják gyerekeink és unokáink számára az időjárás változásának súlyosságát. […] A szén-dioxid-szint a legmagasabb az elmúlt egymillió évben. A világ legtöbb állama – köztük Ausztrália is – megegyeztek abban, hogy a több mint 2 °C változás veszélye elfogadhatatlanul nagy. A hőmérséklet-emelkedés értéke már most az iparosodás előtti időkhöz képest az 1 °C növekedés felé közeledik, amely a 2 °C limitnek már a fele.

			A meglévő fosszilis üzemanyagokat nem szabad elégetni, ha stabilizálni akarjuk a klímát ebben az évszázadban. A fosszilis üzemanyagok elégetése jelenti a legjelentősebb hozzájárulást az éghajlatváltozáshoz, és mától kezdve 2050-ig nem bocsáthatunk ki több mint 600 milliárd tonna szén-dioxidot, hogy jó eséllyel maradhassunk a 2 °C-os határon belül. Becslések szerint a meglévő összes fosszilis energiahordozó elégetése ennek az ötszörösét jelentené, amely sosem látott idő­járási változásokhoz vezethetne. Olyan súlyosakhoz, amelyek kihívások elé állítanák a társadalmunk létezését. Tehát teljesen világos, hogy a fosszilis üzemanyagok nagy részét a földben kell hagyni, és nem égethetők el.”94

			A versengő nézetek kettőssége súlyos problémát jelent a katonai tervezők számára, mert nem feltételezhetjük, hogy a jövőbeli haderő képes lesz azokat a felszereléseket működtetni és képességeket alkalmazni, amelyeket mi napjaink­ban tudunk. Talán ezért van az, hogy az Egyesült Királyságban és az Egyesült Államokban elsőbbséget kapott az új üzemanyagok és működési elvek kutatása és az ezekkel történő kísérletezés. 

			Más szakértők is megfogalmazták ezzel kapcsolatos észrevételüket. „Megvan annak az oka, hogy a haderő és a katonai vezetők miért ilyen céltudatosak az időjárás-­változás veszélyével kapcsolatban – mondta professzor John Schellnhuber, Angela Merkel kancellár korábbi tanácsadója. „A haderő nem foglalkozik ideológiákkal. Nem engedhetik meg maguknak: emberek életéért és milliós felszerelésekért felelősek. Amikor az időjárás-változás tagadói állást foglaltak a 2009-es koppenhágai konferencia után, a katonai szakemberek sosem tértek el attól a gondolattól, hogy egy nehéz periódus fog következni. Az erőszakos konfliktusok veszélye a legnagyobb érv, amiért ellenőrzés alatt kell tartanunk az éghajlatváltozást, mert a nemzetközi rendszer nem stabil, és a legkisebb dolog – mint például az élelmiszerhiány miatti lázadások a Közel-Keleten – felrobbanthatja az egész rendszert.”95 

			Van még egy ok, amely fontossá teszi a katonák megszólalását ezen a téren. Ez pedig a hitelesség, amely segíthet abban is, hogy egyre többen kövessék ezt a szemléletet, elfogadva a katonai vezetők véleményét.

			A katonák már számos alkalommal tapasztalhatták, hogy az éghajlatváltozás egyik hatása az extrém hőmérséklet, amely közvetlenül érinti a műveletek hatékonyságát. Az iraki katonai műveletek során a harcjárművekben a 65 °C-t is elérhette a hőmérséklet, ami számos esetben kiszáradáshoz, eszméletvesztéshez, életveszélyes hőkimerültséghez és hőguta okozta halálozáshoz vezetett. 2003 nyarán 1000 − Irakban szolgáló − katonából 50 szenvedett hősérülést; a brit katonák körében az összes kórházi kezelés 15%-a volt hősérülés, több mint 800 katona halálát okozta az extrém hőmérséklet.

			A technikai eszközök és eljárások is kitettek ezeknek a hatásoknak. A magas hőmérséklet hatással van az adattovábbításra, a híradó eszközökre, a szenzorokra, a célkövetés pontosságára, a drónrajok vezérlésére, az autonóm rendszerekre, a repülési feltételekre.96 Mindezek kiküszöbölése, a hatások csökkentése, a működési biztonság növelése sok tapasztalatot adott a katonai műveletek tervezőinek. 

			Végül, de nem utolsósorban a biztonság komplex rendszerének egyik meghatározó eleme a katonai erő, azaz végső esetben (diplomáciai, gazdasági tényezők kudarca esetén) ez az eszköz lesz a meghatározó egy állam biztonságának szavatolásában. 

			














2. 
Az éghajlatváltozás hatásai 
és a katonai erő

			A katonai erő alkalmazásának kérdései a megváltozott éghajlati viszonyok között, az éghajlatváltozás és a katonai biztonság kapcsolata olyan területek, amelyek részletes kutatása még nem történt meg. A kérdés fontosságát már felismerték, hiszen többen több helyen szóba hozták a vizsgálatok fontosságát. Mielőtt elmélyülnénk a részletekben, nézzük meg, hogyan látják a szakértők a nagyobb nemzetek hozzáállását a problémához.

			2.1. Éghajlatváltozás és a haderő

			Az éghajlatváltozás és hatásai nyilvános aggodalmat és konkrét cselekvéseket váltottak ki egyes kormányokban. Van, ahol ez magában foglalja a nemzetbiztonsági szereplőket is, különösen a fegyveres erőket. Mialatt a gyakorlati ismeretanyag a fegyveres erők feladatairól és a műveleti környezet változásáról lassan gyarapodik, a tervezés és a jövőbe tekintés már elkezdődött az Egyesült Államokban és az Egyesült Királyságban. Ebben a két országban néhány gyakorlati döntés is megszületett, különösen, ami a hatások csökkentését illeti. Mindkét országban döntéseket hoztak az üvegházhatású gázok kibocsátásának csökkentéséről is.

			Vannak persze határozott különbségek is. Az Egyesült Államokban a hadsereg – különösen a haditengerészet – a kezdeményező az éghajlatváltozással kapcsolatos döntések terén. Korábbi és mostani haditengerészeti vezetők indítványozták azt, hogy az éghajlatváltozás hatásait komolyan kell venni. Mindezt egy olyan időszakban, amikor a hivatalos amerikai irányelv sokáig szkeptikus volt az éghajlatváltozást illetően. A haditengerészethez képest a többi haderőnem később ébredt, és más prioritások mentén közelített a problémához. A légierő és a szárazföldi csapatok elsődleges célja az energiafelhasználás csökkentése és az energiabiztonság növelése, amelynek egyik következménye az üvegházhatású gázok kibocsátásának csökkentése.

			Az Egyesült Királyságban a kapcsolat az éghajlatváltozás és az energiaügyi politika között nem olyan erős, mint az Egyesült Államokban. Az Egyesült Királyság hadereje kidolgozott egy részletes tervet, amely magában foglalja a kibocsátáscsökkentés irányait, az éghajlatváltozás lehetséges hatásait és a haderő felkészülésének feladatait a kihívások megválaszolására. Ezzel együtt is az Egyesült Királyságban a haderő korábban inkább passzív volt. 

			Habár van néhány kisebb ország, amelynek hadereje komolyan érdeklődik az éghajlatváltozás hatásai iránt, korábban az országok többségében ez a probléma nem jutott el a haderőig. Volt, ahol mások voltak a prioritások, és volt, ahol tudatosan tartották – legalábbis a felszínen – távol a katonákat ettől a kérdéstől. Jó példa volt erre Oroszország és Kína.

			Úgy tűnik, hogy ebben a két országban a tervezés során kisebb figyelmet szenteltek az éghajlatváltozás hatásainak. Oroszország esetében ez érthető volt, hiszen számos egyéb, sokkal sürgetőbb problémát kellett megoldania a döntés­hozóknak. Az első ezek közül az orosz haderő újjáépítése, modernizálása és reformja. Az északi sarkkör kapcsán aztán a haderő modernizálása és az éghajlatváltozás hatásaira adott válaszok összekapcsolódtak. Ezen a területen rendkívül tudatos döntések mentén születtek a fejlesztési javaslatok, és mára ezekben az országokban is kiemelt figyelmet kapnak ezek a kérdések. 

			Kínában a katonai vezetés nagyon is tudatában van az éghajlatváltozás hatásainak, amelyek érintik a haderő szerepét, a hadműveleti igényeket és a szükséges eszközöket. Nyilvánosan ezek a kérdések mégis megállnak a katasztrófák elleni egyre intenzívebb katonai részvételnél, mert a hivatalos kínai álláspont szerint bár az éghajlatváltozás tény, de nem biztonsági probléma.

			A haderők nemcsak elszenvedői az éghajlat változásának, de okozói is. Ebben a szektorban kiemelt feladattá vált a károsanyag-kibocsátás csökkentése. Mialatt az Egyesült Államokban és az Egyesült Királyságban a haderők aktív résztvevői lettek a csökkentési erőfeszítéseknek, az már kevésbé világos, hogy ez megtörténik-e Kínában, és nem valószínű, hogy megtörténik Oroszországban, mert ott alacsonyak az energiaárak. Az alábbi tények mutatják, hogy a kibocsátás komoly probléma a haderő működésében és a hozzá kapcsolódó hadiipari termelésben:

			–A katonai erő és a hozzá kapcsolódó védelmi ipar szén-dioxid-kibocsátása 445 millió tonna CO2-egyenérték (2017); ez nagyobb, mint egész Olaszország éves üvegházhatásúgáz-kibocsátása, és közelít az Egyesült Királyság (505 millió tonna CO2-egyenérték) és Franciaország (482 millió tonna CO2-egyenérték) teljes üvegházhatásúgáz-kibocsátásához.

			–A katonai erő és a védelmi iparágak az üvegházhatású gázok teljes kibocsátásának legalább 1%-át teszik ki, de ez a szám akár 5% is lehet. Ha a világ hadseregeit egy országként rangsorolnánk, akkor a világ 29. legnagyobb olajfogyasztója lenne, éppen csak megelőzve Belgiumot vagy Dél-Afrikát. Másképpen fogalmazva, ez a világ 5. legnagyobb gazdasága, az Egyesült Királyság vagy a 6. legnagyobb, Franciaország olajfogyasztásának a felét jelenti.

			–Az EU15 hadseregeinek és védelmi iparának teljes szén-dioxid-­kibocsátása 60 millió tonna CO2-egyenérték – ez ugyanannyi, mint Írország kibocsátása, és nagyjából az EU15 2017-es teljes üvegház­hatásúgáz-kibocsátásának 2%-a. A szén-dioxid-kibocsátás az EU15 teljes szén-dioxid-kibocsátását jelenti. 

			–A kilenc évig tartó iraki háború (2003−2011) teljes üvegházhatásúgáz-­kibocsátása körülbelül 254 millió tonna CO2-t tett ki. Ez valamivel több CO2-kibocsátás, mint amit 2016-ban a világ 14. legnagyobb gazdasága, Spanyol­ország, és csak negyedével kevesebb, mint amit a 6. legnagyobb gazdaság, Franciaország produkált.97 

			2.2. Egyesült Államok

			Az Egyesült Államok tekintélyes katonai szakértői – nyugalmazott tábornokok – a globális felmelegedésben komoly veszélyt látnak az Egyesült Államok biztonságára nézve. Tanulmányuk A nemzetbiztonság és az éghajlatváltozás okozta fenyegetés címet viseli, és azokkal a kockázatokkal foglalkozik, amelyek a felmelegedés hatása nyomán az Egyesült Államok biztonsági érdekeit érintik.98 

			A katonai szakértők szerint a politikailag instabil régiókban az éghajlat­változás egyértelműen segítené a szélsőséges erőket és a terrorizmust. A tanulmány a klímajelentések prognózisaira támaszkodik, amelyek szerint a globális felmelegedés súlyosabb viharokat, szárazságot és áradásokat okoz majd, valamint az északi- és déli-sarki jégpáncél, a gleccserek olvadása megemeli a világ­tengerek vízszintjét. Az egyik következmény a tömeges elvándorlás lehet, ami az államhatárokon okozhat feszültséget és konfliktusokat, míg a másik a nemzet­közi mentőalakulatok – benne a hadsereg erői és eszközei – egyre intenzívebb igénybevétele. Ezzel párhuzamosan harcok robbanhatnak ki az ivóvíztartalékokért is.

			A szerzők szerint ezekből a forgatókönyvekből az következik, hogy az amerikai hadseregre az eddiginél sokkal több és összetettebb feladat vár. Rávilágítanak arra is, hogy a megváltozott körülményekhez a katonai erő – tekintve méreteit és meglévő eszközeit, állandó bázisait – nehezen alkalmazkodik. Példaként az Északi-sark körzetében bekövetkezett változásokat mutatják be, amelyek már most átalakították a hajózási útvonalak egy részét, így jelentősebb haditengerészeti kapacitásokat igényelne az Egyesült Államok itteni érdekeinek védelme. 

			Ugyancsak súlyos veszélyt jelent a korszerű fegyverrendszerekre és a katonai bázisokra a szélsőséges időjárás (forróság, intenzív csapadék, por) okozta hatás (8. ábra). Példaként említi a jelentés az Egyesült Államok Diego Garcia-i támaszpontját, amelynek működését megnehezíti, rosszabb esetben ellehetetleníti a tengerszint további emelkedése (eddig több mint egy méter). A tenger szintjének emelkedése összesen 30 katonai bázis működését veszélyezteti. 1992-ben az Andrew hurrikán úgy megrongálta az egyik légitámaszpontot Floridában, hogy a mai napig sem működik. 2004-ben az Ivan hurrikán közel egy évre kiiktatta a Pensacola légibázist. Ugyancsak komoly problémát okoz az éghajlat­változás a legfontosabb amerikai haditengerészeti bázis működésében, Norfolk­ban. Egy szakértői jelentés szerint a bázis az ötödik legveszélyeztetettebb katonai létesítmény.99 

			Egy 2018-ban készült felmérésben 79 kulcsfontosságú katonai bázist vizsgáltak. A jelentés szerint az elkövetkező 20 évben 10-et fenyegetnek az ismétlődő elöntések, közel a tengerhez. 36 katonai bázis sebezhető az erdőtüzek miatt, és további hétnél áll fenn fokozott tűzveszély. A vizsgált bázisok több mint felét károsíthatja a szárazság, ami megnehezítheti a vízellátást.100 

			A szélsőséges időjárás és a szélsőséges klimatikus viszonyok a katonai műveletekre is hatással vannak. Az iraki háborúban több műveletet is el kellett halasztani vagy törölni a homokviharok miatt, a technikai eszközök élettartama csökkent, a javítási költségek jelentősen nőttek. A homokviharok megnehezítették az utánpótlás kiszállítását is, ami elsősorban az üzemanyag-ellátást veszélyeztette. Abban a háborúban, ahol naponta 9 millió liter üzemanyagot mozgattak a hadszíntéren, minden időjárási anomália a műveletek sikerét veszélyeztette és veszélyezteti. 

			Az értékelések abban is egyetértenek, hogy az éghajlatváltozás következtében kialakuló katasztrófahelyzetek kezelésében a jövőben nagyobb szerep jut a haderőnek. 

			
				
					[image: ]
				

			

			8. ábra. A hőmérséklet-változás néhány katonai bázis esetében 1950−2018 között

			Forrás: Military Bases of Warming. Climate Central, 2018. november 7.

			Ez, valamint a katasztrófák határokon átnyúló hatása miatt olyan szintre kell emelni az együttműködési készséget, amely meghaladja az eddigieket. Csak ilyen együttműködésben lehet a meglévő képességeket hatékonyan kihasználni, csak így lehet gyorsan hozzáférni a máshol meglévő, szakosodott erőkhöz vagy eszközökhöz.

			Szélsőséges éghajlatú területeken, nehéz klimatikus viszonyok között és eltérő kultúrájú környezetben kell a mentési, segélyezési műveleteket végre­hajtani. Emiatt felértékelődnek olyan képességek, mint a vízellátás, a légi szállítási kapacitás, a civil-katonai együttműködés, a speciális felkészültség és a különleges technikai eszközök, valamint a gyors reagálás képessége.

			Az Egyesült Államok szárazföldi csapatai több százezer katonával, technikai eszközök tízezreivel, katonai létesítmények százaival a világ számos pontján vannak jelen. Ezek a számok egyúttal komoly környezeti terhelésre is utalnak, így nem véletlen a törekvés arra, hogy a szén-dioxid-kibocsátást 2015-re 30%-kal csökkentsék. Ennek érdekében nagyságrendekkel csökkentették egyes kiképzőbázisok és gyakorlóterek méretét és berendezettségi fokát. Az eddigi technológiák helyett egyre inkább környezetbarát és újrahasznosítható anyagokat építenek be.101 

			11. táblázat. Az utánszállító konvojok veszélyeztetettsége (áldozatok száma)

			Forrás: Sustain the Mission Project: Casualty Factors for Fuel and Water Resupply Convoys. Final Technical Report. Army Environmental Policy Institute, 2009. szeptember.

			Tekintettel arra, hogy az utánszállító konvojok igen sebezhetők, érdemes gondolkodni azok számának csökkentésén.102 Az elmúlt műveleti statisztikák alapján minden 24. konvoj esetén megsérül vagy meghal valaki a műveleti területen. A konvojokat jelenleg 120-130 fő, komoly fegyverzettel felszerelt katona biztosítja. Afganisztánban havonta 15 millió liter üzemanyagot használtak fel a katonai műveletek során, ami hatalmas szállítási feladatot és annak megfelelő veszélyeztetést jelent.

			Érdemes egy pillantást vetni a 2003−2007 közötti időszak statisztikájára, amely a konvojok kiemelt sebezhetőségét mutatja. A 11. táblázat az üzemanyag- és vízutánszállító konvojok ellen elkövetett támadások áldozatainak számáról ad felvilágosítást. 

			„Kevesebb üzemanyag, kisebb veszélyeztetettség” – mondják a szakértők, és olyan alternatív, megújuló energiaforrásokban gondolkodnak, mint a szél- és nap­energia. Ehhez tudni kell, hogy a Kuvaitban, Irakban, Afganisztánban és Dzsibutiban működő katonai bázisok energiafelhasználásának több mint 85%-a a lakó- és munkasátrak, valamint a kommunikációs eszközök hűtésére megy el. Mivel ezek folyamatos hűtése létkérdés, így egyéb takarékossági megoldásokat kell találni. Az egyik módszer az, hogy szigetelik a sátrakat, amivel 45%-kal csökkenthető az energiaveszteség. A második világháború végére egy amerikai katona tevékenysége napi négy liter olajekvivalens energiát igényelt. Ez a szám a vietnámi háború alatt 33 liter, az első öbölháború idején pedig már 81 liter volt. 2011-ben a Pentagon 15 milliárd dollárt költött a katonai műveletek üzemanyagigényének kielégítésére.103

			Az egyes fegyvernemek esetében a hadműveleti területen folyó tevékenységek támogatására speciális eszközöket is kifejlesztettek. Ilyen fejlesztés az – egyébként részben hőszigetelt – sátor felületére felvitt flexibilis fotoelektromos eszközök alkalmazása. Ezekkel táplálják és töltik fel a különböző hordozható elektronikus eszközöket. Alkalmazhatják szükség esetén az adott alegység infokommunikációs, tűzvezető eszközeinél használt akkumulátorok, tölthető elemek vagy az egyre inkább terjedő tüzelőanyag-cellák feltöltésére is. Jelenleg is folyik – elsősorban az Egyesült Államokban és Nagy-Britanniában – a táborokban alkalmazott okos­hálózatok fejlesztése, amelyek lehetővé teszik a különböző villamosenergia-­termelő berendezések – dízelaggregátok, napelemek, szélgenerátorok – közös hálózatra történő csatlakoztatását és üzemanyag-takarékos működtetését is.

			Komoly kihívást jelent a járművek üzemanyag-felhasználása is. A „könnyebb jármű – kisebb fogyasztás – alacsonyabb védelem” ellentmondását feloldhatják azok az új, összetett technológiai megoldások, amelyek egy könnyebb, de megfelelő védelmet biztosító páncélzat irányába mutatnak. Ugyancsak jelentős megtakarítás várható a hibrid meghajtású katonai járművek tömeges elterjedésével. 

			Mivel az Egyesült Államok összes energiafelhasználásának 1,5%-a a védelmi szférához köthető, nemzetgazdasági szinten is kimutatható az esetleges meg­takarítás és az ezzel járó kibocsátáscsökkentés. Utóbbi rá is férne a hadseregre, hiszen csak 2017-ben annyi szén-dioxidot bocsátottak ki, amellyel a 47. helyre kerültek volna a legnagyobb kibocsátó országok listáján (9. ábra).

			Érthető tehát az USA Védelmi Minisztériumának törekvése, hogy átalakítsák és csökkentsék az energiafelhasználást. Célkitűzésük szerint 2025-re a katonai energiafelhasználás 25%-át megújuló energiaforrások fedezik. Katonai berkekben − annak ellenére, hogy évtizedek óta ismerik és használják a megújuló energia­forrásokat104 − az olajárrobbanás gyorsította fel a takarékossági programokat. Ha a nyersolaj hordója 10 dollárral emelkedik, az éves szinten 1,3 milliárd dollár kiadásnövekedést jelent a Védelmi Minisztériumnak.105 

			
				
					[image: ]
				

			

			9. ábra. Az USA hadserege szén-dioxid-kibocsátásának összehasonlítása néhány országgal 2017-ben

			Forrás: Jangira Lewis: US Military Pollution: The World’s Biggest Climate Change Enabler. Earth.org, 2021. november 12.

			Az elkövetkezendő években az energiafelhasználást 10-20%-kal akarják csökkenteni, ami az éves költségeket tekintve − 11 milliárd dollár 2005-ben, 14 milliárd dollár 2008-ban − igen jelentős megtakarítást hozhat.106 A különböző haderőnemek számára külön előírásokban határozták meg az energiafelhasználás hatékonyságára és a megújuló energiaforrások alkalmazására vonatkozó célokat. Így a szárazföldi haderőnem esetében 2015-re a 2003-as szinthez képest a fosszilisenergia-­fogyasztás 25%-os csökkentését célozták meg, és 2025-re a teljes fogyasztás 25%-át megújuló forrásokból kell fedezni. Külön kísérleti programot indítottak be a légierő esetében a bioüzemanyagok alkalmazására, bár valószínűsíthető, hogy ezen a területen majd a második generációs, cellulóz eredetű bioüzemanyagok fokozottabb alkalmazása várható.107

			Az utóbbi időben számítógépes szimulációk és felderítő ügynökségek tanulmányai egyaránt arra a következtetésre jutottak, hogy a következő 20-30 évben a sérülékeny régiókban, különösen a Szaharától délre fekvő afrikai országokban, a Közel-Keleten, Dél- és Délkelet-Ázsia térségében számolni kell az éghajlatváltozás okozta élelmiszerhiánnyal, vízellátási válságokkal és katasztrofális árvizekkel, amelyek amerikai humanitárius segítséget vagy katonai választ tesznek szükségessé.108 A National Defense University azt modellezte, milyen következményekkel járna egy Bangladesben pusztító hatalmas árvíz, amelynek következtében több százezer ember özönlene a szomszédos Indiába. Regionális konfliktus alakulna ki, fertőző betegségek terjednének, és súlyos kár keletkezne az infrastruktúrában. 

			A globális felmelegedésről zajló vita eddig főleg arra összpontosult, hogy milyen módon lehet kiváltani a fosszilis üzemanyagokat, hogyan lehet csökkenteni az üvegházhatást okozó gázok kibocsátását, és miként lehet ösztönözni a nemzetközi klímaegyezmény kidolgozására irányuló tárgyalásokat. Mára azonban mind több politikaformáló személyiség jutott arra a következtetésre, hogy a növekvő hőmérséklet, a tengerek emelkedő szintje és az olvadó gleccserek közvetlenül veszélyeztetik a nemzeti érdekeket. Amennyiben az Egyesült Államok nem jár élen abban, hogy a világ csökkentse fosszilisüzemanyag-fogyasztását és ezzel a globális fölmelegedést okozó gázok kibocsátását, olyan globális környezeti, társadalmi, politikai és akár katonai válságok körvonalazódhatnak, amelyekkel az országnak sürgősen foglalkoznia kell – hangoztatják e nézet hívei. 

			Hillary Clinton korábbi külügyminiszter szenátorként sürgette, hogy a Kongresszus vegye figyelembe a klímaszempontokat a stratégiai tervezésben. A tárca klímamodellje az amerikai haditengerészet és légierő időjárási programjait és más kormányzati klímakutatásokat vesz alapul. A Pentagon és a külügyminisztérium már évek óta tanulmányozza a külföldi energiaforrásoktól való függőségből adódó problémákat, de csak most kezdi belefoglalni a fölmelegedés következményeit a hosszú távú tervezésbe. A Pentagon klímafejezetet dolgozott be a négyéves védelmi programba, a külügy is hasonló fejezetet készít a maga párhuzamos programjában. Bár a katonai és felderítési tervezők már néhány éve tudatában vannak az éghajlatváltozás okozta kihívásnak, csak az Obama-­kormányzat kezdte azt politikájának központi kérdéseként kezelni. 

			A National Intelligence Council, amelynek keretében az amerikai felderítő ügynökségek egyeztetnek, arra a következtetésre jutott, hogy az éghajlatváltozás okozta viharok, szárazságok, élelmiszerválságok számos szükséghelyzetet fognak teremteni. Az elkerülhetetlen segélyakciók komolyan megterhelhetik az amerikai katonai szállító- és támogatókapacitásokat, csökkenthetik a harci műveletekhez szükséges stratégiai mélységet. Mindez kihat a nemzetközi hatalmi erőviszonyokra is.109 

			2019-ben adták ki azt a dokumentumot, amelyben összefoglalták az éghajlat­változás közvetlen és közvetett hatásait a védelmi szférára.110 Ebben egyértelműen rögzítették, hogy az éghajlatváltozás hatásait nemzetbiztonsági kérdésnek tekintik. 79 katonai létesítmény esetében vizsgálták a hatásokat és azok lehetséges következményeit, különös tekintettel az áradás, az aszály, az elsivatagosodás, a permafroszt olvadása és a tűzkár bekövetkezésére. 

			A jelentésben azt a következtetést fogalmazták meg, hogy a védelmi létesítmények működésére komoly hatással van a változó éghajlat. Ez a hatás egyrészt veszélyezteti a folyamatos működést, növeli a fenntartási költségeket, és elengedhetetlenné teszi ezen létesítmények állóképességének növelését. A katonai létesítmények állóképességének növelésére jelentős összegeket költ a védelmi tárca, de ezek hatékonysága egyelőre kérdéses. A 2020-ban erre biztosított 67 millió dollárt felhasználták, de a fejlesztés hatásainak mérésére nem készültek fel.111 

			Az Egyesült Államokban született az az elemzés is, amely tételesen veszi sorra az éghajlatváltozás hatását a katonai erőre, és az arra adott lehetséges (szükséges) válaszokat.112 Előremutató gondolatok ezek, különösen annak fényében, hogy Trump elnöksége idején született, akit nem neveznek az éghajlatváltozás elleni küzdelem élharcosának. 

			A tanulmány tételesen felsorolja, hogy mely területeken és milyen módon van hatással a változás a haderő mindennapi működésére. Megállapításaik lényege a következő: 

			–A tengerszint emelkedése, a víz- és élelmiszer-biztonság változásai, a szélsőséges időjárás gyakoriságának növekedése jelentős tömegek vándorlását indítja meg, ami közvetlen biztonsági kockázatokat rejt. Nehezíti a helyzetet, hogy ezek az események jellemzően az egyébként is szegényebb régiókat sújtják, ahol az állam nem képes kezelni ezeket a változásokat. Ez pedig elvezet ahhoz, hogy a katonai erőnek fokozottan kell támogatnia a humanitárius műveleteket, szélsőséges esetben pedig be kell avatkoznia az erőszakos cselekmények visszaszorítása érdekében.

			–Az éghajlati változások egyik következménye az édesvízszűkösség megjelenése, azaz csökken a hozzáférés lehetősége, miközben a növekvő hőmérséklet miatt nő az igény. Ez befolyásolja a katonai erő ellátását is, hiszen nagyságrendekkel nő a vízigény. Ez jelentős terhet ró a logisztikára, különösen a missziós feladatok során.

			–A felmelegedés megfelelő körülményeket teremt az új, eddig ismeretlen vagy az adott területen szokatlan fertőző betegségek megjelenéséhez. Ebben az esetben a haderő egészségügyi támogatása kiemelt szerepet kaphat mind a katonák, mind a civilek ellátásában.

			–A sarkvidéki jég olvadása, az állandó jégtakaró visszahúzódása növeli a versenyt az így hozzáférhetővé váló ásványkincsekért. További következménye ennek a változásnak az, hogy az északi kereskedelmi útvonalak felértékelődnek, ami stratégiai szintű változásokat hoz a világkereskedelemben, és a katonai egyensúly fenntartásában. Ez új katonai képességek kialakítását igényli.113 

			–Az Egyesült Államok honi területén is közvetlen problémákat okozhat a felmelegedés. A túlterhelt energiahálózatok időről időre összeomolhatnak, ami gazdasági kockázatokat rejt.

			–A katonai erő rendelkezésére álló anyagi forrásokat is befolyásolja az éghajlatváltozás hatásainak megjelenése a közgondolkodásban. A védelmi szférának élen kell járnia a környezettudatosabb gondolkodásban, a kibocsájtás csökkentésében, a környezet védelmében. Hozzá kell kezdeni az intenzív fejlesztéshez a doktrínák kialakítása, a kiképzési rendszer átalakítása, a haditechnikai eszközök beszerzése, az együttműködések átgondolása területén. Mindez hozzájárulhat ahhoz, hogy élenjáró szervezetként példát mutasson, és ezzel is javítsa megítélését, a forrásokhoz való hozzájutás feltételeit.114 

			A Biden-adminisztráció hivatalba lépésével kormányzati szinten jelentős változás várható, amit az első nyilatkozatok valószínűsítenek. Az elnök nemzeti összefogást szorgalmazott az éghajlatváltozás elleni küzdelemben, kiemelt céljának nevezve ennek a területnek a fejlesztését. Többek között épületek millióit akarja energetikailag felújítani országszerte. Azt is megígérte, hogy mindent megtesz majd azért, hogy az amerikai villamosenergia-termelés 2035-re a CO2-­kibocsátástól mentessé váljon. Biden kilátásba helyezte az elektromos mobilitás bővítését is.115

			Antony Blinken amerikai külügyminiszter a minisztériumban mondott első terjedelmesebb beszédében az Egyesült Államok előtt álló „legnagyobb próbatételnek” nevezte, hogy miként kezeli a kapcsolatát Kínával, ami az új amerikai kormányzat külpolitikájának központi részét képezi. A politikus Pekingen kívül az éghajlatváltozás elleni harcot és a világjárványt nevezte az amerikai kormányzat előtt álló legfőbb külpolitikai kihívásnak.116 Mindezek a kormányzati törekvések hatással lesznek a védelempolitikára is, így várható, hogy ott is új erőre kapnak az éghajlatváltozás és a biztonság kérdései, valamint a katonai erő fejlesztésének ilyen irányú erőfeszítései. 

			Biden elnök 2021 februárjában rendelte meg azt az elemzést, amely az éghajlat­változás nemzetbiztonsági következményeit elemzi. A Nemzeti Hírszerzés Igazgatójának Hivatala fogta össze a munkát, amelynek eredménye lett a jelentés.117 Ennek legfontosabb megállapításai a következők:

			–A geopolitikai feszültségek növekedni fognak, ahogy az országok között egyre több konfrontáció lesz azzal kapcsolatban, hogy miként gyorsítsák fel az üvegházhatású gázok nettó kibocsátásának csökkentését, ami szükséges a párizsi egyezmény céljainak eléréséhez. A viták középpontjában az fog állni, ki viseli a felelősséget azért, hogy cselekedjen és fizessen, illetve ezeket milyen gyorsan tegye. Az egyes országok versenyezni fognak a források fölötti ellenőrzésért, valamint a tiszta energiára való átállás új technológiái feletti uralomért. Kína és India kritikus szerepet fog játszani a hőmérséklet-emelkedés pályának meghatározásában.

			–Az éghajlatváltozás növekvő fizikai hatásai súlyosbítani fogják az egyes országok közötti feszültségeket, ahogy az országok biztosítani próbálják érdekeiket. Például az Északi-sarkvidék jegének olvadása miatt új erőforrások válnak elérhetővé, ami növeli a versenyt ezen erőforrások kiaknázásáért. Ahogy nő a hőmérséklet, növekszik az édesvíz és a migráció miatti konfliktusok kockázata, különösen 2030 után, és az országok egyoldalúan fognak tesztelni és alkalmazni eljárásokat, ami újabb vitákhoz vezethet.

			–Az éghajlatváltozás fizikai hatásait legjobban a fejlődő országok érzik majd meg, amelyek egyben a legkevésbé képesek alkalmazkodni ezekhez a változásokhoz. Ezek a hatások növelik az instabilitás és a belső konfliktusok lehetőségét ezekben az országokban, ami az Egyesült Államok diplomáciai, gazdasági, humanitárius és katonai beavatkozását is szükségessé teheti.

			Az Egyesült Államok nemzetbiztonságára kiemelten kockázatosnak minősíti a jelentés Kínát, Észak-Koreát, Iránt és Oroszországot.118

			Kína kapcsán azt emeli ki, hogy a változékony csapadékmennyiség erősítheti az ország vízellátásában mutatkozó észak–déli egyenlőtlenséget, ami kihívást jelent a vízzel kevésbé jól ellátott északkeleti termőföldek tekintetében, illetve növeli a motivációt gátak építésére. Ugyanakkor a jelentés szerint Kínának meglesznek a pénzügyi és technológiai forrásai, hogy megmérkőzzön ezekkel a kihívásokkal.

			Észak-Korea szegényes infrastruktúrája gyengíteni fogja képességeit arra, hogy megküzdjön az egyre nagyobb áradásokkal és szárazságokkal, súlyosbítva az ország krónikus élelmiszerhiányát. Az időjárás növekvő szélsőségei csökkenthetik a víztározókban tárolt vizet szárazság idején, míg szétverhetik az infrastruktúrát az esős monszun évszak idején.

			Irán egyre nagyobb szárazságokkal, hőhullámokkal és növekvő elsivatagosodással néz szembe, ami csökkenti az élelmiszer-termelést, és növeli az import­árakat. Ez instabilitáshoz és helyi konfliktusokhoz vezethet.

			Oroszország infrastruktúrája sérülni fog a permafroszt olvadása, az egyre gyakoribb és nagyobb erdőtüzek és a növekvő erózió miatt. Emellett szárazságok is várhatók a földművelés alá vont területeken. Ugyanakkor Oroszország jelentősen profitálni fog az északi-sarkvidéki kereskedelmi útvonalak megnyílásából (10. ábra).

			10. ábra. A jégtakaró csökkenésével megnyíló kereskedelmi útvonalak

			Forrás: Kiss (2021): i. m.

			2.3. Egyesült Királyság

			Az Egyesült Királyság Éghajlatváltozási Programját 2006-ban fogadták el. Az ebben meghatározott elvek és célkitűzések mentén fogalmazta meg véleményét a hadsereg akkori vezérkari főnöke, Jock Stirrup tábornok: „Az éghajlat­változás szokatlan és zavarba ejtő kihívás a katonai erőnek, a megszokott katonai kihívásokhoz képest. A felmelegedés és a csapadékváltozás különösen nehéz helyzetet okoz az élelmiszer- és vízellátásban olyan területeken, mint Szudán és Afrika más részei. Ez destabilizálja ezeket a vidékeket, ami zavargásokhoz, végső soron katonai erő alkalmazásához vezethet. Ezen túlmenően a hadseregnek mint szén-dioxid-kibocsátónak is van feladata, hiszen az ország összes kibocsátásának 1%-áért a haderő a felelős. Fogyasztóként a védelmi szféra évente 32 milliárd dollár értékben használ fel elektromos energiát, ami ugyancsak csökkenthető megfelelő fejlesztésekkel, energiatakarékos megoldások bevezetésével, valamint a kiképzési módszerek és eszközök átgondolásával. Célunk az, hogy 2012-ig a védelmi szféra kibocsátását 30%-kal csökkentsük.”119 

			Neil Morisetti ellentengernagy, a külügyminisztérium különleges küldötte úgy véli, hogy a kormányok nem várhatnak a teljes bizonyosságra az éghajlatváltozás hatásait illetően. Az éghajlatváltozás komoly veszélyt jelent az Egyesült Királyság nemzetbiztonságára és ellenálló képességére a cybertámadásokkal és a terrorizmussal szemben, vallja a magas rangú katonai vezető.120 Véleménye szerint az időjárás-változás az egyik legnagyobb kockázat, amellyel a 21. században szembe kell nézni, különösen mert ez globális veszélyt jelent, és a kölcsönös függőségek miatt mindenkit érinteni fog.

			Úgy érvelt, hogy az éghajlatváltozás fokozza a veszélyt a globális kereskedelmi hálózat olyan csomópontjainál, mint a Hormuzi-szoros, ahol a világ olaj- és gázszállításának nagy része átfolyik. A növekvő aszálykárok, a viharok és áradások súlyosbítják a víz, az élelem, a népesség és a biztonság közötti feszültségeket a konfliktusra egyébként is hajlamos régiókban.

			Morisetti üzenetének lényege egyszerű és kemény: a legnagyobb globális stressz területei és az éghajlatváltozás legerősebb hatásai nagyjából egybeesnek.

			„Csak azért, mert ez kétezer mérföldre az Egyesült Királyságtól történik, nem jelenti azt, hogy nem lesz hatással rá ebben a globalizált világban. Vagy azért, mert az élelmiszerárak megemelkednek, vagy azért, mert egy olyan területen fokozódik az instabilitás – mint például a Közel-Keleten –, amely az üzemanyagok árának az ingadozását okozhatja.”

			„Valójában már most is megtörténnek ezek”, tette hozzá Morisetti, majd kiemelte a Honda UK esetét, ahol három munkanapos hetekre voltak kénytelenek átállni, miután a szélsőséges árvizek Thaiföldön zavart okoztak az ellátási láncban. Számítástechnikai cégek Kaliforniában és Lengyelországban is mikrochip­hiányban szenvedtek ugyanezen áradások miatt.

			„Afganisztánban, ahol az összes energiánkat egy útvonalon kellett importálnunk, amely útvonalat folyamatosan támadtak, az Egyesült Államok hadereje úgy kalkulált, hogy minden 24 konvojra esik egy sebesült. Ennek az energiának a szállításához komoly költség kapcsolódik, melyet vérben és pénzben is mérnek. Tehát a hatékonyság fejlesztése, az alternatív üzemanyagok, a szél- és a nap­energia használata kimagaslóan fontos a haderő számára. A napelemes takarók használata Afganisztánban mérhetően kevesebb üzemanyag-utánpótlási konvojt jelentett. Az elv, hogy az eredményeket hatékonyabban érjük el, csökkentve ezzel a veszélyeket és a költségeket, túlmutat a haderőn; a vállalkozások nagy része is ezt keresné” – mondta Morisetti ellentengernagy.

			Morisetti korábbi munkaadója, a Védelmi Minisztérium is egyetért abban, hogy az időjárás változásának veszélye komoly. A Global Strategic Trends Analysis legfrissebb kiadásában olvashatjuk: „Az időjárás változása felerősíti az egyébként is meglévő szociális, politikai és erőforrásnyomást, megváltoztatva a robbanáspontját a konfliktusoknak. 2040-re előretekintve, kevés olyan meggyőző érv van, amely azt támasztaná alá, hogy a Föld békésebb lesz.”121

			Az Egyesült Királyságban az éghajlatváltozással kapcsolatos értékelések nagyon széles kört fednek le. Igen figyelemreméltó a 2020-ban megjelent – a Védelmi Minisztérium által megrendelt – elemzés, amelyben a szerzők átfogó képet adnak az éghajlatváltozás és a biztonság összefüggéseiről.122 Ebben az anyagban kilenc csomópont köré szervezték a védelmi szférát érintő hatásokat:

			–Cselekvési tervek és doktrínák:

			•megnő az igény az éghajlatváltozás hatásaira is figyelő cselekvési tervek, doktrínák és tervek megalkotására;

			•nő a gyakorisága és emiatt a jelentősége a már korábban is ismert és alkalmazott programoknak (polgári hatóságok katonai támogatása, katasztrófák elleni védekezés katonai támogatása);

			•megnő a szerepe a hivatalos szervek és szervezetek erőfeszítései kormányzati szintű – egységes cselekvési tervben történő – össze­hangolásának. 

			–Kiképzés:

			•megnő a jelentősége a kiképzési programok térbeli és időbeli összehangolásának, hiszen az éghajlatváltozás korlátozza az ilyen jellegű kapacitásokat;

			•a kiképzés ideje és tartalma – az éghajlatváltozás okozta egészségügyi és biztonsági követelmények változása miatt – jelentősen módosul;

			•bizonyos képességek – műszaki támogatás, kutatás-mentés, kimenekítés, építés, légi irányítás – iránti igény megnő;

			•az éghajlatváltozás hatásaira való felkészülés megnöveli a kiképzés (hadijátékok, tervezési gyakorlatok, szimuláció) fontosságát, valamint megköveteli a résztvevők körének szélesítését. 

			–Személyi állomány:

			•a szélsőséges éghajlati-időjárási viszonyok között végzett munka ki­­hat a személyi állomány fizikai és pszichikai állapotára;

			•az éghajlatváltozás hatással lehet a fertőző betegségek terjedésére, ami fokozott egészségügyi támogatást igényel. 

			–Katonai létesítmények:

			•a katonai létesítmények mind az Egyesült Királyságban, mind a tengeren­túli területeken egyre inkább kitettek az éghajlatváltozás következményeinek;

			•a növekvő hőmérséklet káros hatással van a személyzet és a technikai eszközök mozgatására, egyre nagyobb kihívás elé állítva a katonai erőt;

			•a növekvő hőmérséklet befolyásolhatja a katonai eszközök hatékonyságát, növeli a légkondicionálás iránti igényt, ezzel az energiafelhasználást és a kibocsájtást;

			•az éghajlatváltozás a kritikus infrastruktúra civil elemeire (ellátó­rendszerek) is hatnak, amelyek hatékonyságának romlása közvetlenül érinti a katonai feladatok ellátását. 

			–Haditechnikai eszközök és felszerelések:

			•a növekvő hőmérséklet rontja a meglévő eszközök hatékonyságát, így a fejlesztések a hőmérsékletre kevésbé érzékeny eszközök irányába mutatnak;

			•a szélsőséges időjárás megváltoztathatja a ritka ásványkincsekhez való hozzáférést, ami akár fegyveres konfliktusokhoz is vezethet;

			•a haditechnikai eszközök tárolásának – az éghajlatváltozás miatt – megváltozott követelményei jelentős költségnövekedéssel járnak;

			•a katonai műveletek szempontjából kritikus civil infrastruktúrára is fokozott terhet ró az éghajlatváltozás, ami így újabb nehézségként jelentkezik. 

			–Információ:

			•a védelmi szféra szerepét felmutató elgondolás megalkotása az éghajlat­változás okozta káros hatások csökkentése területén mind a nemzeti, mind a nemzetközi színtéren felértékelődik; 

			•a fenti szándék felmutatása segíti a legfontosabb döntéshozók támogatásának megszerzését a védelmi szféra ilyen irányú erőfeszítéséhez, és a végrehajtáshoz is többletforrásokat biztosíthat;

			•további előnye ennek az, hogy a stratégiai szintű kezdeményezés mind a szövetségesek, mind az ellenfelek számára üzenetértékű;

			•elkerülendő az a lehetőség, hogy az ellenfelek aktívabban vegyenek részt az éghajlatváltozás okozta kihívások kezelésében, mert ennek stratégiai szintű hatása lehet az Egyesült Királyság nemzetközi diplomáciai befolyásoló képességére. 

			–Szervezés:

			•az éghajlatváltozás okozta kihívások a katonai feladatok rendszerének átgondolását is kikényszerítik;

			•mivel az éghajlatváltozás hatásai elleni védekezés az állami és civil szervek és szervezetek széles körét érinti, elengedhetetlen a velük való együttműködés és feladatmegosztás megvitatása és megszervezése;

			•a változó műveleti környezet újabb és újabb műszaki-technikai, diplomáciai és humanitárius ügyekben jártas szakemberek bevonását igényli. 

			–Együttműködési készségek:

			•mivel az éghajlatváltozás minden területre kihat, elengedhetetlen a magas szintű együttműködés feltételeinek megteremtése a vészhelyzeti szolgálatokkal, más kormányzati szervekkel, nem kormányzati szervekkel, nemzetközi szereplőkkel, elsődlegesen a NATO-val;

			•a szövetséges országok képességeit is befolyásolja az éghajlatváltozás, ami közvetlenül érinti a NATO képességeit is. Utóbbi miatt meg­kerülhetetlen a probléma kezelése szövetségi szinten, ami lehetőséget ad arra, hogy az Egyesült Királyság kezdeményező legyen ezen a területen. 

			–Logisztika:

			•a katasztrófa sújtotta körzetek infrastruktúrájának pusztulása miatt nehezebbé válik azok megközelítése;

			•a hőmérséklet emelkedésével növekszik az igény a kritikus készletek (víz, üzemanyag, gyógyszer) iránt, és emelkedik a hűtőkapacitás iránti igény is;

			•az áradások gyakoriságának növekedése miatt megnő az igény a mentésben részt vevő felszíni hajók, helikopterek és az összeköttetést biztosító, mobil kommunikációs eszközök iránt;

			•a katasztrófák elleni védekezésben való növekvő részvétel növeli a logisztikai támogatás költségeit, és feltételezi az egészségügyi, légi szállítási és a forgalomirányítási erőforrások intenzívebb bevonását a műveletekbe;

			•az északi-sarki és északi területek és útvonalak megnyílása hatással lesz a kereskedelmi szállítási útvonalakra – benne a védelmi szállításokra –, amit mutat az ide irányuló, növekvő nemzetközi érdeklődés is.

			Mindezekre alapozva a tanulmány világos kereteket ad arra nézve, hogy a Védelmi Minisztérium előtt milyen feladatok állnak ahhoz, hogy az éghajlat­változás okozta kihívásokra megfelelő válaszokat adjon. Ez a megfelelés egyrészt összhangban kell hogy legyen a kormányzati törekvésekkel, másrészt hatékony támogatást kell hogy adjon a védelmi szféra minden irányú fejlesztéséhez. Ahhoz, hogy ide eljussanak, a következő lépéseket kell megtenni:123

			–az éghajlatváltozás hatásairól rendelkezésre álló ismeretek összefoglalása, értékelése;

			–a kormányzati erőfeszítések elemzése, értékelése, a társadalmi szintű összefüggések feltárása;

			–a kihívásokra adott válaszok meghatározása a védelmi szférában;

			–az éghajlatváltozás okozta negatív hatások súlyának meghatározása, fontossági sorrend kialakítása;

			–a szakpolitikai intézkedések megalkotása;

			–az intézkedések hatásainak figyelemmel kísérése és értékelése.

			Boris Johnson miniszterelnök 2021 márciusában tette közzé a hidegháború óta elvégzett legjelentősebb felülvizsgálat eredményeit, amelyek az Egyesült Királyság kül-, biztonságpolitikai, védelmi és nemzetközi fejlesztési prioritásait határozzák meg 2030-ig. Az első számú prioritás a nemzetközi színtéren az éghajlatváltozás mint a biztonságot befolyásoló kihívás kezelése. A cél az, hogy 2030-ra a zöldtechnológiák vezető világhatalma legyen az Egyesült Királyság, ezzel támogatva a kibocsájtáscsökkentést. 

			A jelentés szerint a migrációs nyomás fokozódhat az elkövetkező évtizedben, tekintettel a világ népességnövekedésére, az éghajlatváltozás okozta hatásokra és konfliktusokra, gazdasági válságokra. Az Egyesült Királyság ezekre a kihívásokra nemzetközi partnereivel együtt kell hogy választ adjon. A változások a katonai erőt is érintik. A haderőt hosszabb időre és nagyobb létszámmal telepíthetik külföldre, azzal együtt, hogy a létszám akár 10 ezer fővel is csökkenhet. A jelentésben először rögzítik hivatalosan azt, hogy az ilyen jellegű kihívások megoldása egyedül nem megy. A Covid-járvány kezelése ugyanis bizonyította, hogy válsághelyzetben a nemzetközi elkötelezettség az együttműködés mellett ingatag. Nincs ez másképp az éghajlatváltozás esetében sem, ami egyrészt önmagában is biztonsági probléma, másrészt felerősít más veszélyeztető tényezőket (biodiverzitás csökkenése, migráció, szegénység, terrorizmus, növekvő számú természeti katasztrófa, vízkonfliktusok). Mindez pedig azokon a területeken (Afrika szubszaharai térsége, Dél- és Kelet-Ázsia), amelyek egyébként is számos problémával küzdenek. A dokumentumban hangsúlyozzák, hogy a katonai erő – szoros együttműködésben a civil szereplőkkel – elkötelezett a katasztrófák elleni védekezés támogatásában. 

			Az általam vizsgált kérdés súlyát mutatja, hogy a 114 oldalas dokumentumban 90 alkalommal szerepel az éghajlatváltozás kifejezés.124

			Boris Johnson miniszterelnök egyik kiemelt személyes prioritása is az éghajlatvédelmi politika, ezen belül a 2021. novemberben Glasgow-ban rendezendő UNFCC COP26 konferencia sikere, amely a brit kül- és gazdaságfejlesztési politika egyik legfőbb eseménye lesz. Az Egyesült Királyság új, minden eddiginél ambiciózusabb éghajlatvédelmi célokat tűzött ki, 2030-ra az üvegházhatásúgáz-kibocsátást legalább 68%-kal fogják csökkenteni az 1990-es szinthez képest. Így ez lesz az első ország, amely a párizsi megállapodás lényegét jelentő és szükséges nemzeti vállalást tett. 

			10 pontos „zöld ipari forradalmat kiváltó”, éghajlatvédelmi intézkedési tervet is bejelentett Boris Johnson miniszterelnök. A bejelentés illeszkedik a Covid-válságból való kilábalást a „build back better” jeligével jelzett zöld átalakulási tervekhez. Az energiaszektorra, közlekedésre, természetvédelemre és innovációra fókuszáló bejelentés szerint a zöldgazdaságra való átállás 12 milliárd font kormányzati támogatással, de a magánszektor befektetéseivel – számítások szerint háromszor ennyi forrás révén – 250 ezer brit munkahelyet fog teremteni.125 

			A kibocsátáscsökkentés a hadsereget is új kihívások elé állítja. A fejlesztések és beszerzések során előtérbe kerülnek a hibrid vagy tisztán elektromos meghajtású járművek, a megújuló erőforrások szerepe növekszik. Ebbe a logikába illeszkedik a drónok és robotok szélesebb körű alkalmazása, a szimulátorok elterjesztése.126

			2.4. Kína

			Amikor a kínai hadsereg – hivatalos nevén Kínai Népi Felszabadító Hadsereg – szóba kerül, elsőként az elmúlt évtizedek modernizációs erőfeszítései jutnak eszünkbe. Ezek mára azt eredményezték, hogy Kína katonai ereje mind létszámában, mind minőségében kiemelkedő. Az elmúlt évtizedben kettős irányú az átalakulás: egyrészt a korábbi többmilliós kínai száraz­földi haderő létszáma jelentősen csökkent (mindent összeszámolva még így is 2 milliónyian vannak a haderőnemben), miközben ugrásszerű, minőségi fejlesztések történtek minden haderő tekintetében. Kína már képes az űrhadviselésre is, 2019 elején az első kínai holdjáró landolt a Hold sötét oldalán. A haditengerészet a leg­gyorsabban fejlődő kínai haderőnem: 2030-ra több mint 500 hajóegységük lesz, ami bőven meghaladja az amerikai haditengerészet addigra tervezett egységszámát. Hasonlóan dinamikus ütemben nő az atom-­tengeralattjárók száma, ami pár éven belül szintén felülmúlja az amerikai erőkét. Bár a kínai repülőgép-hordozók egyelőre nem igazán meghatározóak, a fejlesztés ezen a téren is elkezdődött.127

			Ezek az erők a hagyományos katonai feladatok mellett kiválóan alkalmazhatók a katasztrófák elleni védekezésben is. A mentési és a katasztrófák elleni védekezés feladatai már 2002-ben bekerültek a kínai haderő kiképzési programjába. A jünnani földrengést követően (2014) – amikor több ezer katonát küldtek a területre – nyert teret az a gondolat „a kínai hadsereg új, történelmi küldetéseiről”, amelyet Hu Csin-tao is képviselt.128 Ennek része volt a humanitárius és katasztrófavédelmi műveletekben való aktív katonai részvétel. A kínai fegyveres erőkről szóló 2013-as Fehér Könyvben a háborún kívüli katonai műveleteket a haderő harmadik prioritásaként sorolta fel.129 

			11. ábra. A kínai hadsereg humanitárius szerepvállalása külföldön 2002−2015 között

			Forrás: Matthew Southerland: The Chinese Military’s Role in Overseas Humanitarian Assistance and Disaster Relief: Contributions and Concerns. U.S.-China Economic and Security Review Commission, 2019. július 11. 9.

			Kínában nem ismeretlenek a természeti katasztrófák, hiszen az országot rendszeresen sújtják áradások, földrengések, viharok. Az elmúlt évtizedben Kína nagyobb hangsúlyt fektetett a katasztrófák elleni védekezés szervezeti kereteinek megerősítésére, hogy gyorsabb és hatékonyabb beavatkozást biztosítson. A katasztrófákban betöltött katonai szerepvállalás sokszorosan megtérül a hadsereg számára. Egyrészt további forrásokhoz jut, másrészt erősíti a kiképzettséget és az önbizalmat, harmadrészt növeli a katonai erő elfogadottságát az országban.130 Jó példa erre a 2021-es áradás. 

			Ezzel párhuzamosan Kína egyre nagyobb erőket mozgósít a külföldön bekövetkezett katasztrófák elleni védekezésre, a humanitárius műveletek katonai támogatására. Sokan azzal vádolják az országot, hogy ezeket a műveleteket is a propagandának rendelik alá, bizonyítva a kínai politikai berendezkedés felsőbb­rendűségét. Kritikusaik szerint ezeket a műveleteket is felhasználja az ország az információgyűjtésre, politikai nézeteinek terjesztésére. Ugyanakkor a partnerek – köztük az Egyesült Államok – egyre szélesebb körű együttműködést alakítanak ki ezen a területen a kínai haderővel, ami közös gyakorlatokat és kiképzést, információcserét is tartalmaz. 

			Kína részvétele a hazai és külföldi humanitárius műveletekben egyre intenzívebb, aminek csak egyik oka a katasztrófák növekvő száma. A diplomáciai haszon sem elvetendő, és a felelős nagyhatalom képének kivetítése is legitim cél (11. ábra).

			2.5. Kanada

			A globális felmelegedés hatására 2007 nyarán újra járhatóvá vált az Európa és Ázsia közötti legközvetlenebb hajózási útvonal, a legendás Északnyugati átjáró. A műholdas mérések kezdete, közel 30 év óta az Atlanti- és a Csendes-óceánt összekötő Északnyugati átjárót egész évben jég borította. Az Európai Űr­ügynökség műholdfelvételeken alapuló adatai szerint a jégtakaró rohamosan zsugorodik, a nyári felmelegedés pedig annyira megolvasztotta a jeget, hogy az útvonal hajózhatónak nyilvánítható, ami egyben a globális felmelegedés komolyságát is jól példázza. Az Északi-sarkvidék egyike a Föld legnehezebben megközelíthető területeinek, ezért nincsenek komolyabb adatbázisaink a műholdak megjelenése előtti időszakokról. Az útvonal megnyílása a környezeti kérdéseket megelőzve máris politikai viták tárgya lett. Kanada teljes jogot akar formálni az Északnyugati átjáró azon területeire, amelyek áthaladnak az országon, ahol korlátozhatná is az átmenő forgalmat. Az ötlet nem nyerte el sem az Európai Unió, sem az Egyesült Államok tetszését, mivel szerintük az új útvonalat nemzetközivé kellene nyilvánítani, amelyet bármilyen felségjelzésű vízi jármű használhat.

			Az Északnyugati átjáró megnyílása kapcsán több olyan katonai probléma is felmerült, amelyek gyors megoldásra várnak. Mind az Egyesült Államok, mind Kanada most döbbent rá arra, hogy a körzetben lévő haditengerészeti és légi támaszpontjai korlátozottan alkalmasak a katonai jelenlét demonstrálására. 

			Az eltűnő jégtakaró okozta problémákat csak tetézi, hogy az ország védelmi költségvetése csökkent. A Védelmi Minisztérium összegezte az északon lévő képességeit, amelyből az derül ki, Kanadának korlátosak azok az erőforrásai, amelyeket északon alkalmazni tud. Az is nyilvánvalóvá vált, hogy ezen változtatni, új katonai programot indítani jelentős költségekkel jár. 

			A minisztérium erőforrásainak csökkentései azzal jártak, hogy eltörölték szinte az összes olyan programot, amelyek jelenlétet biztosítottak Kanadának északon. Az északi területek feletti repülések ideje a nagy hatótávolságú gépekkel folyamatosan csökkent, majd megszűnt. A Victoria osztályú tengeralattjáróknak hiányos az a képességük, amellyel a sarki vizekben is bevethetők lennének. 

			A kanadai parti őrségnek meghatározó felelőssége van a sarkvidéki területek ellenőrzésében. A parti őrség egy jégtörő flottát tart fenn a sarkvidéken, amely két nehéz, továbbá három közepes jégtörőt jelent. 

			Az amerikai katonai szakértők egyrészt azon sopánkodnak, hogy a leg­közelebb lévő katonai bázis, a Thule – felszereltsége és egyezményes státusza miatt – minimális befolyással van az átjáró helyzetére és forgalmára, másrészt az Egyesült Államok jelenléte inkább csak jelképes, hiszen hadihajói távolabbi bázisokon állomásoznak. A kanadai haditengerészet a bázisok kikötőinek mélyítését és északi járőrhajók hadrendbe állítását szeretné.131 

			Azt, hogy folyamatos a párbeszéd, és a feleket foglalkoztatja ez a kérdés, mutatja, hogy 2021. május 10-én a Global Affairs Canada (GAC) és az USA Québec City-i főkonzulátusának szervezésében webináriumra került sor a kanadai–­amerikai északi sarkköri együttműködés aktuális kérdéseiről. 

			Az online eseményen James DeHart, az amerikai külügyminisztérium Északi-­sarkvidékért felelős koordinátora, Michael Sfraga, az alaszkai Polar Insti­tute igazgatója, valamint Philippe Archambault, a québeci ArcticNet kutató­intézeti hálózat tudományos igazgatója beszélgetett a kétoldalú együttműködés lehetőségeiről és prioritásairól.132

			Sfraga igazgató hét témakört emelt ki, amelyek a régióval kapcsolatos gondolkodást alapvetően meghatározzák: 

			–éghajlat (az északi sarkkör a globális átlagnál háromszor gyorsabban melegszik, a környezeti feltételek gyors átalakulása jellemzi a területet; az Északi-sark óceánja egyre lassabban fagy be, ami közvetlen hatással van a közeli és távoli környezetre egyaránt); 

			–nyersanyagok (kőolaj, földgáz, ritka földfémek, és ezek átgondolt és ellen­őrzött kitermelése); 

			–kereskedelem (új szállítási útvonalak, határokon átnyúló együttműködés); 

			–összekapcsolódás (mind fizikai – utak, vasútvonalak –, mind „virtuális” értelemben – széles sávú internet elérhetővé tétele); 

			–közösségek (őslakosok bevonása, nem csupán fenntartható, hanem virágzó közösségek kialakítása);

			–együttműködés (Északi-sarkvidéki Tanács, a tengeri jog érvényesítése); 

			–versengés (nagyhatalmak törekvései és érdekei). 

			Az igazgató szerint Kanadának és az Egyesült Államoknak is ezeknek a fogalmaknak és kategóriáknak a mentén kell kialakítaniuk és erősíteniük a kétoldalú együttműködésüket a régióban. 

			Archambault tudományos igazgató a kutatói és adatmegosztási együttműködésről beszélt, kiemelten az egyre intenzívebbé váló tengeri forgalom környezeti hatásaival kapcsolatban. Szerinte a két ország itteni kutatási prioritásai és érdekei megegyeznek, és már számos jó példája van a gyakorlati együttműködésnek, elsősorban kutatók és eszközök cseréjén, illetve a kutatási eredmények megosztásán keresztül. A következő lépés az lehetne, hogy közös kormányzati pályázatokat írnak ki egy-egy kutatási területre.133 

			DeHart szerint a sarkköri kérdések a kétoldalú kapcsolatok fontos részét képezik, amit az is bizonyít, hogy a 2022. februári Trudeau−Biden-találkozón elfogadott útitervben is szerepel a régióról folytatott párbeszéd továbbvitele. Ez nemcsak a biztonsággal fog foglalkozni, hanem több dimenzióban, a Sfraga által is jelzett kategóriák mentén zajlik majd. 

			Az Egyesült Államok alapvető célja, hogy megőrizze az Északi-sarkvidék „irigylésre méltó”, konfliktusmentes, békés jellegét, miközben az éghajlat­változás következtében a térség egyre „forgalmasabbá”, látogatottabbá válik. Bár többéves vagy évtizedes folyamatról van szó, de már most fel kell készülni a változások kezelésére (parti őrség megerősítése, környezeti katasztrófák kezelése stb.). 

			DeHart geopolitikai szempontból két – egyaránt jelentős – kihívást nevezett meg: a hagyományos jellegű, katonai alapú (hard power) orosz törekvéseket (régi támaszpontok felújítása, új képességek telepítése, hadgyakorlatok mások területi szuverenitásának megsértésével stb.) és a „rafináltabb” eszközökkel operáló (soft power) kínai terjeszkedést (kikötők használata, infrastrukturális beruházásokon keresztüli befolyásnövelés). Az Észak-amerikai Légvédelmi Parancsnokságot (North American Aerospace Defense Command – NORAD) ebből a szempontból is „kritikus fontosságúnak” nevezte, és hangsúlyozta, hogy modernizációja prioritást jelent. Hozzátette ugyanakkor, hogy a sarkköri kutatások terén készek együttműködni Oroszországgal és Kínával is. 

			Az Északi-sarkvidékkel kapcsolatos amerikai politikát is a Biden-­kormányzat 2021 márciusában közzétett „átmeneti” nemzetbiztonsági stratégiai iránymutatása (Interim National Security Strategic Guidance) határozza meg, amelyből DeHart a nemzetközi jog megerősítését, a szövetségek megújítását és az otthoni újjáépítés prioritását emelte ki. Ezeknek megfelelően a tengeri jog szabályainak betartására és az Északi-sarkvidéki Tanács működésére kiemelt figyelmet fordítanak (Blinken és Garneau is részt vesz a Tanács május 19–20-i reykjavíki miniszteri ülésén). Mivel a Tanács biztonsági kérdésekkel nem foglalkozik, ezen a területen a NATO-ra és a NATO-szövetségesekre támaszkodnak. Arra számítanak továbbá, hogy a tervezett alaszkai infrastrukturális beruházásoknak (kikötők, utak felújítása) a közvetlen régión túlmutató hatásai lesznek. 

			A szakértők a stratégiai fontosságú ritka földfémek kapcsán elmondták, Kínával szemben hátrányt jelent, hogy a vállalkozásokat nem utasíthatják befektetési politikájuk alakítására, bár a rendelkezésre álló piacbarát eszközökkel igyekeznek előmozdítani a stratégiai, hosszú távon megtérülő beruházásokat a sarkköri régióban is. Sajnos továbbra is sok az akadály (éghajlat, infrastruktúra). Kanada és az USA számára még a halászat és a megújuló energia jelenthet gazdasági jellegű együttműködési területet a sarkvidéki övezetben. 

			Bár az Északnyugati átjáró jogi státusában nincs egyetértés a két ország között (az USA szerint teljesen szabadon, engedély nélkül járható, míg Kanada szuverenitási kérdésként kezeli), a gyakorlatban ez a nézeteltérés nem jelent akadályt, és jól működik a koordináció az amerikai és a kanadai hatóságok között.

			Kanadát komolyan aggasztják azok a fejlemények, amelyek a kereskedelmi útvonalak változását hozzák magukkal. A 12. táblázat pontosan mutatja, hogy a két északi átjáró miért válik egyre fontosabbá, hogyan rövidítik le a szállítási útvonalakat, és jelentéktelenítik el a hagyományos átjárókat. 

			12. táblázat. A hajózási útvonalak hossza néhány útvonalon (km)

							18 950

						
							
							20 090

						
							
							14 693

						
					

					
							
							New York − Sanghaj

						
							
							20 880

						
							
							17 030

						
							
							19 893

						
							
							22 930

						
					

					
							
							New York − Hong Kong

						
							
							21 260

						
							
							18 140

						
							
							20 985

						
							
							21 570

						
					

					
							
							Rotterdam − 
Los Angeles

						
							
							14 490

						
							
							15 120

						
							
							15 552

						
							
							29 750

						
					

					
							
							Lisszabon − 
Los Angeles

						
							
							14 165

						
							
							14 940

						
							
							16 150

						
							
							27 225

						
					

				
			

			Forrás: http://ports.com/sea-route 

			A természeti katasztrófák elleni védekezésben való katonai részvétel szintén egy olyan probléma, amely összefügg az éghajlatváltozással. Kanada egyre több olyan természeti katasztrófával néz szembe, amely igényli a katonák részvételét. 1996 és 2006 között a hadsereg 12 esetben, 2007 és 2016 között 20 esetben, míg 2017 és 2019 között 15 esetben vett részt természeti katasztrófa megelőzésében vagy a következmények felszámolásában. Komoly vitákat okoz, hogyan őrizzék meg ilyen igénybevétel mellett a hadsereg harckészültségét, hagyományos műveletekben való bevethetőségének képességét. Két lehetőséget is felvetettek a szakértők: az első a tartalék erők bevonásának növelése, a második egy katonai-műszaki erő létrehozása, amelynek a katasztrófák elleni védekezés a fő feladata.134 

			Kanadában a katonai erő feladatait és a prioritásokat világosan megfogalmazták. Ezek között olvashatjuk a következőket: „A kanadai hadsereg feladata a katasztrófák megelőzésében és a következmények felszámolásában való részvétel itthon és külföldön, segítve a kormányzati és nem kormányzati szerveket. Mivel a természeti katasztrófák számának és intenzitásának növekedése tény, a kanadai fegyveres erők képességeire egyre nagyobb szükségünk van. A természeti katasztrófák elleni védekezésen túl katonáink részt vehetnek a civil szervezetek támogatásában és a kritikus infrastruktúra védelmében, működőképességének fenntartásában is.”135 

			2021 októberében Wayne Eyre tábornok, a vezérkar akkori megbízott főnöke azt mondta: „Kanadában a haderőt hosszú évekig az utolsó lehetőségként vették igénybe a katasztrófák elleni védekezésben, míg ma az elsődleges beavatkozó. Ezt a tényt stratégiai szinten is tudomásul kell venni.”136

			Ezzel párhuzamosan Kanada a nemzetközi színtéren is kiveszi részét a védekezésben. A kanadai légierő 2007−2017 között nyolc alkalommal nyújtott humanitárius támogatást szerte a világban (13. táblázat).

			13. táblázat. A kanadai légierő külföldi bevetései a humanitárius műveletekben 
2007−2017 között

							Év

						
							
							Jelleg

						
					

					
							
							Jamaica

						
							
							2007

						
							
							szélvihar (hurrikán)

						
					

					
							
							Burma

						
							
							2008

						
							
							szélvihar (ciklon)

						
					

					
							
							Amerikai Egyesült Államok

						
							
							2008

						
							
							szélvihar (hurrikán)

						
					

					
							
							Haiti

						
							
							2010

						
							
							földrengés

						
					

					
							
							Fülöp-szigetek

						
							
							2013

						
							
							szélvihar (tájfun)

						
					

					
							
							Sierra Leone

						
							
							2014

						
							
							ebola

						
					

					
							
							Nepál

						
							
							2015

						
							
							földrengés

						
					

					
							
							Karib-szigetek

						
							
							2017

						
							
							szélvihar (hurrikán)

						
					

				
			

			Forrás: Martin Shadwick: The Canadian Armed Forces and Humanitarian Assistance and Disaster Relief (HADR). Canadian Military Journal, 18. (2018), 4. 76–83.

			2.6. Ausztrália

			Ausztrália sem vonhatja ki magát a globális éghajlatváltozás nemzetbiztonságot veszélyeztető következményei alól. A Defence White Paper kiadványban – amelyet 2012. május 3-án adtak ki – az ausztrál kormány az alábbi véleményt alkotta meg az éghajlatváltozás és az erőforrások biztonságának kapcsán: „Az energia-, az élelmiszer- és a vízforrások hatalmas terhelésnek vannak kitéve a népességnövekedés, a növekvő fogyasztás és az éghajlatváltozás által. A termékek iránti növekvő keresletet az olyan gyorsan növő gazdaságok generálják, mint Kína és India, és az előrejelzések szerint ez a tendencia így marad hosszú távon is.

			Az erőforrások megszerzése körüli bizonytalanság nagy valószínűséggel nőni fog az elkövetkező évtizedekben. A várakozások azt mutatják, hogy Ázsia 2050-re 90%-ban importolajra fog szorulni, amelynek döntő többsége a Közel-Keletről fog érkezni. Az importált áruk iránti jelentős igény nem vezet háborúhoz addig, amíg a világpiac szabadon működik, hiszen olcsóbb fizetni egy árucikkért, mint háborúzni érte. 

			Az erőforrásokhoz való hozzáférést egyre nehezebbé teszik az éghajlat­változás hatásai. Árvizek az alacsonyabban fekvő területeken, gyakoribb és súlyosabb természeti katasztrófák mind a mezőgazdasági termelés csökkenéséhez vezethetnek bizonyos régiókban, aminek egyenes következménye lesz a nagyarányú népességvándorlás. A csökkenő és egyenetlenül elérhető erőforrások és az éghajlatváltozás hatásai együttesen megnövelik az esélyét a bizonytalanságnak és a konfliktusoknak. Különösen igaz ez a sérülékeny államok belső stabilitására, amelyek közül soknak van növekvő számú népessége olyan területeken, amelyekre az időjárási változások negatív hatással lesznek. Ezek a tényezők együttesen abba az irányba mutatnak, hogy megnő az igény a humanitárius segítségnyújtás, a katasztrófamentés és a stabilizáló bevetések előkészítésére és végrehajtására az elkövetkező évtizedekben.”137

			Ausztráliában a haderő kiemelt feladata a civil lakosság támogatása a civilizációs és természeti katasztrófák bekövetkezése esetén.138 Ugyancsak prioritást élvez az ország közvetlen környezetének biztonsága (Kelet-Timor és a Csendes-óceán déli része), benne a katasztrófák elleni védekezésben való részvétel, okozza azt az éghajlatváltozás vagy más természeti erő. Ausztrália továbbra is kész arra, hogy fegyveres erői részt vegyenek nemzetközi műveletekben katasztrófák elleni védekezés során, ahogy tették ezt 2004−2005-ben Indonéziában vagy 2011-ben Japánban. Említést érdemel az is, hogy a Kínával fenntartott, több mint 15 éves katonai együttműködés és párbeszéd egyik meghatározó területe a katasztrófák elleni közös erőfeszítés. Olyan katonai feladatokat takar ez, mint a hajóegységek kölcsönös látogatása, haditengerészeti gyakorlatok, katasztrófavédelmi közös gyakorlatok. Ausztrália a katonai erőit és eszközeit is annak megfelelően fejleszti, hogy azok képesek legyenek a katasztrófák elleni védekezésben való hatékony részvételre. 

			Vannak azonban az országban olyan szakértők is, akik további katonai erő­feszítéseket tartanak szükségesnek. Az Australian Strategic Policy Institute (ASPI) legújabb jelentése azt mondja, hogy a haderőnek növelnie kell hatékonyságát azért, hogy az éghajlatváltozás hatásaival megbirkózzon.139

			A Heavy Weather című tanulmány szerzői úgy vélik, hogy a Védelmi Minisztérium nem foglalkozik megfelelően az időjárás-változással sem nemzeti, sem regionális tekintetben, annak ellenére, hogy az instabilitást okozhat az emelkedő tengerszint, a bevándorlás növekedése és új fertőző betegségek megjelenése útján.140

			Az ASPI helyettes vezetője, Anthony Bergin azt nyilatkozta, hogy az Ausztrál Védelmi Erők (Australian Defence Force − ADF) már így is nagy erőfeszítéseket tesznek a honi területen bekövetkező természeti katasztrófák – erdőtüzek és az áradások – megelőzésében és a következmények felszámolásában, de egyre inkább számítani kell a régióban bekövetkező rendkívüli helyzetek kezelésére is, sokszor több katasztrófára ugyanabban az időben.

			„Egészen jól boldogultunk azzal, hogy a partokon túli katasztrófákkal megbirkózzunk úgy, hogy a honi területen nem történik semmi. Úgy vélem, most fogjuk igazán látni haderőnk leterheltségét, amikor itthon és a régióban is foglalkozniuk kell a szélsőséges időjárási eseményekkel. A betegségek terjedése, a lakosság kitelepítése, és az ezeket követő háborúk az erőforrásokért mind a törékeny államok gyengüléséhez vezethetnek, és mind nagyobb igényt támasztanak a haderővel szemben, hogy részt vegyen a regionális katonai műveletekben.”141

			Ausztráliának azzal is szembe kell néznie, hogy a közelében lévő országok egy része – Pápua Új-Guinea és a Salamon-szigetek – csak rájuk számíthat. James Marape, Pápua Új-Guinea miniszterelnöke idén először vehetett részt az ENSZ Közgyűlésen személyesen, és ebből az alkalomból több ízben kifejtette több csendes-óceáni kisebb szigetállam álláspontját az éghajlatváltozás és a fenntartható fejlődés kapcsán. Fő üzenete, hogy a térségben lévő sziget­államoknak ugyan csekély az ökológiai lábnyoma, az éghajlatváltozás negatív következményei mégis őket érintik a legjobban. Marape a retorika helyett konkrét közbelépést és segítséget kért annak érdekében, hogy az érintett országokban valós megoldásokkal javíthassák az emberek életét úgy, hogy közben küzdjenek az erdőirtás, a környezetszennyezés és a tengerszint további emelkedése ellen.142 

			Ausztráliában folyamatosan napirenden van az éghajlatváltozás okozta biztonsági fenyegetés. Ma már a mértékadó politikusaik egyetértenek abban, hogy országuk leginkább az éghajlatváltozás miatt sebezhető. Ausztrália – földrajzi helyzeténél fogva – kitett az ellátási láncokban bekövetkező zavaroknak. Az üzemanyag csak hetekig tartana ki, a katonai erő hatékonysága gyorsan csökkenne, a repülés veszélybe kerülne, a mezőgazdasági termelékenység durván visszaesne. Ahogy az ASPI jelentése fogalmaz: az ausztrálok már most is ki vannak téve az éghajlatváltozás okozta veszélyeztetésnek. A nemzeti GDP termelésének 20%-a és 3,9 millió ausztrál lakóhelye olyan területen van, ahol nagy a veszélye a pusztító trópusi ciklonoknak, a GDP 11%-a és 2,2 millió ember van olyan helyen, ahol nagyon magas a bozóttüzek bekövetkezésének veszélye. 

			A jelentés csokorba szedi az éghajlatváltozás okozta biztonsági kockázatokat. Eszerint az éghajlatváltozás:143

			–hatással van a nemzetközi biztonságra, mert veszélyezteti az emberek biztonságát, növeli a konfliktusok erőszakos megoldásának esélyét, és megsokszorozza az egyéb veszélyeztető tényezők hatását;

			–megnöveli a természeti erőforrásokért folytatott verseny intenzitását;

			–csökkenti az eltartóképességet, aminek következtében jelentős migrációs hullámok indulnak el;

			–csökkenti az élelmiszer-ellátás biztonságát, ami újabb feszültségeket okoz, különösen a gyenge államokban;

			–minden területen növeli a társadalmi feszültséget.

			Az ország hadserege számos alkalommal vett részt olyan külföldi műveletekben, amelyek célja a katasztrófák következményeinek enyhítése volt. Kiemelkedő művelet volt a Fidzsi-szigeteken nyújtott támogatás, amelyben a légierő, a haditengerészet és a szárazföldi erők egyaránt részt vettek. Utóbbiak közül a műszaki csapatok 2021-ben több hónapot töltöttek a szigeten, segítve az oktatási infrastruktúra helyreállítását. A Vanuatuban pusztító ciklon után a légierő gépei szállítottak segélyeket a szigetekre.144

			2.7. Oroszország

			Az arktiszi államok regionális katonai jelenlétének gyökerei a hidegháborús korszakra vezethetők vissza. A kérdéssel kapcsolatban az Arktisz fontossága az 1950-es években vált egyértelművé, amikor Alexander P. de Seversky megalkotta az Északi-sarkot középpontba állító térképét. A térkép hatására az Egyesült Államok közvéleménye megdöbbent, és egyértelműen nyilvánvalóvá vált az északi védelmi vonalak jelentősége. A hidegháború végével az északi katonai eszköztár fejlesztése leértékelődött, a térségben érintett államok más területen modernizálták hadseregüket. Kivételnek számít Oroszország, amely – az északnyugati partjainál viszonylagosan állandónak tekinthető hajóforgalom következtében – az ezredforduló után több új jégtörőt is rendelt.

			A Jeges-tengeren meghatározónak számít a jégtörők és a tengeralattjárók jelenléte. Fontosságuk kézenfekvő, hiszen az államok a segítségükkel képesek szuverén hatalomként megjelenni a téli hónapokban, valamint a kontinentális talapzat vizsgálatához és kutatási expedíciókhoz is elengedhetetlen a két eszköz. A katonai jelenlét elkerülhetetlen a térségben az északi vizeken való járőrözés, a halászat felügyelete, a kutató-mentő feladatok ellátása és a természet megóvása érdekében.

			Az északi katonai potenciál szempontjából Moszkva egyértelműen előnyben van a többi államhoz képest. Három flottájából az Északi Flotta a legerősebb, és a legtöbb hajóval és tengeralattjáróval rendelkező egység. A fentebb már említett, az orosz kormány által kiadott északi stratégia ráadásul különleges, arktiszi speciális erők létrehozásáról döntött, amelyek feladata az orosz biztonsági érdekek és az északi határterületek infrastruktúrájának védelme lesz.

			Az Északi-sarkvidéken területtel rendelkező országok (Oroszország, Kanada, Finnország, Svédország, Norvégia, Grönland révén Dánia, valamint Alaszka révén az Egyesült Államok) mellett más országok is igényt jelenthetnek be az Arktiszon történő gazdasági és egyéb aktivitásra, így Kína, Franciaország, India, Japán, Dél-Korea és Nagy-Britannia is. Ez, különösen Kína növekvő jelenléte még tovább bonyolítja a sarkvidéki országok közötti, már egyébként is bonyolult viszonyt. (Az Északi-sarkvidék tekintélyes részét Oroszország magának vindikálja, amit a többi sarkvidéki ország nem fogad el.) Az Északi-sarkvidék megközelítéséért kifejtett erőfeszítéseket jól mutatja, hogy Oroszország 55 meglévő jégtörő hajója mellett még 20 megépítését tervezi, Kanada 10 hajó mellett 9-et, az USA pedig a 3 meglévő mellett másik 3-at építene. Kína a most birtokában lévő 2 jégtörő hajó számát megduplázná, Franciaország, Nagy-­Britannia, Japán és India pedig megépítené első jégtörő hajóját.145

			Moszkva emellett Helsinkivel közösen együttműködve jégtörők fejlesztésén dolgozik azzal a nem titkolt céllal, hogy később technológiát vagy hajókat exportálhassanak. Oroszország elsődleges célja lehet, hogy megerősítse katonai dominanciáját a térségben. Az orosz légtérsértésekről szóló, évente több alkalommal megjelenő hírek szoros összefüggésben állnak a folyamatos légi hadgyakorlatokkal. Vlagyimir Putyin egy 2007. augusztusi döntésének következményeként indították újra a jeges-tengeri légi gyakorlatozást. Oroszország az Északi Flottája modernizálását is szem előtt tartja, az utóbbi hónapokban erről több hír is megjelent, északi atom- és kém-tengeralatt­járók állnak jelenleg is felújítás alatt (az Északi Flotta legfontosabb kikötője Szeveromorszk, műveleti területei a Jeges- és a Földközi-tenger, valamint az Atlanti-óceán). Időközben az egyetlen orosz repülőgép-hordozó, a flotta egyik hajója, az 1985-ben gyártott Admiral Kuznyecov felújítása is felmerült, a munkálatokat 2012-ben elkezdték. Ugyanakkor a meredeken emelkedő költségek és az építési problémák miatt becsülni sem lehet az elkészülés idejét. Ezzel együtt az elnök 2020-as szevasztopoli látogatása során a következőket mondta: „A hadi­tengerészet mindig is a nemzetvédelem és -biztonság legfontosabb eleme volt. A 21. században is meg kell őriznünk és erősítenünk hazánk helyzetét mint az egyik vezető tengeri hatalmat. 2020 folyamán a haditengerészet összes fegyverzetének és felszerelésének több mint 70%-a új, modern technológián fog alapulni.”146 

			A legfrissebb hírek is alátámasztják azt, hogy Oroszországnak elemi érdekei fűződnek az északi régióhoz. Vlagyimir Putyin Oroszország jeges-tengeri határai kijelölésének nemzetközi jogi kérdéseiről beszélt a Nemzetbiztonsági Tanács 2014. április 22-ei tanácskozásán. Kijelentette, hogy az orosz szakértőknek és diplomatáknak a tárgyalásokon „[a]z orosz kontinentális talapzat és a tengeri terület minden egyes része mellett ki kell állniuk”.

			Az orosz elnök azt is hangoztatta, hogy Oroszország a térség fenntartható fejlődésében érdekelt „az együttműködés és a nemzetközi jog feltétel nélküli betartása alapján”.147

			Az Arktisz továbbra is Oroszország különleges érdekszférája marad – hangoztatta az államfő. Mint mondta, Oroszország a térségben több mint 1600 milliárd tonnányi szénhidrogén-tartalékkal rendelkezik. Ez a világban a kontinentális talapzatok alatt meglévő energiahordozó-tartalék egynegyede.

			Putyin szerint a világban gyors ütemben végbemenő külpolitikai és társadalmi-gazdasági változások „új kockázatokat és kihívásokat jelentenek az orosz nemzeti érdekek számára”, így az Arktiszon is. Kifejtette: meg kell védeni a kőolaj-­kitermelő berendezéseket és vezetékeket a terrorizmustól és más lehetséges veszélyektől, az északi-sarkvidéki orosz határok védelméhez pedig a Szövetségi Biztonsági Szolgálat határőrizeti csoportját is szükséges megerősíteni.148

			Nyikolaj Patrusev, a nemzetbiztonsági tanács titkára az értekezlet után elmondta, hogy az Északi-sarkvidéken úgynevezett egységes hajó- és tengeralattjáró-­bázisokat hoznak létre, amelyek nemcsak a Védelmi Minisztérium, hanem más hatóságok, tárcák céljait is kiszolgálják. Felújítják a Szovjetunió idején még működő, de azóta elhagyott repülőtereket és katonai bázisokat, amelyek az északi-­tengeri útvonal biztonságát garantálják majd.149

			Az orosz törekvések komolyságát jelzi, hogy 2020-ban rendszerbe állt a murmanszki hadikikötőben az Arktika univerzális, atommeghajtású jégtörő. A világ jelenleg legnagyobb atomjégtörője önállóan képes átvezetni akár a nagyobb teherszállító hajókat is a sarkvidék jeges tengerszakaszain. 

			Az orosz állami atomenergetikai konszernhez tartozó Roszatomflot üzemelteti a világ egyetlen atomjégtörő-flottáját, amely jelenleg hat atomjégtörőből, egy nukleáris meghajtású konténerszállító jégtörő hajóból, valamint kiszolgáló hajókból áll. 

			12. ábra. A katonai bázisok elhelyezkedése az Északi-sarkvidéken

			Forrás: Jeremy Bender: Russia just Put the Finishing Touches on 6 Arctic Military Bases. Insider, 2015. december 7.

			Közben Oroszország legújabb hajógyárában, a tengermelléki határterületen fekvő Bolsoj Kameny városában lévő Zvezdában elkezdték a Leader nevű új típusú atomjégtörő építését, amely várhatóan 2027-ben áll rendszerbe. Oroszország ismert stratégiai célja, hogy egy olyan modern, atommeghajtású jégtörő hajókból álló flottát hozzon létre, amely biztosítja a rendszeres, egész éven át tartó, biztonságos hajózást az északi-tengeri útvonalon. Az atomjégtörők üzembe helyezésével lehetővé válik az Északi-sark keleti régiójában a folyamatos hajózás, az Északi-tengeren pedig lehetőség nyílik arra, hogy új kereskedelmi útvonalak jöjjenek létre északon.

			Az északi félteke nyugati és keleti fele között a sarkkörön keresztül vezet a legrövidebb út. Igaz, ezt egyelőre vastag jégpáncél fedi. Az éghajlatváltozás új távlatokat nyit. A jég olvadása akár 20 nappal is megrövidítheti a hajózás idejét Ázsia és a nyugati kikötők között. Nem véletlenül nevezik a jégmentessé váló sarkköri hajózási útvonalakat a 21. század új Szuezi- és Panama-csatornájának. Az Északi-sark geopolitikai jelentősége emellett azért is megnövekedett, mert a sarkvidéken található a Föld olajkészletének 13, földgázkészletének 30 és cseppfolyósítható földgázkészletének 20%-a. Az Arktiszért folyó versenyben Oroszország van a legjobb helyzetben, hiszen a potenciális északi-­tengeri hajóút nagyobb része partjai előtt haladna. Ez az előny tovább fokozható a jégtörőkkel.

			Az északi-tengeri útvonal hajózhatóvá tételét Moszkva stratégiai fontosságúnak tekinti, ezért aztán az erőfeszítéseket a koronavírus-járvány és a világgazdaság esése sem lassította. A 2020-as év első nyolc hónapjában ezen az útvonalon 20,47 millió tonna árut szállítottak, ami 3,3%-kal haladta meg az előző év hasonló időszakának mutatóit. Ebben az időszakban az előző évinél 16%-kal több, összesen 782 hajózási engedélyt adtak ki erre az útvonalra. Ezen belül 53%-kal, 123-ra nőtt a külföldi zászló alatt hajózó teherszállítók száma.

			A Szuezt elkerülő, kezdetben sokak által megvalósíthatatlannak tartott északi hajózási útvonal a nyugati várakozásoknál tehát érezhetően gyorsabban alakul. Annak ellenére, hogy a versenytársak nemcsak értelmetlennek tartották az orosz erőfeszítéseket, a gazdasági racionalitásra és a hajózás biztonságára hivatkozva tudatosan folyt az északi útvonal lejáratása is. Az utóbbi időben errefelé külföldi zászló alatt megjelenő hajók száma cáfolja ezeket a feltételezéseket, ráadásul az atomjégtörők elterjedése tovább csökkenti az áthaladás idejét, és egyben növeli a biztonságát is.

			Mindezt az Arktiszon nyíló lehetőségekre szintén igényt tartó Egyesült Államok erősen nehezményezi. Az orosz sikerekre válaszul két légibázist létesítenek az Arktisz és Oroszország szempontjából hídfőállásnak tekintett Alaszkán, ahova 150 darab F–22 Raptor és F–35 Lightning típusú vadászbombázót telepítenek. A csapásmérő eszközök telepítése annak a stratégiának a része, amellyel felkészülnek az Arktiszért kiéleződő versenyre, ezen belül a térségben végrehajtandó katonai műveletekre is. Az első számú kihívásnak e tekintetben az amerikai stratégák Oroszországot és Kínát tekintik. Mindez persze Moszkvát is válaszra készteti, és már el is kezdte kiépíteni az északi-tengeri hajóút mentén az áthaladás zökkenőmentességét katonai értelemben biztosító légibázisokat (12. ábra). Az amerikai gépek alaszkai megjelenésére reagálva várhatóan Kamcsatkára is csoportosítanak át erőket.150

			2.8. Németország

			Heiko Maas német külügyminiszter 2019 júniusában kijelentette, hogy az éghajlat­változással kapcsolatos hatásokra való reagálás az ország „új külpolitikai kényszere”, mivel ezeknek a hatásoknak a biztonsági vonatkozásai már világszerte láthatók. Németország vezető szerepet kíván játszani az éghajlatváltozás okozta, a békét és a biztonságot fenyegető veszélyek elleni harcban. A német kormány, az ENSZ BT tagjaként, kétéves mandátumának középpontjába az éghajlatváltozás okozta hatások mérséklését helyezte, és arra törekszik, hogy ez az erőfeszítés az ENSZ politikájának fontos részét képezze.151

			Annegret Kramp-Karrenbauer német védelmi miniszter a legnagyobb kihívások közé sorolta azt, hogy az ország hadseregének növelnie kell az alkalmazkodási képességét az éghajlatváltozás okozta kihívásokhoz. Ezzel párhuzamosan – vagy éppen emiatt – a felszerelés fejlesztése sem halogatható, és a stratégiai tervezésben is meg kell jelennie ennek a kérdésnek. A védelmi miniszter álláspontja szerint az éghajlatváltozás következményei már rövid távon is „a globális stabilitás és biztonság központi kihívásai”, így a német hadsereg kiemelt figyelmére érdemes. A német haderő előtt álló kihívásokról megjelent elemzés is kiemelten kezeli ezt a kérdést: a biztonsági környezetet napjainkban befolyásoló legfontosabb tényezők a nemzetközi biztonságot meghatározó szereplők változása, a feltörekvő hatalmak ambíciói, a technológiai fejlődés, a demográfiai változások, a járványok és az éghajlatváltozás következményei.152 

			Ennek egyik oka az éghajlatváltozással összefüggő hazai és külföldi – jelentősen megnövekedett – katonai segítségnyújtás. Ilyen művelet volt az aszály sújtotta észak-afrikai Száhel-régióban vagy a hazai földön nyújtott segítség az erdőtüzek elleni küzdelemben (13. ábra). Hazai területen is részt vesznek a katonák a védekezésben. 

			A Németország nyugati és délnyugati részén, 2021. július 15-én pusztító árvizeket követően a Bundeswehr 1450 katonával nyújtott segítséget az érintett területeken.

			„Át kell gondolnunk a Bundeswehr szervezeti rendjét, hogy az ellen­állóbb legyen, és képes legyen gyorsan és hatékonyan reagálni az éghajlatváltozás következményeire” – mondta a miniszter. Ebbe beletartozik a logisztikai ellátás és a felszerelés korszerűsítése, a reagálóképesség hatékonyságának javítása és a kiképzés egyaránt. Így van ez azzal együtt is, hogy a német hadsereg már korábban megkezdte a zöldtechnológia katonai alkalmazását.153

			A német védelmi minisztérium szerint a Bundeswehr jelentős gázkibocsátás-­csökkentést ért el az elmúlt években. A hadsereg összes szén-dioxid-kibocsátása 20%-kal, 1,78 millió tonnáról 1,45 millió tonnára csökkent 2015 és 2019 között, a bővülő feladatok ellenére. Azt is rögzítették, hogy a katonaság – különösen a közlekedési eszközök kibocsátása területén – ennél is nagyobb, több mint 46%-os csökkentést ért el 2005 óta. Így a Bundeswehrnél sokkal sikeresebb a „zöld mobilitás”, mint az ország egészében.154

			13. ábra. A Bundeswehr humanitárius missziói 1992−2017 között

			Forrás: Bundeswehr: Internationale Katastrophenhilfe der Bundeswehr (é. n.).

			2.9. Magyarország 

			A 2012-ben elfogadott Nemzeti Biztonsági Stratégia a következőképpen fogalmaz A Magyarországot érintő biztonsági fenyegetések, kihívások és azok kezelése című fejezetben:

			„A globális éghajlat- és környezetváltozás, a szélsőségesebbé váló idő­járás hatásai, a nyersanyag- és természeti erőforrások kimerülése, az egészséges ivóvízhez jutás és a világban egyre súlyosabb formában jelentkező élelmezési gondok komoly biztonsági kockázatot hordoznak magukban, konfliktusok forrásaivá válhatnak. A globális, a térségben vagy Magyarországon keletkező környezeti, civilizációs és egészségügyi veszélyforrások nem csupán az ország, de a térség biztonságát és fejlődését is veszélyeztethetik. Magyarországra ráadásul földrajzi adottságainál fogva fokozottan hatnak a Kárpát-medence szomszédos országaiban keletkező környezeti és civilizációs ártalmak, az árvizek, a víz- és levegőszennyezés. A környezeti veszélyforrások közvetve hatással vannak a lakosság egészségi állapotára.

			a)A természeti erőforrások és értékek megóvása, az árvíz- és belvíz­védekezési biztonság növelése, az egészségügyi kockázatok, járványok kiküszöbölése, az élelmezési és vízbiztonság fenntartása, a talajban és a felszín alatti vizekben felhalmozott szennyezettség, a környezeti károk felszámolása, kockázatainak kezelése biztonságpolitikai szempont hazánk számára is.

			b)A környezeti biztonság megteremtése érdekében elengedhetetlen a vízbázisok és a termőföld fokozott védelme, a lakosság egészséges ivóvízzel és géntechnológiával nem módosított élelmiszerrel történő ellátása feltételeinek, a szolgáltatás folyamatosságának biztosítása, valamint a járványok elleni védekezést célzó közegészségügyi felkészülés.”

			A Nemzeti Biztonsági Stratégia végrehajtásának eszközrendszere fejezetben a következők szerepelnek a katonai erő alkalmazásával kapcsolatban: 

			„A Magyar Honvédség (MH) Magyarország szuverenitása szavatolásának alapvető intézménye, nemzetközi szerepvállalásait tekintve a külpolitika meg­valósításának egyik meghatározó eszköze. Az MH alapvető feladata, hogy az Alaptörvénnyel összhangban garantálja hazánk biztonságát, valamint hozzájáruljon szövetségeseink kollektív védelméhez. Az MH-nak hazai és nemzetközi feladatai végrehajtása érdekében egyaránt rendelkeznie kell olyan korszerűen felszerelt és kiképzett erőkkel, továbbá rugalmas, hatékonyan alkalmazható, telepíthető és fenntartható képességekkel, amelyek lehetővé teszik az ország területének és szuverenitásának megvédését, továbbá a NATO keretei között folytatott kollektív védelemhez, valamint az ENSZ, a NATO, az EU és az EBESZ nemzetközi béketámogató, stabilizációs vagy humanitárius műveleteihez történő hozzájárulást. A Magyar Honvédségnek rendelkeznie kell olyan képességekkel is, amelyekkel tevékenyen hozzájárulhat a természeti vagy ipari katasztrófák következményeinek felszámolásához. Az MH fejlesztésének irányait és működési elveit az Alaptörvényben meghatározott, valamint a nemzetközi kötelezettség­vállalásainkból fakadó feladatok végrehajtása érdekében, szövetségeseinkkel összehangolva szükséges meghatározni. Mindehhez alapvető a szükséges erő­források biztosítása és azok célirányos, hatékony felhasználása. Ennek egyik rugalmas és gazdasági szempontból is hatékony eszköze a többnemzeti együttműködés, így a védelmi képességek nemzetközi együttműködésben történő fejlesztése és megosztása. A védelmiképesség-fejlesztésben fokozottan kell támaszkodni a hazai, szövetségi, valamint európai uniós programokra, elő­segítve a nemzeti védelmi és biztonsági ipar fejlődését.

			A biztonság átfogó értelmezéséből következik, hogy a Nemzeti Biztonsági Stratégia végrehajtásából adódó feladatok számos kormányzati és nem kormányzati szervet érintenek. A biztonság összkormányzati megközelítéséből adódóan ezeket a feladatokat – a kormányzati szervek vonatkozásában – az állami intézményrendszer összehangolt munkájával és a rendelkezésre álló legszélesebb körű eszközrendszer igénybevételével kell végrehajtani. Az egyes állami intézmények biztonsággal összefüggő tevékenységének összhangban kell állnia a Nemzeti Biztonsági Stratégiával, és az ágazati stratégiák időszakos felülvizsgálata során figyelembe kell venni a Nemzeti Biztonsági Stratégia releváns rendelkezéseit.”155

			Összehasonlítva az egymást követő – közöttük nyolc év telt el – Nemzeti Biztonsági Stratégiákat, azonnal szembetűnik néhány dolog:

			–2012-ben már nevén nevezik az éghajlatváltozást, és nagyon határozott vélemény fogalmazódik meg az ebből következő veszélyekre.

			–A katonai erő alkalmazásával kapcsolatban – kutatási területünkön – a hangsúly továbbra is a katasztrófák elleni védekezésen van. 

			–Az átfogó, minden érintettre egyaránt vonatkozó, ágazati lebontást igénylő feladatkiosztás követelménye folyamatosan jelen van, azaz kinek-kinek a maga területén kell érvényt szereznie a megfogalmazottaknak.

			A 2020-ban megjelent legújabb Nemzeti Biztonsági Stratégia is napirenden tartja ezt a kérdést: „Az új kihívások alapja a formálódó, többpólusú világrend, a nemzetközi szereplők kapcsolatait befolyásoló szabályok átalakítására való törekvés, a biztonsági kihívások változó arculata, továbbá az olyan globális kihívások, mint a klíma- és a demográfiai változások felgyorsulása, az ezzel szorosan összefüggő illegális és tömeges migráció, a természeti erőforrások kimerítése, végül pedig a technológiai forradalom társadalomformáló hatásai.”156

			Az ágazati stratégiák is foglalkoznak ezzel a veszélyeztetéssel. A korábbi Nemzeti Katonai Stratégia már 2012-ben lebontotta az ágazatra vonatkozó követelményeket. Ebben az alábbiak fogalmazódnak meg:157

			–A biztonság nem katonai vetületeinek egyre inkább megnő a fontossága, ez ugyanakkor nem jár együtt a katonai tényezők szerepének csökkenésével. 

			–Az MH közreműködik a természeti és ipari katasztrófák elhárításában, következményeinek felszámolásában, a humanitárius válságok kezelésében, valamint szükség esetén részt vesz a polgári hatóságok támogatásában. 

			–A katasztrófavédelemhez kötődő képességek fenntartásával és fejlesztésével képes részt venni természeti és ipari katasztrófák elhárításában, valamint azok következményeinek felszámolásában. 

			A 2021-ben megjelent Nemzeti Katonai Stratégia is számos helyen foglalkozik ezzel a kérdéssel. Egyrészt az illegális migrációt kiváltó okként azonosítja, másrészt a természeti és civilizációs katasztrófák számának és intenzitásának lehetséges kiváltójaként beszél róla.158 

			A fenti sorokból egyértelmű feladatok eredeztethetők a katonai erő alkalmazásával kapcsolatban a kutatási területünkön is. 

			A Magyar Honvédségben már évekkel ezelőtt megkezdődött a környezet védelmét előtérbe helyező – és ezzel az alkalmazkodást segítő – fejlesztések bevezetése. Ennek egyik területe a katonai objektumok környezetvédelmi célú fejlesztése, ezzel a kibocsájtás csökkentése, a megújuló energiák széles körű alkalmazásával, az energiafelhasználás racionalizálásával. Az uniós és hazai forrásokból megvalósuló program főbb elemei a következők:159 

			–A Nemzeti Fejlesztési Minisztérium az Új Széchenyi Terv Környezet és Energia Operatív Programja (KEOP) keretén belül a honvédségi vagyonkezelésben lévő, az ország területén lévő honvédségi objektumokban napenergia-alapú használatimelegvíz-termelés kiépítésének előkészítése. A honvédségi épületek energiamegtakarítását célzó fejlesztések és szenes, valamint pakuratüzelésű kazánok kiváltásának, a kazánok korszerűsítésének előkészítése. 

			–A Nemzeti Fejlesztési Minisztérium a Széchenyi 2020 Környezeti és Energiahatékonysági Operatív Program (KEHOP) keretén belül „[…] a Magyar Honvédség Egészségügyi Központ épületenergetikai fejlesztése”. Honvédségi vagyonkezelésben lévő épületek villamosenergia-­felhasználása egy részének megújuló energiaforrással történő kiváltása, fotovoltaikus kiserőművek telepítése.

			A felsorolt programok egyik kézzelfogható eredménye az MH Egészségügyi Központban 2017-ben megvalósult, közel 900 milliós fejlesztés. Ennek köszönhetően az épületenergetikai beruházás keretében a nyílászárókat korszerű szerkezetekre cserélték, elvégezték a külső határoló fal- és födémszerkezetek utólagos hő­­szigetelését, valamint két telephely esetében háztartási méretű, napenergia-alapú energiatermelő rendszereket telepítettek.160 

			Szintén kapcsolódik az alkalmazkodáshoz és az éghajlatváltozás miatt egyre gyakrabban bekövetkező árvízi feladatokhoz az a projekt, amely A Magyar Honvédség katasztrófavédelemmel összefüggő beavatkozási képességének fejlesztése címet viseli, és a KEHOP-1.6.0-15-2016-00003 támogatásával valósult meg. A projekt célja a fejlesztésen keresztül hozzájárulni a lakosság személy- és vagyonbiztonságának növelése érdekében kialakítandó magasabb minőségű katasztrófavédelmi tevékenységhez. 

			A projekt meghaladta a 2 milliárd forintot, elsősorban az árvíz elleni védekezésben való közreműködéshez szükséges eszközfejlesztést célozta, és 2017. december végéig tartott.

			A fejlesztéssel az MH bővítette a katasztrófavédelmi közreműködések során használt képességeit, ezzel járulva hozzá az országos katasztrófavédelmi rendszer hatékonyságának fokozásához. Az irányítási-vezetési rendszer, valamint a beavatkozó csoportok infokommunikációs korszerűsítésével javult a beavatkozó erők irányítása és a társszervekkel való együttműködés.

			A projekt során – mások mellett – az árvízi védekezés során használt egyéni védőfelszerelések, nagy teljesítményű szivattyúk, tábori térvilágító eszközök, gumicsónakok és csónakmotorok kerültek a rendszerbe. Sor került továbbá az árvízi védekezésben használt, de a lakosság mentésére is bevethető kétéltű szállítóeszközök felújítására, az élelmezési ellátóképesség és az egészséges ivóvízzel történő ellátás képességének növelésére. Ezenkívül üzemanyag-technikai eszközök felújítására, átépítésére és sátras elhelyezési kapacitásnövelésre került sor. 

			A fejlesztés az MH különböző szervezeteinél összesen 25 honvédségi beavatkozó csoportot érint. Ezek közül 18-nál kapacitásbővítés valósult meg, továbbá hét új csoportot hoztak létre.161 

			Hazánkban a hadtudomány és a katonai műszaki tudomány tudományágak kutatói már évek óta foglalkoznak az éghajlatváltozás hatásaival, az alkalmazkodás kérdéseivel, a haderőre irányuló kihívásokkal.162 Nem meglepő tehát, hogy a Zrínyi Honvédelmi és Haderőfejlesztési Program fejlesztéseiben is tetten érhető a törekvés az alkalmazkodás hatékonyságának növelésére. Noha a program elemei nem nyilvánosak, a már elérhető információk arra mutatnak, hogy az éghajlatváltozással kapcsolatos gondolkodás jelen van. Ennek bizonyítására álljon itt néhány kezdeményezés, amelyek a program részeként, az MH Modernizációs Intézet közreműködésével zajlanak:

			–Hazánk – Szlovénia, Ausztria, Belgium, Németország mellett – részt vesz az Európai Védelmi Ügynökség által is támogatott, a honvédelmi ágazat energiahatékonyságának javítását célzó projektben. Ennek célja olyan hidrogénalapú töltőpontok kialakítása – hazánkban öt katonai objektumban –, amelyek biztosítják az országon áthaladó szövetséges katonai konvojok ellátását.163 A szlovén vezetésű – Defense RESilience Hub Network in Europe (RESHUB) néven futó – kezdeményezés uniós támogatással készül, elősegítve a megújuló energia elterjedését és a hidrogénenergia-­tárolási képesség kiépítését, csökkentve a szén-dioxid-kibocsátást a honvédelmi szektorban.164

			–Az elavult aggregátoros berendezések kiváltására is megkezdődött egy többéves projekt, amelynek célja egy olyan hibrid, terepi áramellátó komplexum kifejlesztése, amely megteremti a hidrogénalapú energia­tárolásban rejlő lehetőségek kiaknázását. 

			–Nemzetközi együttműködésben – a svájci Szövetségi Védelmi Beruházási Irodával, a Természettudományi Kutatóközpont Anyag- és Környezet­kémiai Intézete és a svájci Szövetségi Technológiai Intézet bevonásával – készül egy vizsgálatsorozat, amelyben összehasonlítják az akkumulátoros és a hidrogénes energiatárolási technika harctéri alkalmazhatóságát. Ennek során egyrészt a villamos paramétereket fogják vizsgálni, másrészt azt, hogyan viselkednek ezek az energiatárolók, ha lövés vagy repesz­találat miatt megsérülnek.165

			Mindenképpen szólnunk kell ezen a helyen arról a kezdeményezésről is, amely a Nemzeti Kutatási, Fejlesztési és Innovációs Hivatalhoz fűződik. A korábban már sikerrel meghirdetett Tématerületi Kiválósági Programon (TKP) belül 2021-ben kiírták a Nemzetvédelem, Nemzetbiztonság Alprogramot (NNA), 25 milliárd forint keretösszegben. Ennek egyik kiemelt célja, hogy olyan alapkutatási eredmények jöjjenek létre, amelyek előmozdítják a civilizációs kihívásokra adott válaszok kidolgozását, vagy megalapozzák az ezekre épülő alkalmazott kutatásokat és kísérleti fejlesztéseket, további fejlesztési és innovációs folyamatokat indítsanak el az intézményen belül. Kiemelt kutatási témái (mások mellett):

			–energiabiztonság, megújuló energia felhasználása, intelligens energia­tárolás és energiaszabályozás; hidrogénalapú energiatárolás és alternatív meghajtások;

			–katasztrófavédelmi eljárások, technológiák fejlesztését célzó kutatások;

			–nemzetbiztonsági szempontból kritikus infrastruktúrák védelmét célzó kutatások.166

			2.9.1. A Nemzeti Éghajlatváltozási Stratégia

			A Nemzeti Éghajlatváltozási Stratégia kiemelten ágazatközi és össztársadalmi keretrendszer, minden ágazatot és társadalmi csoportot érint. Ez az integráció elve alapján azt jelenti, hogy a környezet megóvása minden ágazati politika szerves részét alkotja. Ennek megfelelően az éghajlatváltozási stratégia szempontjait és iránymutatásait be kell építeni valamennyi hazai kormányzati stratégiába, amelyek tevékenységei az éghajlatváltozással – közvetlenül vagy közvetve – összefüggésben állnak. A honvédelmi ágazatra is vonatkoznak tehát a stratégia elemei, így szükségszerű azok figyelembevétele. Ezen túl azt sem szabad figyelmen kívül hagyni, hogy a Magyar Honvédség még ma is jelentős alakítója a környezetnek, egyrészt létszáma, objektumainak és technikai eszközeinek mennyisége és minősége, másrészt sajátos tevékenysége miatt.

			2.9.1.1. A kibocsátáscsökkentés lehetőségei 

			A Nemzeti Éghajlatváltozási Stratégia 2008−2025 (NÉS1) megfogalmazza, hogy az államnak elő kell segítenie és ösztönöznie kell az energiahatékonyság növelését és a megújuló energiaforrások terjedését, valamint alkalmazását (szélenergia, napenergia, geotermikus energia, biomassza stb.), ezért a 2006. évi 55 PJ-ról 2020-ra 186,4 PJ-ra kell növelni a megújulóenergia-felhasználást a fosszilis energiahordozók kiváltására.167 A NÉS1 felülvizsgálata során fogalmazták meg azt, hogy: „Erősíteni kell az éghajlatváltozáshoz kapcsolódó szemléletformálási tevékenységet. E témakör jelenti az éghajlatváltozás káros hatásainak megelőzése és a káros hatásokhoz való alkalmazkodóképesség erősítése mellett a beavatkozási lehetőségek harmadik pillérét. […] A kibocsátás-­csökkentésre, az elnyelés mértékének növelésére és az éghajlatváltozáshoz való alkalmazkodásra irányuló célok elérése érdekében a 2.2−2.4. alpontokban meghatározott következtetéseket, feladatokat és célkitűzéseket integrálni kell az ágazati és területi szakpolitikai tervezési folyamatokba, valamint érvényesíteni kell azokat a kapcsolódó döntéshozatal során.”168

			A Magyar Honvédség gyakorlatában ez azt jelenti, hogy energiatakarékos befektetésekkel kell csökkenteni az objektumok energiafelhasználását. Ez lehet az épületek szigetelése, megújuló energiaforrások igénybevétele, energiatakarékos fogyasztók használata, a gépjárműpark fokozatos átalakítása.

			2.9.1.2. Az alkalmazkodás feladatai

			A Magyar Honvédség több oldalról is érintett az alkalmazkodás területén. Katonáink fokozott veszélyeztetésnek vannak kitéve egészségügyi szempontból, hiszen feladataik egy részét a terepen végzik, azaz a felmelegedés okozta veszélyek közvetlenül érintik őket. Igaz ez a hőmérsékletre, hiszen a kiképzés során katonáink egyébként is fokozott terhelésnek vannak kitéve. Igaz ez a közegészségügyi kérdésekre is, hiszen a terepen közvetlenül ki vannak téve ennek a veszélynek is. 

			Elengedhetetlen, hogy az oktatásban, a katonák kiképzése és felkészítése során nagyobb teret kapjon a szemléletformálás, annak tudatosítása, hogy az éghajlatváltozás mindenki ügye. A Nemzeti Közszolgálati Egyetemen jelenleg is része az oktatásnak az éghajlatváltozás okozta kihívások tárgyalása, de messze nem kapják meg azt a figyelmet, amelyet megérdemelnek. Megítélésünk szerint nemcsak azokon a szakokon és szakirányokon van helye a kérdés kutatásának, amelyeknek profiljában ez meghatározó,169 hanem minden olyan szakon és szakirányon, ahol a katonai erő alkalmazása és a biztonság meghatározó terület.170 Az alap- és mesterképzésen kívül a doktori képzés az a terület, ahol igazán fontos lenne az éghajlatváltozással kapcsolatos kérdések kutatása. Az adatgyűjtés időszakában 342 kutatási téma volt meghirdetve a Hadtudományi és a Katonai Műszaki Doktori Iskolában, de csak hat foglalkozott közvetlenül az éghajlatváltozás hatásaival. 

			A prognosztizált éghajlatváltozás hatásaként növekvő ár- és belvizekre, gyakoribbá váló aszályos időszakokra lehet számítani. Az elmúlt néhány év azt mutatja, hogy egyre inkább számolnunk kell a kisvízfolyások okozta árvízi veszélyeztetéssel is. Amikor az alkalmazkodásról beszélünk, nem kerülhetjük meg azt a tényt, hogy a Magyar Honvédség az egyik meghatározó közreműködője az árvédekezésnek.171 Az évszázados tapasztalatok alapján kijelenthetjük, hogy a katonai erő alkalmazása az árvédekezésben megkerülhetetlen. Az éghajlatváltozás kapcsán valószínűsített – és az utóbbi évek által igazolt – egyre intenzívebb csapadék miatt a katonai erő alkalmazása is gyakoribb lesz. Érdemes tehát áttekinteni a Magyar Honvédség lehetőségeit és korlátait ezen a területen.

			A Magyar Honvédség számos eszköze és specialistája vesz részt ebben a munkában, különböző csoportosításokba rendezve. A csoportosítások tartalma a következő:

			–Búvárok (olyan szakfeladatok végrehajtására, amelyeket a víz alatt, vagy a vízben kell végrehajtani; jellemző a töltések átvizsgálása, töltésszakadások helyének felderítése, műtárgyak eltávolítása a vízből, fóliafektetés).

			–Emelőgépek (gépi rakodás), földmunkagépek (nagyobb tömegű talaj mozgatása, útépítés és útjavítás).

			–Egészségügyiek (a mentettek és a mentőerők tagjainak egészségügyi ellátása a helyszínen, szakorvosi ellátás).

			–Áramellátó és világító eszközök (a mentőerők munkaterületének meg­világítása, áram biztosítása a terepen).

			–Vízi szállítóeszközök (erők, eszközök, mentett javak szállítása a vízen, mentés a nehezen megközelíthető helyekről).

			–Légi szállítás (felderítés, betegszállítás, mentés, anyagszállítás a nehezen megközelíthető helyekre helikopterrel).

			–Robbantási szakemberek (töltések megnyitása, jégrobbantás, torlaszok robbantása).

			–Támogató erők (szállítás, területek zárása, katonai táborok berendezése és fenntartása, kézi munkaerő).

			–Víztisztító eszközök (ivóvíz biztosítása a mentőerőknek és a kimenekítetteknek). 

			A felsorolásból is látszik, hogy igen széles körű az erők és eszközök nyújtotta lehetőség az árvízvédelem területén. A katonai erő igénybevételének előnyei a következők:

			–Speciális eszközökkel és különleges felkészültségű szakemberekkel rendelkezik, akik/amelyek más szervezeteknél nem állnak rendelkezésre.

			–Saját logisztikai támogatással rendelkezik, képes a kirendelt erők és eszközök teljes körű ellátására, nem szorul kiegészítő támogatásra. Ebből következik az is, hogy alkalmas teljes feladatok ellátására vagy védelmi szakaszok kezelésére.

			–Összeköttetési és információs rendszere mobil, gyorsan telepíthető, és magas állóképességű.

			–Mobilitása, készenléti rendszere, a váltások megszervezése igen hatékony.

			Ezek a jellemzők és az árvédekezés során szerzett évszázados tapasztalat miatt az éghajlatváltozás okozta árvízi helyzetekben is nélkülözhetetlen marad a katonai erő igénybevétele.

			Itt kell szólnunk arról is, hogy a nemzetközi együttműködésben példaértékű az az ideiglenes katonai szervezet, amely Tisza zászlóalj néven ismert. A négy nemzet − magyar, szlovák, román, ukrán − által létrehozott műszaki zászlóalj feladata, hogy a Tisza-völgyben bekövetkező árvízi veszélyeztetés esetén képes legyen a gyors beavatkozásra a négy ország bármelyikében. 

			Anélkül, hogy a védekezés katonai eszközeit részletesen bemutatnánk, szólnunk kell arról a világszínvonalú víztisztító berendezésről, amely többször bizonyította hatékonyságát. Az eszköz alkalmas arra, hogy édesvízből, brakkvízből, tengervízből és vegyi, sugár- vagy biológiailag szennyezett vízből ivóvizet állítson elő.172 Az így létrehozott ivóvíz alkalmas ivásra, főzésre, élelmiszer-­készítésre vagy egyéb háztartási célra. A feladott nyersvíz mennyisége nem függ a szennyezés mértékétől, az ultraszűrő egység optimális kihasználásához 13,5 m3 nyersvíz szükséges. Az előállított ivóvíz minősége megfelel a magyar szabványokban, illetve a szövetségi előírásokban lefektetett követelményeknek.173 Az alkalmazott vízkezelő technológia egyik jellemzője a minimális vegyszerfelhasználás, így az alacsony környezeti terhelés. A kitermelt ivóvíz tárolását és csomagolását minden víztisztító eszköznél egy tömlőtasakos automata csomagológép segíti. Az eszköz képes naponta 18 ezer liter vizet csomagolni műanyag zacskóba. Nem kell hozzá nagy képzelőerő, hogy belássuk ennek az eszköznek a hasznosságát egy nagy kiterjedésű árvíz során.

			Ugyancsak beszélnünk kell az MH hozzájárulásáról az arzénos vízzel terhelt körzetek megsegítésében. 2013 elejétől a Magyar Honvédség szállítja az ivóvizet azokra a településekre, ahol a víz arzéntartalma túllépi az Európai Unió által megszabott határértéket. A Vízforrás-2013 feladatot a haderő az MH Összhaderőnemi Parancsnokság (MH ÖHP) vezetésével, az alárendelt katonai szervezetek révén végezte és végzi.

			Maga a Vízforrás-2013 művelet igen nagy léptékű: az MH ÖHP 123 településen kezdte meg az egészséges víz biztosítását – ez mintegy 290 ezer ember ellátását jelentette. 2013. január 1-je után, a belügyi tárca által megküldött igények alapján folyamatosan nőtt az érintett települések száma. Egy időben maximálisan 162 települést, mintegy 420 ezer főt és 75 közintézményt láttak el egészséges ivóvízzel a 11 bázislaktanyából kiinduló katonák. A feladat végrehajtásában összesen 723 katona és 166 különböző technikai eszköz – plusz 42 tartalék – vett részt. 

			A számok nagyon impozánsak: 2013. január 1-je óta a katonák több mint 4,5 millió liter zacskózott, illetve közel 13,7 millió liter folyóvizet osztottak ki. A naponkénti kiszállítás igény és település szerint, rugalmasan változott. Mindeközben a technikai eszközök több mint 2 millió kilométernyi utat tettek meg. 2014. január 1-jétől 83 település, 45 közintézmény és 192 379 fő ellátását kell biztosítania a részt vevő katonai szervezeteknek.174

			Az eddig ismertetett gondolatokból több következtetés is adódik:

			–A változások veszélyeztetik hazánk és környezetének stabilitását, tehát biztonsági szempontok is óhatatlanul felmerülnek.

			–A katonai erő – azzal együtt, hogy kibocsátóként okozója a változásoknak – ugyanúgy elszenvedi a következményeket, mint a társadalom más rétegei.

			–Az expedíciós műveletek előtérbe kerülésével katonáink olyan éghajlati viszonyok közé is kerülhetnek, ahol fokozottan érvényesülnek az éghajlat­változás következményei.

			–A Magyar Honvédség különleges felkészültségű szakemberei és speciá­lis technikai eszközei révén hatékony beavatkozásra képes az éghajlat­változás okozta katasztrófahelyzetek megelőzésében és a következmények felszámolásában. 

			2.10. Az ivóvíz mint stratégiai tényező

			Az Egyesült Államok hírszerző közössége 2012-ben elvégzett egy kutatást, amely az édesvízhez való hozzáférést vizsgálta. Jelentésükben borús képet festettek a jövőről, hiszen világossá tették, hogy az édesvíz szűkössége akár fegyveres konfliktusokhoz is vezethet. Leszögezték, hogy a következő évtizedben számos olyan ország szembesül a vízhiánnyal, amelyek fontosak az Egyesült Államok szempontjából. A növekvő vízhiány, a rossz vízminőség és a gyakori, pusztító áradások miatt ezek az országok meggyengülnek, megnő a regionális feszültségek kialakulásának valószínűsége. Az édesvíz iránti kereslet messze meghaladja a rendelkezésre álló kínálatot, amit tovább ront a pazarlás és a növekvő népesség igénye. Mindez gondokat okoz az adott országok élelmiszer- és energiaellátásában, ami kihat a globális ellátási láncok működésére. A demográfiai robbanás és a gazdasági fejlődés támasztotta igények miatt Észak-Afrika, a Közel-Kelet és Dél-Ázsia komoly kihívásokkal szembesül, ezeken a területeken állandósul a vízhiány.175 

			A jelentés azt is megemlíti, hogy a vízhiány, a vízhez való hozzáférés egyfajta fegyver, zsarolási potenciál lehet azon országok kezében, akik ellenőrzik az adott vízforrást. Továbbá azt sem tartják kizártnak, hogy szélsőséges csoportok céljaik elérése érdekében nem riadnak vissza attól, hogy kihasználják a vízforrások sérülékenységét. Emiatt ezek védelme, illetve a vízfelhasználás hatékonyabb módjainak elterjesztése – iparban, mezőgazdaságban – elsőbbséget élvez. A jelentés külön is vizsgálja néhány stratégiai jellegű folyó környezetét és helyzetét (III. melléklet). A mellékletből világosan látszik, hogy a vizsgált vízgyűjtők esetében feltárt problémák globális szinten is általánosíthatók. Az adott folyók menti országok közötti korrekt együttműködés hiánya, az egyezmények és az összehangolt cselekvés elmulasztása, a felvízi és alvízi országok közötti ellentétes érdekek nehezítik a megoldást. Mindezt súlyosbítja a változó víz­hozam, az aszály és az áradás, a vízszennyezés, a völgyzáró gátak szerepe. Nem csodálkozhatunk tehát, hogy ezekben az országokban megrendül az élelmezésbiztonság, gyengül az állam a sorozatos belső és külső konfliktusok miatt, jelentős elvándorlás indul meg az eltartóképesség csökkenése miatt, mindez pedig újabb és újabb feszültséget gerjeszt. 

			„A bolygó még sosem volt ilyen szomjas” – áll az Új-Delhiben, a víz világnapja alkalmából kiadott World Water Development Report 2015 című ENSZ-jelentésben.176 A kutatók szerint, habár volna elegendő ivóvíz a Föld népességének ellátásához, ám ehhez alapvető változtatásokat kell bevezetni a mezőgazdaságban, és komoly lépéseket kell tenni a víz tisztaságának megőrzéséhez.

			A jelentés szerint, ha nem történnek komoly reformok a fenntartható vízgazdálkodás irányába, a világ legtöbb régiójában már most átléptük azt a határt, amikor a természetes körforgás még képes pótolni az emberek által elhasznált vagy beszennyezett édesvizet. Bolygónk ugyan gazdag vízkészletekkel rendelkezik – a Föld felszínének 76%-át víz borítja –, azonban ennek csak alig 4%-a édesvíz, ráadásul ennek a mennyiségnek több mint 70%-a a sarki jégsapkákban található.

			A legkomolyabb problémát a lakosság gyarapodása jelenti: a számítások szerint a jelenlegi 7,3 milliárdos népesség 2050-re 9,6 milliárdra nő, a nép­szaporulat ráadásul azokban a régiókban nő robbanásszerűen, amelyekben már most is gondot jelent az ivóvíz. Ezek Afrika sivatagi területei, a Közel-Kelet, illetve Dél- és Latin-Amerika nagyvárosi körzetei, benne Mexikóváros, São Paulo és Rio de Janeiro. A két brazil nagyváros egyes részeiben már most korlátozzák a fogyasztást, hogy elkerüljék a rendszer teljes összeomlását.177 A még fenn­maradó ivóvízkészleteket pedig ipari szennyezés és a mezőgazdaságból származó műtrágyák szennyezése fenyegeti.

			Mindeközben elképesztő pazarlás folyik: az Egyesült Államok polgárainak fejenkénti éves vízfogyasztása meghaladja a 2700 köbmétert, míg ugyanez Bangladesben nem éri el a 800 köbmétert. (Magyarországon ez 1385 köbméter, ami 9000 töltött fürdőkádnak felel meg.) A legnagyobb fogyasztó az ipar és a mezőgazdaság, amelyek a teljes vízhasználat 70%-át jelentik. Az Egyesült Államok nyugati államaiban, Nevadában (Las Vegas) és Kalifornia államban (Los Angeles) annak ellenére nem történtek komoly intézkedések, hogy a vízkészletek 20 éve csökkennek, és az elkövetkező években komoly ellátási problémákkal kell szembenézni. Ám még mindig ivóvizet használnak az autómosáshoz, öntözéshez. Az ENSZ jelentése szerint a legfontosabb lépést a vízhasználati díjak drasztikus emelése jelentené, hogy a gazdagabb háztartások, az ipar és a mezőgazdaság pazarlását vissza­fogják.178

			Amikor az ivóvíz szűkösségének hatását vizsgáljuk a biztonságra, markáns megállapításokkal találkozunk. Abban mindenki egyetért, hogy: 

			–A vízellátás minőségének és mennyiségének csökkenése kiváltó oka lehet a zavargásoknak és az erőszak megjelenésének.

			–A vízhez való hozzáférés meghatározó oka és célja lehet a nemzetállamok közötti tárgyalások létrejöttének. 

			–A megosztott vízkészletekben létrejövő változások óhatatlanul fokozzák a feszültséget az érintett államok között, akár egyik oka is lehet egy fegyveres összecsapásnak.

			–A vízhiányt a nem állami szereplők – erőszakos és szélsőséges szervezetek, felkelők és más hadviselő felek – is kihasználhatják.

			–A vízhez való hozzáférés szűkössége olyan másodlagos hatásokat erősíthet fel, amelyek elvezetnek a fegyveres konfliktusokhoz.

			–A vízszűkösség és hozzáférés a hadviselő felek kezében fegyverré válik, a stratégiai eszközök közé kerül; ezzel együtt a diplomáciai tárgyalások során nyomásfokozóvá válik.

			–Az édesvízhez való hozzáférés vagy annak hiánya, az édesvíz kevésbé hozzáférhetősége valószínűleg fokozza a feszültséget a közös folyók vízgyűjtőjén élő szomszédok között, és a kölcsönösen elfogadható diplomáciai megoldások megtalálása nagyobb kihívást jelent.

			Az ivóvízért folytatott a harcban a katonai erő meghatározó szerepet kap, így néhány példán keresztül érdemes megvilágítani a haderő lehetőségeit. 

			2.10.1. A víz mint fegyver a Krím félszigeten179

			Oroszország 2014. március 18-án annektálta a Krímet. A függetlenségi népszavazás után, március 18-án írták alá a Kremlben a megállapodást arról, hogy a Krími Köztársaság és a félszigeten különleges státust élvező Szevasztopol Oroszországhoz csatlakozik. 

			14. ábra. Az Észak-krími-csatorna

			Forrás: Wikipedia: North Crimean Canal

			A természetes édesvízforrásokban szűkölködő Krím vízellátásának problémája rögtön a félsziget annektálása után felvetődött. Dmitrij Medvegyev orosz miniszterelnök nemrégiben elismerte, hogy ez az egyik legsúlyosabb probléma az Ukrajnától elcsatolt félszigeten, mivel vízellátása „külső forrástól”, az Észak-krími-csatornától függ (14. ábra). A másik gond az, hogy a vízvezeték­rendszer nagyon elavult, az ivóvíz mintegy fele kárba vész.

			A Krím vízellátását (27 ezer km2 és 2 millió ember) a helyi felszíni víz­készlet (normál időjárás mellett 910 millió m3), valamint az Észak-krími-­csatorna biztosítja. Utóbbit Ukrajna 2014. április 26-án elzárta. A csatorna a Dnyeper folyó főágát köti össze a Krímmel, és a félsziget édesvízellátásának 85%-át biztosítja. A 402,6 kilométer hosszú Észak-krími-csatornát 1961−1971 között építették, a Kahovkai-víztárolónál kezdődik, és a félsziget keleti csücskén fekvő Kercs városánál ér véget. A csatorna másodpercenként 300 köbméter víz szállítására képes. Ez a mennyiség van hivatva ivóvízzel ellátni a félsziget lakosságát, de ez biztosítja mintegy 250 ezer hektárnyi mezőgazdasági terület napi öntözését is.180 

			A helyi gazdák alternatív megoldásokkal igyekeznek reagálni a problémára: kutakat fúrnak, és csővezetékeket fektetnek a félsziget vízben gazdagabb területeitől a szegényebbek irányába. A gazdák korábban a Dnyeper folyótól érkező csatornából öntöztek, ám Ukrajna csökkentette a Krímbe érkező vízmennyiséget, így a korábbiakhoz képest lényegesen kevesebb víz érkezik a félszigetre (a gazdák ugyanakkor kevésbé vízigényes növényeket ültettek már idén, előre gondolkodva és előremenekülve). 

			Medvegyev azt ígérte, hogy a kormány megvizsgál minden lehetőséget a probléma orvoslására. Lehetőségként felvetette, hogy csővezetéket fektetnének le a félszigettől keletre, a Kercsi-szoroson túl fekvő Kubánból, vagy víz­tároló épülne az ugyancsak a Kercsi-szoros túlpartján fekvő Taman-félszigeten. Medvegyev szerint kútfúrással vagy a tengervíz sótalanításával is meg lehetne oldani a Krím vízellátását.

			Vlagyimir Kasin akadémikus, az orosz Állami Duma természeti erőforrások és környezetvédelmi bizottságának vezetője azonban úgy vélekedett, hogy a krími vízellátást nem lehet megoldani a Don vagy a Kubán folyó vizének átemelésével. Felhívta arra is a figyelmet, hogy a Kaukázus és a Krasznodari terület maga is vízhiányban szenved, és az ottani forrásokból legfeljebb Kercs városát – 157 ezer ember – lehetne ellátni édesvízzel.181 

			Érdekesség, hogy 2014. március végén Vaszilij Sztasuk, az ukrán Vízügyi Állami Ügynökség vezetője a Korrespondent hírportált úgy tájékoztatta, hogy egyáltalán nincs napirenden a víz utánpótlásának elzárása az oroszok által megszállt Krím félsziget irányába. Ez ugyanis közvetlen katasztrófához vezetne, mivel a közel 2,5 millió lakosú szakadár – és akkor még csak autonóm – köztársaság hajókkal történő vízellátása még a hatalmas Oroszországi Föderáció számára is kivitelezhetetlen feladat volna.182 Mára ez a hozzáállás hivatalosan is megváltozott. Az ukrán álláspont szerint ugyanis a vízellátás újbóli megindítása a Krím félsziget megszállásának elismerését jelentené. 

			A fent részletezett probléma megoldására az Orosz Föderáció Fegyveres Erői­nek műszaki alegysége hozzákezdett egy vízvezeték építésének, ezzel segítve a félsziget vízellátását. A hadsereg egyik műszaki zászlóaljának katonái végezték a nyolc csővezeték építését mintegy 8000 csőelem fektetésével, összekötve az artézi kutakat a víz átvezetésére szolgáló csatornával. A teljes projekt 48 csővezeték lefektetését célozta meg, így biztosítva a napi 500 ezer m3 víz folyamatos szállítását. A munkálatokon 500 ember és 200 műszaki gép dolgozott.183 A félsziget vízellátásának megoldására az orosz kormány 2015 és 2020 között 65,7 milliárd rubelt (263 milliárd forint) szánt. Ebből vízgyűjtőket, víztározókat, artézi kutakat (összesen 69 létesítmény) akartak építeni. A terv nem vált be, ezért a költségkeretet 87,5 milliárd rubelre emelték, miközben 21-gyel csökkentették a 2020-ig megépítendő objektumok számát.184 

			2020 februárjában Szimferopol város vezetése bejelentette, hogy 100 napra elegendő édesvízzel rendelkeznek, azaz képtelenek biztosítani a lakosság ellátását. A vízellátás problémáját tehát nem sikerült megnyugtatóan rendezni. Ennek természetesen vannak gazdasági, politikai és biztonsági vonzatai. Utóbbival kapcsolatban elegendő utalnunk arra, hogy a területen folyamatosan növekvő orosz katonai jelenlét minőségére is hatással van a vízellátás. Míg 2014-ben 12 500, addig 2019-ben már 31 500 orosz katona szolgált a Krím félszigeten. Ez a létszám – családtagok nélkül számolva – minimálisan 2,6 millió m3 vizet kíván évente.185 

			Ukrán részről nem tagadják azt a félelmüket, hogy Moszkva – biztosítandó a félsziget vízellátását – katonai erővel próbál hozzáférni az Észak-krími-­csatorna teljes ellenőrzéséhez, kiterjesztve befolyását újabb ukrán területekre.186 

			A helyzet az elmúlt időszakban sem javult, a feszültség továbbra is fennáll. A Krím félsziget az elcsatolást követő öt évben 1500 milliárd rubelnyi támogatást kapott, amely éppen annyi, mint amennyit két év alatt fordít az orosz költségvetés oktatásra. Csak 2021-ben 1,4 milliárd dollárnyi támogatással számolnak. Ezeket a pénzeket azonban más fontos területektől kell elvonni. Az ivóvíz kérdését Ukrajna oldhatná meg, de Zelenszkij elnök ragaszkodik ahhoz, hogy csak akkor nyitják meg a lezárt Észak-krími-csatornát, ha az oroszok kivonulnak a Krímből. A súlyos vízellátási gondok oda vezettek, hogy a Krímben 2013-ban még 130 ezer hektárnyi művelhető terület volt, 2017-ben azonban ez már csak 14 ezer hektár volt, töredéke a szovjet időkben művelt földterületnek.187

			2.10.2. Az ivóvíz szerepe a Közel-Keleten

			A biztonsági szakértők egyetértenek abban, hogy az iraki és szíriai katonai konfliktusban a vízforrások feletti ellenőrzés megszerzése és megtartása a siker meghatározó tényezője. A vízben szegény területeken a folyók, csatornák, kutak, források és vízügyi létesítmények elsődleges katonai célok minden hadviselő számára. Az ivóvíz stratégiai eszköz, amelynek birtoklása elengedhetetlen ahhoz, hogy tartós sikereket érjenek el a katonai műveletek során. 

			Noha a harcok változó sikerrel folynak, az Iszlám Állam számos – a térség vízellátása szempontjából – fontos területet és objektumot birtokol, amelyeket tudatosan vont ellenőrzése alá. A térség meghatározó vízfolyásai, a Tigris és az Eufrátesz ilyen szempontból igen sérülékenyek. Számos szakértő szerint a vízforrások birtoklása fontosabb, mint a térség olajlelőhelyei, ipari létesítményei vagy raktárai. Az ellenség megfosztása az ivóvíztől azonnali egészségügyi és ellátási gondokat okoz, ami végső soron összeomlást is előidézhet. Nem véletlen, hogy 2003-ban az amerikai invázió is elsődleges célnak tekintette a vízi erőművek és más vízi létesítmények elfoglalását.

			Azzal, hogy az Iszlám Állam harcosai 2014 áprilisában elfoglaltak Fallúdzsa közelében egy duzzasztógátat, komoly stratégiai előnyre tettek szert. Az elfoglalt duzzasztógát mintegy öt kilométerre található a várostól.

			A támadók fokozatosan elzártak a duzzasztógát 10 zsilipjéből 8-at, ami miatt az Eufrátesz kilépett medréből, és víz alá került a környék. Ezzel jelentősen csökkentették az iraki hadsereg manőverezési lehetőségét, és 12 ezer család lakása vált lakhatatlanná. A folyó alsóbb szakaszain ugyanakkor akadozott a vízellátás, és a vízszint csökkenése áramkimaradásokhoz vezetett a Bagdadtól délre fekvő városokban is, hiszen az erőművek működését a folyó vízszintje erősen befolyásolja. Az iraki katonai vezetés azonnali ellentámadással reagált a keletkezett helyzetre.

			2015 júniusában újra fegyverként használták a vizet az Iszlám Állam katonái. Elzárták az Eufrátesz folyó egyik gátját, hogy ezzel könnyítsék meg a kormány ellen irányuló támadásaikat. Ami nekik nagyobb mozgásteret jelent, az a déli tartományok lakosainak csökkentett vízellátást. 

			Eddig a folyó természetes válaszfalként szolgált a támadók és a kormányerők közt. Anbár tartomány kormányzójának szóvivője elmondta, kénytelenek lesznek ismét katonákat vezényelni a partvonalra, hogy elkerüljék a behatolásokat. Eddig elég volt bizonyos területeket és a hidakat figyelniük, de most az egész folyó átjárhatóvá vált. A helyi szakértők elmondták, két zsilipet nyitva hagytak a gáton, hogy az általuk uralt területeket ne árasszák el. A kormány megnyitott egy másik gátat, aminek segítségével a Habbánijja-tóból vizet vezethetnek az Eufráteszbe, így megelőzve a vízhiányt délebbre. Mindazonáltal ez ideiglenes megoldás, amely legfeljebb három napig működőképes.188

			A vízellátás korlátozását valamennyi harcoló fél használja eszközként. A kurdok elvágták Moszul vízellátását, a törökök csökkentették az Aszad-tóból érkező víz mennyiségét, elvágva Aleppót a friss víztől, az Iszlám Állam rendszeresen akadályozza a menekülttáborok vízellátását.

			A szakértők egyetértenek abban, hogy a térségben a víz birtoklása egyenlő a hatalom birtoklásával. A Tigris és az Eufrátesz a térség meghatározó folyói, így az azokon épített török erőművek és gátak kulcsfontosságúak a többi országnak átengedett vízmennyiség miatt. 1975-től kezdődően Irak 80%-kal, Szíria 40%-kal kap kevesebb vizet, mint korábban. Egyes szakértők szerint a növekvő szárazság és a csökkenő csapadékmennyiség miatt 2040-re a két nagy folyó nem fogja elérni a tengert.189 

			Az elmúlt 50 év legszárazabb időszaka az egyik kiváltó oka volt a Szíriában kitört polgárháborúnak. Az aszály pusztító hatást mért az ország északkeleti régiójának mezőgazdaságára. A gazdák tömegesen kezdték megcsapolni a víz­tározókat, a vízszint azonban hamar annyira leapadt, hogy már nem tudták kiszivattyúzni a vizet a tározókból. Bizonyos területeken teljesen tönkrement a mezőgazdaság, máshol a termés háromnegyede kiesett. Az állatállomány 85%-a éhen vagy szomjan halt. Megfigyelők és ENSZ-szakértők becslése szerint Szíria 10 milliós vidéki lakosságából 2-3 millió ember extrém szegénységbe süllyedt. Nagyjából 1,5 millióan hagyták maguk mögött a vidéki területeket, és költöztek a városokba, ahol már amúgy is nagy volt a feszültség a gyors népességnövekedés és az iraki menekültek beáramlása miatt. A helyzetet tovább súlyosbította a talajvíz nem megfelelő kezelése és az elhibázott mezőgazdasági célkitűzések miatti elégedetlenkedés. Mindezek oda vezettek, hogy a kezdetben békés tüntetések véres polgárháborúba fordultak.190

			2.10.2.1. Izrael

			Továbbra is megoldatlan és egyre súlyosabb a vízforrások elosztásának problémája Izrael és a palesztinok között. Nehezíti a helyzetet, hogy az elmúlt években nagyon kevés csapadék esett a térségben, és ez a tendencia a jövőben sem fog változni. Az éghajlatváltozás és a népességnövekedés miatt viszont egyre nagyobb nyomás nehezedik a felekre, hogy együttműködjenek a térség vízellátásának rendezésében. 

			A palesztinok vízforrásai Izrael ellenőrzése alatt állnak, és a források elosztása és felhasználása alapvetően egyenlőtlen. Míg egy palesztin átlagosan 66 liter vizet fogyaszt el egy nap, Izraelben 230 liter a naponta egy főre számított vízhasználat. (Az Egészségügyi Világszervezet [WHO] irányelve szerint egyébként fejenként napi 100 liter a minimálisan szükséges vízigény.) A szárazság és a vízkészlet kimerítése súlyosbítják a vízellátás problémáját. Az alapvető gond az, hogy az izraeli és palesztin területeken évente több vizet használnak el, mint amennyi természetes módon újrakeletkezik.

			Az Izraelt és Ciszjordániát ellátó vízkészlet a Ciszjordánián végighúzódó hegyvidéki víztartó kőzetrétegből származik. Ez az üledékes kőzetréteg nyugati, északi és keleti irányba húzódik, a legnagyobb vita a nyugati kiterjedésű víztartó réteg körül zajlik. A keleti, kizárólag Ciszjordánia alatt található vízforrást palesztin földművelők és zsidó telepesek egyaránt használják. 

			A partközelben húzódó víztartó rétegek mára szinte teljesen kimerültek, ezért Izrael vízellátása egyre inkább a hegyvidéki víztartó rétegektől függ. A partvidékeken már olyan mélyre leástak, hogy a sós víz beszivárgott az ivóvízkészletekbe. A hegyvidéki víztartó rétegek viszont a mélyfúrások miatt kiszáradhatnak. 

			A Jordán folyó még egy lehetséges, ám igen csekély mennyiségű vízforrás a térségben. A folyó felső, több kisebb mellékfolyó által táplált szakasza még jó minőségű vizet biztosít, ám dél felé ez egyre kevésbé jellemző.

			A palesztinok vízellátása szempontjából nagy változást hozott az 1967-es hatnapos háború. 1967 előtt Ciszjordániára a jordániai törvények vonatkoztak, s ennek értelmében a víz magántulajdonnak minősült. Ugyanez volt a helyzet a Gázai övezetben, ahol az egyiptomi jogrendszer érvényesült. 

			Az izraeli jogszabályok viszont közjavakként kezelik a vízforrásokat. Ennek következtében a háború után államosították a ciszjordániai vízellátó rendszereket, és a palesztinoknak kvótákat szabtak meg abból a célból, hogy elkerüljék a források kimerítését. A háború után az izraeli kormány stratégiai erőforrásnak minősítette és katonai ellenőrzés alá helyezte az elfoglalt területek vízkészleteit. Ettől kezdve a palesztinoknak nem volt lehetőségük forrásaik bővítésére, az új kutak fúrását az izraeli hatóságok megtiltották. Eközben az izraeliek viszont több száz méter mély kutakat fúrtak a megszállt területeken, hogy ellássák vízzel a zsidó telepeket. A palesztin kutak ezzel szemben csupán 60−150 méter mélyre nyúlnak, így az izraeliek jóval több vízhez jutnak hozzá, és a mélyfúrásokkal kiszárítják a palesztin földművesek kútjait.

			Izrael az 1990-es években változtatott a vízforrások problémájához való hozzá­állásán. A vizet azóta nem tisztán stratégiai forrásnak tekintik, hanem lehetséges eszköznek az együttműködéshez. Ennek a paradigmaváltásnak a hátterében egyebek mellett az 1986-os és 1992-es aszály állhat, amelynek következtében a vízkérdés egyre inkább pénzügyi kérdéssé vált. A gond megoldását ösztönözte továbbá a formálódó környezettudatosság, illetve az is, hogy a víz­megosztás ügye a béketárgyalások során is napirendre került. 1991-ben Madridban, majd 1995-ben Oslóban is megvitatták a források kérdését, de a vízhez való jog meghatározását mindig későbbre halasztották. A víz ügyének a rendezésében az egyik legfőbb nehézség abban rejlik, hogy az országoknak olyan együttműködést kellene folytatniuk, olyan intézményeket kellene kiépíteniük, amelyek csökkentenék a nemzeti szuverenitást.

			A zöldmozgalmak új perspektívát nyitottak a környezetvédelem terén, és jelentős hatást gyakoroltak a politikára Nyugat-Európában és az Egyesült Államokban az 1970-es években. A környezetvédő aktivisták jelszavukká emelték a fenntarthatóság eszméjét, és arra biztatták a közgazdászokat, hogy vegyék tekintetbe a környezeti szempontokat. Míg ezeknek a mozgalmaknak köszönhetően nyugaton a víz gazdasági és környezetvédelmi szempontból jelentős értéket nyert, a Közel-Keleten ez a nézet szinte ismeretlen, és az iszlám vallás értelmében a víznek alapvetően szociális jelentőséget tulajdonítanak. 

			Az izraeli politikusok egy új generációja már tudatában van annak, hogy a vízforrásokról folytatott vita sem a földrajzi adottságokat nem fogja megváltoztatni, sem a válságos helyzetet nem lesz képes megoldani. Ezért a gazdasági együttműködés keretein belül egyre inkább előtérbe kerül a fenntartható környezetfejlesztés szempontja, amely elháríthatja a régóta húzódó konfliktusokat.

			A katonai konfliktusok 1948. május 15-én kezdődtek, amikor kirobbant az első arab–izraeli háború. A közel egy évig tartó háború során Izraelnek sikerült megtartania a Jordán folyó forrásvidékét, azonban ettől délre már Szíria és Jordánia birtokolta az értékes vízkészletet. Az 1950-es évek elején Izrael bejelentette, hogy víztározót épít a Jordán forrásánál. Ez rendkívül kedvezőtlen helyzetbe sodorta volna Jordániát és Szíriát, így a két ország az ENSZ-hez fordult. A Biztonsági Tanácsban még az Egyesült Államok is a projekt leállítása mellett szavazott, amit Izrael meg is tett. Az amerikai vízmegosztási javaslatok kudarca után azonban újrakezdték az építkezést, amely az 1960-as évek elejére készült el, és a mai napig az ország vízellátásának egyik bázisa. 

			A következő konfliktus 1964-ben robbant ki, amikor Szíria bejelentette a Hászbáni és a Bánjász folyók elterelését. A határozott izraeli katonai fel­lépésre azonban Szíria feladta elképzeléseit, ám ez már közvetlen előjele volt az 1967-es konfrontációnak. Az úgynevezett hatnapos háború során Izrael sokkal előnyösebb pozícióba került a vízforrások és vízgyűjtő területek elfoglalásával, elsősorban Szíriával szemben. A Golán nyugati részének megszállásával ellenőrzése alá vonta a Jordán egészét, a Bánjász és a Jarmúk folyó jelentős részét. Szíriának esélye sem maradt befolyásolni a zsidó állam vízellátását, és kénytelen volt kétszeresére növelni a Jarmúkból való vízfelhasználást. A háborúból azonban Jordánia került ki a leghátrányosabban, mivel mind a Jordánból, mind a Jarmúkból való részesedése a harmadára csökkent, így az ország nyugati részei még inkább vízhiányossá váltak. 

			Az 1982-es izraeli−libanoni háborúban Izrael elfoglalta, és 2000-ig megszállva tartotta Libanon déli részét, ahol a Litáni folyó és annak vízgyűjtő medencéje helyezkedik el. A megszállás alatt számos vád érte az izraelieket, hogy csővezetékeken keresztül átszivattyúzzák a vizet más, Izraelbe futó folyókba, azonban a kivonulást követően erre nem találtak bizonyítékot. 

			A 2002-ben kirobbant Vazzáni-incidens alapjául az új libanoni vízpolitika szolgált. A Jordán folyót tápláló Vazzáni folyóból a libanoni kormány évi 3,65 millió m3-t akart kiszivattyúzni, hogy a térség településeit ellássa ivóvízzel. Ez a mennyiség azonban olyan jelentős, hogy fenyegette volna Izrael vízellátását, így újabb háborús veszélyhelyzet állt elő. Nemzetközi nyomásra sikerült a helyzetet rendezni, és Libanon egy észszerűbb megoldást választva felépítette vízkiemelő rendszerét, így Izrael is elállt a fegyveres beavatkozástól.191

			Az izraeli kormány 2021 októberében bejelentette, hogy a Nemzetbiztonsági Tanács éves jelentésében kiemelten foglalkozik az éghajlatváltozás hatásaival, különös tekintettel a szélsőséges időjárási eseményekre, amelyek növelik Izrael sebezhetőségét. Külön nevesítik ezen belül a terrorizmusra, a tömeges migrációra és menekültekre, az állam stabilitására és a katonai erő felkészültségére gyakorolt hatásokat.

			Utóbbiból jó leckét kapott az ország, amikor 2020 januárjában az ország déli részén található Hacór légibázisra betörő áradás több tízmillió sékel kárt okozott az ott állomásozó F−16-os repülőgépekben.192 

			Izrael egyébként is sajátos helyzetben van, hiszen Jordániában, Irakban és Iránban a vízválság súlyosabb lesz; a Földközi-tenger tengerszintjének emelkedése Alexandria és a Nílus-delta lakosainak millióit fenyegeti, míg Egyiptom többi része élelmiszer-ellátási bizonytalansággal nézhet szembe; a trópusi viharok megszaporodnak a Perzsa-öböl államaiban, ami gazdasági és polgári pusztítást okoz. Ezek a jelenségek súlyosbítják a Közel-Keleten a belső instabilitást és az erős kormányzás hiányát, növelve az országokon belüli erőszakos belső konfliktusok és a határokon átnyúló konfliktusok számát, valamint a szegénység, a humanitárius, a bevándorlási és menekültügyi válságok kockázatát.193

			2.10.3. Egyiptom és Etiópia küzdelme a Nílus vizéért

			A Nílus vize mindig stratégiai jelentőségű volt Egyiptom életében. Minden olyan kezdeményezés, amely az édesvíz további megosztására, elterelésére vagy mennyi­ségének bármilyen csökkentésére irányul, nemzetbiztonsági kérdés. Egyiptom és Etiópia régóta vitában áll egymással, amelynek kiváltó oka a hatalmas folyam vizének felhasználása, illetve elterelése.

			A konfliktus akkor éleződött ki, amikor – Egyiptom folyamatos tiltakozása ellenére – Etiópia megkezdte Afrika legnagyobb duzzasztógátjának és vízi erőművének (hivatalos nevén a Nagy Etiópiai Újjászületés Gátjának) az építését a Níluson (15. ábra).

			15. ábra. A Kék-Níluson épülő duzzasztógát helye

			Forrás: Joao Otavio Nascimento Firigato: Water Level Monitoring of Grand Ethiopian Renaissance Dam using SAR. Medium, 2020. július 23. 

			A szudáni határhoz közel – Egyiptom déli határától 1000 kilométerre – épülő etiópiai műtárgy beruházási költségét 4,8 milliárd dollárra becsülik, és jelenlegi készültségi foka elérte a 30%-ot. A Kék-Níluson épülő műtárgy építésének munkálataiba már csaknem 8500 embert vontak be. Az építkezés befejezése után – az átadás várható ideje 2023 nyara – ez lesz Afrika legnagyobb vízi erőműve. 

			Etiópia azt reméli, hogy a kontinens legnagyobb vízi erőműve elegendő és olcsó áramot biztosít majd az országnak, ráadásul a rendkívüli természeti kincsnek minősülő és az életet biztosító vízből hatalmas mennyiségeket Etiópia földjén tart.

			A térségre vonatkozó vízügyi szerződések, amelyeket még a gyarmati időkben írtak alá, a Nílus vonatkozásában teljes egészében Egyiptomnak és Szudánnak kedveztek. Etiópia ezen akar változtatni a hatalmas vízerőmű megépítésével.

			Egyiptom azonban továbbra is az egykori brit birodalommal 1929-ben megkötött szerződésre hivatkozik. Eszerint egyetlen állam sem valósíthat meg olyan beruházást a Níluson, illetve a folyó partján, amely csökkentené az Egyiptomba érkező víz mennyiségét. Kairó értelmezésében vizet lopni a Nílusból, illetve Egyiptomtól nem szabad. Ennek eredményeként Kairó minden törekvést, amely a gyarmati korban íródott dokumentum kitételeit megváltoztatná, Egyiptom elleni háborús cselekménynek minősít.

			Etiópia mindent megtesz a Nílussal kapcsolatos gyarmati örökség felszámolásáért. Addisz-Abeba azzal érvel, hogy a folyó vizének több mint 80%-a etióp területről ered. Azt ígéri, hogy az elterelés nem fogja befolyásolni a Nílus vízhozamát, és a tiltakozó és kardcsörtető Egyiptomot egy litertől sem fosztják meg. Kairó ezt nem hiszi el, és attól tart, hogy a Nílus „megcsapolása” komoly gazdasági, szociális és egyéb problémákat okoz Egyiptomban. Az ország számára a Nílus létkérdés, hiszen a lakosság negyede a termékeny és fokozatosan fejlődő parti területeken él.

			Az egyiptomi politikai vezetés nemzetbiztonsági érdeknek tartja a Nílus felett gyakorolt teljes ellenőrzést. Kairó azzal érvel, hogy a Nílus deltájában, amely ősidők óta Egyiptom egyik legfontosabb élelmiszert termelő területe, már jelenleg is kevés a víz, mert – az etiópiai építkezés miatt – apadni kezdett a folyó vize. Kairó attól tart, hogy a gát megépülése után a Nílus már nem lesz ugyanaz a folyó, amely évezredekig táplálta Egyiptom lakosságát. Szerinte a duzzasztógát és az áramtermelő erőmű elkészülte után a Nílus vizének nagy része is ott maradna Etiópiában, ezzel pedig veszélybe kerülne Egyiptom ivóvízellátása.

			Ebbe pedig Egyiptom irányítói nem hajlandóak belenyugodni. Mohamed Murszi előző egyiptomi elnök megbízatási ideje alatt (2012−2013) már a végletekig feszült a helyzet a két ország között. Murszi a rendkívül problémássá vált helyzet miatt még az Etiópia elleni katonai támadástól sem zárkózott el. A volt elnököt annak idején több politikustársa és katonai vezetője is arra buzdította, hogy engedélyezze szabotázsakciók végrehajtását, amelyekkel szerintük Etiópiát eltéríthették volna a gátépítési szándékától. Bonyolítja Egyiptom helyzetét, hogy az épülő erőmű meglehetősen távol van, így a katonai megoldások között csak a légierő csapásai vagy a különleges műveleti erők bevetése jöhet szóba. Előbbit megnehezíti a távolság, hiszen az erőmű az egyiptomi légierő hatósugarán kívül van. Az országnak nincs légi utántöltő kapacitása, így csak szudáni repülőterek közbeiktatásával tudna csapást mérni az objektumra. Ez azonban további bonyodalmakat okozna, hiszen Szudánt is bevonná a katonai konfliktusba. A különleges műveleti erők alkalmazását megkérdőjelezi a lehetséges rombolás hatékonysága. Azaz képesek-e adott esetben a katonai romboló osztagok olyan károkat okozni, amelyek érdemben visszavetik vagy megállítják az erőmű építését?

			Ezzel párhuzamosan az etióp hadsereg vezetői is siettek kijelenteni, hogy készek katonai eszközökkel is megvédeni az épülő erőművet, és a támadók komoly árat fizetnek minden katonai jellegű beavatkozásért. 

			A megannyi tárgyalás ellenére Egyiptom és Etiópia még mindig nem tudott megegyezni egymással, ezért nemrég felkérték az Európai Uniót, hogy segítsen megtalálni a megoldást. A Brüsszelt közvetítői szerepre felkérő elhatározás után Nabil Fahmi egyiptomi külügyminiszter megerősítette: mindkét ország egyetért abban, hogy ideje pontot tenni az ügy végére, s kölcsönösen előnyös, illetve kedvező szerződést kötni. Megjegyezte azonban, hogy a Nílus vize Egyiptom számára „első számú nemzet­biztonsági kérdés”, s ezért Kairó „fenntartja magának a jogot, hogy különféle technikai, diplomáciai és jogi lépéseket vegyen fontolóra a gátépítés ellen”.194

			2.10.4. India és Pakisztán konfliktusa

			Az India és Pakisztán közötti megbékélés legnagyobb akadálya a máig rendezetlen helyzetű Kasmír tartomány fölötti fennhatóság tisztázása. A terület jelenleg megosztott, India, Pakisztán és Kína gyakorol fennhatóságot a tartomány felett. Mivel a térség lakossága túlnyomórészt muszlim, ezért Pakisztán az egész Kasmír fölötti ellenőrzésre formál igényt, ám erről India hallani sem akar. India ellenőrzése alatt áll a régió nagyobbik része, Dzsammu, a Kasmír-völgy, Ladak és a Sziacsen- gleccser. Pakisztán fennhatósága alatt vannak a Muzaffarabad, Gilgit és Baltisztán nevű északabbi területek. A Kínához tartozó rész neve Akszai Csin (16. ábra).

			16. ábra. Kasmír

			Forrás: deposithotos.com

			A kasmíri terület miatti vita a két ország között leginkább az Indus forrásvidéke miatt tűnik megoldhatatlannak. India és Pakisztán területi vitái ellenére sokáig az együttműködés pozitív példájaként szolgált az Indus vizeiről szóló egyezmény (Indus Water Treaty) betartásának sikeressége. Az 1960-ban kötött megállapodás az Indus folyót tápláló öt mellékfolyót osztotta fel a két ország között: a nyugati részhez tartozó Dzselum és Csenab (és az Indus) folyók Pakisztánt illetik meg, a keleti területeken található Ravi, Beász és Szatledzs vizeinek hasznosítására pedig India kapott kizárólagos jogot. Szakértők szerint azért is tartották be eddig a felek a víztározás feltételeinek szerződésben rögzített szigorú szabályait, mert a vízhozam nagyarányú csökkenése a törékeny stabilitású régióban akár háborúhoz is vezethet. Erre figyelmeztetett Pakisz­tán elnöke is, amikor 2008-ban India miniszterelnöke felavatta a Csenab folyón épült, 450 megawatt teljesítményű vízi erőművet, a Baglihar-gátat, amely működése során – a pakisztániak szerint – az ő területeiktől vonta el a vizet. India legújabb, 1,6 milliárd dolláros Kisanganga-projektje keretében újabb nagy teljesítményű gátat épít, ezúttal a Dzselum folyón, ismét megszegve ezzel az 1960-as egyezményben foglaltakat.195 Pakisztán mezőgazdasága alapvetően függ a folyó vízhozamától, ami egyes becslések szerint 2050-ig 8%-kal csökken. Ennek oka az éghajlatváltozás miatt fogyó gleccserek, de az említett beavatkozások is szerepet játszanak a vízhozam csökkenésében, ami ma még 6000 m3/másodperc. Pakisztán ma már nemzetbiztonsági kérdésként tekint az Indus vízhozamának megőrzésére. „Vagy a víz folyik, vagy a vér” − mondják a szélsőségesek, ami pontosan tükrözi a feszültség nagyságát egy olyan térségben, ahol atomhatalmak állnak szemben egymással. 

			2.10.5. A Tibeti-fennsík stratégiai szerepe a vízellátásban

			A tibeti kérdés évtizedek óta megoldatlan. Az 1990-es években jelentős fejlesztésekkel, illetve kínaiak tömeges betelepítésével próbáltak a kínai hatóságok enyhíteni a feszültségeken. Miért ennyire fontos Tibet Kína számára? Már Mao Ce-tung is felismerte kivételes stratégiai jellegét, amely a 2,4 millió négyzetkilométer kiterjedésű Tibeti-fennsík földrajzi ütközőzóna jellegében van. Kína és India, illetve Kína és Afganisztán között húzódik ez a terület. 

			A másik ok Tibet felbecsülhetetlen értékű vízkészlete. A 4500 méteres magasság kiváló minőséget biztosít a víznek, frissen tartja azt. A Tibeti-fennsíkon található az Arktisz és az Antarktisz utáni legnagyobb vízkészlet, ezért a „harmadik sarknak” is nevezik. Több folyó is innen indul el hosszú útjára, a Huangho, a Jangce, a Mekong, a Szalven, a Szatledzs és a Brahmaputra (17. ábra).

			A Tibeti-fennsík látja el vízzel a világ lakosságának mintegy felét. Kína földrajzi elhelyezkedése nem annyira szerencsés, gyakoriak a szárazságok, az ország negyedét sivatag foglalja el. Az ország folyóinak nagy része szennyezett, a Tibeten kívüli vízkészlet messze nem elég az 1,3 milliárdos lakosság igényeinek kielégítésére. Kína egyik legfontosabb stratégiai törekvése az, hogy a tibeti vizet átvezesse az ország gazdagabbik keleti részére. Ezért hatalmas beruházásokkal gátakat, csatornákat, öntözőrendszereket, vezetékeket építettek, és különféle vízelterelési terveket fogadtak el. Kína az eltelt öt év alatt több gátat épített, mint a világ többi országa együttvéve. Ne feledjük, hogy Kínában él a világ népességének 20%-a, de a bolygó édesvízkészletének csak 6%-ával rendelkezik.196

			17. ábra. A Tibeti-fennsík jelentősége a térség vízellátásában

			Forrás: Tibet Water Source for Asia. Contact, 2017. június 19.

			A világhírű indiai elemző, Brahma Chellaney egyik könyvében úgy vélte: Ázsia következő fegyveres konfliktusainak oka a csökkenő vízkészlet lesz, Kína pedig a maga eszközeivel aknázza ki a tibeti lehetőségeket. Arról sem szabad megfeledkezni, hogy a tibeti víz elterelésével egyre kevesebb jut a térség többi államának. Indiában és Bangladesben már érzik is ennek hatásait.197 

			Az egyik jellemző konfliktusforrás a Mekong folyó vizének felhasználása. Tekintettel arra, hogy kulcskérdés az érintett országok együttműködése vagy annak hiánya, érdemes ezt röviden áttekinteni. 

			A Tibeti-fennsíktól a Dél-kínai-tengerig kígyózó folyó vízgyűjtő területe lényegében lefedi egész Délkelet-Ázsiát. A Mekong-medence fejlesztése érdekében már 1957-ben megállapodás született Vietnám, Thaiföld, Laosz és Kambodzsa között, de csak jóval később, 1995-ben született meg a megállapodás, amely létrehozta a Mekong Bizottságot. A Bizottság legfőbb feladata a folyót érintő kérdések megvitatásának támogatása, a folyó és térségének kutatás-­fejlesztési támogatása, a civil szervezetekkel történő kapcsolattartás, közös projektek koordinálása. Kína nem tagja a Mekong Bizottságnak, azonban néhány területen – mint az árvízvédelem – nyitott az egyeztetésekre. Kína kulcs­szereplő a Mekongot érintő döntésekben, hiszen felvízi országként ő mondja meg, ­mennyi vizet enged tovább. Ehhez megvannak az eszközei, hiszen további gátakat és erőműveket tervez a folyón, ezzel szabályozva, hogy mennyi víz jusson Laosz, Kambodzsa és Vietnám népének.198 

			2.10.6. Irán

			Irán helyzete sok szempontból rendhagyó. A növekvő vízigény, a természeti környezet állapotának romlása, a vízkészletek nem megfelelő kezelése, az embargós intézkedések együtt és külön is nehezen megoldható problémákat okoznak az országnak. Irán népessége az elmúlt évtizedek alatt ugrásszerűen megnőtt, az 1980-as 39 millióról mára közel 83 millióra. Az ebből fakadó villamosenergia-­igény kielégítésére hatalmas vízerőműveket és gátakat építettek az országban. Az embargó miatt az ország igyekszik élelmiszerből is önellátó lenni, ami a mezőgazdaságban rejlő lehetőségeket meghaladva terheli túl a környezetet. Az agrárium az ország vízfogyasztásának 92%-át használja fel, az intenzív mezőgazdasági termelés és a pazarló öntözési technikák pedig tovább fokozzák a vízkészletekre nehezedő nyomást. Jellemző a mezőgazdaságban az illegális vízvételezés, ami újabb jelentős teher. 

			A probléma nem új, az országban már a 20. században is szembesültek a vízszűkösséggel. Ennek – a természeti változásokon túl – oka volt az elhibázott iparfejlesztés is, amely a talajvíz 85%-ának eltűnését okozta. Mindezekből az következik, hogy – ha folytatódik a hibás gyakorlat – a lakosság 70%-ának, azaz körülbelül 56 millió iráninak kell majd más területekre vándorolnia.199 Nem kell hozzá nagy képzelőerő, hogy ennyi ember elvándorlása mekkora biztonsági kockázatot jelent a térségben, de talán az egész világon is.

			18. ábra. Irán éghajlati viszonyai és a tüntetések helyszínei

			Forrás: Mary Jane Maxwell: Iran Arrests Scientists Trying to Solve Water Crisis. ShareAmerica, 2018. augusztus 3.

			Nehezíti az ország helyzetét, hogy a terület az éghajlatváltozásnak leginkább kitett körzetek közé tartozik. A csökkenő csapadékmennyiség, a magasabb hőmérséklet, az elsivatagosodás és a szélsőséges időjárás folyamatosan nyomást gyakorol az ország vízellátására. A fosszilis tüzelőanyagok intenzív égetése hozzájárul a biodiverzitás csökkenéséhez és a fokozott vízszennyezéshez. A megújuló vízkészletek az elmúlt 50 év alatt 25%-kal csökkentek, kevesebb mint 100 milliárd köbméterre. Ezenkívül a hőmérséklet 1,1 Celsius-fokkal emelkedett az elmúlt 15 évben, ami még jobban csökkenti a nedvességet, és fokozza a párolgást. Szakértők szerint, ha a globális hőmérséklet jelenlegi tendenciái folytatódnak, a fejlemények komolyan súlyosbíthatják a vízzel kapcsolatos feszültségeket, nemcsak Iránon belül, hanem a szomszédok között is.200

			A határokon átnyúló vízkészletek miatti konfliktusok közé tartozik az Afganisztánnal folytatott vita a Helmand és a Hari-rud folyók miatt, a Kaszpi-tenger körüli konfliktusok más parti nemzetekkel, valamint az Eufrátesz−Tigris folyók körüli viták, amelyeken Irán Törökországgal, Irakkal és Szíriával osztozik.

			A Pakisztánnal és Afganisztánnal határos Szisztán és Beludzsisztán a legnagyobb iráni tartomány, 2,5 millió lakosával. Az élet a régióban alapvetően függ a Hámun-tó vizétől és a Helmand folyó által táplált vizes élőhelyektől. A Hámun, az ország legnagyobb édesvizű tava egykor 4000 négyzetkilométer területet ölelt fel. Az 1975-ös ramsari egyezmény értelmében a világ egyik legfontosabb vizes élőhelyévé nyilvánították. Sajnos az egyezmény írott elvárásaival szemben a tó vízfelülete csökken, környezete sivatagosodik, a korábban ott élő lakosság 30%-a már elköltözött.

			Az ország vezetésének azonnali lépéseket kell tennie a vízválság enyhítésére. Ebbe beletartozik a meglévő vízkészletek megóvása, a fenntartható mezőgazdaság és ipar támogatása. Végül, de nem utolsósorban mielőbbi kiegyezés a szomszédokkal a közös vízkincs felhasználásáról.201 Annál is inkább sürgető a helyzet orvoslása, mert az ország egyes részein a vízhiány okozta elégedetlenség tüntetésekbe torkollott (18. ábra). 2021. november 26-án több halálos áldozatot követelő zavargás tört ki Irán harmadik legnagyobb városában, Iszfahánban. Az elégedetlen helyi földművesek évek óta nehezményezik, hogy az ottani folyó vizét máshol használják fel. 

			2.11. Katonai kutatások

			Az időjárás befolyásolásának gondolata évezredes múltra tekint vissza. A trójai háború előestéjén Agamemnón kénytelen volt feláldozni lányát, Iphigeneiát Auliszban. Az áldozattal Artemisz istennőt kellett megbékítenie, aki leállította a szelet, így megbénítva az akháj flottát. A középkorban és az újkor hajnalán természetesen a boszorkányokat vádolták azzal, hogy irányítják az időjárást. A 16–17. század fordulóján élt VI. Jakab skót (és I. Jakab néven angol) király meggyilkolására szövetkezett a vádak szerint például néhány boszorkány, amikor fekete mágia segítségével vihart gerjesztettek a tengeren, hogy elsüllyesszék a király hajóját. A középkorban a finneket sokan azzal vádolták, hogy uralmuk alá hajtották az időjárást, ezért a vikingek nem szívesen vittek magukkal finneket hódításaikra. E babona olyan mélyen beleivódott a tengerészek tudatába, hogy még a 20. század elején is előfordult, hogy a matrózok ódzkodtak finneket felengedni a hajójukra.

			Az éghajlat befolyásolásának első ötlete talán Neumann Jánosban fogalmazódott meg, aki arra az esetre dolgozott ki egy elvileg végrehajtható tervet, ha a Föld újabb jégkorszakba sodródna. Az éghajlat lehűlése egy idő után önmagát gerjesztő folyamattá válik. A felszínen rekedő fehér hó megváltoztatja a terület fényvisszaverő képességét, így a talaj kevesebb napsugárzást nyel el, és felerősödik a lehűlés. Neumann elképzelése szerint ezért korommal vagy más sötét anyaggal kellene beborítanunk a gleccserek fehér felszínét.

			A gyakorlatban is kipróbálható időjárás-alakító technikák megjelenésére a második világháború végéig kellett várni. Az egyetlen rutinszerűen alkalmazott módszer az időjárás megváltoztatására a „felhőmagvasítás”. Az eljárás során elősegítik a vízpára lecsapódását és jéggé fagyását (a jégképződés kiinduló­pontjai, magvai hiányában még fagypont alatti hőmérsékleten is folyékony marad a víz). Vincent Schaefer amerikai kémikus és meteorológus fejlesztette ki a felhőmagvasítás technikáját 1946-ban. Szárazjéggel hűtötte le hirtelen a nulla Celsius-­foknál hidegebb folyékony vizet tartalmazó felhőt, amely így lecsapódott és meg­fagyott. A felfedezés után egy hónappal Schaefer kollégája, Bernard Vonnegut (Kurt Vonnegut testvére) kifejlesztette a másik máig alkalmazott technikát is. Ő ezüst-jodidot permetezett a felhőbe, amelynek kristályszerkezete hasonló a jégé­hez, így kristályosodási magként szolgálhat a jégképződéshez. Azóta számos más anyag hasznosnak bizonyult a felhőkicsapódás elősegítésére, a legújabb kutatások alapján a nagy vízmegkötő képességű (higroszkópos) anyagok, például a só használata látszik ígéretesnek az úgynevezett meleg felhőkben.

			Ahogy a nagy léptékű hatást előidéző technikai fejlesztések általában, az esőkeltés sem kerülhette el a hadmérnökök figyelmét. Valószínűleg sok ország hadserege próbálkozott az időjárás hadicélú befolyásolásával, a legtöbb adat mégis az amerikai hadsereg ilyen kezdeményezéseiről vált nyilvánossá. A vietnámi háború idején, 1967 és 1972 között az amerikai hadsereg repülői rendszeresen permetezték ezüst-jodiddal az észak-vietnámi és laoszi eső­felhőket a kommunista haderők ellátási útvonala, a Ho Si Minh-ösvény fölött, ez volt a Popeye hadművelet. Tevékenységük következtében átlagosan 30-45 nappal hosszabbodott a monszun­időszak. Az esőzések földcsuszamlásokat okoztak, és sár­tengerré változtatták az utakat, így lelassult a forgalom. Egy katonatiszt a stratégiát a háború­ellenes hippimozgalom „Make love, not war!” (Szeretkezz, ne háborúzz!) jelmondatát kicsavarva a „Make mud, not war!” (Dagonyázz, ne háborúzz!) bonmot-val jellemezte. Az összeesküvések hívei az 1969-es wood­stocki fesztivál közben is felhőpermetező repülőket láttak az égen, őket vádolva azzal, hogy a markánsan pacifista rendezvény alatt végig esett az eső. 

			1977-ben Genfben aláírták a környezetmódosítási egyezményt, amely betiltotta a hasonló módszerek hadi alkalmazását. A felhőmagvasítást tehát már évtizedek óta alkalmazzák, jelenleg több mint 150 időjárás-befolyásoló projekt zajlik a világ 40 országában. Furcsa módon azonban alig áll rendelkezésünkre kísérletes bizonyíték arra, hogy valóban a bejuttatott anyagok okozzák az esőt, és nem pusztán véletlen egybeesésről van szó. Kínában − a New Scientist szerint − például évi 100 millió dollárt költenek efféle programokra anélkül, hogy az eredményességet objektív eszközökkel ellenőriznék.

			Hazánkban 1976 óta működik az időjárást befolyásolni hivatott program, amely kifejezetten a jégesők elleni védekezést szolgálja. 2018-ban kezdte meg működését az Országos Jégkármérséklő Rendszer, amely 986 darab (219 automata és 767 manuális) talajgenerátorból áll. Működésének lényege, hogy a zivatar­felhő a talajközeli 1-2 km-es rétegből feláramló párás-meleg levegőből alakul ki. Amikor ez a levegőréteg felfelé áramlik, viszi magával a talaj­generátorokból kikerülő ezüst-jodidot, amely aztán mesterséges jégmagként szolgál a felhőben. Ezáltal a légkörben kialakuló jégszemcsék nagyságának méretét csökkenteni tudjuk, így az esetleges kárérték is kisebb lehet.202

			A globális éghajlatváltozás elleni küzdelemben grandiózus tervek születnek szinte naponta, amelyek kiötlőik szerint megoldást jelenthetnek az éghajlat melegedése okozta gondokra. Az óceánok vízhőmérsékletének emelkedése már napjainkban is emberéletekben és sok milliárd dollárban mérhető károkat okoz, hiszen érezhetően gyakoribbá és intenzívebbé válnak a hurrikánok. A modern időjárás-befolyásoló kísérletek nagy része a hurrikánok, ciklonok és tájfunok lecsillapítására irányul. Tudjuk tehát, hogy e szélviharok hogyan alakulnak ki, nincs is más dolgunk, mint lehűteni a tengerek vizét, és a hurrikánokat máris csírájukban fojtottuk el. Ha valamit, ezt a tervet könnyebb kitalálni, mint végrehajtani, egy friss szabadalom szerzői – közöttük a Microsoft alapítója, Bill Gates – mégis éppen ezt indítványozzák, írja a Popular Science magazin. Hatalmas hajóflottát indítanának, amelyek összekevernék a felszíni meleg vizet a mélyből felhozott hideg vízzel. A lehűtött óceán fölött kevesebb, gyengébb hurrikánok alakulnának ki. A terv – elméleti megvalósíthatósága esetén is – irdatlan költségeit a hurrikánok sújtotta vidékeken beszedett biztosítási díjakból teremtenék elő.203 

			Az időjárás befolyásolásával kapcsolatos katonai kutatásokat nehéz objektíven bemutatni. Egyrészt az eredményeket nem ismertetik nemzetközi konferenciákon, másrészt – szoros összefüggésben az előzővel – mára összeesküvés-­elméletek tucatjai kapcsolódnak ehhez a területhez. A következőkben igyekeztünk azokat a példákat bemutatni, amelyek mögött hivatalos beismerés van, vagy független és elismert szakértők erősítették meg. 

			Elsősorban azokban az országokban folynak időjárással kapcsolatos katonai kutatások, amelyek − földrajzilag kiterjedt szerepvállalásuk miatt − már közvetlen tapasztalatokkal rendelkeznek a veszélyeztetésről, vagy katonai előnyt remélnek az éghajlat befolyásolásától.

			Az Egyesült Államok hadserege már legalább 30 éve foglalkozik az időjárás befolyásolásával. Kutatóik esőkiváltó teszteket végeztek, de próbálkoztak villámlás létrehozásával, hurrikánkeltéssel és földrengések mesterséges kiváltásával is. 

			Szakértői nyilatkozatok alapján tudjuk, hogy folynak katonai jellegű kutatások olyan fegyverek létrehozására, amelyek lézerek és kémiai anyagok felhasználásával az ellenség feje fölött egyszerűen megsemmisítik az ózonréteget. 1994-ben az Egyesült Államok légiereje nyilvánosságra hozta a Spacecast 2020 nevet viselő tervezetét, amelyben az időjárás feletti ellenőrzés megszerzését tűzik ki célul.204

			Az amerikai haderő által támogatott HAARP (High-frequency Active Auroral Research Program) projekt keretében Alaszka távoli területein az eddig ismert legnagyobb rövidhullámú adót építették fel. A projekt nyilvánosság számára készített weboldalán a megroggyant ózonréteg helyreállításának és a szél­viharok eltérítésének lehetőségét említik mint alapvető kutatási célokat. Szólnak a földtani átvilágító vizsgálatok újszerű lehetőségeiről, ami lehetővé teszi a föld alá telepített vezetési pontok és nukleáris létesítmények felderítését.205 További felhasználási terület lehet a tengeralattjárók megfigyelése, illetve a velük való kommunikáció hatékonyságának javítása.

			Ugyanakkor a rendszer lehetséges felhasználási területe lehet az időjárás módosítása elektrosztatikus mezők segítségével.206 Hasonló technológiával Oroszország állítólag már évek óta rendelkezik, a berendezés 200 mérföldes körzetben hatékony. Független amerikai szakértők véleménye szerint a HAARP-program nyilvánosság előtt nem reklámozott része egyértelműen katonai célokat szolgál. „Világméretű vandalizmus” − mondta a programról egy kutató.207

			1976-ban a Kínai Népköztársaság vezetői hivatalos szemrehányást tettek a „szovjet testvéreknek”, hogy a határvidéken „kifacsarják” a felhőket, és a Kínában várva várt esők mind náluk érnek földet.208

			Az időjárás felhasználása katonai célokra nem utópia, ezt bizonyítja az is, hogy már megalkották az ökológiai hadviselés fogalmát is: olyan tudatos, katonai célú beavatkozás a természetes környezet − klíma, időjárás, légkör, földmozgás − állapotába, amellyel fizikai, gazdasági, pszichikai károkat okozunk a célcsoportnak vagy a célterületen.209 

			A Pekingben rendezett olimpia idején kaptak nyilvánosságot azok az adatok, amelyek azt bizonyítják, hogy Kína is képes és kész az időjárás befolyásolására. A kínaiak az oroszoktól merítették inspirációjukat, akik az ezredfordulós második világháborús megemlékezésekre a kínai pártfőtitkárt is meghívták. Így ő is szemtanúja lehetett a katonai esőoszlatás hatékonyságának. Ekkor határozta el az ázsiai kormány, hogy hatalmát kiterjeszti az időjárásra is. A cél elérése érdekében vásároltak az IBM-től egy 80 darabból álló Power5+ processzoros System p575 szerver clustert, amely 9,8 terra­flopos számítási kapacitással rendelkezik. Ezzel a szuperszámítógéppel modellezik az események területét körülvevő 44 négyzetkilométernyi területet. Az időjárás-­befolyásoló program grandiózus méreteire utal az is, hogy több mint 1500 mérnök és katona dolgozik a programban, akik szükség esetén azonnal riaszthatják a 37 ezer földműves bármelyikét a Pekinget övező területeken. A programban alkalmazott 30 repülőgép, több mint 7000 légvédelmi gépágyú és közel 5000 rakétakilövő juttatja a megfelelő kemikáliákat a felhőkbe, ezzel biztosítva, hogy a Pekingtől távol eső helyeken essen le a csapadék, és a város fölött ne indulhasson el a cseppképződés.210

			A katonai kutatásban elért eredményeket más területeken is felhasználják. A tervek szerint az évtized közepéig Kína 10%-kal növelné a mesterséges úton nyerhető csapadék mennyiségét − idézi a China Daily című napilap a meteorológia fejlődési irányaira vonatkozó, nemrég nyilvánosságra hozott ötéves terv (2011−2015) elképzeléseit. Jelenleg egyedül az ország északkeleti felén fekvő Csilin (Jilin) tartományban alkalmaznak az időjárás befolyásolására szolgáló programot, ennek köszönhetően éves szinten mintegy 50 milliárd köbméter mesterséges úton nyert csapadékot sikerül begyűjteni. Minden évben 3000 milliárd köbméter csapadék halad át az ország felett, ennek azonban mindössze 20%-a esik le a kelet-ázsiai országban. Hatékonyabb és kiterjedtebb módszerek alkalmazásával éves szinten akár a 280 milliárd köbmétert is elérheti a „pótlólagosan szerzett” eső és hó mennyisége – becsli a Kínai Meteorológiai Hivatal.211

			A kínai vezetés az idén üzembe helyezett csilini mellé tervez még négy újabb időjárás-befolyásoló programot felállítani az ország északnyugati, déli, délnyugati és északi részén, és ezek tartományokon átívelve működnek majd. A csapadékképződést az eddig is használt felhőmagvasítás módszerével befolyásolják majd. A terv részeként egy, a beavatkozást irányító nemzeti központot is létrehoznak majd, amelynek feladata a szabályozáson túl a technológiai segítség­nyújtás, a tudományos kutatás és az időjárást befolyásoló technikák tovább­fejlesztése. Az időjárás befolyásolása az országot sújtó aszály kiegyensúlyozása, a terméshozamok garantálása miatt kiemelkedő jelentőségű. Az új programok felállítása fontos szerepet játszhat a központ terveiben, amelyek alapján az éves gabonatermést 2020-ra 550 millió tonnára növelnék.212

			2021 nyarán tartotta a Kínai Kommunista Párt megalapításának 100. évfordulóját. Az alkalmat kísérő nagyszabású pekingi rendezvény újabb lehetőséget adott arra, hogy beavatkozzanak az időjárás alakulásába. A South China Morning Post tudósítása szerint a tömegrendezvények előtt néhány órával Peking környékén olyan anyagokat juttattak a felhőzetbe, amelyek esőket idéztek elő, ezzel pedig közvetlenül javították a város levegőjének minőségét. Kutatók szerint a mesterségesen előidézett csapadék több mint kétharmadával csökkentette a levegőben lévő szennyező anyagok mennyiségét. Az Egészségügyi Világszervezet szabványai szerint közepesről „jó” tartományba kerültek a mutatók. Több szakértő is úgy véli, hogy Kína a világ egyik legnagyobb és legkifinomultabb időjárás-módosító hálózatát építette ki. A meteorológiai hatóságok műholdak, repülőgépek, mobil radarállomások és mesterséges intelligencia segítségével igyekeznek megjósolni a nedves levegő mozgását, hogy különböző műveletekkel szabályozni tudják, mikor és hol essen az eső. Vannak olyan kutatók, akik aggódnak amiatt, hogy a nagyszabású projektek megzavarhatják az időjárást az ország más részein, ezzel több kárt okozva, mint hasznot.213

			Az éghajlat befolyásolása mellett az alkalmazkodás területén is számos fejlesztés született, amelyek nem előzmény nélküliek. A European Defence Agency már 2012-ben megfogalmazta azt a követelményt, hogy csökkenteni kell a katonai erő „lábnyomát”.214

			Ennek megfelelően a szállítás, tárolás és elosztás problémakör mellett az alternatív energiák harctéri alkalmazása került előtérbe, amelynek során az alternatív energiák alkalmazása egészen a harcoló katona személyes felszereléséig terjed. Műveleti területen egy harcoló katonára jutó energiafelhasználások a következő átlagértékeket mutatják:

			–benzin hajtóanyag	83 l/fő/nap, 

			–elem, akkumulátor	2 kg/fő/nap, 

			–elektromos energia	3,6 kW/fő/nap.215

			A tábori energiaellátás területén a jövő feladata egy önellátó, fenntartható energetikai rendszer kialakítása, amely hatékonyabban használja fel a műveleti területen rendelkezésre álló erőforrásokat.

			Igen fontos kutatási terület a tábori elhelyezés során keletkezett vegyes hulladék kezelése. Ennek átlagos mennyisége 0,5−3,5 kg/fő/nap.

			Ennek megfelelően egy 300 fős katonai táborban naponta 750 kg hulladék keletkezik. Az alapvető cél az, hogy csökkentsük a kiszállítandó szemét mennyi­ségét úgy, hogy közben energiát termelünk. Ma már léteznek olyan mobil szemét­feldolgozó berendezések, szemétgenerátorok, amelyek energiát állítanak elő a száraz hulladékból, elsősorban etanolt. 

			500 katona naponta 1000 és 2000 kg közötti hulladékot termel. A mobil berendezés 2000 kg hulladék elégetésével 200 kW teljesítményt produkál, ezzel 3000 liter forró vizet állít elő óránként, ami egyenértékű napi 1300 liter gázolaj-megtakarítással.

			A szélsőséges éghajlat a katonai ruházat fejlesztése területén is újabb és újabb erőfeszítésekre sarkallja a kutatókat. A kínai hadsereg több újszerű, hideg időjárási viszonyok között jól használható ruházatot és kiegészítőt rendszeresített a Tibeti-fennsíkon szolgáló katonáinak. Az extrém hidegre tervezett felszereléseket kifejezetten a hadsereg számára fejlesztették, így biztosítva azt, hogy a járőrözés és a kiképzés a szélsőséges viszonyok között is elvégezhető legyen. A fejlesztéseket széles körű kutatás előzte meg, amelybe kutatókat és a helyi viszonyokat jól ismerő szakembereket hívtak meg. Az új felszerelés része a hálózsák, a gyakorlóruházat, bakancsok és csizmák, valamint hóleplek. Az új technológiák és anyagok bevezetésével a termékek súlya csökkent, ugyanakkor alkalmazhatók 5000 méteren és mínusz 40 °C esetén is.216 

			Válaszul India azonnal olyan katonai ruházati termékek beszerzését kezdte meg, amelyek már beváltak hasonló körülmények között. Ugyanakkor ez a helyzet rávilágított arra, hogy az indiai haderő ezen a területen jelentős lemaradásban van, ráadásul képtelen azt saját erőből behozni. Elindult hát a piackutatás az Egyesült Államokban, Ausztráliában, Kanadában és Európában.217 Az első 11 ezer készlet ruházati anyag az Egyesült Államokból érkezett.

			A technikai eszközök területén is komoly fejlesztések várhatók, amelyek szorosan összefüggenek a „Zöldülő Haderő” koncepciójával. A brazil Embraer tavaly mutatta be egy hibrid meghajtású katonai repülőgép terveit. A STOUT (Short Take Off Utility Transport) névre keresztelt könnyű szállítógépet két hagyományos turbólégcsavaros, illetve két szárnyvégeken elhelyezett villanymotor emeli majd a levegőbe. Ezeket extra generátorok látják el a szükséges energiával. Ennek köszönhetően ez az ízig-vérig 21. századi repülőgép beéri majd lényegesen kisebb teljesítményű, így jóval alacsonyabb fogyasztású motorokkal is, mint egy hasonló erejű hagyományos repülőgép. A tervek szerint a hibrid meghajtás miatt az üzemeltetőnek nem kell kompromisszumokat kötnie a teljesítmény terén, a STOUT fel tud majd szállni egy csupán 1200 méteres, döngölt földfelületű futópályáról, képes lesz 30 ejtőernyős szállítására és ugratására, de kisebb járműveket vagy raklapra pakolt hadianyagot is lehet majd fuvarozni rakterében, összesen három tonnáig. Hatótávolsága a tervek szerint 2425 km. 

			Mindez nem a távoli jövő, a brazil légierő már 2019 decemberében szándék­nyilatkozatot írt alá a gépek megvásárlásáról, amelyekkel kiöregedett szállítógépflottáját fogja leváltani, mégpedig úgy, hogy azzal a károsanyag-­kibocsátásnak is hadat üzen. Az Embraer azt is megígérte, ha az új típus beválik a légierőnél, akkor a civil piacra szánt változatát is elkészítik.218

			1937. május 6-án, a Hindenburg léghajó katasztrófája után úgy tűnt, végleg leáldozott a léghajóknak. Ám egyetlen előnye mégis van a gáztöltésű járműveknek a repülőgépekkel szemben: sokkal kevesebbet fogyasztanak, és éppen emiatt kaphatnak hamarosan új esélyt. Az elmúlt 10-15 évben több forrásból is lehetett hallani, hogy az amerikai hadsereg a jövőben léghajókkal váltaná ki a teherszállító repülőgépeket. Azt is hajlandók lennének elfogadni, hogy még a legmodernebb léghajó is bizonyosan lassabb lenne, mint a mai szállítógépek. Cserébe viszont jóval környezetkímélőbbek, és nagyobb terhet is célba tudnak juttatni.

			Annyi bizonyos, hogy a Lockheed és a DARPA közösen dolgozik egy teherszállító léghajó tervezetén, a P–971-en, amely forradalmasíthatja a légi teherszállítást. Más gyártók is próbálkoznak a léghajó hadra fogásával. Egy kaliforniai cég léghajó-repülőgép hibriden dolgozik, a részben alumíniumból és szénszálas anyagból készülő merev vázas gép képes lenne függőlegesen fel- és leszállni, azaz nem igényelne kifutópályát, és a legeldugottabb helyekre is szállíthatna. A múlt század hibáit kiküszöbölve rossz időben is képes lenne landolni, és anélkül is lent maradna a földön, hogy kötelekkel kellene rögzíteni. A hadseregben azt remélik, egy ilyen léghajó 500 tonna felszerelést vagy legénységet tudna szállítani 22 ezer kilométeres távolságra hét nap alatt. Természetesen mindez komoly mérnöki teljesítményt igényel, ezért még várnunk kell arra, hogy a jó öreg Herkulesek nyugdíjba vonuljanak.219

			A hidegháborús fegyverkezési verseny hívta életre a repüléstörténet egyik legbizarrabb szerkezetét, az ekranoplánt. A határfelület-repülőgépnek is nevezett jármű az úgynevezett párnahatás jelenségét használja ki, amely a talajtól legfeljebb 20 méteres magasságig tapasztalható. A gép szárnyai alatt magas nyomású levegőréteg jön létre, ami a magasabb tartományoknál sokkal kedvezőbb repülési feltételeket biztosít. Ezt ismerte fel Rosztyiszlav Jevgenyjevics Alekszejev szovjet mérnök, az ekranoplán tervezője. Találmánya 1966-ban emelkedett először a levegőbe a Kaszpi-tenger felszínéről, és bár azt sem tudták eldönteni, hogy repülőgép-e, vagy hajó, kiváló tulajdonságai felkeltették a hadsereg érdeklődését. A formabontó gép lényegesen gazdaságosabban üzemelt, mint a szovjet hadseregben fellelhető bármely szállítógép, de természetesen nem a környezetvédelmi vagy gazdaságossági szempontok vezérelték az üzemanyaggal bőven ellátott Vörös Hadsereget. Sokkal inkább az, hogy az ekranoplán csaknem 600 tonna hasznos terhet tudott a levegőbe emelni, ami az 1960-as években rekordnak számított. A programot végül politikai okokból törölték, és úgy tűnt, a prototípussal együtt a határfelület-repülőgép ötlete is a roncstelepen végzi. Viszont újabban, nem utolsósorban alacsony fogyasztása miatt, elkezdték felfedezni, az oroszok máris új tervekkel álltak elő, az Egyesült Államokban pedig a Boeing kezdett saját ekranoplánjának tervezésébe.220

			A civil piacon már jól bevált elektromos vagy hibrid meghajtású autók hamarosan a hadseregben is nagy szerepet kaphatnak. A brit hadseregben már tesztelik a hagyományos motorral jól bevált Foxhound felderítő terepjárót és a Jackal 2 univerzális felhasználású nyitott terepjárót, hogyan viselkednek hibrid, illetve elektromos meghajtással. Ha az új generációs katonai járműtechnika beválik, több mint 2000 páncélozott jármű kaphat villamos vagy hibrid hajtásrendszert. Eric J. Wesley, az amerikai hadsereg fejlesztésért felelős részlegének altábornagya is úgy nyilatkozott, kiemelkedően fontosnak tartja a tisztán elektromos és hibrid járművek számának növelését a hadseregben, már csak azért is, mert a fosszilis üzemanyagok utánpótlásának megszervezése jelentős terhet ró a logisztikusokra. Ám azt sem rejtette véka alá, hogy villamos járművekre való váltáshoz nem elégséges a járműpark cseréje, nagyon komoly infrastrukturális fejlesztésre is szükség lesz. Például hordozható atomerőművekre, amelyek fejlesztésére 400 millió dollárt biztosít a Pentagon.221

			Az alkalmazkodásra felkészítő kutatások is nagy múltra tekintenek vissza. Floridában építették fel 1947-ben azt a tesztpályát (McKinley Climatic Laboratory), ahol a szélsőséges időjárás körülményeit modellezik. Itt vizsgálják azokat az összetett rendszereket, amelyek várhatóan extrém időjárási viszonyok között kell, hogy megfeleljenek. Nem csak a katonai erő használja az eszközöket, kormányzati és nem kormányzati szervezetek is tesztelnek, és a magáncégek sincsenek kizárva.222 A labor az egyetlen olyan létesítmény a világon, amely képes egy teljesen üzemképes repülőgépet tesztelni szélsőséges éghajlati körülmények között. Ez a létesítmény bármely napon bármilyen szélsőséges időjárási környezetet képes szimulálni, lényegesen olcsóbban, mint a valós tesztelés.

			2.11.1. Kutatások a Magyar Honvédségben

			A Zrínyi Miklós Nemzetvédelmi Egyetemen kezdődött, és a Nemzeti Köz­szolgálati Egyetemen fejeződött be az a kutatási program, amely az éghajlat­változás és a biztonság – különösen a katonai erő biztonsága – kérdéseit vizsgálta. 

			A kutatócsoport legfontosabb célkitűzése az volt, hogy – feltárva a hazai és nemzetközi irodalomban elérhető kutatási eredményeket – szintetizálja a már ismert éghajlatváltozási hatásokat, rendszerezze a nyitott kérdéseket, és adaptálja a hazai viszonyokra azokat az eredményeket, amelyek már bizonyítottan hatékonyak. Mindezt azzal a határozott céllal, hogy katonáink biztonságát az élet minden területén növeljük, legyen az a missziós szerepvállalás, a katasztrófák elleni védekezés vagy a mindennapok kihívásai. 

			Az éghajlatváltozás ugyan „népszerű” téma, de a haderő alkalmazására gyakorolt hatásával eddig kevesen foglalkoztak hazánkban. Szükséges itt megemlítenünk, hogy úttörő munkának tekintjük ezen a területen a Stratégiai Védelmi Kutatóintézet által gondozott, 2010-ben megjelent kiadványt, amely Az éghajlat­változás és a katonai erő címet viseli.223 Ezt a gondolatot folytattuk, amikor belevágtunk a kétéves kutatásba. 

			A projekt csapatában három fő az MTA doktora, hatan PhD-doktorok, ketten doktoranduszok, öten egyetemi hallgatók, összesen 31 fő. Az eredményeink mennyiségileg és minőségileg is imponálók. Rendeztünk két hazai konferenciát, ahol a kutatóink 18 előadást tartottak. Bemutatkoztunk három alkalommal külföldön is, ahol újabb előadásokkal jeleztük, hogy ezen a területen kutatunk. Megjelentettünk 29 cikket (8-at idegen nyelven), elkészítettünk három kötetnyi tanulmányt, egy online irodalomgyűjteményt és egy angol nyelvű kötetet. Kiemelkedő eredménynek tartjuk azt, hogy a Pécsi Tudományegyetem Pollack Mihály Műszaki és Informatikai Kar Épületgépészeti Tanszék munkatársaival elvégeztük a Magyar Honvédségben rendszeresített összes egyenruházat műszeres vizsgálatát.

			Az együttműködés az említett szervezeten túl is igen széles körű volt. Együttműködtünk a kutatások során a Honvédelmi Minisztérium, a Magyar Honvédség különböző szervezeteivel és alakulataival, a civil szféra – benne több kkv – kép­viselőivel, a felsőoktatási szféra szereplőivel. Szorosan együtt dolgoztunk a NATO Vegyivédelmi Kiválósági Központ (Vyškov, Csehország) munkatársaival. 

			Céljaink elérése érdekében az alábbi részterületeken folytattuk kutatásainkat:

			–A nemzetközi és hazai releváns irodalom feldolgozása, adattárba rendezése.

			–A katonai erő alkalmazásának tapasztalatai a katasztrófák elleni védekezés területén.

			–Az éghajlatváltozás következményeként megváltozó katasztrófa­veszélyeztetettség.

			–Az éghajlatváltozás jelentette kihívások a vegyivédelemben.

			–A hadsereg energiaellátásának és energiaigényének változása, megújuló energiaforrások.

			–A technikai eszközök és az éghajlatváltozás (működés, javítás, karbantartás, életciklus).

			–A globális éghajlatváltozás egészségügyi aspektusai. 

			–Műveleti területek szélsőséges klimatikus tényezőinek hatásai a katona pszichikai-mentális teljesítményére, élettani hatások.

			–Gépjárműtechnikai eszközök károsanyag-kibocsátásának csökkentési lehetőségei a Magyar Honvédségben.

			–A Zöld Laktanya Program, a HM-objektumok felújítási lehetőségei.

			–A globális éghajlatváltozás hatása a kritikus infrastruktúrák védelmére.

			–A szélsőséges környezeti hőmérséklet katonai ruházatra gyakorolt hatása, a ruházat kiválasztásának és fejlesztésének irányai.

			–A természetes háttér éghajlatváltozás okozta változásának hatása a harctéri álcázásra.

			A következőkben – a teljesség igénye nélkül – összefoglaljuk néhány kutatási részterület eredményeit. 

			2.11.2. A Zöld Laktanya Program224

			A Magyar Honvédségben folyó kutatások és fejlesztések jó példája a Zöld ­Laktanya Program. A hadseregben végrehajtott és tervezett épületenergetikai programok és a megújuló energia felhasználására irányuló törekvések mind az energiafelhasználás csökkentését, mind pedig a CO2-kibocsátás csökkentését szolgálják. A fűtési rendszerek korszerűsítése, a használati meleg víz napenergiával történő előállítása, a fotovoltaikus energiatermelés, a korszerű épületenergetikai rendszerek beépítése, az energiatakarékos korszerű világítási rendszerekre történő áttérés, az épületfelügyeleti rendszerek alkalmazása, a csapadék­víz felhasználása együttesen alkotják ezt a programot.

			A katonai infrastruktúra elemei közül az energetikai kérdések szempontjából természetesen a felépítményes ingatlanok (laktanyák, intézmények, raktárbázisok) játszanak meghatározó szerepet. Nagyságrendileg a Honvédelmi Minisztérium által kezelt ingatlanállományt a 14. táblázatba foglalt adatokkal jellemezhetjük:

			14. táblázat. A Honvédelmi Minisztérium kezelésében lévő ingatlanállomány

			
				
					
					
					
					
				
				
					
							
							Objektumok száma

						
							
							Ingatlanok területe

						
							
							Építmények

						
							
							Épületállomány térfogata

						
					

					
							
							1700 db

						
							
							118 000 ha

						
							
							14 500 db

						
							
							15 000 000 m³

						
					

				
			

			Forrás: Kovács (2013): i. m.

			A fenti ingatlanállomány értéke 360 Mrd Ft. Az állami tulajdonban lévő és a Honvédelmi Minisztérium által kezelt ingatlanállomány műszaki állapota jelentős mértékben romlott az utóbbi 20 évben. Mindennek oka, hogy az éves költségvetésből nem vagy csak minimális összeg jutott felújítási célra, és a fenntartási, üzemeltetési költségek is az előírt normatívák alatt maradtak.

			A haderő által használt mintegy 1700 objektumban több mint 14 ezer épületet kell üzemeltetni, amelyek légtérfogata megközelíti a 15 millió légköbmétert. Az összesített éves energiafelhasználási adatok a fenti létesítmények üzemeltetésénél nagyságrendileg a 15. táblázatban láthatók.

			15. táblázat. Az energiafelhasználás adatai

			
				
					
					
					
					
					
				
				
					
							
							Elektromos energia (kWh)

						
							
							Földgáz 
(m³)

(GJ)

						
							
							Tüzelőolaj,

							pakura (liter)

						
							
							Szén 
(tonna)

						
					

					
							
							82 680 000

						
							
							26 650 000 

						
							
							170 300 

						
							
							700 000 

			Forrás: Kovács (2013): i. m.

			Az üzemeltetésnél felhasznált energia ára jelenleg több mint évi 8 milliárd forint. Ezek a fogyasztói adatok azt példázzák, hogy a minisztérium vagyongazdálkodási körébe tartozó ingatlanok területén az energiaracionalizálással jelentős költségek takaríthatók meg, amelyek 12-15%-ot alapul véve is milliárdos megtakarítást jelentenének.

			A katonai infrastruktúra jelenlegi nehéz, alulfinanszírozott helyzetében is meg kell találni azokat a programokat, forrásokat, amelyekkel a jelenlegi műszaki színvonal emelhető, az energetikai állapotok javíthatók, és energiamegtakarítás, valamint a szén-dioxid-kibocsájtás csökkentése érhető el. Mindennek érdekében született meg a Zöld Laktanya Program.

			A program része az alternatív energiaforrások (biomassza, biogáz, nap­energia, szélenergia) bevezetése a katonai objektumok ellátásába, a megújuló energiaforrások felhasználása a használati meleg víz, az elektromos áram termelésének, a hőenergia előállításának érdekében. A zöldenergiák felhasználása, az energiatakarékosság kiterjed a katonai műveleti területekre, a táborok világára is, mivel ott fokozottan jelentkeznek az energetikai kérdések gazdasági és biztonsági aspektusai is. A katonai infrastruktúra számos eleme egyben a nemzeti kritikus infrastruktúra eleme is, így ezek biztonsági, energetikai kérdései a kritikus infrastruktúra védelmét is szolgálják.

			A Zöld Laktanya Program az éghajlatváltozás kapcsán növekvő energia­felhasználást igyekszik ellensúlyozni a katonai infrastruktúra fejlesztése, fenntartása területén, és egyben a megújuló energiák felhasználását és a környezetvédelmi szempontokat is érvényesíteni. 

			2.11.3. A szélsőséges éghajlat hatása a pszichikai-mentális teljesítményre225

			A katonai műveletek sikerességében és a túlélésben döntő jelentőségű a környezeti tényezők megfelelő kezelése. Rendkívül fontos azon mechanizmusok megértése, amelyek révén a hőség befolyásolja a kognitív, a viselkedéses és a szubjektív reakciókat. A hőstressz szignifikánsan csökkenti a katonai teljesítményt, a pszichológiai változások előre jelzik a kritikus fiziológiai változásokat. Kutatásaink során foglalkoztunk a pszichológiai teljesítmény mentális, pszichofiziológiai, élettani és csoportlélektani elemeinek jellemzőivel, a forró klímájú környezet hatása alatt. Vizsgáltuk a kognitív teljesítmény, a reakcióidő, az érzékelés, az éberség, a komplex mentális és pszichomotoros teljesítmény, a kézügyesség, állóképesség, célzás, a célkövetés, a szimultán feladatok, a szubjektív reakciók, az észlelhető tünetek és jelenségek, az alvási ritmus, a csoportlélektani folyamatok, valamint az érzelmi készenlét magas környezeti hőmérsékletben tapasztalható változásait. Fontosabb javaslataink a következők:

			–A katonai vezetőknek ismerniük kell a szélsőséges klímájú környezet hatásaival összefüggő (a katonai teljesítményt befolyásoló) alapvető élettani és pszichológiai jelenségeket a missziós küldetések műveleti tervezéséhez, valamint a kiválasztott személyi állomány fizikai és pszichikai felkészítéséhez.

			–A missziós területeken tevékenykedő parancsnokok számára biztosítani kell a helyi környezeti klímára, valamint várható élettani és pszichikai hatásaira vonatkozó releváns adatokat az egyes küldetések és a rendszeres szolgálati tevékenységek tervezéséhez.

			–A 3−6 órát meghaladó, szélsőséges hőmérsékletben végrehajtandó küldetések során figyelembe kell venni a pszichikai teljesítmény várható csökkenését, amely az összetett feladatok szétbontásával, a kommunikáció egyszerűsítésével mérsékelhető.

			–A bevetéseket irányító parancsnokoknak fokozott figyelmet kell fordítaniuk a szélsőséges hőmérsékletű, vizes környezetben, illetve vízben végre­hajtandó feladatok során a személyi állományra, mert huzamosabb terhelés mellett gyorsabb és jelentősebb teljesítményromlás következhet be.

			–Ajánlható, hogy a missziós küldetések parancsnokai az adott klímájú műveleti területeken, a tervezett gyakorlásokba építsenek be a pszichikai teljesítmény aktuális állapotáról tájékoztató elemeket (különös tekintettel a speciális védőruházat és felszerelések viselésére) is. Kísérjék figyelemmel azt, hogy a ruházat, a védőfelszerelések, eszközök és berendezések meg­felelnek-e az adott környezeti klíma és a végrehajtandó feladatok követelményeinek az állomány egészségi állapotának védelme, megőrzése érdekében.

			–A katonai ruházat és védőruházat tervezése és kivitelezése során figyelembe kell venni a szélsőséges klimatikus tényezőket, valamint a nemzet­közi vizsgálatok során nyert tudományos és gyakorlati tapasztalatokat (a missziókban szolgált katonák gyakorlati tapasztalataival együtt), különös tekintettel a viselés közben a test és a ruha között kialakuló mikrokörnyezet tulajdonságaira és szerepére a hőregulációban.

			–Javasolt olyan védőruházatok alkalmazása, amelyek képesek az izzadság és pára kedvezőtlen hatásait csökkenteni, és megfelelő hőszigetelést biztosítanak.

			–Az egészségügyi szolgálatnak felkészültnek kell lennie mind a hőstressz, mind a hipotermia tüneteinek és jelenségeinek felismerésére és kezelésére. A missziós területeken folyamatosan szinten kell tartaniuk a katonák ez irányú alapvető ismereteit az ön- és bajtársi segély keretében.

			–A szélsőséges környezeti hőmérsékletben a megragadási és megtartási manuális készség romlik, nehezített az egyes eszközök, berendezések manuális irányítása a kezelő szervek túlmelegedése vagy éppen extrém lehűlése miatt. Ez indokolttá teheti egyes katonai eszközök, berendezések áttervezését az adott környezeti klíma specialitásainak megfelelően és az ergonómiai szempontokat is figyelembe véve.

			2.11.4. Az éghajlatváltozás hatása az ABV-védelemre226

			Az éghajlatváltozás hat az emberekre, az építményekre, a járművekre és a felszerelésre egyaránt. Az ABV-védelmet még erőteljesebben érinti, mint más szakterületeket, a jelentkező feladatok jellege és a végrehajtásuk körülményei okán. A várhatóan mind gyakrabban jelentkező extrém meteorológiai helyzetek, a meteorológiai és hidrológiai eredetű természeti katasztrófák – főként a dominó­effektus okán – várhatólag megnövelik az ABV-védelmi feladatok számát.

			Az ABV-felszerelések használatát és további fejlesztésüket felül kell vizsgálni, hogy az éghajlatváltozás hatására jelentkező megváltozott követelményeknek az eszközök a jövőben is megfeleljenek. Várhatólag további jelentős kutatás-­fejlesztéseket fog igényelni a katonák ellátása megfelelő felszereléssel, így például korszerűbb egyéni ABV védelmi ruházattal, szélesebb környezeti hőmérséklet-­tartományban is megbízhatóan üzemelő fegyverzettechnikai és elektro­nikus eszközökkel, valamint a megváltozó, szélsőséges körülmények között is hatékony mentesítő technológiákkal, technikákkal. Ez párhuzamosan felveti az ABV védelmi szakkiképzések rendszerének szükséges mértékű átalakítását is.

			2.11.5. A megújuló energiaforrások felhasználásának lehetőségei227

			Az életminőség megóvása érdekében az egész világon foglalkoznak az alternatív vagy megújuló energiaforrások felhasználási lehetőségével. Igen sok lehetőség nyílik arra, hogy a fosszilis energiahordozók által biztosított erőforrásokat átalakítsuk olyan energiafajták felhasználásával, amelyek esetében nem fenyeget a viszonylag korlátozott felhasználási időtartam, azaz biztosított a folyamatos rendelkezésre állásuk. Ez azonban nemcsak azért fontos, mert a megújuló energia­források folyamatosan rendelkezésre állnak, és a felhasználásuk nem szennyezi a környezetet, valamint nem állít elő a Föld ózonburkát támadó és az üvegházhatásban aktívan részt vevő gázokat, hanem azért is, mert a környezetünk védelme érdekében hozott előírások kötelezik a felhasználókat arra, hogy minél nagyobb arányban alkalmazzák az alternatív energiaforrásokat.

			Ezek az energiafajták az energiatartalmukat három különböző forrásból nyerik. A legnagyobb csoportba a Nap energiájának kiaknázását végző berendezések (napelem, napkollektor, szélenergia, részben a geotermikus energia és a víz­energia) tartoznak, amely energiaforrások mindegyike a Napból kibocsájtott hihetetlen mennyiségű hőenergiából képes olyan energiák előállítására, amelyeket képesek vagyunk a mindennapi életben felhasználni. Tulajdon­képpen ebbe a csoportba be lehetne sorolni akár a biomasszákat is, hiszen a növények növekedését is segíti a Nap.

			A második csoportba tartoznak azok az energiafajták, amelyek a létező további energiaformák felhasználásából keletkeznek, például a tömegvonzás hatását kihasználó árapályerőművek, illetve a Föld belső energiáját hasznosító geotermikus energia.

			A harmadik csoportba azon erőforrásokat sorolhatjuk, amelyek az élet során a Földön keletkező, és az eddigi, mindennapi használatban nem szereplő anyagok felhasználását teszik lehetővé, mint a biomassza vagy a hulladékok feldolgozása.

			Amennyiben a mindennapi életet vizsgáljuk, úgy megállapítható, hogy – természetesen a földrajzi elhelyezkedés függvényében – bármelyik megújuló energia­forrás alkalmazása viszonylag könnyen megoldható, és ezzel jelentős megtakarítások érhetők el – az alkalmazott megoldás fajtájának függvényében – a villamos energia vagy a fűtésszámla irányában, nem beszélve arról, hogy ezen energiafajták használata közben nem szennyezzük tovább a bolygónk légkörét.

			A katonaság életét, illetve követelményeit figyelembe véve azonban sok megkötéssel kell élni, hiszen még egy, a saját országában elhelyezkedő bázis esetén is elengedhetetlen fontosságú a létesítmény biztonsága, mind a külső ellenséggel szemben, mind a belső élet biztonsága tekintetében, hiszen az nem megengedhető, hogy egy katonai bázis villamos energia nélkül maradjon.

			Ezeknek a követelményeknek a figyelembevétele komoly megkötéseket jelent az alternatív energiaforrások felhasználása területén, ennek megfelelően vannak olyan energiatípusok, amelyeknek az alkalmazása bármilyen költségkímélő megoldás lenne is, a körülmények hatására nem lehetséges az alkalmazásuk.

			Megvizsgálva a korábban részletezett megoldásokat, arra a következtetésre juthatunk, hogy az alkalmazhatósági vizsgálatokon első helyen mindenképpen a Nap energiáját közvetlenül felhasználó és közvetlen villamos energiát szolgáltató napelem végezne. Ez a berendezés lenne az, amely akár a saját országban elhelyezett bázisok esetén, akár egy ellenséges területen elhelyezkedő külhoni bázis esetében maximálisan kihasználható, biztonságos megoldást jelent a fosszilis energiahordozók kiváltásában. Egyszeri beruházást és egyszeri szállítási problémát jelent, a felszerelése után további üzemanyag-szükséglete nincs. A karbantartási költségek is viszonylag alacsonyak, hiszen magát a napelemet tulajdonképpen nem is kell karbantartani, az üzem közbeni vizsgálatokat sokkal inkább a védett térben elhelyezkedő inverter- és/vagy akkumulátortelepek igénylik.

			Külföldi bázis esetében gyakorlatilag a napelem az egyetlen javasolt berendezés, hiszen az összes többi esetében lényegesen alacsonyabb megtakarítás, illetve a használat során lényegesen több biztonsági probléma lép fel. Természetesen nem megfelelő megoldás az, ha az alternatív energiahordozó felhasználására mint egyedüli forrásra gondolunk. Sok olyan körülmény lehet, amely negatívan befolyásolja a megújuló energiaforrás energiatermelő képességét. Ilyen probléma léphet fel egy napelem esetében, ha több egymás utáni napon is borult, csapadékos, vagy legalább erősen felhős az ég. Ilyenkor nem jut elegendő sugárzás a napelemekre, így nem képesek a megfelelő mennyiségű energia előállítására. Ezt a problémát csak úgy lehet kivédeni egyelőre – mivel sajnálatos módon a villamos energia tárolása kis helyen és egyszerűen még nem megoldható –, ha az alternatív energiaforrás teljesítményével azonos teljesítményű, fosszilis – jellemzően kőolajszármazék – energiahordozóval működő forrás áll üzemkész állapotban rendelkezésre. Ez azt jelenti, hogy a régi, jól bevált berendezéseket nem lehet kidobni, hiszen problémás esetben még mindig szükségünk lehet rájuk, ugyanakkor a tényleges energiatermelést célszerű átterelni az alternatív energiaforrások irányába.

			A hazai bázisok esetében a felhasználható energiaforrások köre lényegesen kibővül. Mindenképpen célszerű felhasználni ebben a körben mind a nap­kollektorok által kínált, fűtés és meleg víz előállítására alkalmas rendszereket, a szélerőműveket, amelyek az olcsó villamos energia előállítására alkalmasak, illetve – tekintve hazánk rendkívül gazdag termálvízkészletét – a geotermikus energia felhasználása is biztonságos megtérülést és jelentős fosszilisenergia-­megtakarítást tesz lehetővé.

			Itthon a biztonságot a meglévő elosztórendszerek jelentik, amelyekhez a bázisok kapcsolódnak, tehát az alternatív energiaforrások itthon a felhasznált energia költségének csökkentésére, illetve a környezetvédelem fokozására használhatók, de komolyabb beruházásokkal az energiatermelő képesség fokozásával nyereséget is lehet termelni a berendezések jó kihasználása esetén.

			Nem feledkezhetünk meg a biomassza, illetve a hulladékok feldolgozásából származó energiákról sem. Ezeknek a termékeknek a felhasználása is gyermekcipőben jár hazánkban, igen nagy potenciál van még tartalékként. Mindenképpen célszerű terveket készíteni arról, hogy a jelenleg meglévő fűtési és melegvíz-­rendszerek esetében a napkollektor és geotermikus energia felhasználásán túl mennyi ráfordítást jelent, ha a fosszilis anyagokkal történő hőtermelés helyett a biomassza (például a pellet), vagy akár a bázis területén keletkező hulladékok felhasználásával állítjuk elő a szükséges energiamennyiséget.

			Utolsóként a maradék két energiaforrásról is tegyünk említést. Sajnos ezek azok az alternatív energiaforrások, amelyeknek az alkalmazása nem célszerű, illetve nem lehetséges hazánkban. Az ország kontinentális fekvésének köszönhetően tengerparttal nem rendelkezünk, így az árapály-erőművek alkalmazása szóba sem kerülhet, ugyanakkor a sík területek nagy aránya miatt a folyók, vízfolyások esése igen szerény, így hozamukkal jelentős energiát előállító erőmű létesítése nem gazdaságos, főleg ha figyelembe vesszük azt is, hogy az utóbbi időben a meglévő folyók hozama is jelentős mértékben csökken a szárazság miatt.

			Összességében a napelemrendszerek telepítése az, ami feltétlen javasolt lenne a katonai egységek fosszilisenergia-szükségletének csökkentése és a jelentős költség­megtakarítás érdekében.

			2.11.6. A katonai ruházat vizsgálata228

			A ruházat vizsgálata minden szakmában elsőrendű követelmény kell hogy legyen. Kiérlelt szakirodalma van annak, hogy milyen követelmények mentén fejleszthető a munkaruházat. nem kivétel ez alól a katonai ruházat sem – amely egyfajta megközelítésben munkaruhaként is definiálható. Kutatómunkánk során, 2014-ben alapvetően az alábbi három típust vizsgáltuk a nyári, átmeneti és téli időszakra megadott viseletek közül:

			–a köznapi és a társasági öltözeteket;

			–az erdei hadi (gyakorló) öltözeteket;

			–a sivatagi hadi (gyakorló) öltözetet.

			A méréshez termikus műembert használtunk, amely a katona hőérzeti viselkedését modellezte. A téli és átmeneti mérések a PTE Épületgépészeti Tanszéke elé helyezett hűtőkonténerben, a nyári mérések a PTE Épületgépészeti Tanszékének hőérzeti laboratóriumában történtek (19. ábra).229 Mértük a környezet hőmérsékletét és páratartalmát, a levegő sebességét, valamint hőkamerás felvételeket is készítettünk. A mérések során csaknem 20 millió adatot rögzítettünk. Ez indokolta egy olyan Excel-alapokra fektetett program megírását, amely segít az adatok rendezésében és a számítások gyors és egyszerű elvégzésében.

			Az értékelőlap tartalmazza az adott öltözék leírását, a mérés körülményeit, a mérési eredményekből számolva az adott öltözék clo értékét, valamint a termikus műember fajlagos és összteljesítményét. Az értékelőlapokon diagramos formában megtalálható minden testrész fajlagos és összteljesítménye is, amelyből később az egyes ruhadarabok elemzése is elvégezhető.

			A vizsgálat során meghatároztuk az egyes öltözetekben lévő termikus mű­­ember fajlagos teljesítményét. Amennyiben a katona minden időszakban ugyanazt a tevékenységet végzi (a met értéke megegyezik), az öltözettől függetlenül a fajlagos teljesítményének állandónak kellene lennie. Fontosabb megállapításaink:

			–A gyakorló és a sivatagi öltözetnél a téli időszakban a műember fajlagos teljesítménye magasabb a vizsgált ruházatok átlagos fajlagos teljesítményénél. Ahhoz, hogy a termikus műember termikus egyensúlyban legyen (PMV = 0, vagyis komfortosan érezze magát), teljesítménytöbbletre volt szükség. Ebben az esetben PMV < 0, vagyis a katona fázott. Amennyiben az adott ruházatban valamilyen tevékenység végzését feltételezzük, vagyis az aktivitás értéke 1,8–2,0 met, a termikus egyensúly ismét beáll.

			–A gyakorló és a sivatagi öltözetnél a nyári időszakban a műember fajlagos teljesítménye alacsonyabb a vizsgált ruházatok átlagos fajlagos teljesítményénél. A termikus műember ahhoz, hogy termikus egyensúlyban legyen (PMV = 0, vagyis komfortosan érezze magát), kevesebb teljesítményre lett volna szükség. Ebben az esetben PMV > 0, vagyis a műembernek melege volt. A termikus műember nem képes verejtékezésre, míg az emberi szervezet ebben az esetben a felesleges hőtermelést verejtékezés útján adja le.

			–A gyakorló és a sivatagi öltözetnél az átmeneti időszakban a mérési adatok az átlagos fajlagos teljesítmény körül vannak, vagyis beállt a termikus egyensúly.

			–A köznapi és társasági öltözeteknél a mérési adatok az átlagos fajlagos teljesítmény körül vannak, vagyis beállt a termikus egyensúly.

			–A szél hatása a teljesítmény növekedését eredményezi, vagyis ebben az esetben télen az öltözet clo értékét vagy a tevékenység fokozását (met-érték növelése) kell biztosítani a termikus egyensúly beállásához. Nyáron a szél hatására a műember termikus egyensúlyba került.

			19. ábra. Munkában a termikus műember

			Forrás: a szerző felvétele

			A fenti megállapítások a megadott öltözet egészére vonatkoznak, nem tartalmazzák az egyes ruhadarabok önálló vizsgálatát.

			A termikus műemberrel végzett méréseket néhány esetben összehasonlítottuk az élő alanyok bevonásával végzett mérésekkel. Ezekben az esetekben az élő alanyos mérések összességében igazolták a termikus műemberrel végzett mérési eredményeket. A vizsgálatok az egyes ruhadarabokról is adtak további információt, amelyek a kutatások folytatásához szolgálhatnak kiindulásul.

			Az egyes ruhatípusok különböző változatokra lettek szétosztva hőmérsékletek alapján. Ezek a hőmérsékletek, amelyeknél a mérések történtek, magukban foglalják a nyári, az átmeneti és a téli viseleteket is. A mérések során a téli időszakot –20 °C-tól egészen 0 °C-ig, az átmeneti időszakot 0 °C-tól +15 °C-ig, valamint a nyári időszakot +15 °C-tól egészen +30 °C hőmérséklethatárig értjük. A legalacsonyabb mérési hőmérséklet −20 °C, a legmagasabb pedig +30 °C volt a mérés során. 

			A katonai ruházattal szembeni követelmények igen sokrétűek, a legösszetettebb követelményeknek kell megfelelnie. A következőkben Halász Marianna megállapításait ismertetjük, amelyeket a mérési jegyzőkönyv tanulmányozása során vetett papírra.230 

			–A katona ruházatfiziológiai komfortjának biztosítása akár szélsőséges külső klimatikus viszonyok és a legkülönbözőbb intenzitású tevékenységek mellett. Ezek a tevékenységek az órákon keresztüli mozdulatlan rejtőzködéstől az élsportolókhoz hasonló teljesítményt igénylő tevékenységekig terjedhetnek úgy, hogy közben a katonának nincs lehetősége átöltözni. 

			–A katonai ruházat egy speciális munkaruha. Kialakítása feleljen meg a benne végzett tevékenységnek (haderőnemi és fegyvernemi) és a szokásos munkavédelmi szempontoknak, legyen megfelelő az álcázóképessége, legyen praktikus. 

			–Az összetett katonai tevékenységnek megfelelően a ruházat legyen ergonómiailag megfelelő: legyen kényelmes, testre illő (méretproblémák!), könnyű, hajlékony, ne akadályozza a mozgást és a testi funkciókat, legyen könnyen fel- és levehető. 

			–Ne legyen egészségre ártalmas, ne legyen hajlamos elektrosztatikus feltöltődésre, kellemes legyen a bőr számára, mozgás közben ne dörzsölje, sebesítse ki a bőrt, alapanyaga és a festéshez, kikészítéshez, mosáshoz alkalmazott vegyi anyagok ne legyenek egészségre károsak, és ne váltsanak ki allergiás reakciót. 

			–Feleljen meg az esztétikai követelményeknek, fejezze ki az MH-hoz tartozást. 

			–Feleljen meg higiéniailag, legyen könnyen tisztítható, lehetőleg mosható, karbantartható. 

			–Legyen megfelelő a tartóssága, azaz a mechanikai szilárdsága, kopás­állósága, mosásállósága, színtartása, maga az alapanyag elegendően jól álljon ellen a hő, a nedvesség, az UV-sugárzás, a mikroorganizmusok (például gombák) hatásának. 

			–A katonai ruházatnak egyúttal védelmi funkciókat is be kell töltenie. A lehetőségekhez képest védjen minden olyan külső hatástól, amelyeknek a katonák ki lehetnek téve, például mechanikai hatások, homokvihar, élősködők, rovarok, férgek, kígyók, vegyi anyagok (savak, lúgok stb.), tűz, UV-sugárzás, elektromos áram. 

			20. ábra. A mérési képernyő

			Forrás: Magyar et al. (2014): i. m.

			A katonai ruházat fiziológiai megfelelősége rendkívül fontos. Nem várható jó teljesítmény a katonáktól, ha a hideg miatt lefagy a kezük és a lábuk, vagy a meleg miatt nem képesek a feladatukra összpontosítani. A fiziológiai komfortot még szélsőséges időjárás mellett is biztosítani kell a számukra. 

			A katonai ruházattal szemben támasztott követelmények közül azonban csak az egyik, hogy a ruházat legyen fiziológiailag megfelelő. Ennek a követelménynek a teljesítését össze kell hangolni a többi követelménynek való megfeleléssel. 

			Sajnos az ergonómiai, a tartóssági és legfőképpen a védelmi szempontok sokszor ellentétben állnak a ruházatfiziológiai szempontokkal, így a katonai ruházat kialakítása során kompromisszumokra van szükség. A cél tehát az, hogy úgy próbáljuk meg a katonai ruházat fiziológiai megfelelőségét javítani, hogy közben a többi követelménynek való megfelelés – elsősorban azok, amelyek a katona biztonságát szolgálják – is teljesüljön (20. ábra). 

			2.11.6.1. Az ergonómiai szempontok összefüggése a ruházatfiziológiával 

			Ergonómiai szempontból a ruha legyen kényelmes, testre illő, könnyű, hajlékony, ne akadályozza a mozgást és a testi funkciókat, legyen könnyen fel- és levehető. 

			A kényelem szempontjából nagyon fontos, hogy a ruha anyaga hajlékony, lágy legyen. Minél merevebb, keményebb a ruha anyaga, annál nehezebb benne mozogni. Ez alapvetően attól függ, hogy az anyag milyen tulajdonságú szálakból áll, milyen a kelme struktúrája, és hogy az anyag milyen kikészítő eljárásokon ment keresztül. A hajlékonyságot befolyásolja továbbá az is, hogy a konfekcio­nálásnál milyen technológiai eljárásokat (például varrástípusok, ragasztások, bélelések) alkalmaztak. 

			A hajlékonyság összefügg az anyag vastagságával is. Minél vastagabb az anyag, általában annál nagyobb a hajlítással szembeni ellenállása. Itt máris előkerül a réteges öltözködés kérdése. A réteges öltözködésnek sok előnye van, de van hátránya is. Sok réteg esetén megnő a ruházat vastagsága, ami javítja a hőszigetelő képességet, de rontja a ruházat hajlékonyságát. A sok rétegnek következménye lehet, hogy a végén már alig lehet benne mozogni. Tehát úgy kell a ruházat hőszigetelő képességét fokozni, hogy az ne rontsa a ruha hajlékonyságát. 

			A könnyű mozgás érdekében a ruházatnak a lehető legkönnyebbnek kell lennie. Tehát úgy kell a ruházat hőszigetelő képességét javítani, hogy az ne növelje az öltözék súlyát! 

			A testreillőség nem csak esztétikai kérdés. A ruházat kényelme szoros összefüggésben van annak testreillőségével. A katona ruhája nem lehet teljesen testre feszülő, de túl bő sem. A túl szűk ruha akadályozza a mozgást és a testi funkciókat. A szűk ruha az állandó feszülés miatt sokkal gyorsabban elhasználódik, tönkremegy. A szűk ruha nyáron meleg, télen hideg, mert nincs alatta levegőréteg. A túl bő ruha szintén akadályozza a mozgást, és növeli annak kockázatát, hogy a ruha valamibe beleakad, ezért balesetveszélyes. A túl bő ruha ruházatfiziológiailag sem jó, mert kiszökik alóla a test által felmelegített levegő. A testreillőség nagymértékben javítható rugalmas anyagok alkalmazásával. 

			A testreillőség nagyon fontos a lábbeli és a kesztyű esetében is. A lábbeli fejrészében akkora helynek kell lennie, hogy a katona könnyedén meg tudja mozgatni a lábujjait. Így több a szigetelő levegő, és a mozgás is segít, hogy a láb kevésbé fázzon. Hasonlóképpen, a kesztyű sem lehet szoros, a kesztyűben is szabadon kell tudni mozgatni a kezet. Az egyujjas kesztyű ebből a szempontból is jobb az ötujjasnál. 

			Fontos ergonómiai szempont az is, hogy a ruha legyen könnyen fel- és levehető. Ez nem egyszerűen kényelmi kérdés, sok esetben a biztonságot szolgálja. A könnyű fel- és levehetőség a testi szükségletek elvégzése szempontjából is fontos. A könnyű fel- és levehetőség elsősorban az egyes ruhadarabok szabásától, az öltözékdarab záródási megoldásától függ, továbbá attól, hogy az öltözék hogyan van részekre tagolva, és hány darabból áll. 

			Télen, amikor egy réteg ruhát a többi réteg és a cipő levétele nélkül szeretnénk levenni, jelentősége lehet egy olyan speciális zárási megoldásnak, amely ezt megkönnyíti. Ilyen lehet például, ha a nadrág két szára az oldalán vagy az elején végig cipzárral nyílik. 

			Itt megint előkerül a réteges öltözködés kérdése. A túl sok réteg azt jelenti, hogy a katonának sok ruhadarabot kell egymás tetejére felvennie. A rétegek egymásra húzása rendszerint nem könnyű, mert általában tapadnak egymáshoz. Figyelni kell arra is, hogy a rétegek lehetőleg felesleges redők, gyűrődések nélkül rendeződjenek egymásra, ugyanis ezek később nyomhatnak. Például több zokni használata esetén, ha gyűrődés marad a zoknin, akkor az feltörheti a lábat. Ezért az öltözék rétegeinek kialakítása során nagy figyelmet kell fordítani arra is, hogy azok könnyen fel- és levehetők legyenek. 

			Az egymást követő ruharétegeknek méret szempontjából is össze kell illeniük. A felsőbb rétegeknek mindig annyival bővebbnek kell lenniük, hogy az alattuk lévő rétegek kényelmesen elférjenek, viszonylag könnyen egymás fölé felvehetők legyenek. Fontos, hogy a felső rétegek ne nyomják össze az alsókat, ugyanis ez csökkenti a bezárt légréteg vastagságát, csökkentve ezzel a ruházat hőszigetelő képességét. Ezzel elveszítjük egy részét annak, ami miatt egyáltalán a több réteget alkalmaztuk. Az összenyomódás hőhidakat is okozhat, ami megint csak a nagyon összenyomott helyeken a hőszigetelő képesség további romlását okozhatja. Az összenyomódott rétegek ráadásul egyre merevebbek, csökkentve ezzel a ruházat hajlékonyságát. 

			A záródási megoldások mindegyikének vannak előnyei és hátrányai, rendszerint alkalmazási területtől függ, melyiket célszerűbb alkalmazni. A reverzibilisen zárható-nyitható lehetséges megoldások: gomb, kapocs, patent, zsinór, fűző, húzózár, gumírozás, tépőzár. Előnyeik és hátrányaik ismertek. Kiemelve a két utolsó megoldást: a gumi nagyon rugalmas és gyors zárást tesz lehetővé, működésének biztonságát a minőség garantálja, jó minőségű és a megfelelő méretre, jól konfekcionált gumi nem hagy cserben. A tépőzár is nagyon gyors működést biztosít, bár a zárást mindig gondosan pozicionálni kell. Előnye, hogy segítségével nem csak pontszerű vagy vonal menti zárást lehet megoldani, hanem felületeket is össze lehet vele bontható módon erősíteni. Hátránya, hogy a kampós fele nemcsak az ellendarabba tud belekapcsolódni, hanem minden, kicsit lazább szerkezetű textíliába is. Ezenkívül bizonyos helyeken kellemetlen lehet, hogy az anyaga a ruházati textíliákhoz képest merev és durva. Hátrány lehet továbbá az is, hogy a tépőzár vastag, tehát például felületek összeerősítésekor jelentősen megnöveli az összeerősített rétegek vastagságát. Alkalmazásakor érdemes nagy figyelmet fordítani arra, hogy a szélei kellően el legyenek dolgozva, megakadályozva ezzel esetlegesen, hogy a bőrt dörzsölje, vagy éppen a ruha más részeit koptassa. Sajnos helyette más olyan megoldás, amely felületeket bonthatóan kapcsol össze, nem ajánlható. Felületek reverzibilisen nem bontható egyesítésére szolgál a ragasztás és a varrás. A varrás persze többnyire nyom nélkül felbontható, de ha a kapcsolatra ismét szükség van, akkor a kapcsolatot a varrással újra létre kell hozni. A ragasztás viszont nem bontható fel nyom nélkül, a ragasztó maradványai sosem távolíthatók el teljesen. 

			2.11.6.2. A védelmi szempontok és a ruházatfiziológia összefüggése 

			A ruházatnak a katonát a lehetőségekhez képest minden lehetséges külső hatástól védenie kell, legalábbis amennyire ez egy nem speciális védőruházattól elvárható. Ezek a védelmi funkciók viszont csak akkor működhetnek, ha a katona testét ruházat fedi. Sajnos a védelmi funkció és a meleg időben kellemes, laza ruházat ellentétes kívánalmak. Minél inkább laza a katona ruházata meleg időben, annál kevésbé tudja betölteni a védelmi szerepét. 

			Védenie kell a ruházatnak a katonát először is a mechanikai hatásoktól. Ezért nagyon fontos, hogy a ruha anyaga, vagy legalábbis az öltözék külső rétegének az anyaga, valamint a konfekcionálásnál felhasznált varrócérna és egyéb összeerősítő elemek is megfelelő mechanikai szilárdsággal rendelkezzenek. A mechanikai szilárdság fontosabb összetevői: szakítószilárdság, vágással, szúrással szembeni ellenállás, repesztéssel szembeni ellenállás, kopásállóság. 

			Fontosak a ruházat anyagának a felületi tulajdonságai is, mint például a felületi egyenlőtlenség és a súrlódási tényező. Ha a felület nagyon egyenlőtlen, az veszélyes lehet, mert növeli annak az esélyét, hogy a kelme valamibe beleakadjon. A felületi súrlódási tényezőtől függ, hogy a ruha másik ruharéteghez vagy más környezeti tárgyakhoz hozzáérve milyen mértékben fog azokhoz tapadni. Ebben a tekintetben ismét az arany középút javasolható. Sem a nagyon tapadós, sem a nagyon csúszós anyagfelület nem előnyös, mindkettő okozhat kellemetlenséget. 

			A katonának a feladatát gyakran természeti környezetben kell ellátnia, ahol meg kell birkóznia veszélyes élőlényekkel is. Egyszerűbb a harcot felvenni a látható méretű ellenfelekkel, nehezebb viszont a kicsikkel vagy az alattomban támadókkal, mint például élősködők, rovarok, férgek, kígyók. Ezek ellen is védelmet kell nyújtania a ruházatnak. A védelmet a behatolásukkal szemben egyrészt magának a ruhának a kellően erős, sűrű és vastag anyaga, másrészt az öltözék megfelelő kialakítása nyújtja. Ebből a szempontból a ruházatnak a lehető legzártabbnak kell lennie, hogy ezek az élőlények ne tudjanak a ruha alá bejutni. Zárni kell tehát a ruhát a csuklónál, a bokánál és a nyaknál. Ez a szoros zárás pont a meleg időjárás mellett a legfontosabb, mert ezek az élőlények is akkor a legaktívabbak. 

			A katona ruhájának lehetőleg ellen kell állnia vegyi anyagoknak is. Vegyi ellenálló képesség szempontjából a természetes szálaknál előnyösebbek lehetnek egyes szintetikus polimerekből készített szálas anyagok, bár ezek teljesítő­képességük arányában drágábbak is. 

			A katonák tevékenységük közben sokkal inkább tűzveszélynek lehetnek kitéve. Ebből a szempontból különösen megfontolandó, hogy a közvetlenül a testfelületükön viselt ruha hogyan viselkedik tűz hatására. A legjobb persze az lenne, ha a ruha anyaga egyáltalán nem gyulladna meg, és nem is olvadna meg. Az ezen követelményt teljesítő, különleges polimer anyagok viszont ruházat­fiziológiai szempontból nagyon kedvezőtlenek és drágák. Mivel a katonák esetében a tűz veszélye azért sokkal kisebb, mint például a tűzoltók esetében, nem indokolt állandó jelleggel ilyen szintű védelmet nyújtó ruházat viselése. Amit azonban érdemes megfontolni, az az, hogy ha a testfelületen közvetlenül szintetikus, hőre lágyuló polimer anyagból (például polipropilén, poliamid, poliészter) készült ruha van, akkor az tűz esetén nemcsak meg­gyulladva okozhat sérülést, hanem elérve olvadáspontját, megolvadhat, és beleolvadva a bőrbe végzetes károsodást okozhat. Ebből a szempontból a természetes anyagok, mint például a pamut, ugyan meggyulladhatnak, de mégis kisebb károsodást okoznak, mint a megolvadó polimer anyag. Ebből a szempontból szerencsésebb pamut fehérneműt viselni. 

			Az éghajlatváltozással összefüggő komoly veszélyt jelent a növekvő UV-­sugárzás. Szerencsére a bőrt az átlagos ruházat már megvédi az UV-sugárzástól, de ehhez az szükséges, hogy a testfelület ruhával legyen befedve, és a fénytől védő kalap is legyen a katona fején. Ebből a szempontból is lényeges a kellően zárt ruházat. 

			Veszélyt jelenthet még a katonára nézve az elektromos áram. Szerencsére az általában ruhaanyagként használt anyagok elektromosan szigetelnek. Ez az elektromos szigetelőképesség azonban megszűnik, ha a ruházat vizes lesz. A ruhaanyagok ruházatfiziológiai szempontból előnyös tulajdonsága, hogy a vizet képesek felszívni, viszont mint tudjuk, a víz vezeti az áramot, így a vizes ruha is. 

			Problémásak lehetnek a szintetikus alapanyagok. Az elektrosztatikus feltöltődés akkor veszélyes, ha gyúlékony anyag van a közelben, amely az elektrosztatikus feltöltődésből keletkező szikra hatására meggyulladhat vagy felrobbanhat. Ezért fontos, hogy a katonai ruházat ne legyen hajlamos statikus feltöltődésre. 

			Sajnos a védelmi követelmények teljesítése sokszor nem előnyös ruházatfiziológiai szempontból. Az a ruha, amelyik védelmi szempontból megfelelő, az nyáron nem eléggé szellős és laza. Megfontolandó lehet, hogy megéri-e a védelmi követelményekből engedni, és ezzel javítani a ruházatfiziológiai megfelelést. 

			2.11.6.3. A tartóssági szempontok és a ruházatfiziológia összefüggése 

			A katonai ruházatnak észszerű mértékben tartósnak is kell lennie. A tartósságot jellemzi a mechanikai szilárdság, a kopásállóság, a mosásállóság, a színtartás, a hővel, a nedvességgel, az UV-sugárzással és a mikroorganizmusok (például gombák) hatásával szembeni ellenállás. A katona biztonsága szempontjából is fontos, hogy a ruhája sokáig megőrizze az eredeti tulajdonságait. A tulajdonságok romlását okozza a mindennapi viseléssel és a mosással járó igénybevétel, és főként az UV-sugárzás hatására mechanikai igénybevétel nélkül is bekövetkező öregedés. Számít természetesen, hogy milyen alapanyagokat használunk. Minél jobb tulajdonságú anyagból készítjük a ruhát, annál később következik be olyan mértékű tulajdonságromlás, amely a ruhát már használhatatlanná teszi. Nem tudjuk befolyásolni a viseléssel járó igénybevételt és a ruhát érő UV-sugárzás mennyiségét, de választhatunk olyan alapanyagot, amely ezeket az igénybevételeket jobban bírja. 

			A tartósságot befolyásolhatja a konfekcionálás technológiája is. Fontos, hogy a varráshoz megfelelő minőségű, kellően szilárd, színtartó varrócérnát használjanak, és a varrandó anyaghoz és a cérnához a megfelelő varrótűt alkalmazzák. Ha a ruha jellemzően a varrások mentén megy tönkre, érdemes a varrás­technológiát átvizsgálni. 

			A varrástechnológia más módon is befolyásolhatja a tartósságot és a kényelmet. Ha például a nadrágot az erős koptató igénybevételnek kitett részeken, így a nadrág hátsó szárát a láb közötti részen, első szárát pedig a térdnél egy plusz anyagréteggel megerősítik, felemás lehet az eredmény. Előny, hogy a megerősített rész jobban ellenáll a nyúlásnak, és így lassabban megy tönkre, valamint hogy a koptató igénybevétel hatására kialakuló lyukadás a két réteg miatt később lesz nyilvánvaló. Ami viszont hátrány, hogy a két réteg miatt a varrások nagyon megvastagodnak, ettől sokkal merevebbek, sokkal jobban kiemelkednek a kelme felszínéből, és ezek miatt sokkal inkább ki vannak téve a koptatásnak. 

			Sajnos a tartóssági követelmények teljesítése sokszor nem előnyös ruházat­fiziológiai szempontból. Az a ruha, amelyik kellően tartós, az általában nyáron nem eléggé szellős és laza. Megfontolandó lehet, hogy a tartóssági követelményekből engedve javítható lenne a ruházatfiziológiai megfelelés, ami persze azzal járna, hogy a ruházatot gyakrabban kellene cserélni. A kérdés az, hogy mi fontosabb, a katona jó közérzete vagy a ritkább ruhacsere miatti anyagi megtakarítás. 

			2.11.6.4. A ruházat fiziológiai funkciói 

			A ruházat fiziológiai feladata, hogy olyan mikrokörnyezetet teremtsen a test számára, amelyben a test biztosítani tudja állandó hőmérsékletét és közvetlen környezetének állandó páratartalmát. Ehhez a ruházatnak biztosítania kell a megfelelő hőszigetelést és a belső pára kieresztését, valamint akadályoznia kell a külső nedvesség bejutását. 

			Az emberi test úgy van kitalálva, hogy hőmérsékletét nagyon kicsi ingadozással állandó értéken kell tartania. Eközben a bőrön keresztül több-kevesebb párát bocsát ki, amit normál körülmények között nem is érzékelünk, csak akkor, ha a párát át nem eresztő mikrokörnyezetbe kerülünk (például egy polimer fóliából készült esőkabát). Ha a környezet és a ruházat megfelelő mikroklímát biztosít, akkor nyugalmi helyzetben a test biztosítani tudja normális hőmérsékletét, nem fázik, nincs melege, és párakibocsátása is átlagos, nem izzad. 

			Meleg környezetben, amikor a ruházattal nem lehet megvalósítani az ideális környezeti hőmérsékletet, akkor a test izzadságot választ ki, amelynek segítségével hűti magát. Ha nincs más lehetőség a test hűtésére, akkor ez az izzadság szükséges, különben a test túlmelegedne. 

			A test mozgás közben – a mozgás intenzitásától függő mértékben – több hőt termel, mint nyugalmi helyzetben. Ha ez a termelt hő a test túlmelegedését okozná, akkor ez ellen a test izzadással védekezik. Ez meleg időben, amikor testmozgás nélkül is izzadnánk, nem probléma, de olyan hőmérsékleti viszonyok mellett, amikor testmozgás nélkül nem izzadnánk, gondot okozhat. Az izzadság feladata, hogy párolgása révén a felesleges hőmennyiséget elvezesse. Ezt a funkciót azonban a test nem tudja kellően szabályozni, ugyanis a mozgás intenzitásának csökkenésekor és a test normál hőmérsékletének elérésekor az addig el nem párologtatott izzadság a test túlhűtését eredményezheti. Ezért, de csakis ebben az esetben szükséges az izzadságnak a testfelületről való elvezetése. Ha más esetben is elvezetjük a testfelületről az izzadságot, akkor az nem tudja betölteni a feladatát, azaz nem tudja hűteni a testet. 

			Általában olyan alsónemű viselését érezzük kellemesnek, amelyik a párát, nedvességet képes felszívni. Ilyen alapanyagok a pamut, a len, a gyapjú, a hernyó­selyem és a cellulóz átalakításával készített mesterséges szálak, mint a viszkóz, a modal, a lyocell, a rayon stb. A természetes szálak közül a pamut általánosan alkalmazható. A len sima felülete miatt csak nyári viseletre ajánlható, de akkor nagyon jó. A gyapjú kiváló hőszigetelő és nedvszívó. Közvetlen testfelületen való viselésre azonban mégsem ajánlható, mert egyrészt a mosása, tisztítása különleges odafigyelést igényel, másrészt sok ember nem bírja közvetlenül a testén viselni, ugyanis a szálvégek izgatják a bőrt, szúrnak. A hernyóselyem szintén kiváló hőszigetelő és nedvszívó, alkalmazását a különleges kezelési igény és magas ára korlátozza. A cellulózalapú mesterséges szálak viszont a pamuthoz hasonlóan kiválóan alkalmasak alsónemű készítésére. 

			A ruházatnak a csapadéktól is védenie kell a testet. A csapadékkal az a baj, hogy ha nem védekezünk ellene, akkor felszívódik a ruhába. Ezáltal egyrészt nehezebb lesz a ruha, másrészt az elpárolgáshoz a testtől vonja el a hőt, ami a test lehűléséhez, fázáshoz vezet. Ez még meleg időben is probléma lehet, mert a csapadékkal érkező túl sok nedvesség ekkor is a test túlhűléséhez vezethet. 

			Összességében a ruházat fiziológiai funkcióit az alábbi három pontban foglalhatjuk össze: 

			–hőtartó képesség; 

			–csapadéktól való védelem képessége; 

			–izzadságelvezető, páraáteresztő képesség. 

			2.11.6.5. Ruházat extrém hideg időjárásban 

			Extrém hideg az időjárás, ha a hőmérséklet tartósan −5 °C alatti. Extrém hideg időjárásban a ruházat feladata a test hőmérsékletének a megőrzése, a test melegen tartása, a csapadékból származó nedvesség ruhán kívül tartása, valamint az esetlegesen megjelenő izzadságnak a testfelületről való elvezetése. Bonyodalmat okoz, hogy a külső körülmények változhatnak a napsütés és a légmozgás intenzitásának változása és valamilyen csapadék előfordulása miatt, továbbá hogy a katona belső hőtermelése és izzadása is erősen változik a mozgás intenzitásának változásával. Meg kell oldani tehát a ruházat melegítő képességének, csapadéktól való védőképességének és izzadságelvezető, páraáteresztő képességének bizonyos határok közötti, menet közbeni, egyszerű szabályozhatóságát. 

			A ruházat hőszigetelését valójában nem a ruha szálai biztosítják, hanem a ruha szerkezetébe bezárt levegő, hasonlóképpen ahhoz, ahogy a kétrétegű ablak esetében is a két ablakréteg közé bezárt levegő szigetel. A feladat tehát az, hogy a ruha szerkezetébe minél több levegőt zárjunk be, így a ruha tömegének növelése nélkül tudjuk a hőszigetelő képességét növelni. Több levegő bezárásának lehetőségei: 

			–Hullámos elemi szálakból készíteni a kelmét. A hullámos szálak laza, terjedelmes kelmeszerkezetet eredményeznek, amely sok levegőt zár magába. Ilyen például a puha gyapjúpulóver, de ilyen a mesterséges szálból készülő polár pulóver és a könnyű kabátok béléseként alkalmazott laza, vattaszerű kelme is. 

			–Másik lehetőség a különleges keresztmetszetű mesterséges szálak alkalmazása. Ez a keresztmetszet lehet például üreges, vagy olyan, amelyik a szál felületének bordázottságát eredményezi, ami miatt a szálak nem tudnak teljes felületükkel egymáshoz simulni. Az ilyen különleges szálakból készített kelmék esetében a szálak üregében és a szálak között több levegő fog elhelyezkedni.

			–Egy további lehetőség az üreges kelmeszerkezet, amelyet szövéssel vagy kötéssel is meg lehet valósítani. Ezt úgy kell elképzelni, mintha két szövött vagy kötött kelmeréteg közé kellő sűrűségben távtartó pálcákat helyeznénk el. A valóságban ezek a távtartó pálcák a kelmestruktúra részei, de olyan szálakból vannak, amelyek alakjukat rugalmasan megtartják, és rugók módjára biztosítják a két kelmeréteg állandó távolságát. Ez a kelmeszerkezet persze nemcsak a hőszigetelő képesség növelésére, hanem például ütközés csillapítására, vagy éppenséggel az intenzívebb légcsere lehetőségének a megteremtésére is alkalmazható. Az üregek akár szilikonolajjal is feltölthetők, és ezáltal még jobban képesek az ütések, ütközések hatását tompítani. 

			–Több réteg ruha alkalmazása is megfelelő megoldás lehet, mivel a rétegek között több levegő helyezkedik el. Ennek különös előnye az előzőekhez képest, hogy a rétegek száma könnyen változtatható, és ezzel a ruházat hőszigetelő képessége jól szabályozható. 

			Fontos az is, hogy ezek a sok levegőt tartalmazó rétegek kellően ellenálljanak az összenyomásnak, ugyanis ha összenyomódnak, akkor elveszítik hőszigetelő képességük jelentős részét. Ez különösen olyan helyeken következhet be, ahol a ruha viselés közben a testre feszül, ezért úgy kell az ilyen ruhákat megtervezni, hogy elkerülhető legyen a ruha feszülése, és ezáltal a hőszigetelő réteg ellapulása. 

			A bezárt levegőt azonban ott is kell tartani, ha a hőszigetelés a cél. Ezért ezzel párhuzamosan szükség van egy olyan külső rétegre, amelyik gátolja az intenzív légcserét, azaz rossz a légáteresztő képessége. Ez különösen akkor fontos, ha a külső környezetben intenzív a légmozgás, azaz szél van. Ennek a rossz lég­áteresztő képességű külső rétegnek azonban megfelelő mértékben lehetővé kell tennie a test által kibocsátott pára és az esetlegesen keletkező izzadság távozását is. Ilyen felépítésű például az amatőr síelők ruházata is. 

			A téli ruházat hőszigetelő képességének szabályozása fontos feladat. A hő­­szigetelő képesség szabályozható a viselt ruharétegek számával is. Komplexebb megoldás azonban, ha nem a hőszigetelő réteg vastagságát változtatjuk, hanem inkább a külső réteg légáteresztő képességét. Ha melegünk van, és a külső réteg légáteresztő képességét növeljük, akkor ezzel a hőszigetelő rétegbe bezárt levegő intenzívebb cseréjét és a pára intenzívebb távozását tesszük lehetővé, ha viszont fázunk, akkor a légáteresztő képesség csökkentésével pedig akadályozzuk a már felmelegedett levegő cseréjét. Ezt a szabályozást egy vagy több, vékony, könnyű, a légáteresztést akadályozó és akár vízlepergető tulajdonságú anyagból készült, könnyen le- és felvehető külső ruharéteggel meg lehet oldani. Ez a megoldás lehetővé teszi, hogy menet közben a belső hőszigetelő rétegeket ne kelljen változtatni. 

			Ilyen külső réteg készülhet például mikroszálas szövetből. A mikroszálas anyagban a szálak szokásosnál kisebb átmérője miatt sokkal kisebbek a pórusok, mint a normál szálak esetében. Fontos, hogy a mikroszál anyaga maga ne legyen nedvszívó. A kisebb pórusok csökkentik a légáteresztő képességet, de nem szüntetik meg, mint egy folytonos vízzáró réteg, viszont kívülről a vízcseppek a kicsi pórusokon nem tudnak behatolni, így a kelme a vizet lepergeti, belülről a párát viszont kiengedi. A mikroszálas szövetek további előnyei, hogy könnyűek és hajlékonyak, szükség esetén könnyen felvehetők, vagy éppen el­csomagolhatók, és kis helyen elférnek. 

			A műemberes és élőalanyos mérések során gyakran előfordult, hogy a hát és a kar fázott. Ebben az esetben megoldás lehet, hogy még egy hosszú ujjú felső réteget vesz fel a katona a felső réteg alá. Ha az öltözékben van kabát, akkor a kabátba meleg bélést kell beletenni, vagy a meleg bélést ki kell egészíteni, de csak a hátába és a felső ujjába (az ujjának a külső, a testtől távolabbi részébe). Az elejébe azért nem kell, mert a kabátok elejében nemcsak a selyembélés van, hanem a kabát elejének a kidolgozása során ebbe a részbe merevítő vászonbélést is tesznek. Emiatt az eleje eleve vastagabb és így melegebb. 

			Hőszigetelés szempontjából speciális a fej, a kéz és a láb helyzete. A test ugyanis elsősorban a törzsben elhelyezkedő létfontosságú szerveket igyekszik megfelelő hőmérsékleten tartani. Ha fogy a szervezet fűtőképessége, akkor a kevésbé fontos perifériák, mint a kéz, a láb és például a fül és az orr fűtését csökkenti. Tehát nem elég, hogy ezek a testrészek egyébként is hamarabb lehűlnek, mint a test többi része, fázás esetén még a test is ezeknek a testrészeknek a melegellátását csökkenti. Ezért különösen fontos ezeknek a perifériális testrészeknek a melegen tartása. Mínusz fokokban nem viselhet a katona általános célra készült bakancsot. Feltétlenül szükséges kifejezetten téli viseletre tervezett lábbelit készíttetni. Létezik olyan polimer habbal hőszigetelt bakancs, amelyikben nem fázik a láb. A jó hőszigetelés ismérve például az, hogy az ilyen lábbelin nem olvad el a hó. Ha fontos a katona fiziológiai komfortja, akkor be kell szerezni a megfelelő lábbelit. Hasonló a kesztyű ügye is. Megfagyott kézzel nem lehet finom kézmozgást végezni. A kéz melegen tartására is találtak már ki ügyes megoldásokat. Például egy alap ötujjas kesztyűvel összeépítenek egy az ujjakra ráhajtható egyujjas kesztyűt. Ha a katonának használnia kell az ujjait, akkor felhajtja az egyujjas részt, ha már nem kell, akkor újra az ujjaira hajtja a második réteget. Egy biztos, a kéz melegen tartása ötujjas kesztyűvel nem lehetséges. Feltétlenül szükséges, hogy az ujjak együtt legyenek tartva és melegítsék egymást, ez pedig csak egyujjas kesztyűvel lehetséges. 

			Bármilyen jól is öltözött fel a katona a hideg ellen, ha hosszabb ideig kell a terepen tétlenül tartózkodnia hideg időjárás esetén, további védelemre lesz szüksége. Ha nincs nála sátor és hálózsák, akkor megfontolandó, hogy legyen nála egy olyan melegen tartó takaró, mint amilyet a mentősök használnak a lehűlt páciensek betakarására. Tudomásom szerint ez egy viszonylag vékony, könnyű, de nagyon meleg takaró. Legalább egy ilyen lehetne a katona felszerelésében, amivel javíthatná az esélyeit, ha kint ragad a hideg éjszakában a terepen. 

			A csapadéktól való védelemre Goretex membrános kabátot rendszeresítettek. A Goretex membrán működése hasonló a mikroszálas szövet működéséhez. A membrán kicsi nyílásain a vízcsepp nem tud behatolni, viszont a párában lévő önálló vízmolekulák kiférnek, és így távozni tudnak. A kérdés csak az, hogy a kabát membránon kívüli rétege milyen anyagból készült. Ennek a külső rétegnek, amely az esővel közvetlenül érintkezik, olyan anyagból kell lennie, amelyik a vizet nem szívja fel és nem zárja magába. Ha ez nem ilyen, akkor a külső réteg által megkötött víz miatt a kabát súlya jelentősen megnőhet annak ellenére, hogy a kabát belülre nem engedi be a vizet. Érdemes lenne esővédő kabátként és nadrágként egy mikroszálas szövetből készült kabátot és nadrágot kipróbálni. Ezeknek további előnye lenne, hogy a hó is lepereg róluk.

			Az izzadságelvezető, páraáteresztő képesség, mint ahogy erről már korábban szó volt, a téli ruházatnál is fontos. Elsősorban a ruházat külső rétegének a légáteresztő képességét célszerű szabályozni. Ezzel szabályozható a ruházat légcseréje, párakieresztő képessége és egyúttal a hőszigetelő képessége is, így akár meg is akadályozható az, hogy a katona egyáltalán megizzadjon. Ha az izzadás mégis bekövetkezik, a nedvességet célszerű a testfelületről elvezetni, mert mivel a párolgás gátolva van, a hűtőfunkció nem igazán tud teljesülni. Ha viszont a testfelületen marad, nem tudván elpárologni kellemetlen érzést okoz. Két lehetőség van. Az egyik az, hogy a fehérnemű jó nedvszívó legyen, és szívja fel a keletkezett izzadságot. Ez esetben azonban a nedvesség a testfelület közelében marad, és a hőmérséklet csökkenése esetén a test túlhűlését okozhatja. A másik lehetőség, hogy a fehérnemű anyaga két rétegből álljon. A test felőli réteg olyan szálas anyagból legyen, amelyik a nedvességet egyáltalán nem szívja fel, például polipropilénből. Ez a réteg a felesleges nedvességet a testfelületről elvezeti, és kapilláris úton a ruha testtől távolabbi rétege felé továbbítja, amelyik ezt a nedvességet felszívja és magába zárja. Így ez a nedvesség már nem tudja a párolgáshoz szükséges hőt a testtől elvonni. Nagyon sok helyen lehet ezzel a megoldással találkozni, feltehetően a katonai ruházatnál is beválik. Itt azonban még egyszer felhívnám a figyelmet arra, hogy fennáll annak a veszélye, hogy tűz esetén a testfelülettel érintkező, hőre lágyuló polipropilén anyag megolvadva nagyon súlyos sérülést okozhat. 

			Extrém hideg időjárás esetén nem okoz gondot a ruházattal szemben támasztott egyéb követelmények teljesítése, kivéve az ergonómiai követelményeket, amelyekről korábban volt szó. 

			2.11.6.6. Ruházat extrém meleg időjárásban 

			Extrém meleg az időjárás, ha a hőmérséklet tartósan +30 °C feletti, azaz ha ruha nélkül is melegünk van. 

			Extrém melegben még sokkal nehezebb a helyzet, mint extrém hidegben. Sajnálatos módon a katona nem engedheti meg magának, hogy ne vegyen magára ruhát. Mindenképpen fel kell vennie a ruháját, mert a ruha csak akkor töltheti be a ruházatfiziológiai követelményeken felül a korábban felsorolt többi funkcióját, különösen a védelmit. Ráadásul akkor, ha a ruházat a védelmi funkciójának megfelel, ruházatfiziológiai szempontból nagyon hátrányos lesz. Nem lehet laza, könnyű anyagokat, nyitott ruházatot alkalmazni, pedig különösen fontos lenne a ruházat szellőzőképességének javítása. 

			A ruházat feladata extrém meleg időjárás esetén ruházatfiziológiai szempontból, hogy tegye lehetővé a test minél szabadabb hőleadását. Ilyenkor az eső direkt jó, segít hűteni a testet. Az izzadság pedig szintén azért van, hogy hűtse a testet, ezért véleményem szerint hiba az izzadságot a testfelületről elvezetni. Sőt a nedvesítést szándékosan is segíteni kell. Meleg időben sokat segíthet, ha a hajunkat, napvédő sapkánkat, esetleg más ruhadarabjainkat bevizezzük, arcunkra, egyéb szabad bőrfelületünkre vizet permetezünk, mert mindezekkel hozzájárulhatunk testünk hűtéséhez. 

			Meleg időben jó légáteresztő képességű, jó nedvszívó tulajdonságú kelméből készült ruhát célszerű viselni. A lehetőségeken belül a lehető leg­vékonyabb, a lehető leglazább szerkezetű, például panama szövésű szövetből készüljön a katona lehetőleg minél lazább ruhája. A laza ruházat segíti a szellőzést és az izzadság elpárolgását, ezzel a test hűtését. 

			Ezen esetleg még azzal lehetne javítani, ha a ruházat védettebb helyein hálószerű, szellőző betéteket alkalmaznának, így például a felsőrész oldalán és az ujja test felőli részén, de már ez is a védelmi képesség csökkenését jelentené. A sapka szellőzését minél több szellőzőnyílás elhelyezésével lehet javítani. Meg kell oldani azt is, hogy az izzadság ne csurogjon bele a katona szemébe, ettől ugyanis átmenetileg rosszul láthat, ez pedig nem engedhető meg. Ha a sapka ezt nem akadályozza meg, és a katona keze állandóan el van foglalva, akkor jó megoldás lehet az izzadságot a homlokról felszívó fejpánt alkalmazása. Esetleg készülhet olyan nyári nadrág, amelynek a szára lecipzárazható és ezzel átmenetileg rövidnadrággá alakítható. Ez lehetővé tenné, hogy amikor erre mód van, a katona lazíthasson az öltözetén. 

			Javasolható lenvászonból készült ruházat alkalmazása, a len anyag, különösen meleg időben még a pamutnál is előnyösebb. Szilárdsága, nedvszívó és hő­­elvezető képessége igen jó. Ágyneműanyagnak is kiváló. 

			Az üreges kelme laza, levegős belső szerkezete révén lehetővé teszi az izzadság elpárolgását és a pára távozását is. Ez különösen akkor lehet előnyös, ha például a nyári melegben a katonának fel kell vennie a kerámiabetétes kevlár golyó- és repeszálló védőmellényt. A védőmellény ruházatfiziológiai kellemetlenségeit nem szükséges részletezni. Ha azonban a védőmellény alatt a katona egy üreges kelméből készített alsóruhát viselne, az azáltal, hogy javítaná a ruházat szellőzését, sokat segítene abban, hogy a katona közérzete jobb legyen. Ezen túlmenően még azért is előnyös lenne a viselete, mert egy esetleges találat esetén segítene nagyobb felületen elosztani a lövedék becsapódásából eredő ütés erejét. 

			A katona nyáron sem járhat bakancs nélkül. Nyáron zárt lábbeliben elkerülhetetlen a láb izzadása. A kellemetlenségek valamelyest csökkenthetők ezüstözött zokni használatával. Az ezüst jótékony fertőtlenítő hatása már az ókorban is ismert volt. Az ezüst úgy felvihető a textilszálakra, hogy az még gyakori mosás hatására sem válik le. Zokniban alkalmazva megakadályozza a gombák bomlásából keletkező lábszag kialakulását, mert nem engedi a gombákat megtelepedni. 

			A textíliáknak a tulajdonságait a kikészítéssel jelentősen módosítani lehet. Így kikészítéssel a textíliák olaj- és szennytaszítóvá, tisztítás során a szennyet könnyebben eleresztővé, kevésbé gyűrődővé, lágyabb fogásúvá tehetők. 

			Felmerült a sportboltokban kapható, szintetikus szálasanyagból készült póló használata a pamutpóló helyett. Ezen a területen is számos újdonsággal találkozhatunk, amelyek előnyösek lehetnek. Ez ügyben azonban csak a saját véleményemet írhatom. Mint már említettem, az izzadságot nem elvezetni kell, hanem lehetőséget kell teremteni az izzadság elpárolgására és a pára távozására. A szintetikus anyagú ruházat veszélyeiről már volt szó. Nyáron nagyobb a veszélye, hogy tűz keletkezik. Ha tűz esetén a katona csak ezt az egy pólót viseli, akkor a tűz azonnal elérheti ezt a pólót. A tűz szempontjából a szintetikus póló az alapanyag megolvadása miatt sokkal veszélyesebb, mint a pamutpóló. Extrém meleg időben a pamutpóló helyett esetleg egy vékony, laza lenvászon ing használata inkább ajánlható. 

			Az extrém meleg időjárás esetén viselt ruházattal kapcsolatban különösen fontos, hogy megfelelő kompromisszumot kössünk. Amennyit a ruházat védő­képességéből engedünk, annyival jobb lehet a ruha ruházatfiziológiai szempontból. Nagy jelentőségű döntés, hogy hol húzzuk meg a határt. 

			2.11.7. Összefoglalás 

			A komfortérzet javítására sokféle lehetőség van. Ezek alkalmazása sok esetben csak odafigyelés vagy elhatározás kérdése, máskor azonban kisebb vagy nagyobb mértékben anyagi kérdés is. A tanulmányban nem tértünk ki olyan új lehetőségekre, mint például a napelemes fűthető-hűthető ruha, kesztyű, cipő, vagy a különlegesen nagy szilárdságú, hő- és lángálló anyagok, vagy az aerogél, amely az űrhajósok és sarkkutatók ruhájában alkalmazott hőszigetelő anyag, amelyek jelenleg feltehetően anyagilag egyáltalán nem megoldhatók. 

			A szakirodalomban számos olyan új lehetőségről olvashatunk, amelyek a jövőben megkönnyíthetik a katonák szélsőséges időjáráshoz való alkalmazkodását. Ez az alkalmazkodás különösen akkor nehéz, ha rövid időn belül, az átöltözés lehetősége nélkül kell a klimatikus körülmények változásához alkalmazkodni. Úgy tűnik, a kutatások ezekre az esetekre is fognak tudni megoldásokat adni. 

			Az előzőekben olyan megoldásokat javasoltunk, amelyek a jelenlegi körülmények között és szerényebb anyagi lehetőségek mellett is alkalmazhatók, és javíthatják a katonai ruházat viselhetőségét. Fontos megjegyezni azonban azt is, hogy ahányan vagyunk, mind különbözünk még a komfortérzetünkben is. Ezért véleményünk szerint lehetővé kell tenni, hogy a katonák az előírt ruházat alatt, kívülről nem látható módon, egyéni igényeiknek megfelelően állítsák össze ruházatukat, hogy ezáltal a megfelelő komfortérzést biztosítani tudják maguknak.

			














3. 
Összegzés

			Amiről eddig csak a kutatóintézetek konferenciáin beszéltek, mára valósággá vált. A világ egyre több pontján tör ki konfliktus az iható vízért, egyre több ember hal erőszakos halált a vízforrásokért folyó harcban. Amíg az ezred­fordulóig az évente jelentett vízkonfliktusok száma nem érte el a fél tucatot, addig az elmúlt 10 évben ez a szám minden évben meghaladta azt. Csak 2012-ben 19 esetben jegyeztek fel olyan erőszakos cselekményt, amely az édesvíz birtoklásáért tört ki.231 

			Olyan országok között is megjelentek az első törésvonalak az édesvíz birtoklása területén, amelyekről nem is gondoltuk. Jó példa erre az Egyesült Államok és Kanada helyzete. Előbbi egyes területei szomjaznak, míg utóbbi bővében van az édesvíznek. Ma már napi téma a két ország kapcsolatában a kanadai édesvízforrások esetleges igénybevételének kérdése a déli szomszéd részéről. Sem a kanadai közvélemény, sem a mértékadó politikai erők nem lelkesek, amikor ezek az elképzelések szóba kerülnek. 

			Magyarországon ez a probléma egyelőre nem jelentkezik ilyen formában. Ugyanakkor hazánk földrajzi helyzete miatt erősen sérülékeny, ha az édesvízről van szó. Meghatározó folyóink a határon kívülről érkeznek, így azokkal elsősorban nem mi gazdálkodunk. A szomszéd országokkal az együttműködés jó, ennek ellenére nem sikerült megnyugtatóan rendezni sem a bősi erőmű, sem a ciánszennyezés kérdését. Mindkettő azt mutatja, hogy átfolyó édesvizeink felett nem rendelkezünk korlátlanul. Krízis­helyzetben függünk mások jóindulatától, és ne legyenek kétségeink: ha arról kell dönteni, hogy a bármilyen okból korlátozott hozzáférés miatt csökkenteni kell a víz­fogyasztást, minden kormánynak maga felé fog hajlani a keze. A helyzet kezelésére tehát a felkészülést el kell kezdeni, elkerülendő a fenti példák megismétlődését. 

			Érdemes felidézni David Attenborough gondolatait, amelyeket – nem minden ingerültség nélkül – a glasgow-i COP26 konferencia résztvevőinek címezve mondott: „A gazdagabb nemzeteknek morális felelősségük, hogy segítsenek a szegényebbeknek. Ha ugyanis figyelmen kívül hagyják a problémáikat, az katasztrofális lenne. És minden nap, amikor nem teszünk semmit ez ellen, kárba megy. A dolgok csak rosszabbak lesznek. A globális biztonság és stabilitás összeomolhat, a migrációs válságok és az élelmiszerhiány pedig konfliktusokat és káoszt okozhat, ha az országok nem kezelik az üvegházhatású gázok kibocsátását. A Klíma Átláthatósági Jelentés pedig arra figyelmeztet, hogy a világ 20 leggazdagabb országában gyors ütemben nő a karbonkibocsátás. A világ jelenleg 1,1 Celsius-fokkal melegebb az iparosodás előtti korszakhoz képest, és a hőmérséklet további növekedésének megakadályozása óriási kihívás.”232 

			Rendszerezve a kihívásokat a következő csomópontokat érdemes fokozottan figyelni:233

			A vízbiztonság területén jelentkező kihívások:

			–Az éghajlatváltozás okozta tengerszint-emelkedés: a tengerszint emelkedése és az azt követő szikesedés és viharkockázatok; erőteljesen növekvő hullámzás és áradás, amelyek hatással vannak a part menti víznyerő bázisokra; a társadalmi és politikai zavargás felerősödése.

			–Az éghajlatváltozás okozta csapadékeloszlás-változások: fokozott aszály vagy szélsőséges csapadékeloszlás kockázata;234 mindez megnehezíti az édesvízhez való hozzáférést, a víz mennyiségének csökkenése miatt; mindez hatással van a biztonságra, így a társadalmi, politikai vagy gazdasági eredményekre.235

			–Az éghajlatváltozás okozta katasztrófák megzavarják a higiéniai rendszereket: gyakoribb és intenzívebb katasztrófák, amelyek megzavarják vagy csökkentik a higiéniai célú édesvízellátást, és hatással vannak az egészségre és a társadalmi biztonságra, fokozottan a sűrűn lakott területeken.

			Az élelmiszer-biztonság területén jelentkező kihívások:

			–Időjárás okozta zavarok a mezőgazdaságban: a szélsőséges idő­járási jelenségek gyakorisága és intenzitása is megnő, így tönkremegy a termés; mindez befolyásolja az alapvető élelmiszerek árát és elérhetőségét.236

			–Az élelmiszer-ellátás helyi zavarai hatással vannak a nemzeti, a régiós és a globális piacokra: az alapvető élelmiszerek váratlan és jelentős áremelkedése hatással van az ellátási láncra, gazdasági és társadalmi bizonytalanságot okozva. 

			Az egészségügyi biztonság területén jelentkező kihívások:

			–Az éghajlatváltozás hozzájárul a fertőző betegségek gyorsabb terjedéséhez: elsősorban a növekvő hőmérséklet az, ami felgyorsíthatja a fertőzések terjedését, mindezzel növelve a megbetegedések és a halálesetek számát. 

			–Az éghajlatváltozással járó extrém hőség: a növekvő hőmérséklet és páratartalom hőgutát és szervi károsodást okozhat.237

			–Az éghajlatváltozás miatt jelentősen megnő az egészségügyi intézmények leterheltsége: az egyre gyakoribb és súlyosabb katasztrófák növelik az egészségügyi infrastruktúra leterheltségét; gyakoribbá válnak a tömeges fertőzések; mindezek megnehezítik az egészségügyi ellátáshoz való hozzáférést, így növelve a halálesetek számát és rontva a társadalom közérzetét.238 

			Az ökoszisztéma területén jelentkező kihívások:

			–Az éghajlatváltozás egyaránt növeli a természeti katasztrófák számát és intenzitását: az egyszerre vagy gyors egymásutánban bekövetkező katasztrófahelyzetek jelentősen csökkentik a reagálóképesség hatékonyságát, növelve ezzel a társadalmi és politikai elégedetlenség bekövetkezésének lehetőségét. Érdemes megnézni, hogy a 10 legpusztítóbb természeti katasztrófa milyen veszteségeket okozott az emberéletekben (II. melléklet M1–M2. táblázat).

			–Az éghajlatváltozás csökkenti az élővilág sokszínűségét: mindez fajok eltűnését eredményezi, párhuzamosan az invazív fajok megjelenésével, amelynek következményei az élelmiszer- és ivóvízellátás zavarai, a mezőgazdasági termelés hatékonyságának csökkenése és az erőforrásokért vívott verseny fokozódása.239

			–Az éghajlatváltozás zavarokat okoz az óceánok élővilágában is: a tengerben élő fajok egy része eltűnik, egy része elvándorol,240 ezzel felborul a tengeri ökoszisztéma; mindez hatással van az emberek ellátásának biztonságára, és fokozza az erőforrásokért vívott versenyt. 

			Gazdasági kihívások:

			–Az időjárás-változás okozta zavarok közvetlen hatással vannak a helyi, a regionális és a globális gazdaságra egyaránt: a legnagyobb kockázat az, hogy mindezek befolyásolják az élelmiszer-, a víz- és energiaellátó rendszerek működését, minden szinten megzavarva a gazdasági biztonságot (II. melléklet M1–M2. táblázat). A gazdasági veszteségek az 1970-es évektől a 2010-es évekig hétszeresére, átlagosan napi 49 millió dollárról 383 millió dollárra nőttek világszerte. A leggyakoribb ok a szélvihar, ezek okozzák a legnagyobb gazdasági veszteséget világszerte.

			–Az éghajlatváltozás okozta zavarok növelik a gazdasági és társadalmi egyenlőtlenségeket: Az éghajlatváltozás okozta zavarok a leginkább sérülékeny közösségekre gyakorolják a legnagyobb hatást; növelik a munkanélküliek és szegények arányát és a különbséget a gazdagabb és szegényebb közösségek között. 

			Az infrastruktúra biztonságát veszélyeztető kihívások:

			–A szélsőséges időjárás és a tengerszint emelkedése veszélyezteti a kritikus polgári infrastruktúrát: ez kihat az energiahálózatok működésének biztonságára, a gyártási kapacitásokra, a hírközlésre, az egészségügyi hálózatra, a pénzügyi infrastruktúrára, a mezőgazdaságra és a vízi közművekre egyaránt. 

			–Az éghajlatváltozás hatással van a vízi közlekedési útvonalakra: az óceá­nok felmelegedése befolyásolja az optimális tengeri szállítási és katonai útvonalakat, ezzel megváltoztatva a nemzetközi kereskedelem és a globális biztonság körülményeit.241 

			A nemzetbiztonságot fenyegető kihívások:

			–Az éghajlatváltozás okozta ismétlődő stressz a sűrűn lakott területeken: ideértve a tengerszint emelkedését, az áradásokat és a szárazságot, az extrém hőséget, amelyek a nagyvárosokban, pénzügyi-gazdasági központokban élő és dolgozó embereket fenyegetik.

			–Az éghajlatváltozás hatásai felerősítik a kényszerű költözést és a migrációt: növekszik a lakatlan-lakhatatlan területek aránya, az ezzel járó egyéni egzisztenciák megroppanásával együtt; különösen veszélyeztetettek a part menti régiók és a szigetek.242 

			–Az éghajlatváltozás okozta krízisek a kormányzást is befolyásolják: az éghajlat­változás okozta feszültség miatt növekvő társadalmi, gazdasági és politikai instabilitás következhet be, ami az adott országon belül növelheti a politikai megosztottságot, a korrupciót, vagy gyengítheti a polgári szabadságjogokat.

			21. ábra. A természeti katasztrófák számának alakulása 1915−2015 között

			Forrás: Flavio Américo dos Reis: Logística Militar em Desastres Naturais: O Emprego da Força de Pronta Resposta da OTAN em Auxílio às Vítimas do Terremoto do Paquistão. Contexto Internacional, 40. (2018), 1.

			A katonai biztonságot veszélyeztető kihívások:

			–A katonai infrastruktúrát fenyegető veszélyek: a katasztrófahelyzetek gyakoriságának és intenzitásának változása (21−22. ábrák), a tengerszint emelkedése, a szélsőséges időjárás hatással van a katonai objektumok működőképességére; a katasztrófák megelőzésében és a következmények felszámolásában való fokozott katonai részvétel egyúttal fokozott terhelést is jelent, ami más katonai feladatoktól vonja el az erőforrásokat.

			–Az éghajlatváltozással együtt járó katonai feladatok: amelyek hatással vannak a szövetségi rendszerekre is, befolyásolva azok működésének hatékonyságát és képességeit; egyúttal megfontolandó, hogy a hatékonyabb válaszadást megkönnyíti a kettős rendeltetésű (hagyományos és humanitárius feladatokra egyaránt alkalmas) csapatok és eszközök arányának növelése. 

			–Az éghajlatváltozás okozta kihívásokra adott katonai válaszok esetleges kudarcai: civil környezetben kell hatékony katonai válaszokat adni a kihívásokra, amelyek jelentős kockázatot hordoznak, esetleges kudarcuk pedig befolyásolja a katonai erőbe vetett bizalmat.243 Arra is figyelemmel kell lennünk, hogy a katasztrófák megelőzésében és a következmények felszámolásában való katonai részvétel intenzitása és tartalma nem egyenletes, az idő előrehaladtával változik (23. ábra). 

			22. ábra. A természeti katasztrófákban elhunytak száma (ezer fő) 1915 és 2015 között

			Forrás: Reis (2018): i. m. 

			23. ábra. A katasztrófák elleni védekezés során változik a katonai részvétel intenzitása és tartalma

			Forrás: Reis (2018): i. m.

			Nemzetközi biztonság:

			–Az éghajlatváltozás növeli a nemzetek közötti feszültségek vagy konfliktusok bekövetkezésének valószínűségét: különösen olyan területeken veszélyes ez, mint az élelmiszer-, víz- és energiarendszerek zavarai, hiszen ezek növelik a nemzetek közötti feszültségek vagy konfliktusok bekövetkezésének valószínűségét.

			–Az éghajlatváltozás hatásai megkérdőjelezhetik a meglévő béke- és biztonsági megállapodásokat, szerződéseket és intézményeket: ennek oka az éghajlatváltozás által felerősített élelmiszer-, víz- és energiabiztonsági zavarok, amelyek közvetlenül vezethetnek a helyzet romlásához; ennek mentén pedig megkérdőjelezhetnek olyan megállapodásokat, mint a vízmegosztás, a védelmi egyezmények, a tűzszüneti megállapodások, és válsághelyzetbe kerülhetnek olyan intézmények, mint az ENSZ vagy más regionális szervezetek.

			–Változások a szövetségekben és az erőegyensúlyban az éghajlatváltozás miatt: korábbi szövetségi megállapodások és a kialakult erőegyensúly megbomlása az éghajlatváltozás okozta geostratégiai változások miatt. 

			–Elszigetelődés mind regionális, mind nemzetközi szinten az éghajlat­változás okozta biztonsági zavarok miatt: mindez arra késztetheti az adott nemzeteket, hogy kivonuljanak a regionális és nemzetközi biztonsági intézményekből, és fokozódjanak a csoporton belüli feszültségek. 

			Újszerű biztonsági kihívások:

			–Az éghajlatváltozás lassításával vagy visszafordításával kapcsolatos egy­oldalú szakértői-mérnöki erőfeszítések: az egyoldalú, nem összehangolt nemzeti és szakértői erőfeszítések hordozta kockázatok, amelyek kiszámíthatatlan folyamatokat indíthatnak el, komoly biztonsági kockázatot jelentenek. 

			–Visszaélés az éghajlat-befolyásolással kapcsolatos technológiákkal és adatokkal: az éghajlat-befolyásolással kapcsolatban kidolgozott technológiák és adatok felhasználásának kockázata (energiafelhasználás ellenőrzése, időjárási adatok privatizációja), ami a népesség fokozott és ellenőrizetlen megfigyeléséhez vezethet.

			–A sorozatos katasztrófahelyzetek okozta másodlagos hatások: amelyeknek előre nem látható, akár globális következményei vannak a légkörben, az ökoszisztémában vagy a jégtakaró kiterjedésében. 

			–Váratlan hatások és kockázatok: váratlan és hirtelen bekövetkező éghajlati zavarok, amelyek jelentős biztonsági kockázatokat hordoznak. 

			24. ábra. Az éghajlatvédelmi index a legnagyobb kibocsátókra vetítve (zöld: nagyon jó; piros: nagyon gyenge)

			Forrás: Jan Burck et al.: The Climate Change Performance Index (2020. december 7.)

			Abban bíztunk, hogy e könyv befejezéséig jelentős előrelépés történik az ENSZ 26. konferenciáján Glasgow-ban (COP26), az éghajlatváltozást kiváltó okok kezelésében. Az első értékelések óvatosan optimisták, de számosan hiányérzetüket is kifejezték. Ürge-Vorsatz Diána éghajlatkutató, a CEU professzora, az ENSZ Éghajlatváltozási Kormányközi Testület (IPCC) harmadik munkacsoportjának alelnöke több ellentmondásra is rámutatott egy interjúban.244

			Ebben hangsúlyozta, a sok bizonytalansági tényező miatt nehéz pontos számokat megadni, inkább a tendenciákat érdemes figyelni:245

			–Amennyiben a mai helyzethez képest semmit nem teszünk, az évszázad végéig elérjük a 2,7 Celsius-fokos felmelegedést.

			–Ha betartjuk a 2030-as vállalásokat, akkor 2,4 Celsius-fokig,

			•ha hozzáadjuk ezekhez a hosszú távú, nettó nullás célokat, 2,1 Celsius-­fokig,

			•ha még azokat is hozzászámoljuk, amelyeket már bejelentettek, de még nincs róluk hivatalos dokumentum, 1,8 Celsius-fokig juthatunk, ami még mindig távol van a 1,5 Celsius-foktól. 

			25. ábra. Az éghajlatvédelmi index Európában a legnagyobb kibocsátókra vetítve (zöld: nagyon jó; piros: nagyon gyenge)

			Forrás: Burck et al. (2020): i. m.

			Hiányérzetünk lehet amiatt is, hogy a szénalapú energiatermelés kivezetéséről szóló szövegrészt (ennek bekerülése egyébként fontos mérföldkő) felpuhították, és a végső verzióban a „kivezetés” szó helyét a „csökkentés” vette át, ráadásul a kőolajról és földgázról szó sincs. Ennek egyik oka lehet, hogy a gazdagabb államoknak kedvez a kőolaj és a földgáz kihagyása, mert elsősorban a fejlődő országoknál okoz nehézséget a szénfelhasználás csökkentése. További ellentmondás, hogy nem rögzítették egyértelműen a fosszilisenergia-termelés támogatásának beszüntetését, csak a „nem hatékony” szubvenciót vezetik ki fokozatosan. Ugyanakkor, minden hibájával együtt ez az első dokumentum, amelyben egyáltalán megemlítik a fosszilis tüzelőanyagokat és azok támogatását (24–25. ábrák).

			Az elért eredményeket is érdemes kiemelni:

			–Sikerült megegyezni a párizsi éghajlati megállapodás szabálykönyvéről. Évek óta zajlott a vita a karbonpiacokról.

			–India vállalta, hogy 2070-re karbonsemleges lesz (azaz az üvegházhatású gázok kibocsátása és azok elnyelése egyensúlyban lesz, a teljes szén­lábnyom pedig gyakorlatilag nulla).

			–Több ország a szén-dioxidnál is károsabb metánkibocsátás 30%-os csökkentését vállalta.

			–Több anyagi forrást biztosítanak a fejlődő országoknak az alkalmazkodáshoz, összességében viszont kevés előrelépés történt a pénzügyi területen.

			–Az elektromos közlekedés terjesztésére és az erdőirtások visszafogására is született vállalás.

			–Jelentős vitatéma volt a zöldre festés kérdése, az erre lehetőséget adó kiskapukból néhányat már sikerült bezárni.

			Összességében tehát nem sikerült áttörést elérni, csak részeredményeket felmutatni. Bár az irány jó, de az éghajlatváltozás problémájával még sokáig együtt kell élnünk, így annak nemzetbiztonságra gyakorolt hatásaira állandóan figyelnünk kell. Nem csak a katonáknak. 

II. melléklet

			M1. táblázat. A 10 legtöbb áldozatot követelő természeti katasztrófa Földünkön 1970−2019 között

			
				
					
					
					
					
					
				
				
					
							
							
							Típus

						
							
							Év

						
							
							Ország

						
							
							Halálos áldozatok száma 

						
					

					
							
							1.

						
							
							aszály

						
							
							1983

						
							
							Etiópia

						
							
							300 000

						
					

					
							
							2.

						
							
							szélvihar (Bhola)

						
							
							1970

						
							
							Banglades

						
							
							300 000

						
					

					
							
							3.

						
							
							aszály

						
							
							1983

						
							
							Szudán

						
							
							150 000

						
					

					
							
							4.

						
							
							szélvihar (Gorky)

						
							
							1991

						
							
							Banglades

						
							
							138 866

						
					

					
							
							5.

						
							
							szélvihar (Nargis)

						
							
							2008

						
							
							Mianmar

						
							
							138 366

						
					

					
							
							6.

						
							
							aszály

						
							
							1973

						
							
							Etiópia

						
							
							100 000

						
					

					
							
							7.

						
							
							aszály

						
							
							1981

						
							
							Mozambik

						
							
							100 000

						
					

					
							
							8.

						
							
							extrém hőhullám

						
							
							2010

						
							
							Oroszország

						
							
							55 736

						
					

					
							
							9.

						
							
							áradás

						
							
							1999

						
							
							Venezuela

						
							
							30 000

						
					

					
							
							10.

						
							
							áradás

						
							
							1974

						
							
							Banglades

						
							
							28 700

						
					

				
			

			Forrás: A World Meteorological Organization (2021): i. m. 18. adatai alapján készítette a szerző

			M2. táblázat. A 10 legnagyobb gazdasági kárt okozó természeti katasztrófa Földünkön 1970−2019 között

			
				
					
					
					
					
					
				
				
					
							
							
							Típus

						
							
							Év

						
							
							Ország

						
							
							Gazdasági kár 

							(milliárd USD) 

						
					

					
							
							1.

						
							
							szélvihar (Katrina)

						
							
							2005

						
							
							Egyesült Államok

						
							
							163,61

						
					

					
							
							2.

						
							
							szélvihar (Harvey)

						
							
							2017

						
							
							Egyesült Államok

						
							
							96,94

						
					

					
							
							3.

						
							
							szélvihar (Maria)

						
							
							2017 

						
							
							Egyesült Államok

						
							
							69,39

						
					

					
							
							4.

						
							
							szélvihar (Irma)

						
							
							2017

						
							
							Egyesült Államok

						
							
							58,16

						
					

					
							
							5.

						
							
							szélvihar (Sandy)

						
							
							2012

						
							
							Egyesült Államok

						
							
							54,47

						
					

					
							
							6.

						
							
							szélvihar (Andrew)

						
							
							1992

						
							
							Egyesült Államok

						
							
							48,27

						
					

					
							
							7.

						
							
							áradás

						
							
							1998

						
							
							Kína

						
							
							47,02

						
					

					
							
							8.

						
							
							áradás

						
							
							2011

						
							
							Thaiföld

						
							
							45,46

						
					

					
							
							9.

						
							
							szélvihar (Ike)

						
							
							2008

						
							
							Egyesült Államok

						
							
							35,63

						
					

					
							
							10.

						
							
							áradás

						
							
							1995

						
							
							Észak-Korea

						
							
							25,17

						
					

				
			

			Forrás: A World Meteorological Organization (2021): i. m. 18. adatai alapján készítette a szerző

			M3. táblázat. A 10 legtöbb áldozatot követelő természeti katasztrófa Afrikában 1970−2019 között

			
				
					
					
					
					
					
				
				
					
							
							
							Típus

						
							
							Év

						
							
							Ország

						
							
							Halálos áldozatok száma 

						
					

					
							
							1.

						
							
							aszály

						
							
							1983

						
							
							Etiópia

						
							
							300 000

						
					

					
							
							2.

						
							
							aszály

						
							
							1983

						
							
							Szudán

						
							
							150 000

						
					

					
							
							3.

						
							
							aszály

						
							
							1973

						
							
							Etiópia

						
							
							100 000

						
					

					
							
							4.

						
							
							aszály

						
							
							1981

						
							
							Mozambik

						
							
							100 000

						
					

					
							
							5.

						
							
							aszály

						
							
							2010

						
							
							Szomália

						
							
							20 000

						
					

					
							
							6.

						
							
							aszály

						
							
							1973

						
							
							Szomália

						
							
							19 000

						
					

					
							
							7.

						
							
							aszály

						
							
							1980

						
							
							Csád

						
							
							3 000

						
					

					
							
							8.

						
							
							áradás

						
							
							1997

						
							
							Szomália

						
							
							2 311

						
					

					
							
							9.

						
							
							földcsuszamlás

						
							
							2017

						
							
							Sierra Leone

						
							
							1 102

						
					

					
							
							10.

						
							
							áradás

						
							
							2001

						
							
							Algéria

						
							
							921

						
					

				
			

			Forrás: A World Meteorological Organization (2021): i. m. 23. adatai alapján készítette a szerző

			M4. táblázat. A 10 legnagyobb gazdasági kárt okozó természeti katasztrófa Afrikában 1970−2019 között

			
				
					
					
					
					
					
				
				
					
							
							
							Típus

						
							
							Év

						
							
							Ország

						
							
							Gazdasági kár 

							(milliárd USD) 

						
					

					
							
							1.

						
							
							aszály

						
							
							1990

						
							
							Dél-Afrika

						
							
							1,96

						
					

					
							
							2.

						
							
							szélvihar (Idai)

						
							
							2019

						
							
							Mozambik

						
							
							1,96

						
					

					
							
							3.

						
							
							áradás

						
							
							1987

						
							
							Dél-Afrika

						
							
							1,72

						
					

					
							
							4.

						
							
							szélvihar (Emilie)

						
							
							1977

						
							
							Madagaszkár

						
							
							1,48

						
					

					
							
							5.

						
							
							aszály

						
							
							2015

						
							
							Etiópia

						
							
							1,48

						
					

					
							
							6.

						
							
							aszály

						
							
							1999

						
							
							Marokkó

						
							
							1,38

						
					

					
							
							7.

						
							
							aszály

						
							
							1976

						
							
							Szenegál

						
							
							1,35

						
					

					
							
							8.

						
							
							aszály

						
							
							2017

						
							
							Dél-Afrika

						
							
							1,22

						
					

					
							
							9.

						
							
							szélvihar (Gervaise)

						
							
							1975

						
							
							Mauritius

						
							
							0,95

						
					

					
							
							10.

						
							
							áradás

						
							
							2011

						
							
							Algéria

						
							
							0,89

						
					

				
			

			Forrás: A World Meteorological Organization (2021): i. m. 23. adatai alapján készítette a szerző

			M5. táblázat. A 10 legtöbb áldozatot követelő természeti katasztrófa Ázsiában 1970–2019 között 

			
				
					
					
					
					
					
				
				
					
							
							
							Típus

						
							
							Év

						
							
							Ország

						
							
							Halálos áldozatok száma 

						
					

					
							
							1.

						
							
							szélvihar (Bhola)

						
							
							1970

						
							
							Banglades

						
							
							300 000

						
					

					
							
							2.

						
							
							szélvihar (Gorky)

						
							
							1991

						
							
							Banglades

						
							
							138 866

						
					

					
							
							3.

						
							
							szélvihar (Nargis)

						
							
							2008

						
							
							Mianmar

						
							
							138 366

						
					

					
							
							4.

						
							
							áradás

						
							
							1974

						
							
							Banglades

						
							
							28 700

						
					

					
							
							5.

						
							
							áradás

						
							
							1975

						
							
							Kína

						
							
							20 000

						
					

					
							
							6.

						
							
							szélvihar

						
							
							1985

						
							
							Banglades

						
							
							15 000

						
					

					
							
							7.

						
							
							szélvihar

						
							
							1977

						
							
							India

						
							
							14 204

						
					

					
							
							8.

						
							
							szélvihar

						
							
							1999

						
							
							India

						
							
							9 843

						
					

					
							
							9.

						
							
							szélvihar

						
							
							1971

						
							
							India

						
							
							9 658

						
					

					
							
							10.

						
							
							áradás

						
							
							1980

						
							
							Kína

						
							
							6 200

						
					

				
			

			Forrás: A World Meteorological Organization (2021): i. m. 29. adatai alapján készítette a szerző

			M6. táblázat. A 10 legnagyobb gazdasági kárt okozó természeti katasztrófa Ázsiában 1970−2019 között

			
				
					
					
					
					
					
				
				
					
							
							
							Típus

						
							
							Év

						
							
							Ország

						
							
							Gazdasági kár 

							(milliárd USD) 

						
					

					
							
							1.

						
							
							áradás

						
							
							1998

						
							
							Kína

						
							
							47,02

						
					

					
							
							2.

						
							
							áradás

						
							
							2011

						
							
							Thaiföld

						
							
							44,45

						
					

					
							
							3.

						
							
							áradás

						
							
							1995

						
							
							Észak-Korea

						
							
							25,17

						
					

					
							
							4.

						
							
							extrém hőmérséklet

						
							
							2008

						
							
							Kína

						
							
							25,06

						
					

					
							
							5.

						
							
							aszály

						
							
							1994

						
							
							Kína

						
							
							23,72

						
					

					
							
							6.

						
							
							áradás

						
							
							2016

						
							
							Kína

						
							
							22,92

						
					

					
							
							7.

						
							
							áradás

						
							
							2010

						
							
							Kína

						
							
							21,10

						
					

					
							
							8.

						
							
							áradás

						
							
							1996

						
							
							Kína

						
							
							20,52

						
					

					
							
							9.

						
							
							szélvihar (Mireille)

						
							
							1991

						
							
							Japán

						
							
							18,76

						
					

					
							
							10.

						
							
							áradás

						
							
							2014

						
							
							India

						
							
							16,90

						
					

				
			

			Forrás: A World Meteorological Organization (2021): i. m. 29. adatai alapján készítette a szerző

			M7. táblázat. A 10 legtöbb áldozatot követelő természeti katasztrófa Dél-Amerikában 1970−2019 között 

			
				
					
					
					
					
					
				
				
					
							
							
							Típus

						
							
							Év

						
							
							Ország

						
							
							Halálos áldozatok száma 

						
					

					
							
							1.

						
							
							áradás

						
							
							1999

						
							
							Venezuela

						
							
							30 000

						
					

					
							
							2.

						
							
							áradás

						
							
							2011

						
							
							Brazília

						
							
							900

						
					

					
							
							3.

						
							
							földcsuszamlás

						
							
							1987

						
							
							Columbia

						
							
							640

						
					

					
							
							4.

						
							
							földcsuszamlás

						
							
							1971

						
							
							Peru

						
							
							600 

						
					

					
							
							5.

						
							
							szélvihar

						
							
							1997

						
							
							Peru

						
							
							518

						
					

					
							
							6.

						
							
							extrém hőmérséklet

						
							
							2014

						
							
							Peru

						
							
							505

						
					

					
							
							7.

						
							
							földcsuszamlás

						
							
							1973

						
							
							Peru

						
							
							500

						
					

					
							
							8.

						
							
							áradás

						
							
							2010

						
							
							Columbia

						
							
							418

						
					

					
							
							9.

						
							
							extrém hőmérséklet

						
							
							2010

						
							
							Peru

						
							
							409

						
					

					
							
							10.

						
							
							földcsuszamlás

						
							
							1983

						
							
							Peru

						
							
							364

						
					

				
			

			Forrás: A World Meteorological Organization (2021): i. m. 35. adatai alapján készítette a szerző

			M8. táblázat. A 10 legnagyobb gazdasági kárt okozó természeti katasztrófa Dél-Amerikában 1970−2019 között

			
				
					
					
					
					
					
				
				
					
							
							
							Típus

						
							
							Év

						
							
							Ország

						
							
							Gazdasági kár 

							(milliárd USD) 

						
					

					
							
							1.

						
							
							aszály

						
							
							1978

						
							
							Brazília

						
							
							9,02

						
					

					
							
							2.

						
							
							aszály

						
							
							2014

						
							
							Brazília

						
							
							5,28

						
					

					
							
							3.

						
							
							áradás

						
							
							1999

						
							
							Venezuela

						
							
							4,85

						
					

					
							
							4.

						
							
							aszály

						
							
							2018

						
							
							Argentína

						
							
							3,40

						
					

					
							
							5.

						
							
							áradás

						
							
							2017

						
							
							Peru

						
							
							3,16

						
					

					
							
							6.

						
							
							áradás

						
							
							1985

						
							
							Argentína

						
							
							3,09

						
					

					
							
							7.

						
							
							extrém hőmérséklet

						
							
							1975

						
							
							Brazília

						
							
							2,84

						
					

					
							
							8.

						
							
							áradás

						
							
							1983

						
							
							Argentína

						
							
							2,56

						
					

					
							
							9.

						
							
							földcsuszamlás

						
							
							1983

						
							
							Peru

						
							
							2,54

						
					

					
							
							10.

						
							
							áradás

						
							
							1984

						
							
							Brazília

						
							
							2,46

						
					

				
			

			 Forrás: A World Meteorological Organization (2021): i. m. 35. adatai alapján készítette a szerző

			M9. táblázat. A 10 legtöbb áldozatot követelő természeti katasztrófa Észak- és Közép-Amerikában, valamint a Karib-szigeteken 1970−2019 között 

			
				
					
					
					
					
					
				
				
					
							
							
							Típus

						
							
							Év

						
							
							Ország

						
							
							Halálos áldozatok száma 

						
					

					
							
							1.

						
							
							szélvihar (Mitch)

						
							
							1998

						
							
							Honduras

						
							
							14 600

						
					

					
							
							2.

						
							
							szélvihar (Fifi)

						
							
							1974

						
							
							Honduras

						
							
							8 000

						
					

					
							
							3.

						
							
							szélvihar (Mitch)

						
							
							1998

						
							
							Nicaragua

						
							
							3 332

						
					

					
							
							4.

						
							
							földcsuszamlás

						
							
							1973

						
							
							Honduras

						
							
							2 800

						
					

					
							
							5.

						
							
							szélvihar (Jeanne)

						
							
							2004

						
							
							Haiti

						
							
							2 754

						
					

					
							
							6.

						
							
							áradás

						
							
							2004

						
							
							Haiti

						
							
							2 665

						
					

					
							
							7.

						
							
							szélvihar (Katrina)

						
							
							2005

						
							
							Egyesült Államok

						
							
							1 833

						
					

					
							
							8.

						
							
							szélvihar (Stan)

						
							
							2005

						
							
							Guatemala

						
							
							1 513

						
					

					
							
							9.

						
							
							szélvihar

						
							
							1979

						
							
							Dominikai Közt.

						
							
							1 400

						
					

					
							
							10.

						
							
							extrém hőmérséklet

						
							
							1980

						
							
							Egyesült Államok

						
							
							1 260

						
					

				
			

			Forrás: A World Meteorological Organization (2021): i. m. 41. adatai alapján készítette a szerző

			M10. táblázat. A 10 legnagyobb gazdasági kárt okozó természeti katasztrófa Észak- és Közép-Amerikában, valamint a Karib-szigeteken 1970−2019 között

			
				
					
					
					
					
					
				
				
					
							
							
							Típus

						
							
							Év

						
							
							Ország

						
							
							Gazdasági kár 

							(milliárd USD) 

						
					

					
							
							1.

						
							
							szélvihar (Katrina)

						
							
							2005

						
							
							Egyesült Államok

						
							
							163,61

						
					

					
							
							2.

						
							
							szélvihar (Harvey)

						
							
							2017

						
							
							Egyesült Államok

						
							
							96,94

						
					

					
							
							3.

						
							
							szélvihar (Maria)

						
							
							2017

						
							
							Puerto Rico

						
							
							69,39

						
					

					
							
							4.

						
							
							szélvihar (Irma)

						
							
							2017

						
							
							Egyesült Államok

						
							
							58,16

						
					

					
							
							5.

						
							
							szélvihar (Sandy)

						
							
							2012

						
							
							Egyesült Államok

						
							
							54,47

						
					

					
							
							6.

						
							
							szélvihar (Andrew)

						
							
							1992

						
							
							Egyesült Államok

						
							
							48,27

						
					

					
							
							7.

						
							
							szélvihar (Ike)

						
							
							2008

						
							
							Egyesült Államok

						
							
							35,63

						
					

					
							
							8.

						
							
							tűzvész

						
							
							2019

						
							
							Egyesült Államok

						
							
							24,46

						
					

					
							
							9.

						
							
							szélvihar (Ivan)

						
							
							2004

						
							
							Egyesült Államok

						
							
							24,36

						
					

					
							
							10.

						
							
							aszály

						
							
							2012

						
							
							Egyesült Államok

						
							
							21,79

						
					

				
			

			Forrás: A World Meteorological Organization (2021): i. m. 41. adatai alapján készítette a szerző

			M11. táblázat. A 10 legtöbb áldozatot követelő természeti katasztrófa Délnyugat-Óceániában 1970−2019 között 

			
				
					
					
					
					
					
				
				
					
							
							
							Típus

						
							
							Év

						
							
							Ország

						
							
							Halálos áldozatok száma 

						
					

					
							
							1.

						
							
							szélvihar (Haiyan)

						
							
							2013

						
							
							Fülöp-szigetek

						
							
							7 354

						
					

					
							
							2.

						
							
							szélvihar (Thelma)

						
							
							1991

						
							
							Fülöp-szigetek

						
							
							5 956

						
					

					
							
							3.

						
							
							szélvihar (Bopha)

						
							
							2012

						
							
							Fülöp-szigetek

						
							
							1 901

						
					

					
							
							4.

						
							
							szélvihar 

						
							
							1973

						
							
							Indonézia

						
							
							1 650

						
					

					
							
							5.

						
							
							szélvihar (Winnie)

						
							
							2004

						
							
							Fülöp-szigetek

						
							
							1 619

						
					

					
							
							6.

						
							
							szélvihar (Joan & Kate)

						
							
							1970

						
							
							Fülöp-szigetek

						
							
							1 551

						
					

					
							
							7.

						
							
							szélvihar (Washi)

						
							
							2011

						
							
							Fülöp-szigetek

						
							
							1 439

						
					

					
							
							8.

						
							
							szélvihar (Ike)

						
							
							1984

						
							
							Fülöp-szigetek

						
							
							1 399

						
					

					
							
							9.

						
							
							szélvihar (Durian)

						
							
							2006

						
							
							Fülöp-szigetek

						
							
							1 399

						
					

					
							
							10.

						
							
							földcsuszamlás

						
							
							2006

						
							
							Fülöp-szigetek

						
							
							1 126

						
					

				
			

			Forrás: A World Meteorological Organization (2021): i. m. 49. adatai alapján készítette a szerző

			M12. táblázat. A 10 legnagyobb gazdasági kárt okozó természeti katasztrófa Délnyugat-Óceániá­ban 1970−2019 között

			
				
					
					
					
					
					
				
				
					
							
							
							Típus

						
							
							Év

						
							
							Ország

						
							
							Gazdasági kár 

							(milliárd USD) 

						
					

					
							
							1.

						
							
							aszály

						
							
							1981

						
							
							Ausztrália

						
							
							16,85

						
					

					
							
							2.

						
							
							tűzvész

						
							
							1997

						
							
							Indonézia

						
							
							12,74

						
					

					
							
							3.

						
							
							szélvihar (Iniki)

						
							
							2013

						
							
							Fülöp-szigetek

						
							
							10,74

						
					

					
							
							4.

						
							
							áradás

						
							
							2010

						
							
							Ausztrália

						
							
							8,56

						
					

					
							
							5.

						
							
							szélvihar (Tracy)

						
							
							1974

						
							
							Ausztrália

						
							
							4,15

						
					

					
							
							6.

						
							
							szélvihar (Alby)

						
							
							1978

						
							
							Ausztrália

						
							
							3,92

						
					

					
							
							7.

						
							
							áradás

						
							
							2013

						
							
							Indonézia

						
							
							3,22

						
					

					
							
							8.

						
							
							aszály

						
							
							2002

						
							
							Ausztrália

						
							
							2,84

						
					

					
							
							9.

						
							
							szélvihar

						
							
							2011

						
							
							Ausztrália

						
							
							2,84

						
					

					
							
							10.

						
							
							szélvihar

						
							
							2017

						
							
							Ausztrália

						
							
							2,76

						
					

				
			

			Forrás: A World Meteorological Organization (2021): i. m. 49. adatai alapján készítette a szerző

			M13. táblázat. A 10 legtöbb áldozatot követelő természeti katasztrófa Európában 1970−2019 között

			
				
					
					
					
					
					
				
				
					
							
							
							Típus

						
							
							Év

						
							
							Ország

						
							
							Halálos áldozatok száma 

						
					

					
							
							1.

						
							
							extrém hőség

						
							
							2010

						
							
							Oroszország

						
							
							55 736

						
					

					
							
							2.

						
							
							extrém hőség

						
							
							2003

						
							
							Olaszország

						
							
							20 089

						
					

					
							
							3.

						
							
							extrém hőség

						
							
							2003

						
							
							Franciaország

						
							
							19 490

						
					

					
							
							4.

						
							
							extrém hőség

						
							
							2003

						
							
							Spanyolország

						
							
							15 090

						
					

					
							
							5.

						
							
							extrém hőség

						
							
							2003

						
							
							Németország

						
							
							9 355

						
					

					
							
							6.

						
							
							extrém hőség

						
							
							2015

						
							
							Franciaország

						
							
							3 275

						
					

					
							
							7.

						
							
							extrém hőség

						
							
							2003

						
							
							Portugália

						
							
							2 696

						
					

					
							
							8.

						
							
							extrém hőség

						
							
							2006

						
							
							Franciaország

						
							
							1 388

						
					

					
							
							9.

						
							
							extrém hőség

						
							
							2003

						
							
							Belgium

						
							
							1 175

						
					

					
							
							10.

						
							
							extrém hőség

						
							
							2003

						
							
							Svájc

						
							
							1 039

						
					

				
			

			Forrás: A World Meteorological Organization (2021): i. m. 55. adatai alapján készítette a szerző

			M14. táblázat. A 10 legnagyobb gazdasági kárt okozó természeti katasztrófa Európában, 1970−2019 között

			
				
					
					
					
					
					
				
				
					
							
							
							Típus

						
							
							Év

						
							
							Ország

						
							
							Gazdasági kár 

							(milliárd USD) 

						
					

					
							
							1.

						
							
							árvíz

						
							
							2002

						
							
							Németország

						
							
							16,45

						
					

					
							
							2.

						
							
							árvíz

						
							
							1994

						
							
							Olaszország

						
							
							16,03

						
					

					
							
							3.

						
							
							árvíz

						
							
							2013

						
							
							Németország

						
							
							13,86

						
					

					
							
							4.

						
							
							szélvihar

						
							
							1999

						
							
							Franciaország

						
							
							12,27

						
					

					
							
							5.

						
							
							árvíz

						
							
							2000

						
							
							Olaszország

						
							
							11,87

						
					

					
							
							6.

						
							
							árvíz

						
							
							1983

						
							
							Spanyolország

						
							
							10,00

						
					

					
							
							7.

						
							
							aszály

						
							
							1990

						
							
							Spanyolország

						
							
							8,81

						
					

					
							
							8.

						
							
							árvíz

						
							
							2000

						
							
							Egyesült Királyság

						
							
							8,75

						
					

					
							
							9.

						
							
							szélvihar

						
							
							2007

						
							
							Spanyolország

						
							
							6,78

						
					

					
							
							10.

						
							
							szélvihar

						
							
							1990

						
							
							Egyesült Királyság

						
							
							6,65

						
					

				
			

			Forrás: A World Meteorological Organization (2021): i. m. 55. adatai alapján készítette a szerző

			














III. melléklet 
A kiválasztott, stratégiai szempontból fontos vízgyűjtők áttekintése

			
				
					
					
					
					
				
				
					
							
							Folyó

						
							
							Problémák

						
							
							Hatás

						
							
							Vízgazdálkodás minősége

						
					

					
							
							Indus

						
							
							Rossz vízgazdálkodás; 
kevésbé hatékony mezőgazdasági gyakorlat; a talaj szikesedése; 
gyengén kiépített infrastruktúra; eltérő lehetőségek a vízhez való hozzájutásban, a víz rendelkezésre állásában; vízszennyezés.

						
							
							Az élelmiszer-ellátás biztonsága csökken; áradások és aszályok növekvő hatása.

						
							
							Gyengén megfelelő.

						
					

					
							
							Jordán

						
							
							Eltűnő talajvíz; eltérő lehetőségek a vízhez való hozzájutásban, a víz rendelkezésre állásában; vízszennyezés; alacsony szintű és hatékonyságú együttműködés az érintett országok között.

						
							
							Áradások és aszályok növekvő hatása; az élelmiszer-ellátás biztonsága csökken; állandó feszültségek a régióban a víz miatt.

						
							
							Gyengén megfelelő.

						
					

					
							
							Mekong

						
							
							Növekvő igények; eltérő lehetőségek a vízhez való hozzájutásban, a víz rendelkezésre állásában; eltérő hordalék­szint.

						
							
							Csökkenő élelmiszer-­ellátás (romló halászati lehetőségek); áradások és aszályok növekvő hatása; állandó feszültségek a régióban a víz miatt.

						
							
							Gyenge.

						
					

					
							
							Nílus

						
							
							Csökkenő vízhozam – növekvő népesség; rossz vízügyi megállapodások; eltérő lehe­tőségek a vízhez való hozzá­jutásban, a víz rendelkezésre állásában; a gátak miatt a vízhez jutás korlátozott; a folyó deltájának eróziója.

						
							
							Az élelmiszer-ellátás biztonsága csökken; állandó feszültségek a régióban a víz miatt.

						
							
							Gyenge.

						
					

				
				
					
							
							
							
							
					

				
			

			
				
					
					
					
					
				
				
					
							
							Folyó

						
							
							Problémák

						
							
							Hatás

						
							
							Vízgazdálkodás minősége

						
					

					
							
							Tigris 
és Eufrátesz

						
							
							Hiányoznak az államok közötti vízmegosztási egyezmények; fokozódó különbségek a vízhez való hozzájutásban; csökkenő vízhozam; megváltozó üledék­szállítás a mezőgazdasági területek és mocsarak felé.

						
							
							Áradások és ­aszályok növekvő hatása; az élelmiszer-ellátás biztonsága csökken; az egyoldalú – nem egyeztetett – vízügyi fejlesztések további feszültségeket okoznak.

						
							
							Gyenge.

						
					

					
							
							Amu-darja

						
							
							Átgondolatlan vízügyi egyezmények; romló vízminőség; rossz vízgazdálkodás.

						
							
							A regionális élelmiszer-­ellátás biztonsága csökken; állandó feszültségek a régióban a víz miatt; a kiszáradt Aral-tó környékén a lakosság egészségi állapota romlik.

						
							
							Nem megfelelő.

						
					

					
							
							Brahmaputra

						
							
							Összehangolatlan fejlesztési tervek és területhasználat; elégtelen vízügyi megállapodások; csökkenő vízhozam; a sós víz behatolása a deltába.

						
							
							Állandó feszültségek a régióban a víz miatt; a vízi energia jelentősége csökken; csökkenő élelmiszer-ellátás (romló halászati lehetőségek).

						
							
							Nem megfelelő.

						
					

				
				
					
							
							
							
							
					

				
			

			Forrás: US Office of the Director of National Intelligence (2012): i. m. adatai alapján a szerző szerkesztése

